
os spėjau susitaikyti su mintimi, kad mano gyvenimas 
bus visiškai paprastas, pradėjo dėtis nepaprasčiausi da- 
lykai. Pirmasis jų buvo išties baisus smūgis ir, taip kaip 
bet kas kita, kas negrįžtamai tave pakeičia, padalijo mano gyvenimą 
į dvi dalis: Iki ir Po. Ir, taip kaip daugelis nepaprastų dalykų, laukusių 
manęs ateityje, tai buvo susiję su mano seneliu Abrahamu Portmanu. 
Augdamas nepažinojau kito tokio įdomaus žmogaus kaip senelis 
Portmanas. Kadaise jis pats gyveno vaikų namuose, jis kovojo ka- 
ruose, plaukė garlaiviu per vandenynus, raitas keliavo per dykumas, 
vaidino cirkuose; žinojo viską, kas įmanoma, apie ginklus, savigyną, 
išgyvenimą laukinėje gamtoje; jis, be anglų, kalbėjo dar bent trimis 
kalbomis. Visa šitai atrodė neapsakomai egzotiška vaikiui, niekad 
gyvenime nė nosies neiškišusiam iš Floridos, tad kaskart, vos susi- 
tikdavome, kaulydavau jo istorijų. O jis man jų ir nešykštėdavo - pa- 
sakodavo kaip paslaptis, kurias galima atskleisti tik man vienam. 
Būdamas šešerių nusprendžiau: vienintelė galimybė man patirti 
bent pusę tiek nuotykių, kiek jų patyrė senelis Portmanas, yra tap- 
ti tyrinėtoju. Jis skatino mane, ištisas popietes leisdamas drauge: aš 
linksodavau prie pasaulio žemėlapio planuodamas įsivaizduojamas 
ekspedicijas, raudongalviais smeigtukais ženklindamas maršrutus, o 
jis pasakodavo apie nuostabiausias vieteles, kurias man vieną dieną 


skirta aptikti. Namuose apie savo siekius paskelbiau staipydamasis 

su kartoniniu vamzdžiu, prispaustu prie akies, ir plyšodamas: „Ei, 
žemė!“, paskui: „Išsilaipinimo grupei — pasiruošt!“, kol tėvai neap- 
sikentę išgujo mane į kiemą. Man regis, jie nuogąstavo, kad senelis 
gali užkrėsti mane nepagydoma svajoklio aistra, nuo kurios niekad 
nebeišgysiu, kad visos tos fantazijos man — lyg kokie skiepai, sergs- 
tintys nuo bet kokių praktiškesnių siekių, tad vieną dieną motina 
pasisodino mane ir išaiškino, jog tyrinėtoju man tapti nelemta, mat 
viskas pasaulyje jau atrasta. Turėjau gimti kitame amžiuje, jaučiausi 
apmautas paties likimo. 

Dar labiau apmulkintas pasijutau, kai sumojau: daugelis pačių 
įdomiausių senelio Portmano istorijų tiesiog negali būti tiesa. Pa- 
čios fantastiškiausios pasakos būdavo apie jo vaikystę: kaip jis, gimęs 
Lenkijoje, dvylikametis buvęs išsiųstas į vaikų namus Velse. Kaskart, 
kai mėgindavau išklausti, kodėl palikęs tėvus, atsakymo visada su- 
laukdavau tokio pat: dėl to, kad jį persekiojusios pabaisos. Lenkijoje 
jų knibždėte knibždėjo, tvirtindavo jis. 

— (O kokios tos pabaisos? — išplėsdavau akis. Ilgainiui tai tapo 
mažne tradicija. 

— Siaubingos: kuprotos, pūvančia oda ir juodomis akimis, — atsa- 
kydavo jis. - O vaikščiodavo štai šitaip! — Tai taręs, tuojau kerėplin- 
davo prie manęs panašiai kaip koks monstras iš seno siaubo filmo, o 
aš sprukdavau šalin juokdamasis. 

Pasakodamas, kaip tos pabaisos atrodė, jis vis įpindavo kokią 
naują bauginančią detalę: jos dvokė pašvinkusiomis atliekomis, jos 
buvo nematomos - išskyrus šešėlį, iš jų žabtų rangėsi miškas čiup- 
tuvų: jos galėjo švystelėti vienu tokiu, akimirksniu tave sučiupti ir 
įsitraukti į galingus nasrus. Baigėsi tuo, kad aš nebegalėdavau už- 
migti: pernelyg įsisiūbavusi mano vaizduotė padangų čežėjimą ant 
šlapio asfalto vertė dūsuojančiu alsavimu už lango, o siūbuojančius 


po durimis šešėlius — trūkčiojančiais juosvai pilkais čiuptuvais. Aš 

pats pabaisų bijojau, bet su malonumu įsivaizduodavau, kaip su jo- 
mis grumdavosi senelis, grumdavosi — ir vis išnešdavo sveiką kailį, 
jei jau išgyveno tiek, kad apie tai man papasakotų. 

Vis dėlto pasakojimai apie gyvenimą Velso vaikų namuose būda- 
vo dar fantastiškesni. Tą vietą supo kerai, tvirtino jis, ji buvo tamtyč 
skirta vaikams nuo pabaisų apsaugoti — saloje, kur kiekvieną dieną 
šviesdavo saulė, kur niekas niekada nei susirgdavo, nei mirdavo. Visi 
ten gyveno drauge didžiuliame pastate, kurį sergėjo senas išmintin- 
gas paukštis — bent jau šitaip porino pasaka. Visgi, dar kiek ūgtelėjęs, 
daug kuo ėmiau abejoti. 

— O koks tasai paukštis? — būdamas septynerių paklausiau vieną 
popietę, įtariai skersakiuodamas į jį viršum kortų stalelio - mudu 
žaidėme „Monopolį“, ir jis leido man pirmauti. 

— Didžiulis sakalas, rūkantis pypkę, - pasakė jis. 

— Manai, aš visai kvailas, seneli? 

Jis nykščiu pasklaidė tirpstančią oranžinių ir mėlynų pinigų krūvelę. 

— Apie tave niekad taip nepamanyčiau, Jakobai. 

Supratau, kad užgavau jį — iš staiga paryškėjusio lenkiško akcen- 
to, kurio jis taip ir nesugebėjo galutinai atsikratyti. Žnybtelėtas kal- 
tės, nusprendžiau šįsyk juo patikėti. 

— O kodėl pabaisos norėjo jus pričiupti? — paklausiau. 

— Todėl, kad mes nebuvome tokie, kaip kiti žmonės. Mes buvome 
ypatingieji. 

— Ypatingieji — kaip? 

— Ogi kiekvienas savaip, — atsakė. — Buvo viena mergaitė, kuri 
mokėjo skraidyti, buvo berniukas, kuriame gyveno bitės, buvo brolis 
ir sesuo, kurie galėjo virš galvos iškelti dideliausią akmenį. 

Sunku buvo įspėti, ar jis kalba rimtai. Kita vertus, senelis nieka- 
da nebuvo užkietėjęs pokštininkas. Įžvelgęs dvejonę mano veide, jis 


suraukė antakius. 

— Ką gi, neprašysiu, kad tiesiog patikėtum mano žodžiu, - tarė. — 
Parodysiu nuotraukų! 

Tai taręs, atstūmė šezlongą ir nuėjo vidun, palikdamas mane už- 
darame šešėliuotame kiemelyje vieną. Po minutės grįžo su sena ci- 
garų dėžute rankose. Prisilenkiau pasižiūrėti iš arčiau į jo ištrauktas 
keturias pageltusias, susigarankščiavusias nuotraukas. 

Pirmojoje, tamsioje ir neryškioje, įžvelgiau lyg ir vyrišką eilutę — 
tik be žmogaus joje. O jei tuos drabužius kas nors vis dėlto vilkėjo, 
žmogus buvo be galvos. 
nematai. 

— O kodėl? Gal jis nematomas? 

— Tik pamanykite, koks galvočius! — senelis kilstelėjo antakius, 
lyg būčiau apstulbinęs jį gebėjimu daryti išvadas. - Milardas - toks 
buvo jo vardas. Linksmų plaučių vaikis. Būdavo, ima ir pasako: „Ei, 
Abe, žinau, ką šiandien veikei“ — ir iškloja viską, kur buvai, ką valgei, 
o gal krapštei nosį manydamas, kad niekas nemato. Kartais sekioda- 
vo kitus iš paskos, tylutėliai kaip pelė, išsirengęs nuogas, kad niekas 
jo nematytų — tiesiog stebėdavo, ką jie veikia! — Jis palingavo galvą. — 
Ir sugalvok tu man, a? 

Jis kyštelėjo man dar vieną nuotrauką. Luktelėjo, kol įsižiūrėsiu, 
tada paklausė: 

— Na? Ir ką matai? 

— Mergaitę?.. 

— O mergaitė?.. 

— Su karūna. 

Jis pirštu patapšnojo nuotraukos apačią. 

— Apie jos pėdas nieko nepasakysi? 

Prikišau nosį arčiau. Mergaitė padais nelietė žemės. Bet nebuvo 


pašokusi — regis, tiesiog kybojo ore. Man net žandikaulis atkrago. 

— Ji skrenda! 

— Panašiai, - neprieštaravo senelis. - Ji sklando. Tiesa, jai ne visa- 
da pavykdavo tai suvaldyti, tad kitąsyk turėdavome pririšti ją virve, 
kad nenuplūduriuotų nežinia kur! 

Jaučiau, kad žvilgsnis taip ir prilipo prie to paniurusio lėliško vei- 
delio. 

— Ta nuotrauka tikra? 

— Aišku, kad tikra, - šiurkštokai atrėžė senelis; paėmęs iš manęs 
nuotrauką, padavė dar vieną. Šioje išvydau prakaulų bernaitį, iškėlu- 
sį didžiulį akmenį. 

— Viktoras ir jo sesė nebuvo kažin kokie protinguoliai, - tarė se- 
nelis. - Bet, dievulėliau, kokie buvo stiprūs! 

— Jis neatrodo labai stiprus, — pasakiau aš, nužvelgęs liesas ber- 
niuko rankas. 

— Patikėk, jėgos jam tikrai netrūko. Sykį mėginau varžytis su juo 
ranką lenkti — kad tave, jis man jos vos neišrovė! 

Vis dėlto paskutinė nuotrauka pasirodė pati keisčiausia. Tai buvo 


kažkieno pakaušis — bet su nupieštu veidu. 


"ri T as 


> 


— 


k 


Kol stebeilijau į nuotrauką, senelis Portmanas paaiškino: 

— Matai? Jis turėjo dvi burnas. Vieną - priekyje, kitą - pakaušyje. 
Štai kodėl buvo toks nusipenėjęs! 

— Najau ne, tas veidas netikras, - paprieštaravau. - Nupieštas. 

— Kas nupiešta - aišku, netikra. Taip buvo padaryta cirko vaidini- 
mui. Bet, kartoju, burnas jis turėjo dvi. Netiki? 

Susimąsčiau; nužvelgiau nuotraukas, tada pakėliau akis į senelį — 
jo veidas buvo toks atviras, toks nuoširdus. Dėl kokios priežasties 
turėtų meluoti? 

— Tikiu, — pasakiau jam. 

Ir iš tiesų juo tikėjau — bent dar keletą metų, - nors iš tikrųjų tur- 
būt labiausiai dėl to, kad norėjau tikėti, panašiai kaip kiti tuomečio 
mano amžiaus vaikai nori tikėti Kalėdų Seneliu. Mes laikomės įsikibę 
savo pasakų tol, kol kaina, kurią tenka mokėti už tikėjimą, pernelyg 
išauga, o man taip atsitiko antroje klasėje, kai Robis Džensenas val- 
gykloje per pietų pertrauką, kaip tik priešais mergaičių stalą, trūk- 
telėjo žemyn mano kelnes ir visiems apskelbė, esą aš tikiu fėjomis. 
Veikiausiai šitai tebuvo deramas atlygis už tai, kad porinau senelio 
istorijas mokykloje, bet tas kelias žeminančias sekundes įstengiau 
galvoti tik apie „fėjų berniuko“ pravardę, galbūt prikibsiančią man 
metų metams, ir dėl to - pagrįstai ar ne - niršau ant jo. 

Tą popietę senelis Portmanas pasiėmė mane iš mokyklos - kaip 
ir dažną dieną, kai mano tėvai dirbdavo. Įsiropščiau į jo senolio pon- 
tiako keleivio sėdynę ir paskelbiau, kad nebetikiu jo fėjų pasakomis. 

— Kokiomis pasakomis? — paklausė jis žvelgdamas į mane viršum 
akinių. 

— Na, tomis. Pats žinai. Apie vaikus ir pabaisas. 

Jis, regis, suglumo. 

— O kas bent žodžiu užsiminė apie fėjas? 

Aš tuomet jam išaiškinau, kad išgalvotos istorijos ir stebuklinės 


pasakos yra tas pat, kad pasakos skirtos tik mažvaikiams, sisiojan- 

tiems į kelnes, ir dar kad puikiai suprantu: jo nuotraukos padirbtos, 
o pasakojimai — gryniausi pramanai. Maniau, jis užsius ar pradės 
ginčytis, bet tik tarstelėjo: „Ką gi“ — ir užvedė pontiako variklį. Stai- 
giai numynė greičio pedalą, ir mes trūktelėjome nuo šaligatvio. Tuo 
viskas ir baigėsi. 

Manau, jis turėjo nujausti, kad anksčiau ar vėliau taip atsitiks — 
juk aš turėjau galiausiai išaugti iš jo pasakų, — bet kai tai nutrūko 
taip staigiai, pasijutau lyg apmeluotas. Niekaip negalėjau suprasti, 
kodėl jis prisigalvojo šitokių keistenybių, apmulkino mane, neva pa- 
tys neįtikimiausi dalykai vis dėlto įmanomi, nors iš tikrųjų yra visai 
ne taip. Į šį klausimą tik po keleto metų man atsakė tėtis: pats, dar 
būdamas vaikiščias, girdėjęs šį tą iš tų pačių senelio istorijų, ir tai — 
ne visai melas, tik gerokai pagražintos tikrų nutikimų versijos, mat 
senelio Portmano vaikystė - toli gražu ne stebuklinė pasaka. Veikiau 
jau siaubo istorija. 

Mano seneliui vieninteliam iš visos jo šeimos pavyko ištrūkti iš 
Lenkijos dar prieš Antrojo pasaulinio karo pradžią. Jam buvo dvy- 
lika, kai tėvai atidavė jį į nepažįstamų Žmonių rankas: įsodino jau- 
niausiąjį sūnų į traukinį, išvykstantį į Britaniją, vien su lagaminu ir 
drabužiais, kuriuos vilkėjo. Bilietas buvo tik į vieną pusę. Senelis 
daugiau niekada nebeišvydo savo tėvo ar motinos, vyresniųjų bro- 
lių, pusbrolių ar pusseserių, tetų ir dėdžių. Kai jis sulaukė šešiolik- 
tojo gimtadienio, nė vieno iš jų nebebuvo tarp gyvųjų, juos išžudė 
pabaisos, iš kurių nasrų jam pačiam tik per plauką pavyko ištrūkti. 
Tačiau tai buvo kitokios rūšies siaubūnai — ne tos baidyklės su čiup- 
tuvais ir pūvančia oda, kokios kutena septynmečio vaiko vaizduotę. 
Tai buvo patys paprasčiausi siaubūnai žŽmogiškais veidais, gurgž- 
dančiomis uniformomis, žygiuojantys koja į koją — tokie banalūs, 
kad iškart nė neperprasi, kas jie tokie iš tikrųjų, o paskui jau būna 
per vėlu. 

Kaip ir pabaisos, užkerėtos salos istorija irgi buvo teisybė, tik ap- 
vilkta pasakišku rūbu. Palyginti su žemyninės Europos siaubais, vai- 
kų namai, priglaudę senelį, turėjo atrodyti tikras rojus, tad tokiu ir 
virto jo pasakojimuose: saugiu dangiškuoju niekad nesibaigiančios 
vasaros uostu su angelais sargais ir stebuklingais vaikais, kurie, sa- 
vaime aišku, iš tikryjyų negalėjo skraidyti, virsti nematomais ar kil- 
noti didžiulių akmenų. O tasai ypatingumas, dėl kurio anuomet juos 
nuožmiai persekiota, buvęs gana paprastas: jie — žydai. Karo naš- 
laičiai, kraujo potvynio bangos išmesti į mažos salelės krantą. Jie ti- 
krai buvo ypatingi, tik ne dėl to, kad būtų buvę apdovanoti kokiomis 
antgamtinėmis galiomis — jie išvengė getų ir dujų kamerų, o tai jau 
savaime nemenkas stebuklas. 

Aš lioviausi prašinėjęs senelio papasakoti man istorijų, o jis, ma- 
nau, slapčia tik lengviau atsikvėpė. Jo vaikystės smulkmenos ištir- 
po paslapties rūke. O aš ir nesiknaisiojau. Jis perėjo tikrą pragarą 
ir turėjo teisę į asmenines paslaptis. Buvo gėda, kad pavydėjau jo 
gyvenimo - pernelyg jau brangiai jam teko už tai sumokėti, ir mėgi- 
nau jaustis dėkingas už savąjį, saugų ir nė kiek nenuotykingą: juk aš 
nenuveikiau nieko, kad pelnyčiau tokį. 

O paskui, po keleto metų, kai sulaukiau penkiolikos, nutiko iš- 
ties ypatingas ir šiurpus įvykis, ir mano gyvenimas skilo perpus: į 
Iki ir Po. 

PIRMAS SKYRIUS 

askutiniąją gyvenimo Iki popietę praleidau ręsdamas 

1:10 000 mastelio „Empire State“ pastato kopiją iš suau- 

gusiesiems skirtų sauskelnių dėžių. Neslėpsiu: tai buvo 
tikras meno kūrinys, penkių pėdų pločio apačioje, aukštai iškilęs virš 
kosmetikos skyriaus. Pamatui panaudojau didžiąsias dėžes, mažą- 
sias — apžvalgos aikštelei, o garsųjį bokštą uoliai sudėjau iš bando- 
mųjų pavyzdžių. Statinys išėjo mažne tobulas — su vos viena nežy- 
mia, bet esmine kliautimi. 

— Juk tai „Neverleak“ dėžės, - tarė Šelė, su skeptiška raukšle kak- 
toje nužvelgusi mano kūrinį. - O išpardavimui skirta „Stay-Tite“. 

Šelė buvo parduotuvės vadybininkė, o jos nuolat pasmukę pečiai 
ir rūgšti veido išraiška — beveik tokie pat uniformos atributai kaip ir 
mėlyni polo marškinėliai, kokius privalėjome vilkėti visi. 

— Maniau, sakei „Neverleak“, - pasiteisinau — mat kaip tik taip ji 
ir sakė. 

— „Stay-Tite“, — primygtinai pakartojo ji ir apgailestaudama pa- 
lingavo galvą, lyg mano bokštas būtų koks luošas lenktyninis žirgas, 
o ji — toji, kurios rankoje atsidūrė pistoletas perlamutrine rankena. 
Stojo trumpa ir nejauki tyla: Šelė vis dar lingavo galvą, žvilgsniu slys- 
dama nuo manęs prie bokšto ir atgal — prie manęs. Bukai įsistebei- 
lijau į ją, lyg būčiau visiškai nesupratęs, ką pasyviai, bet agresyviai ji 


bando man pasakyti. 


— Aaaaak, - iškvėpiau pagaliau. - Vadinasi, norėtum, kad pasta- 
tyčiau bokštą iš naujo? 

— Bėda, kad paėmei „Neverleak“ dėžes, - pakartojo ji. 

— Anokia bėda. Tuoj pat ir pradedu. 

Juodo - kaip reikalavo taisyklės - sportbačio galu spirtelėjau vie- 
ną pamato dėžę. Dar akimirka — ir visas nuostabusis statinys gru- 
mėdamas suzmeko žemėn, į visas puses pažerdamas sauskelnių pa- 
kuotes: jos pasklido grindimis lyg potvynio banga, keitė kryptį lyg 
biliardo kamuoliai, atsimušusios į išsigandusių pirkėjų kojas, nusly- 
do net iki automatinių durų, kurios uoliai atsivėrė, įleisdamos vidun 
rugpjūčio kaitros šuorą. 

Šelės veidas nusidažė granato spalva. Ji tiesiog privalėjo atleisti 
mane tą pat akimirksnį, bet žinojau, kad tokia laimė man neskirta. 
Visą vasarą nėriausi iš kailio, kad tik mane išgrūstų iš darbo „Smart 
Aid“ parduotuvėje, ir įsitikinau, jog tai, gali sakyti, neįmanoma. Aš 
begėdiškai vėluodavau, ir ne vieną kartą, o pasiteisinimą suriesda- 
vau beviltiškai skylėtą, amžinai klysdavau skaičiuodamas grąžą, kar- 
tais netgi tyčia supinkliodavau prekes, kraudamas jas ant lentynų: 
losjono buteliukus išrikiuodavau tarp vidurių paleidžiamųjų vaistų, 
priemones nepageidaujamam nėštumui išvengti įkurdindavau ant 
vienos lentynos su vaikišku šampūnu. Beveik niekad rimčiau nekib- 
davau į darbą, bet, kad ir koks niekam tikęs apsimesdavau esąs, Šelė 
nė nemanė išbraukti manęs iš apmokamų darbuotojų sąrašo. 

Visgi tai, ką pasakiau anksčiau, reikėtų kiek patikslinti: tik man 
vienam buvo beveik neįmanoma netekti darbo „Smart Aid“ parduo- 
tuvėje. Bet kuriam kitam darbuotojui durys būtų buvusios parodytos 
gerokai anksčiau, nei būtų spėjęs prikaupti tiek smulkių prasižengi- 
mų. Tai mano pirmoji politikos pamoka. Inglvude — nedideliame, 
mieguistame pajūrio miestelyje, kuriame gyvenu, — yra trys „Smart 


Aid“ parduotuvės. Sarasotos apygardoje - dvidešimt septynios, o vi- 

soje Floridoje - šimtas penkiolika, jos išsibarsčiusios po visą valstiją 
lyg kokie nenugydomi spuogai. O priežastis, kliudanti išspirti mane 
iš darbo, tokia: visos šimtas penkiolika parduotuvių iki vienos pri- 
klauso mano dėdėms. Priežastis, dėl kurios negalėjau mesti darbo 
pats, buvo ta, kad pirmasis darbas „Smart Aid“ parduotuvėje - sena 
pašlovinta šeimos tradicija. Visos mano smulkios diversijos, skirtos 
pakenkti sau pačiam, buvo pasmerktos nesėkmei: laimėjau tik amži- 
nas, be išeities niautynes su Šele ir tvirtą, gilią bendradarbių antipati- 
ją - šie, pripažinkime, nemėgtų manęs bet kuriuo atveju, mat nesvar- 
bu, kiek prekių vitrinoje aš išvartyčiau, kiek grąžos nusukčiau, vieną 


gražią dieną vis tiek paveldėsiu nemenką bendrovės dalį, o jie - ne. 


Brisdama per sauskelnių pusnis, Šelė bedė pirštu man į krūtinę ir 
buvo jau besižiojanti kažką sakyti, bet jai sutrukdė balsas iš vidaus 
ryšio garsiakalbio: 
— Džeikobai, tau skambina antrąja linija. Džeikobai, antroji linija. 
Šelė tiktai nutvilkė mane žvilgsniu, o aš lyg niekur nieko pasišali- 
nau, palikdamas ją raudonu kaip granatas veidu tarp manojo bokšto 


griuvėsių. 


Darbuotojų poilsio kambarys buvo drėgna belangė patalpa — čia, 
švytinčio gaiviųjų gėrimų aparato fone, išvydau vaistininkę Lindą, 
kramsnojančią sumuštinį be plutos. Ji linktelėjo į pritvirtintą ant sie- 
nos telefono aparatą. 

— Tau skambina antrąja linija. Kad ir kas tai būtų, atrodo pa- 
klaikęs. 


Paėmiau kadaruojantį ragelį. 

— Jakobai? Tu? 

— Sveikas, seneli Portmanai. 

— Jakobai, ačiū Dievui. Man reikia rakto. Kur mano raktas? - spren- 
džiant iš balso, jis buvo smarkiai susigraužęs, kalbėjo lyg pridusęs. 

— Kokio rakto? 

— Tik neišsidirbinėk! — riktelėjo jis. — Puikiausiai žinai, kokio 
rakto. 

— Tikriausiai pats būsi kur nors jį nukišęs. 

— Tavo tėvas tave sukurstė, ne kitaip, - pareiškė jis. - Imk ir pasa- 
kyk man. Jam nereikia žinoti. 

— Niekas manęs nesukurstė. — Čia pat pamėginau keisti temą: — 
O tabletes šįryt išgėrei? 

— Jie manęs tykoja, aišku tau? Nenutuokiu, kaip mane iššniukšti- 
nėjo po šitiekos metų, bet - iššniukštinėjo. Kuo gi man nuo jų gintis? 
Gal suknistu virtuvės peiliu? 

Jau nebe pirmas kartas, kai girdžiu jį kalbant šitaip. Senelis buvo 
jau garbaus amžiaus ir, tenka pripažinti, pradėjęs kriošti. Proto silpi- 
mo požymiai iš pradžių nebuvo ryškūs: tarkime, jis užmiršdavo nu- 
sipirkti produktų arba pavadindavo mano mamą tetos vardu. Tačiau 
per vasarą lėtai sėlinanti senatvinė demencija iškrėtė bjaurų pokštą. 
Visos tos fantastinės istorijos apie gyvenimą karo metais — pabaisos, 
užkeikta sala — staiga jam tapo absoliučiai, slegiančiai tikros. Pas- 
tarąsias kelias savaites jis buvo ypač dirglus, ir mano tėvai, ne juo- 
kais pabūgę, kad senelis gali tapti pavojingas pats sau, ėmėsi rimtai 
svarstyti, ar nevertėtų išvežti jo į kokią prieglaudą. Nežinia kodėl, 
bet šitokiais grėsmingais telefono skambučiais jis galvą kvaršino tik 
man vienam. 

Kaip paprastai, aš kaip įmanydamas stengiausi jį numaldyti. 

— Tu saugus. Viskas gerai. Šiek tiek vėliau atvešiu vaizdajuostę, 


galėsime drauge pažiūrėti filmą. Ką pasakysi? 

— Ne! Net nemėgink kelti kojos pas mane! Čia nesaugu! 

-— Seneli, jokie siaubūnai tavęs netyko. Pats išguldei juos visus dar 
per karą, negi nebeprisimeni? — Nusigręžiau į sieną, mėgindamas 
nuslėpti savąją šio keisto pokalbio pusę nuo Lindos, kuri prorečiais 
vis smalsiai dirsčiojo mano pusėn, nors neva įknibusi skaitė madų 
žurnalą. 

— Ne visus, - nesutiko jis. — Ne, ne, ne. Žinoma, išgalabijau baisy- 
bę, bet jų vis atsiranda naujų. - Girdėjau, kaip jis blaškosi po namus, 
atidarinėja stalčius, užtrenkinėja dureles. Atrodė visiškai nusprūdęs 
nuo šikšnelės. - Nemėgink net artintis čionai, girdi? Aš susidoro- 
sių — nurėžti liežuvius, išdurti akis — tiek ir tereikia jiems įveikti! Kad 
tik surasčiau tą prakeiktą RAKTĄ! 

Ieškomasis raktas buvo skirtas seifui senelio Portmano garaže at- 
rakinti. O seife buvo sukrauta kolekcija šautuvų ir peilių — šitiek pa- 
kaktų apginkluoti nedideliam nereguliariosios armijos daliniui. Tuos 
ginklus senelis rinko pusę gyvenimo, trankėsi po šautuvų parodas 
kitose valstijose, leisdavosi į ilgas medžiokles, saulėtais sekmadie- 
niais tempdavosi besispyriojančią šeimą į šaudyklą, kad visi išmoktų 
šaudyti. Savo pyškalus jis taip mylėjo, kad kitąsyk net miegodavo su 
jais. Tėtis turi netgi įrodymų: nuotrauką, kurioje senelis Portmanas 


įamžintas snūduriuojantis su pistoletu rankoje. 

Paklausiau tėčio, kodėl senelis taip pakvaišęs dėl šaunamųjų gin- 
klų, ir tėtis paaiškino, kad šitaip kartais nutinka tiems, kuriems teko 
kariauti arba patirti kokių nors traumuojančių įvykių. Mano nuomo- 
ne, seneliui teko tiek visko išgyventi, kad po to jis veikiausiai niekur 
nebesijautė saugus, netgi namuose. Likimo ironija: dabar, kai jį be- 
veik visai užvaldė haliucinacijos ir maniakinė paranoja, tai iš tikrų- 
jų virto tiesa: namie jam nebebuvo saugu, ką ten bus, kai prikaupta 
šitiek šautuvų. Štai kodėl tėtis nušvilpė raktą. 

Dar sykį pakartojau tą patį melą: aš nežinau, kur yra raktas. Išgir- 
dau dar vieną prakeiksmų papliūpą, paskui — ir bildesį: senelis Por- 
tmanas vertė namus jo ieškodamas. 

— Et, — tarė galiausiai. — Lai sau turisi tavo tėvas tą raktą, jeigu jau 
taip nori. Drauge gaus ir mano lavoną! 

Kaip sugebėdamas mandagiau baigiau pokalbį ir nedelsdamas 
paskambinau tėčiui. 

— Senelis vėl nutrūko, - pranešiau jam. 

— O tabletes šiandien išgėrė? 

— Nesako. Vis dėlto neatrodo, kad būtų gėręs. 

Išgirdau tėčio atodūsį. 

— Gal galėtum užsukti pas jį pažiūrėti, ar sveikas gyvas? Aš dabar 
niekaip negaliu ištrūkti iš darbo. 

Tėtis daliai dienos buvo įsidarbinęs paukščių gelbėjimo stotyje — 
padėdavo slaugyti didžiuosius baltuosius garnius, partrenktus auto- 
mobilių, ar žvejybos kabliukus prarijusius pelikanus. Jis buvo orni- 
tologas mėgėjas ir puoselėjo siekį tapti rašytoju, knygų apie gamtą 
autoriumi — turėjo tam ir įrodymų: gerą kaugę nepublikuotų ran- 
kraščių. Visa tai tikru darbu gali vadinti nebent tas, kuris netyčia yra 
vedęs moterį, kilusią iš šimto penkiolikos vaistinių savininkų šeimos. 

Žinoma, nė kiek ne rimtesnis buvo ir mano darbas, aš ištrūkti 


galėjau visai lengvai, vos panorėjęs. Tad pažadėjau aplankyti senelį. 

— Dėkui, Džeikai. Prižadu, visą tą senelio kebeknę iškuopsime, ir 
netgi greitai, sutarta? 

Visą tą senelio kebeknę. 

— Nori pasakyti, uždarysite jį į prieglaudą, - pasakiau. — Tegul dėl 
jo galvą sopa kam nors kitam. 

— Mudu su mama dar galutinai nenusprendėme. 

— Aišku, kad nusprendėte. 

— Džeikobai... 

— Aš sugebėsiu su juo susitvarkyti, tėti. Tikrai. 

— Dabar - galbūt. Bet jo būklė tiktai blogės. 

— Tiek to. Galai nematė. 

Padėjau ragelį, po to dar skambtelėjau bičiuliui Rikiui - kad pa- 
vėžėtų. Po dešimties minučių iš automobilių stovėjimo aikštelės at- 
aidėjo kimus, su niekuo nesupainiojamas jo senutėlės „kraun vikto- 
rijos“ pyptelėjimas. Išeidamas dar pranešiau blogą žinią Šelei: josios 
„Stay-Tite“ bokštui nelemta iškilti iki rytojaus. 

— Šiokie tokie šeiminiai nesklandumai, - pasiaiškinau. 

— Taip jau, - atsakė ji. 

Išnirau laukan: vakaro šutra kone lipo prie kūno, o Rikis plėšė 
dūmą, atsisėdęs ant savo apdaužytos griuvenos variklio gaubto. Gal 
dėl purvu aplipusių batų, o gal dėl ratilais leidžiamų dūmų, o gal dėl 
svyrančios link horizonto saulės nutviekstų žalių plaukų jis kažkuo 
priminė man nevaleiką prasčioką Džeimsą Diną. Jis buvo visa ko 
mišinys, keistas persipynusių subkultūrų produktas, įmanomas tik 
pietų Floridoje. 

Pastebėjęs mane, jis tuojau dryktelėjo nuo variklio gaubto. 

— Na kaip, išspyrė pagaliau? — užriko per visą aikštelę. 

— Šššš! — sušnypščiau, bėgdamas tekinas jo link. - Juk jie nežino, 
kad toks ir yra mano tikslas! 

Rikis kumštelėjo man į petį - tai reikėjo suprasti kaip padrąsinan- 


tį niuksą, bet man nuo jo vos neplyšo sukamasis raumuo. 

— Nepanikuok, Edai Ypatingasai. Niekad ne per vėlu ir rytoj. 

„Jis vadino mane Edu Ypatinguoju, nes kai kurias pamokas aš lan- 
kiau gabiems mokiniams skirtose klasėse; oficialia kalba tai reiškė 
kai kurių dalykų mokymą mūsų mokykloje pagal sustiprintą progra- 
mą — tokia tatai nomenklatūrinė subtilybė, kuri Rikį juokino be galo, 
be krašto. Tokia tatai buvo mūsų draugystė: po lygiai abipusio dir- 
glumo ir bendradarbiavimo. Bendradarbiavimas pasireiškė tam tikra 
aiškiai neįvardyta, bet veiksminga „raumenys už smegenis“ sutarti- 
mi: aš padėdavau jam kapstytis per anglų kalbos brūzgynus, jis padė- 
davo man išlikti gyvam susidūrus su steroidų apsirijusiais žaliūkais 
sociopatais, kurie pulkais slankiojo mūsų mokyklos koridoriais. Tai, 
kad dėl to ypač nesmagiai jautėsi mano tėvai, buvo tik papildomas 
privalumas. Rikis, manau, buvo mano geriausias draugas — šitai juk 
skamba gražiau nei „vienintelis draugas“. 

Rikis spyrė į keleivio pusės dureles — toks buvo būdas jas atida- 
ryti — ir aš įsiropščiau vidun. „Kraun viktorija“ buvo pribloškiantis 
kledaras, muziejaus vertas netyčinio liaudies meno šedevras. Rikis 
nusipirko ją miestelio metalo laužyne už stiklainį, kupiną dvidešimt 
penkių centų monetų, - bent šitaip pats tvirtino. Tikras veislinis Žir- 
gas, kurio kvapo neįstengė išvaikyti net visas miškas medžio pavi- 
dalo oro gaiviklių, kuriais Rikis buvo nukarstęs veidrodėlį. Sėdynės 
šarvuotos lipnios juostelės sluoksniu, kad kokia pasiklydusi spy- 
ruoklė nebakstelėtų tiesiai tau į užpakalį. Bet užvis įspūdingiausia 
buvo automobilio išorė, tikras prarūdijęs mėnulio peizažas, nusėtas 
įdubomis ir krateriais — rezultatas vinkliai sumesto plano užsidirbti 
šiek tiek papildomų grynųjų benzinui: leisti prisisprogusiems lėbau- 
tojams vožtelėti per automobilį golfo lazda, doleris už vieną smūgį. 
Vienintelė taisyklė, kurios, tiesa, nebuvo itin griežtai paisoma, drau- 
dė taikytis į bet ką iš stiklo. 

Driokstelėjęs atgijo variklis, automobilį apsiautė mėlynų dūmų 


debesis. Kai išsukome iš aikštelės ir nuriedėjome prekybine gatve, 


pro virtines parduotuvių, mane ėmė gniaužti nerimas: ką rasime nu- 
važiavę? Vaizduotė pasiskubino vieną po kito brukti pačius blogiau- 
sius atvejus: senelis nuogas laksto gatve, senelis mosuoja medžiokli- 
niu šautuvu, senelis vejoje prie namo su virstančiomis iš burnos pu- 
tomis, senelis, tykantis kokiame užkaboryje su buku, sunkiu daiktu 
rankose. Viskas buvo įmanoma, o ypač nervino tai, kad, nesvarbu, ką 
rasime, Rikiui tai bus pirmas įspūdis apie žmogų, apie kurį aš visuo- 
met kalbėdavau itin pagarbiai. 

Dangus jau buvo nusidažęs šviežios kraujosruvos spalva, kai ga- 
liausiai įsukome į senelio gyvenamąjį rajoną - klaidų aklagatvių labi- 
rintą, žinomą bendru Apskritojo kaimo pavadinimu. Sustojome prie 
apsaugos vartų prisistatyti, bet, kaip dažniausiai ir būdavo, seniokas 
apsaugininkas ramiai šnarpštė būdelėje, o vartai buvo atkelti, tad 
mes ir įvažiavome lyg niekur nieko. Susvirpė mano telefonas - tėtis 
atsiuntė žinutę klausdamas, kaip sekasi, ir per tą minutę, kol susku- 
bau jam atsakyti, Rikis sugebėjo visiškai, beviltiškai pasiklysti. Kai 
prisipažinau net nenutuokiąs, kur esame, jis išsiplūdo ir, cypdyda- 
mas padangas, kartą, paskui — dar ir dar kartą apsuko automobilį, 
spjaudydamas pro langą tabako sulčių čiurkšles, o aš žvilgsniu skvar- 
biau kvartalą, ieškodamas bent kokios nors atpažįstamos nuorodos. 
Lengva toli gražu nebuvo, nors augdamas lankiausi pas senelį nesu- 
skaičiuojamą daugybę kartų, mat namai čia buvo nuostabiai vieno- 
di, paprasčiausios žemos dėžutės, tik labai nežymiai besiskiriančios 
viena nuo kitos: aliuminio ar tamsių, aštuntąjį dešimtmetį menančių 
lentelių apkala, o kai kurie — puošti gipsinėmis kolonomis, bemaž 
liudijančiomis iliuzinį įkvėpimą. Ne kažin kiek padėjo ir kelio žen- 
klai su gatvių pavadinimais, neretai gerokai apsitrynusiais ar saulės 
nublukintais. Vienintelės išties reikšmingos kelio nuorodos buvo 
keisti, spalvingi vejos želdinių ornamentai — dėl jų Apskritąjį kaimą 


drąsiai galėjai vadinti muziejumi po atviru dangum. 

Galiausiai atpažinau pašto dėžutę, kurią rankose laikė metalinis 
liokajus — nors ir tiesia nugara ir puikybės kupinu veidu, atrodė, jis 
rauda rūdžių ašaromis. Šūktelėjau Rikiui sukti kairėn; „Vikės“ pa- 
dangos sužviegė, mane bloškė į keleivio pusės dureles. Nuo smūgio 
veikiausiai kažkas atsipalaidavo smegenyse: staiga prisiminiau visas 
nuorodas. 

— Prie flamingų pokylio — dešinėn! Prieš aną stogą su įvairiausių 
rasių Kalėdų seneliais — kairėn! Tiesiai pro myžančius cherubinus! 

Pravažiavus cherubinus, Rikis visai sumažino greitį - dabar au- 
tomobilis vos šliaužė, o jis abejodamas sužiuro į senelio kvartalą. 
Niekur - nė žiburėlio verandoje, nei už lango švytinčio televizoriaus 
ekrano, nei automobilio pastogėje prie namo. Visi kaimynai išnešė 
kudašių į šiaurę, sprukdami nuo alinančio vasaros karščio, palikę 
kiemų nykštukus skęsti suvešėjusioje pievelių žolėje, tvirtai uždarę 
nuo uraganų sergstinčias langines, tad visi namai atrodė lyg kokios 
pastelinėmis spalvomis dažytos bombų slėptuvės. 

— Paskutinis namas kairėje pusėje, — tarstelėjau. 

Rikis spustelėjo greičio pedalą, ir mes nutarškėjome gatve. Prie 
kokio ketvirto ar penkto namo išvydome senį, laistantį veją. Plika it 
kiaušinis galva, su chalatu ir šlepetėmis, jis stovėjo ir liejo vandenį į 
Čiurnas siekiančią žolę. Tačiau namas buvo toks pat tamsus kaip ir 
jis, man pasirodė, įsistebeilijo į mane, nors šitaip — net krūptelėjau 
susivokęs — negalėjo būti: jo akys buvo baltut baltutėlės. Kaip keista, 
dingtelėjo man, senelis Portmanas niekad neužsiminė, kad vienas jo 
kaimynų - neregys. 

Gatvė baigėsi žemaūgių pušaičių siena, ir Rikis, staigiai suktelėjęs 
vairą, nėrė į mano senelio namų įvažiavimo keliuką. Išjungė variklį, 
išlipo pats, spyriu atidarė dureles man. Batais šnarindami sausą žolę, 


nužingsniavome į verandą. 


——20—- 1 R —— 


Numygau skambutį ir ėmiau laukti. Kažkur tolumoje suskalijo 
šuo — vienišas kiauksėjimas tvankų vakarą. Taip ir nesulaukęs jokio 
atsako, suskatau trankyti duris kumščiais manydamas, kad skambu- 
tis, ko gero, bus sugedęs. Rikis delnais bandė užploti jau spėjusius 
mus apnikti uodus. 
kokia karšta moteriškutė paskyrė pasimatymą? 

— Juokis, juokis, — paerzinau. — Jam čia progų nors vežimu vežk, 
mudviem tik pasvajoti apie tai. Rajone - gyvas galas žavių našlelių. — 
Juokavau vien tam, kad apsiraminčiau. Tyloje vis labiau graužė ne- 
rimas. 

Iš slėptuvės krūmokšnyje išsitraukiau atsarginį raktą. 

— Palūkėk čia. 

— Dar ko užsimanysi. Kodėl? 

— Todėl, kad tu — šešių pėdų penkių colių žaliaplaukis ilgšis, o 
mano senelis tavęs nepažįsta ir dar turi šautuvų kolekciją. 

Rikis gūžtelėjo pečiais ir susikišo už žando dar vieną kramtomojo 
tabako gumulėlį. Nuėjo į pievelę, išsidrėbė šezlonge, tuo tarpu aš at- 
sirakinęs laukujes duris žengiau vidun. 

Net prietemoje išsyk krito į akis, kad namai nusiaubti — galėjai 
pamanyti, kad juos aukštyn kojom apvertė vagys. Lentynos, spinte- 
lės — ištuštintos, jose buvę visokie mažmožiai ir „Readers Digest“ 
numeriai stambiu šriftu — išblaškyti ant grindų. Išmėtytos ir pagal- 
vėlės nuo sofos, kėdės išvartytos. Šaldytuvo ir šaldiklio durelės ta- 
balavo atviros, šaldiklio turinys tirpdamas varvėjo ant linoleumo ir 
telkėsi į lipnias balutes. 

Man širdis nuriedėjo į kulnus. Vadinasi, senelis Portmanas išties 
galutinai išprotėjo. Šūktelėjau jį, bet neišgirdau jokio atsako. 

Ėjau iš vieno kambario į kitą, visuose žiebdamas šviesas, šniukš- 


tinėdamas visur, kur paranojos apimtas senukas galėtų slėptis nuo 

pabaisų: už baldų, žemoje palėpėje, po varstotu garaže. Patikrinau 
netgi ginklų seifą, nors tas, savaime aišku, buvo užrakintas, tik apie 
rankeną dažai apibraižyti, mat senelis mėginęs kažin kuo atrakinti 
spyną. Kiemelyje vėjas siūbavo nepageidaujamų, jau spėjusių nurusti 
paparčių šakas; atsiklaupęs keturpėsčias nužvelgiau pasuoles, bai- 
mindamasis to, ką galėjau aptikti po rotanginiais suolais. 

Galiniame kieme pastebėjau blykstelint žiburėlį. 

Išpuolęs pro durų širmą, aptikau žibintuvėlį, numestą žolėje, 
jo spindulys smigo į mišką, kurio pakraštys siekė senelio kiemą: 
tai buvo krūmokšniais apaugęs dantytųjų žemaūgių ir menka- 
verčių aukštų palmių šabakštynas, apkėtęs maždaug mylios ilgio 
ruožą tarp Apskritojo kaimo ir gretimo kvartalo — Šimtmečio 
girios. Jeigu tikėsime legendomis, miške gausiai veisėsi gyvatės, 
meškėnai ir šernai. Įsivaizdavau senelį, vilkintį tik chalatu, pasi- 
klydusį, besiblaškantį tuose brūzgynuose, ir pajutau tvenkiantis 
ne pačią šviesiausią nuojautą. Bene kas antrą savaitę per Žinias 
gali išgirsti apie kokį senolį, įsmukusį į rezervato ežerėlį ir sudo- 
rotą aligatorių. Įsivaizduoti, kas galėjo atsitikti blogiausia, visai 
nebuvo sunku. 

Šūktelėjau Rikiui, ir po akimirkos jis prisistatė, apibėgęs aplink 
namą. Jo akis išsyk užkliuvo už kai ko, ko aš nebuvau pastebėjęs: 
grėsmingai atrodančios perplėšos durų širmoje. Rikis negarsiai 
sušvilpė. 

— Kraupas, koks rėžis. Gali būti šerno darbas. O gal lūšies. Pama- 
tytum, kokie tų padarų nagai. 

Iš visai netoli staiga atsklido pašėlęs lojimas. Abu krūptelėjome, 
paskui persimetėme išgąstingais žvilgsniais. 

— Arba šuo, - tarstelėjau aš. | 

Triukšmas sukėlė grandininę reakciją: visai netrukus jau skalijo 


visose pusėse. 

— Gali būti, - linktelėjo Rikis. - Turiu bagažinėje dvidešimt an- 
tro kalibro pyškalą. Verčiau luktelėk. — Tai taręs, nudrožė pasiimti 
ginklo. 

Šunys netrukus nurimo, juos pakeitė naktinių vabzdžių choras — 
slopus, kone nepažįstamas dūzgimas. Mano veidu riedėjo prakaito 
lašai. Dabar buvo jau visiškai tamsu, bet visai nurimo vėjas, oras at- 
rodė dar karštesnis nei buvo dieną. 

Pakėliau žibintuvėlį ir žengiau medžių pusėn. Kažkur ten buvo 
mano senelis — dėl to nėmaž neabejojau. Bet - kur? Anoks iš manęs 
pėdsekys, taip pat ir iš Rikio. Vis dėlto atrodė, kad kažkas mane ma- 
sina eiti — greičiau suplastėjusi širdis krūtinėje, kuždesys tirštame 
ore, — ir staiga pajutau, kad laukti nebegaliu nė akimirkos. Tad ne- 
delsdamas ir nuplūkiau į sąžalyną — kaip medžioklinis šuo, uodžian- 
tis neregimą pėdsaką. 

Bėgti Floridos miškais nėra lengva: kiekvienoje žemės pėdoje 
tarp medžių smygso žemaūgių dantytųjų palmių vėduoklės, už kojų 
graibsto vijoklių kilpos, bet aš skutau kaip įmanydamas, šaukdamas 
senelį, švysčiodamas žibintuvėlio spinduliu šen ir ten. Akies kraštu 
pastebėjau kažką boluojant ir nosies tiesumu nudrožiau ten link, bet 
lo kamuolys, kurį pats ir pamečiau prieš keletą metų. 

Jau ketinau numoti ranka ir grįžti pas Rikį, kai mano dėmesį stai- 
ga patraukė šviežiai ištryptas koridorius žemaūgių palmių sąžalyne. 
Žengiau į jį, apvedžiau žibintuvėlio spinduliu aplink save: lapai buvo 
aptaškyti kažkuo tamsiu. Man ūmai išdžiūvo burna. Suėmęs save į 
nagą, ėmiausi sekti pėdsaku. Juo toliau ėjau, juo kiečiau veržėsi maz- 
gas skrandyje, tarsi kūnas būtų iš anksto žinojęs, kas manęs laukia 
priekyje, ir bandęs perspėti. O paskui išmintos augalijos takas pra- 
platėjo, ir tada pamačiau jį. 

Senelis kniūbsčias tysojo šliaužiančių augalų sąžalyne iškėtoto- 


mis kojomis, viena ranka užsukta už nugaros, lyg būtų kritęs iš dide- 

lio aukščio. Iškart pamaniau, kad jis neabejotinai negyvas. Apatiniai 
marškiniai įmirkę krauju, kelnės perplėštos, vienas batas pamestas. 
liu liesdamas jo kūną. Šiaip taip atgavęs kvapą pašaukiau jį vardu, bet 
jis nekrustelėjo. 

Susmukau ant kelių, prispaudžiau delną jam prie nugaros. Krau- 
jas, susigėręs į marškinius, tebebuvo šiltas. Jutau, kad jis dar kvėpuo- 
ja, tiesa, labai jau negiliai. 

Pakišau ranką po kūnu, atverčiau jį aukštielninką. Senelis buvo 
gyvas, bet tik vos vos, akys padėrusios, veidas sukritęs, blyškus. Tik 
tada pastebėjau, kaip išvagotas jo pilvas ir liemuo, — ir vos nenual- 
pau. Žaizdos buvo plačios ir gilios, aplipusios žemėmis, o dirva, kur 
jo gulėta, pažliugusi nuo kraujo. Mėginau pridengti marškinių skivy- 
tais tas kraupias perplėšas į jas nepažvelgdamas. 

Išgirdau iš užpakalinio kiemo šūktelint Rikį. 

— AŠ ČIA! - sukliegiau; turbūt turėjau pridurti ir dar ką nors, 
galbūt „pavojus“ ar „kraujas“, bet nevaliojau sudėlioti žodžių. Galvoti 
pajėgiau tik apie viena: seneliai turėtų mirti lovose, slopioje tyloje, 
apsupti vos vos dūzgiančios aparatūros — o ne susmukę ant dvokian- 
čios, įmirkusios žemės, apnikti kirbinių jais virvančių skruzdžių, 
vienoje virpančioje rankoje sugniaužę žalvarinį peiliuką laiškams 
atplėšti. 

"Peiliukas laiškams atplėšti. Tokį tatai ir teturėjo ginklą apsigin- 
ti. Ištraukiau peiliuką jam iš pirštų, ir jis kaipmat suskato bejėgiš- 
kai graibstyti orą, tad paėmiau jį už rankos ir nebepaleidau. Mano 
pirštai nukramtytais nagais persipynė su jo — blyškiais, išraizgytais 
violetinėmis venų gysliukėmis. 

— Turėsiu pernešti tave kitur, — tariau jam, brukdamas vieną ran- 
ką po nugara, kitą - po kojomis. Mėginau kelti, bet jis suaimanavo 


ir staiga visas pastiro, tad lioviausi. Bandymas pajudinti sukėlė jam 

skausmą, o šito aš negalėjau ištverti. Negalėjau ir atsitraukti, todėl 
neliko nieko kita, tik laukti, taigi kuo švelniau nupurčiau palaidas 
žemes jam nuo rankų, nuo veido, iš skystančių žilų plaukų. Ir tada 
pastebėjau, kad jo lūpos kruta. 

Balsas buvo vos girdimas, tykesnis už tykiausią kuždesį. Pasilen- 
kiau ir prikišau ausį prie pat jo lūpų. Jis kažką murmuliavo tai pra- 
skaidrėjančia, tai vėl blėstančia sąmone, protarpiais angliškai, pro- 
tarpiais — lenkiškai. 

— Nesuprantu, — sukuždėjau. Kartojau jo vardą tol, kol žvilgsnis 
susitelkė į mane, o tada jis aštriai įkvėpė ir tarė tyliai, bet visai aiškiai: 

— Keliauk į salą, Jakobai. Čia nesaugu. 

Ir vėl ta senoji paranoja. Suspaudžiau jam ranką, užtikrinau, kad 
viskas bus gerai, kad jis išsikapstysiąs. Taigi - pamelavau jam, dukart 
per vieną dieną. 

Paklausiau, kas atsitiko, koks gyvūnas jį sužalojęs, bet jis nesi- 
klausė. 

— Keliauk į salą, - vis kartojo. - Ten būsi saugus. Prižadėk. 

— Gerai. Prižadu. — Ką kita galėjau pasakyti? 

— Maniau, įstengsiu tave apginti... — ištarė jis. - Kadai jau turėjau 
tau pasakyti... - Mačiau, kaip jame gęsta gyvybė. 

— Ką pasakyti? — pralemenau springdamas ašaromis. 

— Nebėra laiko, — sukuždėjo jis. Tada, drebėdamas nuo įstangos, 
atplėšė galvą nuo žemės ir iškvėpė tiesiai man į ausį: - Surask paukš- 
tį. Kilpoje. Kitapus senio kapo. 1940-ųjų rugsėjo trečioji. - Aš su- 
linksėjau, bet jis sumojo, kad nesupratau. Sutelkęs paskutinius jėgų 
likučius pridūrė: —- Emersonas... laiškas. Papasakok jiems, kas atsiti- 
ko, Jakobai. 

Tai taręs jis vėl suglebo galutinai išsekęs, gyvybė blėso. Dar pasa- 
kiau jam, kad myliu jį. O tada jis, atrodė, visiškai nugrimzdo į save, jo 


žvilgsnis pro mane nuslydo į dangų, dabar jau nužertą žvaigždėmis. 

Dar po akimirkos iš šabakštyno išgriuvo Rikis. Išvydęs suglebusį 
senuką man ant rankų, žingtelėjo atatupstas. 

— O, kad tave... O Jėzau... O Jėzau... — išbėrė trindamasis veidą 
delnais, o paskui ėmė kažką veblenti apie tai, kad reikėtų paieškoti 
pulso, esą reikia skambinti policijai, ar aš matęs ką nors miške. 

Ir staiga mane apėmė labai keistas jausmas. Nuleidau senelio 
kūną žemėn ir atsistojau, suvirpo kiekviena menkiausia nervų skai- 
dula — pabudo instinktas, kurį nė nenutuokiau turįs. Taip, kažkas iš 
tikrųjų buvo miške - jutau tai. 

Naktis buvo be mėnulio, niekas nejudėjo krūmynuose, neminint 
mūsų pačių, ir vis dėlto aš kažkodėl žinojau, kada pakelti žibintuvė- 
lį, kur nukreipti jo spindulį, ir vieną akimirksnį siaura ryški šviesos 
juosta užkliudė veidą, regis, perkeltą čionai tiesiai iš mano vaikystės 
košmarų. Tasai įsistebeilijo į mane akimis, primenančiomis tamsaus 
vandens akivarus, anglies juodumo, giliomis raukšlėmis išvagota 
oda klostėmis kadaravo ant perkreiptų groblų, o apatinis žandikaulis 
groteskiškai atvipęs, kad iš burnos galėtų patogiai išsirangyti visas 
miškas ilgų unguriškų liežuvių. Aš kažką riktelėjau, tasai susivijo ir 
išnyko supurtydamas krūmą ir patraukdamas Rikio dėmesį. Šis kils- 
telėjo savo dvidešimt antro kalibro pyškalą ir iššovė, tuo pat metu 
kvėptelėdamas: 

— Kas tai? Velniai rautų, kas gi tai? 

Tačiau jis ano nespėjo pamatyti, o aš, netekęs amo, negalėjau jam 
atsakyti, stypsojau pastiręs, suakmenėjęs, o geibstantis žibintuvėlis 
siuntė paskutinius blyksnius į tuščią mišką. Paskui tikriausiai man 
aptemo sąmonė, mat Rikis bėrė: Džeikobai, Džeikai, ei, Edai, artuge- 


raijautiesiar... — ir tai buvo paskutinis dalykas, kurį menu. 

o senelio mirties ištisus mėnesius praleidau skaistykloje, 

stumdomas iš vieno smėlio spalva dažyto laukiamojo į 

kitą, iš vieno anoniminio kabineto į kitą, tyrinėjamas ir 
klausinėjamas, nujausdamas, jog visai čia pat, bet ne taip arti, kad 
išgirsčiau, kalbamasi apie mane; linkčiodamas, kai kas užkalbindavo 
mane patį, kartodamasis — tūkstančių gailestingų žvilgsnių ir maz- 
gais susimetusių kaktų objektas. Tėvai su manimi elgėsi kaip su ko- 
kia dužia brangenybe, baimindamiesi mano akivaizdoje ginčytis ar 
nerimauti, kad tik nesubyrėčiau į druzgus. 

Mane apniko košmarai, aš taip dažnai pašokdavau iš miego rėk- 
damas, kad teko pasirūpinti burnos apsauga, kitaip per miegus griež- 
damas dantimis būčiau juos sutrupinęs. Vos suvėręs akių vokus, tuo- 
jau pat išvysdavau jį — tą miško siaubūną su nasruose kadaruojan- 
čiais čiuptuvais. Buvau tvirtai įsitikinęs, kad tai jis nužudė senelį — ir 
netrukus grįš ieškoti manęs. Kartais vimdanti panika užplūsdavo 
lygiai taip pat, kaip ir aną naktį, ir tada išsisklaidydavo paskutinės 
abejonės: jis tyko — čia pat, tamsiame medžių guote, už artimiausio 
automobilio stovėjimo aikštelėje, už garažo, kuriame laikiau dviratį. 

Man pasirodė, kad geriausia išeitis - nekelti kojos iš namų. Ištisas 
savaites atsisakydavau išlįsti net į įvažiavimo keliuką paimti rytinio 
laikraščio. Miegodavau įsirausęs į patalynės krūvą ant grindų skalby- 


kloje - vienintelėje namuose belangėje patalpoje, kurioje, be kita ko, 

buvo galima užsirakinti iš vidaus. Ten pat pratūnojau ir senelio lai- 
dotuvių dieną, sėdėdamas ant džiovintuvo su nešiojamuoju kompiu- 
teriu ant kelių, stengdamasis užsimiršti paniręs į žaidimus internete. 

Dėl visko, kas atsitiko, kaltinau tik save. Jei taip būčiau juo pati- 
kėjęs — tai buvo mano nesibaigianti giesmelė. Bet netikėjau, netikėjo 
ir niekas kitas, ir dabar jau žinojau, kaip jis turėjo jaustis, mat nie- 
kas netikėjo ir manim. Manoji įvykių versija atrodė visiškai logiška ir 
protinga, bet tik tol, kol prasižiodavau, verčiamas tarti žodžius bal- 
su - tada jau ji skambėdavo visai beprotiškai, ypač tą dieną, kai teko 
ją iškloti policijos pareigūnui, atėjusiam į namus. Išpasakojau jam 
viską, kas atsitiko, pasakiau ir apie baidyklę, o jis tik linkčiojo sėdė- 
damas kitapus stalo virtuvėje, nieko net neužsirašinėdamas į užra- 
šų knygutę vielos spirale sukabintais lapais. Kai užbaigiau, tepasakė 
tiek: „Puiku, ačiū“, o tada paklausė mano tėvų, ar aš „buvęs su kuo 
nors pasikalbėti“. Tarytum nežinočiau, ką tai reiškia. Pasakiau jam, 
kad turiu pridurti dar kai ką, tada parodžiau jam vidurinį pirštą ir 
išpoškinau iš virtuvės. 

Tąsyk tėvai mane aprėkė — pirmą kartą per keletą savaičių. Iš tie- 
sų man net atlėgo išgirdus tuos senus gerus, ausiai mielus garsus. Ir 
pats drėbtelėjau keletą bjaurių dalykėlių jiems atgal. Maždaug, esą 
jie tik džiaugiasi, kad senelis Portmanas numirė. Esą tik aš vienas iš 
tikrųjų jį mylėjau. 

Policininkas dar kurį laiką šnekėjosi su mano tėvais įvažiavimo 
keliuke, o paskui policininkas išvažiavo, bet po valandos grįžo, ir net 
ne vienas — atsitempė kažkokį žmogų, kuris prisistatė esąs eskizų 
dailininkas. Su savimi turėjo didelį piešimo bloknotą ir paprašė ma- 
nęs dar sykį nupasakoti baidyklę; pagal pasakojimą ėmėsi piešti, ret- 
sykiais stabtelėdamas šio to pasitikslinti. 

— Kiek tasai turėjo akių? 

— Dvi. 

— Aišku, — pasakė jis, tarsi policijos eskizų dailininkui nebūtų nie- 
ko įprasčiau nei piešti baidykles. 

Toks bandymas palenkti mane savo pusėn buvo net pernelyg aki- 
vaizdus. Labiausiai jis išsidavė tuomet, kai baigęs piešti sumanė ati- 
duoti eskizą man. 

— Nejaugi jums nereikia įsegti jo į bylą ar dar kam? - paklau- 
siau jo. 

Jis, kilstelėjęs antakius, persimetė žvilgsniais su policininku. 

— Na žinoma. Ir ką aš sau maniau? 


Labiau ir norėdamas nebūtų sugebėjęs įžeisti. 


Manimi netikėjo netgi mano geriausias ir vienintelis draugas Ri- 
kis, o jis juk pats ten buvo su manim. Jis prisiekinėjo visais šven- 
taisiais nė matyt nematęs jokio padaro aną naktį miške — nors aš 
nukreipiau žibintuvėlio spindulį tiesiai į jį - ir būtent tai pasakė po- 
licijai. Lojimą jis vis dėlto girdėjęs. Girdėjome mes abu. Tad vargu 
ar vertėjo labai stebėtis policininkų išvada: senelį papjovusi laukinių 
šunų ruja. Regis, šunys pastebėti ir kitur, jie prieš savaitę apkandžioję 
ir kažkokią moterį, einančią per Šimtmečio girią. Atkreipkit dėmesį: 
visa tai įvyko naktį. 

— Kaip tik naktį ir būna sunkiausia įžiūrėti baidykles! — pareiš- 
kiau aš. 

Tačiau Rikis tik palingavo galvą ir sumurmėjo kažką apie tai, esą 
man reikėtų „apsilankyti pas ką nors, kas smegenis išrakinėtų“. 

— Turi omeny kokį pašvinkusį psichoanalitiką, — atrėžiau. — Tai 
dėkui. Kaip malonu turėti draugą, kuris tave palaiko. 

Mudu sėdėjome ant mano namų stogo stebėdami saulę, grimz- 
tančią į įlanką, Rikis - susirangęs it spyruoklė beprotiškai brangiame 
„Adirondack“ krėsle, kurį mano tėvai parsitempė iš viešnagės amišų 
kras.e: kojas susibrukęs po savimi, rankas sukryžiavęs ant krūtinės, 
su kažkokiu niauriu ryžtu dūmydamas vieną cigaretę po kitos. At- 
ėjęs pas mane į svečius jis visada jausdavosi šiek tiek nesmagiai, bet 
dabar, regėdamas, kaip jo žvilgsnis nuslysta šalin, vos jam dirstelėjus 
mano pusėn, galėjau drąsiai tvirtinti: šįsyk nejaukumo priežastis — 
ne mano tėvų turtas, 0 aš pats. 

— Galai nematė, aš tiktai tiesiai sakau tau teisybę, — tarė jis. — 
Daugiau pašnekėk apie tas baidykles, ir pamatysi: uždarys. Tada ir iš 
tikrųjų būsi Edas Ypatingasis. 

— Nevadink manęs šitaip. 

Jis nuspriegė per turėklą cigaretę, o iš paskos — ir įspūdingo dy- 


džio blizgančių seilių gniutulą. 

— Ką — tu vienu metu ir rūkai, ir kramtai tabaką? 

— O ką —- tu mano mama? 

— Ar aš tau atrodau iš tų, kurie čiulpia sunkvežimių vairuotojams 
už maisto kuponus? 

Rikis pats buvo tikras riebių juokelių apie mamą lobynas, bet šito, 
regis, buvo per daug netgi jam. Pašokęs nuo krėslo taip niuktelė- 
jo mane, kad vos nenusivožiau nuo stogo. Užkaukiau jam tučtuojau 
čiuožti iš čia, bet jis jau buvo beeinąs ir pats. 

Po to nemačiau jo bent kelis mėnesius. Ir dar svajok, kad gudrus, 


turėti draugų. 


Galiausiai tėvai visgi nutempė mane pas psichoanalitiką - tokį tykų, 
gelsvoko odos atspalvio vyruką, daktarą pavarde Golanas. Aš, tiesa, 
nė nesispardžiau. Pats supratau, kad man reikia pagalbos. 

Maniau, kad būsiu kietas riešutas, bet daktaras Golanas sudorojo 
mane kaip šiltą vilną stebėtinai greitai. Aiškino viską taip ramiai, be 
jokio dirglumo, kad jo šnekos veikė mane kone hipnotizuojančiai, 
ir prireikė vos dviejų seansų mane įtikinti, esą tasai padaras tebu- 
vęs mano perkaitusios vaizduotės sukurta regimybė, esą mane taip 
paveikusi senelio mirtis, jog dėl patirtos traumos išvydau tai, ko iš 
tikrųjų visai nebuvo. Pirmų pirmiausia, aiškino daktaras Golanas, 
senelis Portmanas pats pasėjęs sėklą savo pasakomis, pats įpiršęs 
man tą baidyklę, tad visiškai nėra ko stebėtis, kad aš, klūpodamas 
su jo lavonu ant rankų, paklaikęs nuo paties baisiausio per trumpą 
savo gyvenimą patirto šoko, ėmiau ir susikurpiau senelio išgalvotą 
šmėklą. 

Tokiam atvejui kaip manasis buvo net pavadinimas: ūminė reak- 
cija į stresą. 

— Verčiau jau būtų dūminė, - bandė pajuokauti mama, išgirdusi 
mano tvaskančią naujutėlę diagnozę. Bet man jos juokeliai buvo nė 
motais. Svarbu —- ne pamišėlis, bemaž bet kas kita skambėjo geriau. 

Vis dėlto nustojęs tikėti pabaisomis aš dar toli gražu nepasvei- 
kau. Košmarai kamavo kaip kamavę. Krūpčiodavau dėl menkiausio 
nieko, manęs nepaleido paranoja, sunkiai sekėsi bendrauti su kitais 
žmonėmis, tad tėvai galiausiai nusamdė man mokytoją - kad moky- 
klą galėčiau lankyti tik tomis dienomis, kai pats jausdavausi pajėgus. 
Man buvo leista — na, pagaliau — ir mesti darbą „Smart Aid“. Mat 
įgijau naują darbą — „pasijusti geriau“. 

Visgi labai greitai apėmė ryžtas pasistengti, kad mane išspirtų ir 
iš šio. Kai tik mano laikinos beprotybės menka ūkana buvo išsklai- 
dyta, pagrindine daktaro Golano užduotimi, regis, tapo receptų ra- 
šymas. Vis dar sapnuoji košmarus? Turiu šį tą, kas padės. Mokyklos 
autobuse ištiko panikos priepuolis? Na, šitai turėtų suveikti. Negali 
užmigti? Nagi, padidinkime dozę. Nuo piliulių kaugės ėmiau storėti 
ir kvailėti, bet kaip buvau, taip ir likau visai nusmurgęs, naktimis 
numigdavau vos tris ar keturias valandas. Dėl to pradėjau daktarui 
Golanui meluoti. Apsimetinėjau, kad jaučiuosi puikiai, nors, vos pa- 
žvelgus į mane, plika akimi buvo matyti maišeliai po akimis, kiekvie- 
nas galėjo pastebėti, kad dėl menkiausio triukšmo strykčioju kaip 
kokia nervinga katė. Vieną savaitę suklastojau visą sapnų dienoraštį, 
pripaisčiau blankių ir paprastų sapnų, kokius turėtų sapnuoti kuo 
normaliausias žmogus. Kartą neva sapnavau einąs pas dantų gydyto- 
ją. Kitą kartą skridau. Dvi naktis iš eilės, pasisakiau daktarui, sapna- 
vau atsidūręs mokykloje nuogas. 

Tada jis mane ir nutraukė. 

— O baidyklės? 

Gūžtelėjau pečiais. 

— Nesirodo. Galbūt tai reiškia, kad sveikstu, ką? 

Daktaras Golanas valandėlę tapšnojo tušinuką, paskui kažką už- 
sirašė. 

— Tikiuosi, nepasakoji man tik to, ką aš, tavo nuomone, norėčiau 
išgirsti? 

— Aišku, kad ne, - užtikrinau, žvilgsniu skvarbydamas įrėmintus 
diplomus, sukabintus ant sienos, bylojančius apie jo kompetenciją 
įvairiausiose psichologijos šakose; nė kiek neabejoju: tarp jų turėjo 
būti liudijimas, kad jis sugeba perprasti, kada ūminio streso kamuo- 
jamas paauglys jam meluoja. 

— Nagi, pasikalbėkime rimtai bent minutę, - pasiūlė jis, dėdamas 
tušinuką ant stalo. — Sakai, kad baidyklė sapne per visą šią savaitę 
neaplankė tavęs nė karto? 

Melagis aš išties beviltiškas, visada toks buvau. Tad užuot leidęsis 
pažeminamas, stvėriausi tos minties. 

— Na... - sumurmėjau, - gal vieną sykį. 

Tiesa buvo tokia: sapnas tą savaitę grįždavo kiekvieną mielą nak- 
tį. Klostydavosi jis visada vienodai, pasikeisdavo nebent nežymios 
detalės: tūnau susigūžęs senelio miegamojo kampe, languose gęsta 
paskutinieji gintarinės apyblandos atšvaitai, o aš laikau nukreipęs į 
duris rausvą plastikinį BB šautuvą. Ten, kur turėtų būti lova, riog- 
so milžiniškas švytintis smulkių prekių automatas, tiktai prigrūstas 
ne saldėsių, o skustuvo aštrumo kovinių peilių ir šarvus prakiurdi- 
nančių pistoletų. Yra čia ir senelis — jis vilki senovinę britų armijos 
uniformą ir kemša į aparatą dolerių banknotus. Bet, norint įsigyti 
ginklą, pinigų reikia labai daug, o laikas senka. Galų gale spindintis 
keturiasdešimt penktojo kalibro šautuvas krypteli virtinoje, bet taip 
ir neiškrenta pro angą —- lieka kažkur užstrigęs. Senelis plūstasi jidiš 
kalba, apspardo aparatą, paskui klaupiasi, kiša ranką vidun, mėgin- 
damas sugrabalioti ginklą — bet dabar įstringa ir jo ranka. Ir štai tada 


pasirodo jie. Ilgi, juodi jų liežuviai šliaužioja stiklu, ieškodami kelio 

vidun. Nukreipiu į juos BB šautuvą, nuspaudžiu gaiduką, bet nieko 
neįvyksta. Senelis Portmanas tuo tarpu šaukia lyg išprotėjęs: „Surask 
paukštį, surask kilpą, Jakobai, kaip tu nesupranti, tu, paikas nelai- 
mingas yutzi'*... O tada ištyška langų stiklai, pažyra šukės, juodieji 
liežuviai rangosi mūsų link — ir čia paprastai nubundu prakaito kla- 
ne, šuoliuojančia širdimi, mazgais susimetusiu skrandžiu. 

Nors sapnas visada būdavo toks pat ir mes narstėme pernarstėme 
jį šimtą kartų, daktaras Golanas vis dar per kiekvieną seansą reika- 
laudavo smulkiai jį papasakoti. Galima buvo pamanyti, kad jis kryž- 
miškai apklausinėja mano pasąmonę, ieškodamas kokios užuominos 
užsikabinti, kurią galbūt pražiopsojo devyniasdešimt devintąjį kartą. 

— O ką sapne tavo senelis sako? 

— Tą pat, ką ir visada, — atsakiau aš. — Kažką apie paukštį, apie 
kilpą ir apie kapą. 

— Tai jo paskutinieji žodžiai. 

Linktelėjau. 

Daktaras Golanas suglaudė pirštų galus, pasirėmė jais smakrą — 
tikras smegenų rakinėtojas, nei pridėsi, nei atimsi. 

— Gal turi kokią naują mintį, ką tai galėtų reikšti? 

— Taip. Šūdienę makalienę. 

— Eik jau. Juk nenorėjai šitaip pasakyti. 

Labai norėjau apsimesti, kad tie paskutinieji žodžiai man nė mo- 
tais, bet jie toli gražu tokie nebuvo. Graužė nė kiek ne mažiau nei 
košmarai. Man rodėsi, kad tai tarytum kokia mano prievolė sene- 
liui - nenumoti ranka į patį paskutinį dalyką, kūrį jis kam nors pasa- 
kė šiame pasaulyje, nelaikyti to kliedesiu, ir daktaras Golanas buvo 
įsitikinęs: jeigu pavyktų juos perprasti, galbūt tai padėtų išsklaidyti 


mano kraupiuosius sapnus. Tad stengiausi kaip įmanydamas. 


* Kvaily (jidiš žargonas). 

Kai kurie senelio Portmano žodžiai anaiptol neatrodė beprasmiai, 
tarkim, raginimas keliauti į salą. Jis nuogąstavo, kad pabaisos anks- 
čiau ar vėliau pričiups ir mane, ir vylėsi, jog sala yra tasai vienintelis 
saugus prieglobstis, kur galėčiau nuo jų pasislėpti — taip pat, kaip ir 
jis, kai buvo dar vaikas. Po to jis pridūrė: „turėjau tau pasakyti“, bet, 
kadangi nebeliko laiko nieko pasakyti, galbūt jis rado kitą, tik šiek 
tiek blogesnę išeitį: palikti duonos trupiniais ženklintą takelį, turintį 
nuvesti pas ką nors, kas galėty viską paaiškinti, - ką nors, kas žino 
jo paslaptį. Man rodėsi, kad visos tos paslaptingos šnekos apie kilpą, 
apie kapą bei laišką ir buvo tokie duonos trupiniai. 

Kurį laiką svarsčiau, ar „kilpa“ negalėtų būti Apskritojo kaimo 
gatvė, šiaip ar taip, visas kvartalas — ne kas kita, kaip kilpiniuojan- 
čių aklagatvių raizgalynė, o „Emersonas“ galbūt — koks nors žmo- 
gus, kuriam senelis pasiuntė laiškus. Gal koks karo laikų bičiulis, su 
kuriuo nenutrūko ryšiai, ar dar kas. Galbūt tasai Emersonas gyvena 
Apskritajame kaime, kurioje nors iš jo kilpų šalia kapinių, o vienas 
iš jo saugomų laiškų rašytas 1940-ųjų rugsėjo trečiąją — ir kaip tik jį 
man reikia perskaityti. Pats supratau, kaip beprotiškai tai skamba, 
bet kitąsyk ir dar beprotiškesni dalykai pasirodo esą tiesa. Tad pasi- 
knaisiojęs internete ir nieko nepešęs, nupėdinau į Apskritojo kaimo 
bendruomenės centrą, kur rajono senoliai rinkdavosi pažaisti stum- 
dinio ar pasidalyti įspūdžiais apie neseniai jiems atliktas operacijas, 
ir pasiteiravau, kur čia esama kapinių ir ar kas nors pažįsta tokį poną 
Emersoną. Jie įsistebeilijo į mane taip, lyg man būtų išaugusi antra 
galva, pritrenkti, kad kažkoks paauglys sumanė juos užkalbinti. Ne, 
jokių kapinių Apskritajame kaime nesą, negyvenąs čia joks Emerso- 
nas, nesą ir jokios gatvės Kilpos pavadinimu - nei Kilpos kelio, nei 
Kilpos alėjos, nei Kilpos dar ko nors. Patyriau visišką nesėkmę. 

Tačiau daktaras Golanas neleido man trauktis. Pasiūlė pasidomė- 


ti Ralfu Voldu Emersonu - kadaise lyg ir būta tokio garsaus poeto. 

„Emersonas prirašė galybę laiškų, - pranešė man jis. - Galbūt tavo 
senelis kalbėjo apie juos“ Man pasirodė, kad jis tiesiog dūrė pirštu 
į dangų, bet, norėdamas nusipurtyti daktarą Golaną nuo sprando, 
vieną popietę paprašiau tėčio pamėtėti mane iki bibliotekos, kad 
galėčiau patikrinti ir šią versiją. Netrukau įsitikinti: Ralfas Voldas 
Emersonas iš tikrųjų prirašė šūsnį laiškų, ir nemaža jų paskelbti. Gal 
kokias tris minutes virpėjau iš jaudulio, — gal pagaliau priartėjau 
prie didžiojo persilaužimo? — bet paskui paaiškėjo bent du dalykai 
iškart. Viena: Ralfas Voldas Emersonas gyveno ir mirė devyniolikta- 
me amžiuje, tad 1940-ųjų rugsėjo trečiąją tikrai negalėjo rašyti kam 
nors laiško, o antra: jo raštai visada būdavo tokie painūs ir sudėtin- 
gi, kad mano senelio niekaip negalėjo sudominti — senelis niekada 
nebuvo užkietėjęs skaitytojas. Su migdomosiomis Emersono raštų 
savybėmis susipažinau patyręs jas savo kailiu: užmigau nosimi įsmi- 
gęs į knygą, apseiliodamas visą puslapį esė „Pasitikėjimas savimi", o 
iš miego mane išbloškė tasai pats smulkių prekių aparato sapnas — 
jau šeštasis šią savaitę. Pabudau rėkdamas, ir buvau tuojau pat be 
ceremonijų išprašytas iš bibliotekos — išsinešdinau pats paskuti- 
niais žodžiais plūsdamas daktarą Golaną ir visas kvailas jo teorijas. 

Paskutinis lašas nuvarvėjo po kelių dienų, kai artimieji nuspren- 
dė, kad jau metas parduoti senelio Portmano namą. Tačiau prieš įsi- 
leidžiant potencialius pirkėjus, namą reikėjo iškuopti. Daktaro Go- 
lano patarimu - jis tvirtino, kad man veikiausiai būtų visai sveika 
„dar sykį apsilankyti ten, kur buvo patirta trauma — buvau pasiųstas 
padėti tėčiui ir tetai Suzei išrūšiuoti visą šlamštą. Kai nusikrapštėme 
į senelio namus, tėtis iš pradžių kur buvęs, kur nebuvęs vis taikėsi 
pasivesti mane į šalį, kad įsitikintų, jog nieko bloga su manim ne- 
vyksta. Gal ir keista, bet jaučiausi kuo puikiausiai, nepaisant net- 
gi policijos apsauginės juostos draiskanų, pakibusių šabakštyne, ir 


perrėžtos, vėjo plazdinamos vidinio kiemelio durų širmos. Visi tie 

dalykai, kaip ir išsinuomotas konteineris, riogsantis ant šaligatvio ir 
laukiantis, kol galės praryti senelio gyvenimo likučius, mane liūdino, 
bet negąsdino. 

Vos galutinai paaiškėjus, kad aš neapsiputosiu ir nesuskysiu, 
iškart ir griebėmės darbo. Apsirūpinę šiukšlių maišais, niauriai 
slinkome pirmyn tuštindami lentynas ir spinteles, ir visus užka- 
borius, aptikdami dulkių piešinius po daiktais, nejudintais metų 
metus. Krovėme piramides daiktų, kuriuos dar įmanoma išgelbėti 
ir išsaugoti, ir kitų daiktų — pasmerktų keliauti į konteinerį. Teta ir 
tėtis — Žmonės nelinkę į sentimentus, tad išmetimui skirta krūva 
augo sparčiausiai. Kaip įmanydamas mygau juos, stengdamasis įti- 
kinti pasilaikyti kai kuriuos lobius, tarkim, aštuonių pėdų aukščio 
vandeniu sulietų „National Geographic“ žurnalų rietuvę, svirdu- 
liuojančią garažo kampe - kiek popiečių esu praleidęs juos sklai- 
dydamas, įsivaizduodamas save atsidūrusį tarp Naujosios Gvinė- 
jos papuasų ar užtikusį pilį uolos viršūnėje Butano karalystėje? — 
bet mano balsas visuomet skambėdavo tyruose. Man nebuvo leis- 
ta pasilikti nei senelio senovinių boulingo marškinėlių kolekcijos 
(„Jie tikra gėda“, — pareiškė tėtis), nei „Big Band and Swing 78s“ 
rinkinio („Už šituos kas nors paklos apvalią sumelę“), nei vis dar 
užrakinto masyvaus ginklų seifo turinio („Juokauji, ar ne? Tikiuosi, 
juokauji'). 

Išrėžiau tėčiui, kad jis — tikras beširdis. Teta nuo tos scenos spru- 
ko kuo toliau, palikdama mus vienus kabinete, kur rūšiavome visą 
kalną senų sąskaitų ir kitų finansinių dokumentų. 

— Aš tiktai praktiškas. Taip jau būna, kai kas nors miršta, Džei- 
kobai. 

— Tikrai? O ką, jei mirtum tu? Turėčiau sudeginti visus senus tavo 


rankraščius? 


———>2-—4—-34- 50 —————— 


Jis išraudo. Neturėjau šitaip sakyti; užsiminti apie jo pradėtas ir 
nepabaigtas knygas buvo smūgis žemiau juosmens. Vis dėlto, užuot 
mane aprėkęs, tėtis prašneko ramiai: 

— Atsivežiau tave čionai, nes maniau, kad tu pakankamai subren- 
dęs susidoroti su tokiais dalykais. Atrodo, klydau. 

— Teisingai — klydai. Manei, kad atsikratydamas visų senelio daik- 
tų priversi mane jį užmiršti? Neišdegs. 

Jis skėstelėjo rankomis. 

— Žinai ką? Įgriso dėl visko kautis. Pasiimk viską, ko tik nori. - Jis 
bloškė pluoštą pageltusių popierių man po kojomis. — Štai tau pa- 
punkčiui surašytos išvados iš tų metų, kai buvo nužudytas Kenedis. 
Gali įsirėminti! 

Nuspyręs popierius šalin išdrožiau pro duris ir užtrenkiau jas 
sau už nugaros, o paskui įsitaisiau svetainėje laukti, kol jis ateis ir 
atsiprašys. Išgirdęs, kaip suurzgė atgijęs popieriaus smulkintuvas, 
supratau, kad tėtis net neketina atsiprašinėti, tad nurioglinau per 
visą namą ir užsirakinau miegamajame. Čia trenkė priplėkusiu oru, 
batų oda ir gaižoku senelio odekolonu. Atsišliejęs į sieną žvilgsniu 
sekiau kilime išmintą taką nuo durų iki lovos, kur prislopintos saulės 
šviesos keturkampis kraštu kliudė dėžutę, kyšančią iš po lovatiesės. 
Prisiartinęs pritūpiau, išsitraukiau ją. Tai buvo sena, gerokai apdul- 
kėjusi cigarų dėžutė —- galima pamanyti, senelis paliko ją čia tamtyč 
man surasti. 

Dėžutėje buvo taip gerai man pažįstamos nuotraukos: nema- 
tomas berniukas, sklandanti mergaitė, berniukas, iškėlęs akmenį, 
žmogus su veidu, nupieštu ant pakaušio. Nuotraukos buvo trapios, 
apsilaupiusios, taip pat ir mažesnės, nei prisiminiau — ir žvelgda- 
mas į jas dabar, jau beveik suaugusio žmogaus akimis, iškart išvydau, 
kokia tai įžūli klastotė. Vos vos pakaitinti ir pagremžti nuotrauką — 


šito veikiausiai pakako, kad būtų pradanginta „nematomojo“ galva. 

Milžiniškas akmuo, kurį taip lengvai kilnojo pažiūrėti toks liaunas 
vaikis, galėjo būti iš gipso ar putplasčio. Tačiau tokių dalykų, aišku, 

Po jau matytomis nuotraukomis gulėjo dar penkios, kurių senelis 
Portmanas man niekad nebuvo rodęs. Man parūpo kodėl, bet prie- 
vaizdžiai apdorotos, kad gudrybę būtų perpratęs net vaikas: vieno- 
je — juoko verta dviguba ekspozicija - mergaitė, „įkalinta“ butelyje, 
kitoje — „ore kybantis“ kūdikis, reikia manyti, pamautas ant kažko, 
ko tamsiame fono koridoriuje tiesiog nematyti, trečioje —- šuo su ne- 
grabiai prilipintu berniuko veidu. Lyg tai dar nebūtų pakankamai 
absurdiška, dar dvi nuotraukos buvo tarytum kokios Deivido Linčo 
košmarų iliustracijos: nedidukė liūdna „bekaulė“ mergaitė, išsirietu- 
si bauginančiu tilteliu, ir porelė baisuokliškų dvynių, apsirengusių 
tokiais keistais kostiumais, kokių kaip gyvas nesu matęs. Netgi mano 
senelis, pripūtęs man galvą istorijų apie pabaisas su liežuvių čiuptu- 
vais, sugebėjo suprasti, kad šitokios nuotraukos apkartintų nakties 


sapnus bet kokiam vaikui. 


Šitaip klūpodamas ant sudulkėjusių grindų su tomis nuotrauko- 
mis rankose, prisiminiau, koks išduotas jaučiausi aną tolimą dieną, 
kai supratau, kad senelio istorijos — tik pramanas. Dabar jau aki- 
vaizdi atrodė visa tiesa: paskutinieji jo žodžiai — tik dar viena vinkli 
manipuliacija, o paskutinis dalykas, ką jis padarė — užkrėtė mane 
košmarais ir paranojiškomis iliuzijomis, kuriems išravėti prireiks ne 
vienų metų terapijos ir saujomis ryjamų vaistų, jaukiančių medžiagų 
apykaitą. 

Uždariau dėžutę ir atsinešiau į svetainę, kur tėtis su teta Suze tuš- 
tino stalčių, prigrūstą kuponų, iškirptų, bet nepanaudotų, - sėmė 
juos rieškučiomis ir siuntė į dešimties galonų talpos šiukšlių maišą. 


Atkišau jiems dėžutę. Jie net nepaklausė, kas joje yra. 


— Ir tai viskas? — paklausė daktaras Golanas. — Jo mirtis buvo be- 
prasmė? 

Aš tysojau ant sofos, žvilgsnį nukreipęs į kampe stovinį akvariu- 
mą, stebėdamas jo vienintelę auksinę belaisvę, tingiai sukančią ratus. 

— Nebent galėtumėte pasiūlyti kokį nors geresnį paaiškinimą, — 
pasakiau jam. — Išklotumėte kokią įspūdingą teoriją, ką visa tai galė- 
tų reikšti, — teoriją, apie kurią lig šiol kažkodėl neužsiminėte. Kitaip... 

— Kitaip?.. 

— Kitaip mes tik gaištame laiką. 

Jis atsiduso ir pasižnaibė viršunosę, lyg mėgintų apmaldyti galvos 
skausmą. 

— Ką reiškia tavo senelio paskutinieji žodžiai — spręsti ne man, — 
galiausiai tarė. —- Svarbu tik tai, ką manai tu. 

— Visa tai — tik sušikti psichopliurpalai, - drėbiau aš. - Ką aš ma- 


nau - visiškai nesvarbu, svarbu, kaip yra iš tikrųjų! Bet šito, ko gero, 

niekad nebesužinosime, tad kam kvaršinti galvą? Išrašykite man dar 
kokio kvaišalo ir pasiimkite čekį! 

Siekiau jį įdūkinti — norėjau, kad imtų ginčytis, įtikinėti mane 
klystant — bet jis tik nutaisė abejingą veidą ir sėdėjo sau, bilsnoda- 
mas tušinuku į krėslo ranktūrį. 

— Regis, nutarei pasiduoti, — tarė po valandėlės. - Apvylei mane. 
Neatrodei esąs iš tų, kurie skuba nerti į krūmus. 


— Vadinasi, ne taip jau gerai mane pažįstate, - pasakiau jam. 


Vargu ar būtų įmanoma dar labiau neturėti ūpo kokiam pobūviui. Bet 
aš jau žinojau, kad neišsisuksiu, supratau tą pat akimirksnį, kai tėvai 
ėmė laidyti net ne itin subtilias užuominas apie tai, koks nuobodus 
ir kasdieniškas būsiąs ateinantis savaitgalis, o juk visi puikiai žinome, 
kad man sukanka šešiolika. Meldžiau jų bent šiais metais atsisakyti 
vakarėlio, jei ne dėl kokios kitos priežasties, tai bent dėl to, kad neį- 
stengiau sugalvoti nė vieno žmogaus, kurį norėčiau pasikviesti, bet 
juos pernelyg neramino tai, kad bemaž visą laiką kiurksau vienas, 
tad šventai įtikėjo gydomuoju bendravimo poveikiu. Tokia pat yra ir 
elektrošoko paskirtis, priminiau jiems. Tačiau mano motina nelinko 
praleisti net ir menkiausios progos surengti pobūvį — kartą netgi pa- 
sikvietė draugų į mūsų papūgėlės gimtadienį, — iš dalies dėl to, kad 
mėgdavo pasirodyti, kokiuose namuose gyvename. Su vyno taure 
rankoje vaikydavo svečius iš vieno baldais perkrauto kambario į kitą, 
liaupsindama architekto genialumą, pasakodama statybų mūšio lau- 
ko istorijas („prireikė ištisų savaičių šitoms sieninėms žvakidėms iš 
Italijos atgabenti!) 

Buvome ką tik grįžę namo iš beviltiškai nesėkmingo mano seanso 


su daktaru Golanu. Sliūkinau paskui tėtį į įtartinai užtemdytą mūsų 

svetainę, o jis vis marmėjo sau po nosimi kažką panašaus į: „Kaip 
apmaudu, kad nieko nesurengėme tavo gimtadienio proga!“ ir „Ką gi, 
visada galima atsigriebti kitais metais!“, bet staiga įsiplieskė šviesos, 
nutvieksdamos plevėsuojančius kaspinus ir balionus, ir margą publi- 
ką visokiausių dėdžių ir tetų, pusbrolių ir pusseserių, su kuriais be- 
veik nesu net šnekėjęs, — susirinko visi tie, kuriuos tik mama sugebė- 
jo prisivilioti, — ir Rikį, kurį gerokai nustebau išvydęs stoviniuojantį 
netoli punšo dubens; su odine kniedėmis nusagstyta striuke jis čia 
atrodė it iš dangaus nukritęs. Kai visi galiausiai paliovė džiaugsmin- 
gai šūkaloti, o aš — apsimetinėti, koks esu nustebęs, mama apglėbė 
mane viena ranka ir kuštelėjo: 

— Patenkintas? 

Aš buvau nusiminęs ir pavargęs ir netroškau nieko kita, tik pasi- 
nerti į „Warspire III: The Summoning“ žaidimą, o paskui įsijungęs 
televizorių griūti į lovą. Bet ką dabar padarysi? Negi išgrūsi visus 
namo? Patikinau, kad viskas gerai, ir ji nusišypsojo, tarsi norėdama 
už tai padėkoti. 

— Kas norėtų pamatyti šį tą naujo? — progiesmiu užtraukė ji ir, 
prisipylusi taurę šardonė vyno, nusivarė pulkelį giminaičių laiptais 
aukštyn. 

Mudu su Rikiu linktelėjome kits kitam skersai kambarį, be žodžių 
sutardami pakęsią vienas kitą kokią valandą ar dvi. Po anos dienos, 
kai jis vos nenubloškė manęs nuo stogo, mudu nė sykio nesikalbė- 
jome, bet abu gerai supratome, kaip svarbu palaikyti iliuziją, kad 
esame draugai. Kaip tik ketinau jį užkalbinti, bet nespėjau: dėdė Bo- 
bis, sučiupęs už alkūnės, nusitempė mane į kampą. Bobis buvo toks 
stambuolis pilvūzas, vairavo didelį automobilį, gyveno dideliame 
name ir, daugybę metų kimšęs į savo įspūdingą pilvą žąsų kepenė- 
lių paštetą bei „Monster-Thick“ mėsainius, smarkiai rizikavo kada 


nors tapti tokio pat didelio infarkto auka ir iškeliauti anapilin, o visą 

užgyventą turtą palikti mano subingalviams pusbroliams bei savo 
tykiai smulkučiukei žmonai. Jis ir kitas mano dėdė, Lesas, lygiomis 
teisėmis buvo „Smart Aid“ prezidentai, ir visada elgdavosi šitaip — 
tempdavosi kitus žmones į kampą slaptam pašnekesiui, tarsi norėtų 
aptarti rengiamą gaujos išpuolį, o ne pasakyti šeimininkei kompli- 
mentą dėl gardžiai paruoštos avokadų gvakamolės. 

— Taigi... tavo mama sako, kad jau įveikei krizę dėl visos tos... na, 
dėl tos senelio kebeknės. 

Mano kebeknė. Niekas nežinojo, kaip tai vadinti. 

— Uminė reakcija į stresą, - pasakiau. 

— Ką? 

— Taip vadinasi liga, kuria sirgau. Sergu. Nesvarbu. 

— Tai gerai. Tikrai malonu tai girdėti. - Jis pamosavo ranka, lyg 
visus nemalonumus gindamas užnugarin. — Taigi, mudu su tavo 
mama šit pagalvojome... Ką pasakytum, jei pasiūlyčiau šią vasarą at- 
važiuoti į Tampą - pažiūrėti, kaip sukamas šeimos verslas? Jei taip 
mudu kurį laiką pasitrintume alkūnėmis pagrindinėje firmos būsti- 
nėje? Nebent tau labai patinka rikiuoti prekes ant lentynų! - Jis už- 
sikvatojo taip garsiai, kad aš nejučia žingtelėjau atatupstas. — Galė- 
tum ir pagyventi pas mus, savaitgaliais pavažiuotume drauge su tavo 
pusbroliais tarpūnams meškerės užmesti. — Paskui jis geras penkias 
minutes porino apie savo naująją jachtą, nupasakojo ją iki menkiau- 
sių, mažne pornografinių smulkmenų, tarsi vien šito turėtų pakakti 
pakratyčiau. —- Nagi, ką mintiji, Džei dogai? 

Ko gero, tai turėjo nuskambėti kaip toks pasiūlymas, kurio nie- 
kaip negalėčiau atsisakyti, bet aš jau verčiau sutikčiau praleisti vasa- 
rą kokiame sunkiųjų darbų lageryje Sibire, nei su dėde ir lepūnėliais 
jo vaikiščiais. O perspektyva padirbėti centrinėje „Smart Aid“ būs- 


tinėje... ką gi, žinojau, kad tai veikiausiai neišvengiama mano ateitis, 

bet vyliausi dar nugriebsiąs bent kelias vasaras laisvės, be to, dar ke- 
tverius metus universitete, prieš užsimūrydamas korporacijos nar- 
ve. Valandėlę dvejojau, paskubomis ieškodamas kokio grakštesnio 
būdo išsisukti. Bet galiausiai rėžiau gana tiesiai: 

— Nesu tikras, kad mano psichiatrui šiuo metu toks sumanymas 
pasirodytų geras. 

Vešlūs jo antakiai susimetė viršunosėje. Atsainiai linktelėjęs dėdė 
tarė: 

— Ak taip, žinoma, žinoma, savaime aišku. Tuomet tiesiog elgsi- 
mės pagal situaciją, vyruti, ar ne? — Tai taręs išsyk ir nuplumpino sau 
nelaukdamas atsakymo, tartum kitame kambario gale staiga paste- 
bėjęs dar kažką, ką norėtų sugriebti už alkūnės. 

Motina paskelbė, kad jau atėjęs metas išpakuoti dovanas. Ji am- 
žiais reikalauja, kad daryčiau tai visų akivaizdoje — gyva bėda, nes, 
kaip jau minėjau, melagis aš visai niekam tikęs. O tai savo ruožtu reiš- 
kia, jog man nelabai sekasi suvaidinti nuoširdų dėkingumą už per- 
dovanotus kalėdinės kantri muzikos kompaktinius diskus ar „Field 
and Stream“ prenumeratą — ją gaudavau dėdės Leso pastangomis, 
mat jis galaižin dėl ko buvo įsikalęs į galvą, kad aš mėgėjas „iškylauti 
gamtoje“. Šiaip ar taip, dėl šventos ramybės išspaudžiau šypseną ir 
kiekvieną išpakuotą daiktą kilstelėdavau kitiems pasigrožėti, kol do- 
vanų, paliktų ant kavos stalelio, krūva gerokai aptirpo — liko tik trys. 

Pirmiausia siektelėjau paties mažiausio paketėlio. Jame aptikau 
raktelius — nuo prašmatnaus ketverių metų tėvų sedano. Sau jie per- 
ką naują, paaiškino mama, tad senasis atitenkąs man. Mano pirmasis 
automobilis! Visi tik suokčiojo ir suaikčiojo, o aš pajutau, kaip užkai- 
to veidas. Pernelyg jau panašu į pasipuikavimą — priimti tokią įspū- 
dingą dovaną Rikio akivaizdoje - Rikio, kurio automobilis kainavo 
mažiau, nei aš, būdamas dvylikos, gaudavau kišenpinigių mėnesiui. 


Regis, tėvai visuomet stengėsi įpiršti man mintį, kad pinigai yra svar- 

bu ir derėtų apie juos pagalvoti, bet iš tikrųjų man jie nerūpėjo. Kita 
vertus, lengva sakyti, kad pinigai nerūpi, kai turi jų į valias. 

Kita dovana buvo skaitmeninis fotoaparatas, kurio tėvų kaulijau 
visą praėjusią vasarą. 

— Ohoho, - ištariau sverdamas jį rankoje. — Tikrai nuostabu. 

— Kaip tik mėginu parašyti naujos knygos apie paukščius metme- 
nis, — pranešė tėtis. — Štai ir pamaniau: gal prašyti tavęs, kad pada- 
rytum nuotraukų? 

— Nauja knyga! - sušuko mama. - Neįtikėtinas sumanymas, Fren- 
kai. Beje, o kas nutiko anai knygai, kurią rašei dar visai neseniai? — 
Plika akimi buvo matyti, kad ji išgėrusi jau ne vieną taurę vyno. 

— Vis dar gludinu keletą detalių, — tykiai atsakė tėtis. 

— O, suprantu, - išgirdau dėdės Bobio balsą - jis aiškiai šaipėsi. 

— Na štai! — riktelėjau kuo garsiau siekdamas paskutinės dova- 
nos. — Ši — nuo tetos Suzės. 

— Iš tikrųjų, - patikslino teta, kai ėmiausi plėšti pakuotės popie- 
rių, - dovana nuo senelio. 

Aš taip ir sustingau vidur judesio. Visi susirinkusieji staiga nutilo 
ir sužiuro į tetą Suzę, lyg ji būtų vardu pašaukusi kokią piktąją dvasią. 
Tėčio smakras įsitempė, mama vienu mauku nugurkė vyno likutį. 

— Išvyniok ir pamatysi, — paragino teta Suzė. 

Nuplėšiau likusį popierių ir ištraukiau seną knygą kietais virše- 
liais, aplankstytais kampučiais, be aplanko. Tai buvo Ralfo Voldo 
Emersono „Rinktinė“. Įsistebeilijau į ją, lyg mėgindamas įžvelgti teks- 
tą kiaurai viršelį, nepajėgdamas suvokti, kaip ji atsidūrė mano ranko- 
se, staiga pradėjusiose nevaldomai virpėti. Niekas, išskyrus daktarą 
Golaną, nežinojo apie paskutiniuosius senelio žodžius, o daktaras 
bent kelis kartus tvirtai pažadėjo, kad viskas, apie ką kalbėjome jo 
kabinete, ten ir pasiliks — nebent pagrasinčiau maktelėti „Drano“ 


skysčio vamzdžiams valyti ar nusivožti nuo Sunshine Skyway tilto. 

Pažvelgiau į tetą; ko gero, mano veide švietė klausimas, kurio do- 
rai net nežinojau, kaip suformuluoti. Jai pavyko silpnai šyptelėti, o 
paskui paaiškino: 

— Kai tvarkėme namus, aptikau ją senelio rašomojo stalo stalčiu- 
je. Priešlapyje užrašytas tavo vardas. Manau, jis pageidavo, kad kny- 
ga atitektų tau. 

Telaimina Dievas tetą Suzę. Vis dėlto turi moteriškė širdį. 

— Gražumėlis. Net nežinojau, kad seneliukas mėgo skaityti, - pa- 
reiškė mama, mėgindama prasklaidyti nejaukią nuotaiką. - Koks rū- 
pestingumas. 

— Taip, — iškošė tėtis pro sukąstus dantis. - Labai ačiū, Suzana. 

Atsiverčiau knygą. Na taip - antraštiniame puslapyje buvo įrašas, 


atpažinau ir netvirtą senelio rašyseną. 

Sukrutau eiti sau pabūgęs, kad tuojau apsipilsiu ašaromis visų 
akivaizdoje, ir staiga kažkas išslydo iš knygos ir nupleveno žemėn. 

Pasilenkiau pakelti. Laiškas. 

Emersonas. Laiškas. 

Pajutau, kad veide neliko nė lašo kraujo. Mama palinko arčiau 
manęs ir įtemptai pakuždomis paklausė, ar nenorėčiau stiklinės van- 
dens; išvertus iš mamos kalbos tai reiškė: Nesuskysk, žmonės žiūri. 
Pralemenau: 

— Man truputį... na... — ir, susiėmęs už pilvo, šoviau į savo 


kambarį. 


Laiškas buvo rašytas ranka ant gero neliniuoto popieriaus lapo, dai- 
lia, vinguriuojančia, kone kaligrafiška rašysena, juodu rašalu, tiesa, 
spalvos intensyvumas vietomis skyrėsi, panašiai kaip rašant senovi- 


niu parkeriu. Stai tasai laiškas: 


Tave Ten, Kuru eoi saugus: Oa Taip seniai 
nesulaukiame 35 Tavęs jokios siulės! Tačiau 

LAK AA Tau ne pukišti Xi ns1ėdama Th Tam, 

kad pasakyčiau: mex Visi dažnai apie Tave 
pagalyyjame iu meldžiamės už Tave vu Tavo JU, 
Mūsų narousis piažudi Abe! 


Idea Tan sawo nustiaukų — SM, žinoma. 
Iedlyiu Tavo iv žaviuosi, 
Vaikų namų diektois Ąlma Le Jei Fruginė 


Kaip ir žadėta, prie laiško buvo pridėta sena nuotrauka. 

Pakišau ją po pat staline lempa, stengdamasis įžvelgti moters 
veide kokių nors detalių, bet taip ir nepavyko. Atvaizdas buvo la- 
bai keistas, bet nėmaž nepanašus į senelio nuotraukas. Čia apsieita 
be jokių gudrybių. Tiesiog moteris — moteris, rūkanti pypkę. Ši kiek 
priminė Šerloko Holmso pypkę, riesta ir nukarusi nuo lūpos. Mano 
žvilgsnis vis krypo į ją. 

Ar kaip tik šitai senelis ir skyrė man surasti? Taip, galvojau aš, 
turi būti taip — jis kalbėjo ne apie Emersono laiškus, o apie laišką, 
įdėtą į Emersono knygą. Bet kas gi toji vaikų namų direktorė, toji Pe- 
išblukusį pašto spaudą su įrašu: Cairnholm Is., Cymru, UK. 

Ką gi, UK - tai Didžioji Britanija. Ne veltui vaikystėje teko stu- 
dijuoti geografijos atlasus - dabar žinojau, kad Cymru reiškia Velsą. 
Cairnholm Is. - be jokios abejonės, sala, apie kurią panelė Peregrinė 
užsiminė laiške. Ar gali būti, kad tai ta pati sala, kurioje vaikystėje 
gyveno senelis? 

Prieš devynis mėnesius jis prisakė man: „Surask paukštį“ Prieš 
devynerius metus saikstėsi, kad vaikų namus, kuriuose gyveno, ser- 
gėjo paukštis — „paukštis, rūkantis pypkę“. Būdamas septynerių su- 
vokiau tai tiesiogine prasme, bet vaikų namų direktorė nuotraukoje 
rūko pypkę, jos pavardė — Peregrinė, o peregrine reiškia kažkokios 
rūšies sakalą. O kas, jei paukštis, kurį senelio valia turėjau surasti, 
iš tiesų buvo jį išgelbėjusi moteris - vaikų namų direktorė? Galbūt 
netgi po tokios daugybės metų ji vis dar tebegyvena saloje, sena kaip 
pintis, išlaikoma kelių savo buvusių globotinių — vaikų, kurie kadai 
suaugo, bet niekur neišvyko? 

Pirmą kartą paskutiniuosiuose senelio žodžiuose pradėjau įžvelg- 
ti šiokią tokią, tegul ir keistą, prasmę. Jis pageidavo, kad keliaučiau 


į salą ir surasčiau štai šitą moterį —- senąją vaikų namų direktorę. Jei 

kas nors ir gali žinoti jo vaikystės paslaptis, tai tiktai ji. Tačiau spau- 
das ant pašto ženklo buvo jau penkiolikos metų senumo. Ar įmano- 
ma, kad ji būtų iki šiol gyva? Skubomis mintyse paskaičiavau: jei ji 
vadovavo vaikų namams 1939-aisiais ir jei jai anuomet buvo, tarkim, 
dvidešimt penkeri, tuomet dabar turėtų būti beveik šimtas. Ką gi, va- 
dinasi - įmanoma; net Inglvude esama keleto dar senesnių žmonių, 
kurie sugeba gyventi vieni ir net vairuoti automobilį. O jeigu panelė 
Peregrinė net ir pasimirė per tuos metus, praėjusius išsiuntus laišką, 
Kairnholme gali būti likę ir kitų žmonių, kurie galbūt sutiktų man 
padėti, kurie galbūt pažinojo senelį Portmaną vaikystėje. Žmonių, 
kurie žino jo paslaptis. 


Mus, rašė ji. Tuos keletą, kurie dar likome. 


Nieko stebėtina: įtikinti tėvus išleisti mane vasarai į mažytę salelę 
netoli Velso krantų — užduotis toli gražu ne iš lengvųjų. Jie - ypač 
mama - sugraibstė aibę svarių argumentų, kodėl šis sumanymas vi- 
sai niekam tikęs. Tarkim, kaina. Arba ta aplinkybė, kad vasarą turė- 
jau viešėti pas dėdę Bobį ir mokytis valdyti vaistų imperiją. Arba dar 
tai, kad nebuvo kam mane lydėti — nė katras iš mano tėvų nė kiek 
ten nesiveržė, o važiuoti vienas, aišku, negalėjau. Tokių argumentų 
aš neturėjau kuo atremti, o priežasties trūks plyš ten patekti - m1a- 
nau, kad tiesiog taip reikia — negalėjau paaiškinti nerizikuodamas 
pasirodyti netgi dar labiau išprotėjęs, nei, kaip baiminausi, iš tikrųjų 
buvau. Be jokios abejonės, neketinau net prasižioti tėvams apie se- 
nelio Portmano paskutiniuosius žodžius ar apie laišką, ar apie nuo- 
trauką — kaipmat būtų palaidoję mane kokioje sanatorijoje. Vienin- 
telis sveiko proto ribose išsitenkantis argumentas, kurį sugebėjau 


sukurpti, buvo toks: „Norėčiau daugiau sužinoti apie mūsų šeimos 

istoriją: Kitas, deja, buvo iš tų visada neveiksmingų: „Čadas Kra- 
meris ir Džošas Belas šią vasarą važiuoja į Europą. Kodėl negalėčiau 
aš?“ Šiuodu pretekstus ir kaišiojau kiekviena pasitaikiusia proga, 
dažnai, bet ne taip dažnai, kad imtų skambėti žūtbūtinai (kartą net- 
gi griebiausi kraštutinio „Tik nesakykit, kad neturite pinigų!", bet dėl 
šitokios taktikos akimoju pasigailėjau), ir vis dėlto atrodė, kad galų 
gale nieko nepešiu. 

O paskui atsitiko net keli dalykai, kurie man neapsakomai padė- 
jo. Pirmiausia į krūmus nėrė dėdė Bobis: jam išvėso ūpas priglausti 
mane visai vasarai — kas gi norės įsileisti į namus nevisprotį? Tai- 
gi, nebeliko jokių kitų vasaros planų. Paskui tėtis kažkur sužinojo, 
kad Kairnholmo sala yra neapsakomos svarbos paukščių perykla, 
kad kažkokios rūšies paukščių bene pusė pasaulio populiacijos gy- 
vena būtent ten, o tai jam, kaip ornitologui, esąs tikras lobis. Tėtis 
pradėjo įtartinai daug kalbėti apie savo naująją hipotetinę paukščių 
knygą, o kai tik jis apie tai prasižiodavo, aš iš paskutiniųjų stengiausi 
jį skatinti ir demonstruoti nuoširdų susidomėjimą. Vis dėlto svar- 
biausias veiksnys, nulėmęs viską, buvo daktaras Golanas. Meilikauti 
man prireikė stebėtinai nedaug, o paskui jis pritrenkė mus visus ne 
tik paremdamas sumanymą, bet dar ir paragindamas tėvus mane 
išleisti. 

— Jam tai gali būti svarbu, — vieną popietę po seanso patikino jis 
mamą. - Senelis jam tą salą pavertė bemaž mitu, tad apsilankymas 
ten gali tik padėti prasklaidyti mitų rūkus. Jis savo akimis įsitikins, 
kad tai sala kaip sala, nei kuo ypatinga, nei magiška, o tada ir kitos 
senelio fantazijos neteks galios. Tai gali būti ypač veiksmingas būdas 
fantazijas įveikti tikrove. 

— Bet aš maniau, jis ir šiaip nebetiki visais tais dalykais, - mama 
atsigręžė į mane. — Ar vis dėlto tiki, Džeikai? 


— Ne, - užtikrinau. 


—2R 2-1 ————— 


— Ne — sąmoningai jis tikrai tuo nebetiki, — nesiginčijo daktaras 
Golanas. — Užtat pasąmonė vis dar neduoda ramybės. Pasireiškia 
košmarais, nerimu. 

— Irjūs tikrai manote, kad jam būtų pravartu ten nuvykti? - Mama 
prisimerkusi įsižiūrėjo į jį, lyg ruošdamasi išgirsti nepadailintą tiesą. 
Kalbant apie tai, ką man derėtų ar nederėtų daryti, daktaro Golano 
žodis dažnai būdavo lemiamas. 

— Tikrai taip manau, - patvirtino jis. 


Nieko daugiau nė nereikėjo. 


Po to viskas ėmė klostytis svaiginančiu greičiu. Buvo nupirkti lėk- 
tuvo bilietai, suderinti tvarkaraščiai, sudėlioti planai. Keliausime su 
tėčiu, trims savaitėms, birželio mėnesį. Suabejojau, ar ne per ilgai, 
bet tėtis pareiškė, neva tiek laiko jam reikia mažų mažiausiai, norint 
kruopščiai išžvalgyti salos paukščių kolonijas. Maniau, mama prieš- 
taraus, — ištisos trys savaitės! — bet, juo labiau artėjo mūsų kelionė, 
juo labiau ji džiaugėsi. 

— Mano du vyrai, — būdavo, pareiškia visa švytėdama, — keliauja 
nuotykiauti! 

Jos entuziazmas mane netgi kiek jaudino — iki pat tos popietės, 
kai nugirdau jos pokalbį telefonu su drauge: šiai mama nesivaržyda- 
ma liejo džiugesį, kokia jai kliuvusi laimė ištisoms trims savaitėms 
„susigrąžinti gyvenimą“, atsikračius „dviejų vargetų vaikiščių, kuriais 
nuolatos tenka rūpintis“. 

Aš irgi tave myliu, norėjau tėkšti jai, balse sutelkęs tiek gaižaus 
sarkazmo, kiek tik būtų pavykę, bet ji manęs nepastebėjo, ir aš pri- 
kandau liežuvį. Žinoma, aš tikrai ją mylėjau, bet veikiausiai tik todėl, 


kad mamą mylėti lyg ir privalu, o ne todėl, kad būtų iš tų, kurios 

patrauktų dėmesį atsitiktinai sutiktos gatvėje. Beje, vaikštinėjančios 
gatvėje jos ir nesutiksi, vaikščioti skirta tik varguoliams. 

Pasibaigus mokslo metams, per tris iki kelionės likusias savaites 
visais įmanomais būdais ieškojau būdų sužinoti, ar panelė Alma Le 
Fei Peregrinė vis dar tebėra tarp gyvųjų, bet paieškos internete liko 
bevaisės. Tardamas, jog ji vis dar gyva, vyliausi susiskambinti su ja 
telefonu ir įspėti, kad atvykstu, bet netrukau įsitikinti, jog Kairnhol- 
me beveik niekas išvis neturi telefono. Visoje saloje radau vieną vie- 
nintelį numerį - jį ir surinkau. 

Susijungti prireikė geros minutės: linijoje kažkas šnypštė ir traš- 
kėjo, paskui visai nutilo, vėl ėmė šnypšti - galiausiai man ėmė rody- 
tis, kad išjaučiau kiekvieną mus skiriančio milžiniško nuotolio my- 
lią. Galų gale išgirdau tą keistą europietišką signalą: pyyypt pyyypt... 
pyyypt pyyypt — ir tada ragelį pakėlė vyriškis, kaip galėjau nebent 
nuspėti —- gerokai įmetęs. 

— Kakalų skylė! - užkaukė jis. Fone gaudė sunkiai įsivaizduojamas 
triukšmas — slopus grumėjimas, kokį išgirsti tikėtumeis nebent pa- 
čiame studentų klubo vakarėlio įkarštyje. Bandžiau pasisakyti, kas aš 
toks, bet abejoju, ar jis ką nors girdėjo. 

— Kakalų skylė! — subūbavo jis dar kartą. - Kas dabar skambinė- 
ja? — Nespėjus man nė prasižioti, jis patraukė ragelį nuo burnos ir 
suriko kažkam kitam: — Sakau, pričiaupkit srėbtuves, priliuobę le- 
dergos, aš gi kalbu... 

Ryšys nutrūko. Suglumęs dar kokią valandėlę sėdėjau prispau- 
dęs ragelį prie ausies, paskui pakabinau jį. Nė nebesivarginau skam- 
binti dar sykį. Jei vieninteliu Kairnholmo telefonu įmanoma prisi- 
skambinti tik į galaižin kokios bjaurasties irštvą, vadinamą „kakalų 
skyle“, ko tuomet galima tikėtis iš visos salos? Ar pirmasis mano 
apsilankymas Europoje virs tik nuolatinėmis pastangomis išveng- 


ti girtų maniakų ir stebėjimu, kaip uolėtose pakrantėse tuštinasi 

paukščiai? Galbūt. Bet jei tai reiškia, kad tuo pačiu numaldysiu ir 
graužiančią nerimastį dėl senelio paslapčių ir galėsiu toliau ramiai 
gyventi savo niekuo neypatingą gyvenimą, tuomet, kad ir ką tektų 


patirti - bus verta. 


- "r „NY. 
nn Wiejas 
„va? 


ūkas aplink mus vis labiau tirštėjo, virsdamas tikru aki- 

dangčiu. Kai kapitonas pranešė, kad jau beveik atplau- 

kėme, iš pradžių pamaniau — pokštauja: aš pats, įsitaisęs 
ant siūbuojančio kelto denio, nemačiau nieko, išskyrus begalinę pil- 
kumos užuolaidą. Įsitvėriau turėklo, užsižiūrėjau į žalias bangas gal- 
vodamas apie žuvis, kurioms, ko gero, visai netrukus galėjo atitekti 
mano pusryčiai, o tėtis vienmarškinis stovėjo šalia visas drebėdamas. 
Niekad nebūčiau pamanęs, kad birželį gali būti šitaip drėgna ir šal- 
ta. Nuoširdžiai vyliausi, dėl jo ir dėl savęs paties, jog šita trisdešimt 
šešias valandas trunkanti kankynė, kuriai ryžomės, kad atsikrapšty- 
tume čionai — trys lėktuvai, du postoviai, snūduriavimas pakaitomis 
prišnerkštose geležinkelio stotyse, o dabar dar ir šita niekaip nepasi- 
baigianti, vidurius lauk verčianti kelionė keltu, - galiausiai atsipirks. 

— Žiūrėk! — staiga riktelėjo tėtis, ir aš, pakėlęs galvą, išvydau uo- 
lėtą kalną, išnyrantį iš plynos drobės priešais mus. 

Tai buvo mano senelio sala. Dunksanti aukštai iškilusi virš 
bangų, niauri, susisupsčiusi rūkais, sergstima milijonų klegančių 
paukščių, ji atrodė lyg kokia senovinė, milžinų statyta tvirtovė. Sly- 
dau žvilgsniu stačiais jos skardžiais aukštyn, bet viršūnės taip ir 
nepamačiau — ji smigo į šmėkliojančių debesų tumulus, ir, žvel- 
giant į šį reginį, mintis, kad ši sala užkerėta, jau nebeatrodė tokia 


absurdiška. 

Šleikštulys staiga atslūgo. Tėtis strapinėjo po denį lyg vaikas 
per Kalėdas, neatplėšdamas akių nuo virš galvos ratus sukančių 
paukščių. 

— Džeikobai, tu tik pažvelk! — sušuko rodydamas ore šmižinėjan- 
čių kruopelių telkinį. - Mažieji audrapaukščiai! 

Artėjant prie uolų, ėmiau pastebėti po vandeniu šmėksančius 
keistus pavidalus. Pro šalį ėjęs jūreivis pričiupo mane persisvėrusį 
per turėklą ir spiginantį į juos, ir tarė: 

— Niekad nesi matęs sudužusio laivo liekanų, ką? 

Atsigręžiau. 

— Tikrai? 

— Visas šis regionas — ištisos laivų kapinės. Kaip sakydavo senieji 
kapitonai: „Kairnholmo įlanka ir Tvikst Harlando kyšulys - jūreivio 
kapas, diena ar naktis!*“ 

Kaip tik tą akimirką praplaukėme laivo griaučius, dunksančius 
visai netoli paviršiaus, o pažaliavusio korpuso kontūras buvo matyti 
taip aiškiai, kad atrodė: laivo šmėkla tuojau iškils iš vandens lyg koks 
zombis iš negilaus kapo. 

— Matai šitą? —- mostelėjo jūreivis. - Nuskandintas — povandeni- 
nio laivo darbelis. | 

— Čia plaukiojo ir povandeniniai laivai? 

— Būriais. Visa Airijos jūra knibždėte knibždėjo vokiečių povan- 
deninių laivų. Kaip kažin ką — surinktum gerą pusę laivyno, jei galė- 
tum iškelti visus jų torpedų pramuštus laivus. — Jis dramatiškai kils- 
telėjo vieną antakį, paskui nupėdino sau juokdamasis. 

Nurisnojau per denį į laivagalį, neatitraukdamas žvilgsnio nuo 
sudužusio laivo, kol šis pasislėpė už mūsų kilvaterio. Jau buvau be- 


pradedąs svarstyti, ar tik mums, norint patekti į salą, neprireiks 


* Iš tikrųjų senoviniame jūreivių posakyje minima Padstou įlanka. 

alpinistų įrangos, stačios uolos staiga prasiskyrė ir pasitiko mus 
nuolaidžiais šlaitais. Apsukę kyšulį, įplaukėme į pusapskritimę 
įlanką. Tolumoje išvydau mažytį uostą su šokčiojančiais ant bangų 
spalvingais žvejų laiveliais, o dar toliau — ir žaliuojančioje įdubo- 
je išsibarsčiusį miestelį. Šen ten avimis nusagstyti laukai driekėsi 
kalvų šlaitais, kylančiais aukštyn pasitikti uolėtų kalvagūbrių, kur, 
lyg koks vatinis parapetas, stūksojo debesų siena. Tai buvo gražu ir 
drauge dramatiška, nieko panašaus kaip gyvas nebuvau matęs. Mes 
įpukšėjome į įlanką, ir mane krestelėjo šioks toks nuotykio virpulys, 
tarsi būčiau paregėjęs žemę ten, kur žemėlapiuose aptiksi tik niekuo 
neišsiskiriantį žydrumos plotą. 

Keltas prisišvartavo, ir mes, kuproti nešuliais, išlipome į mažy- 
tį miestelį. Apsidairęs įdėmiau nutariau: kaip ir daug kas, miestelis, 
žvelgiant iš arčiau, anaiptol ne toks dailus, koks atrodė iš toli. Ne itin 
didelis žvyruotų, murkšlinų gatvelių tinklas, abipus jų rikiavosi kal- 
kėmis baltinti namukai, bjaurojami tik palydovinių antenų lėkščių, 
aptūpusių stogus. Kairnholmas - pernelyg atokus, pernelyg nereikš- 
mingas, kad vertėtų tiesti čionai elektros linijas iš pagrindinės salos, 
tad ant kiekvieno kampo, lyg kokios niršios širšės, dūzgė dvokiantys 
dyzeliniai generatoriai, jiems maurojimu antrino traktoriai — vie- 
nintelė transporto priemonė saloje. Miestelio pakraščiuose riogsojo 
pažiūrėti senoviniai trobesiai, apleisti, įsmukusiais stogais — mažė- 
jančio gyventojų skaičiaus liudininkai, mat vietiniams vaikams, gy- 
venimo spindesio kitur paviliotiems, neberūpi šimtametės žvejybos 
ar žemdirbystės tradicijos. 

Tempdami savo gerą nusivilkome per miestelį, ieškodami būsto, 
vadinamo tarsi ir „Kunigija“ ar „Klebonija“, mat ten tėtis buvo rezer- 
vavęs mums kambarį. Įsivaizdavau kokią seną bažnyčią, pertvarky- 
tą ir paverstą nakvynės namais — nieko labai prašmatnaus, tiesiog 


pastogė galvai priglausti laisvu nuo paukščių stebėjimo ir siūlgalių 

vyniojimo laiku. Keleto vietinių bandėme klausti kelio, bet jie atsakė 
tik suglumusiais žvilgsniais. 

— Juk jie kalba angliškai, ar ne? — balsu nusistebėjo tėtis. 

Kaip tik tuo metu, kai nuo nežmoniškai įsunkėjusio lagamino 
man visai nutirpo ranka, galiausiai priėjome bažnyčią. Manėme jau 
pasiekę kelionės tikslą, bet įkėlę koją vidun įsitikinome: bažnyčia ti- 
krai pertvarkyta, tik ne į „B 44 B“ tipo nakvynės namus, o į mažą 
nutriušusį muziejėlį. 

Aptikome ir muziejaus prižiūrėtoją — kambarėlyje, nukarstyta- 
me žvejybos tinklais ir avikirpėmis žirklėmis. Išvydus mus, jo veidas 
nušvito, bet tuoj pat ir vėl apniuko, vos jis išgirdo, kad mes tik pasi- 
klydome. 

— Manau, jūs ieškote „Kunigų skylės“, — tarė jis. - Niekas kitas 
saloje kambarių nenuomoja. 

Paskui jis išdėstė mums kelio nuorodas, kalbėjo su melodingu 
akcentu, kuris mane nepaprastai žavėjo. Su didžiuliu malonumu 
klausydavausi velsiečių šnektos, nors geros pusės nė nesuprasda- 
vau. Tėtis padėkojo tam žmogui ir buvo beeinąs sau, bet muziejinin- 
kas man pasirodė toks draugingas, kad ryžausi padelsti ir paklausti 
dar kai ko. | 

— O kur galėtume surasti senuosius vaikų namus? 

— Senuosius — ką? — prisimerkęs pasitikslino jis. 

Vieną siaubingą akimirksnį mane surakino baimė: o kas, jei at- 
plaukėme ne į tą salą arba, dar blogiau, vaikų namai — tiktai dar vie- 
nas senelio pramanas? 

— Juk čia būta prieglaudos pabėgėliams vaikams? — paklausiau. — 
Per karą? Toks didelis namas... 

Žmogus prikando lūpą ir nužvelgė mane dvejodamas, lyg negalė- 
damas apsispręsti: padėti man ar verčiau nusiplauti rankas? Bet ga- 


liausiai jam manęs pagailo. 

— Apie pabėgėlius nieko nežinau, - pasakė, — bet, manau, nutuo- 
kiu, apie ką klausi. Riogso toks namas —- kitoje salos pusėje, anapus 
pelkės ir miško. Bet, tavim dėtas, vienas ton pusėn nė nemėginčiau 
klampoti. Tik nuklysk tolėliau nuo tako, ir apie tave daugiau niekas 
nebeišgirs, sumanysi nusiversti nuo uolos, niekas nesulaikys, nebent 
pasikliautum šlapia žole ir avių spiromis. 

— O šitai tikrai pravartu žinoti, — tarė tėtis, skersakiuodamas į 
mane. - Prižadėk, kad neisi ten vienas. 

— Gerai jau, gerai. 

— Dėl ko tave tai sudomino? — parūpo žmogui. - Nepasakyčiau, 
kad ten turistams lankytina vieta. 

— Šioks toks projektėlis, susijęs su šeimos istorija, — paaiškino 
tėtis, stoviniuojantis prie durų. — Mano tėvas vaikystėje gyveno čia 
keletą metų. — Plika akimi buvo matyti: jis iš paskutiniųjų vengia už- 
siminti apie psichiatrus ar mirusius senelius. Dar sykį padėkojo mu- 
ziejaus prižiūrėtojui ir išginė mane pro duris. 

Laikydamiesi muziejininko nurodymų, grįžome atgal tuo pačiu 
keliu, kuriuo atėję, kol pamatėme niūrią skulptūrą, išskaptuotą iš 
juodo akmens, ji vadinosi „Laukianti moteris“ ir buvo skirta vi- 
siems saliečiams, pražuvusiems jūroje, pagerbti. Jos veido išraiška 
buvo graudi, išskėstas rankas ji tiesė uosto, likusio už galaižin kiek 
kvartalų, pusėn, bet taip pat ir rodė tiesiog į „Kunigų skylę“, esan- 
čią čia pat, kitapus gatvės. Iškart prisipažįstu: aš — ne kažin koks 
viešbučių žinovas, bet vieno žvilgsnio į nudrengtą iškabą pakako 
suprasti: vargu ar čia galime tikėtis keturių žvaigždučių numerio 
su šeimininkų paslaugiai paliktais mėtiniais saldainiukais ant pa- 
galvės. Viršuje įrašas didžiulėmis spausdintinėmis raidėmis skelbė: 
VYNAS, ALUS, DEGTINĖ. Po šiuo jau kuklesnis užrašas žadėjo 
„puikų maistą“. Ir tik pačioje apačioje, akivaizdžiai sumanyta vė- 


liau ir prirašyta ranka — „Išnuomojami kambariai“, tiesa, užrašas 

pataisytas, likęs tik „Išnuomojamas kambarys“. Nutempėme nešu- 
lius prie durų, tėtis kažką marmėjo apie apgavikus ir melagingą 
reklamą, o aš savo ruožtu grįžtelėjau per petį į „Laukiančią moterį“ 
ir pagalvojau: galbūt ji tiktai laukia, kol kas nors atneš jai taurę 
gėrimo? 

Su visais daiktais susigrūdome pro duris vidun ir čia pat sustojo- 
me markstydamiesi: pakliuvome į baro žemomis lubomis prietemą. 
Kai akys apsiprato su apyblanda, sumojau, kad šiai užeigai „skylė“ — 
net labai taiklus pavadinimas: mažutėliai švinuoti langai vidun įleido 
tik tiek šviesos, kad įžiūrėtum kelią iki alaus čiaupo ir pasiektum jį 
nekliuvinėdamas už stalų ir kėdžių. Stalai - nučiurę, klibantys — at- 
rodė labiau tinkami malkoms. Pačiame bare lankytojų nestigo, ne- 
paisant ryto valandos, kad ir kokia ji buvo. Vyrai, tylūs, nevienodo 
apsvaigimo laipsnio, sėdėjo maldingai palenkę galvas prie gintarinio 
skysčio bokalų. 

— A,jums veikiausiai reikia kambario? - Žmogus išniro iš už baro 
paspausti mums rankų. - Aš — Kevas, o šitie - mano draugeliai. Pa- 
sisveikinkit, bičiuliai. 

— Sveiki, — nedarniai suniurnėjo tie, baksnodami nosimis į savo 
gėrimus. | 

Nusekėme paskui Kevą siaurais laipteliais į kelių kambarių (taip, 
daugiskaita!) numerį. Čia, mandagiai tariant, būtiniausių dalykų 
buvo. Du miegamieji — tėtis iškart pareiškė teises į didesnįjį — ir dar 
vienas, trigubos paskirties, kambarys: virtuvė, valgomasis ir svetai- 
nė tuo pat metu, o tai reiškė, kad čia buvo stalas, kandžių pagraužta 
sofa ir nedidelė viryklėlė. Vonioje, pasak Kevo, „viskas dažniausiai 
veikia, bet jei kada kas nors išklibtų, visada galite pasikliauti senuo- 
ju patikimuoju“. Tai taręs parodė į kilnojamąjį tualetą skersgatvyje 
už pastato — jis, labai patogiai, buvo matyti pro mano miegamojo 


langą. 

— Ak taip, prireiks ir šitų, — pridūrė Kevas traukdamas iš spintelės 
porą žibalinių lempų. - Generatoriai veikia tik iki dešimtos, labai su- 
knistai brangu atsiplukdyti benzino, tad arba anksti eisite miegučio, 
judviem tai nepasirodys pernelyg viduramžiška! 

Užtikrinome Kevą, kad lauko išvietė ir žibalas mus puikiausiai ten- 
kina, iš tiesų skamba net visai patraukliai — taip, pone, dvelkia nuoty- 
kiu! — ir tuomet jis vėl nusivedė mus žemyn užbaigti ekskursijos. 

— Valgyti esate maloniai kviečiami čionai, - pasakė. — Tikiuosi, 
kvietimu pasinaudosite, nes daugiau ir nėra kur nueiti. Jeigu jums 
prireiktų paskambinti, telefono būdelė — antai ten, kampe. Kartais, 
būna, ir eilutė išsirikiuoja, mat mobilusis ryšys čia išvis niekam ver- 
tas, o šitas laidinis telefonas — vienintelis visoje saloje. Visiškai tei- 
singai, čia yra viskas: vienintelė vieta pavalgyti, vienintelės lovos, 
vienintelis telefonas! — Po šių žodžių jis atsilošė ir prapliupo juoktis, 
juokėsi garsiai, ilgai. 

Vienintelis laidinis telefonas saloje. Dirstelėjau į jį — iš tiesų bū- 
delė, su durimis, kurias galėjai užsidaryti, kad niekas nesiklausytų 
pokalbio, — visai tokia, kokias pamatysi nebent senuose filmuose. Ir 
staiga — net nusmelkė stingdančio siaubo šaltukas — sumojau, kad 
čia ir vyko ana graikiškoji orgija, čia ir griaudėjo anas studentų klubo 
vakarėlis, kaip tik čia kažkas ir pakėlė ragelį, kai skambinau į salą 
prieš kelias savaites. Čia ir yra kakalų skylė. 

Kevas padavė tėčiui raktus nuo numerio. 

— Jei kils kokių klausimų, - tarė, - žinote, kur mane surasti. 

— Jau dabar noriu kai ko paklausti, - pasakiau aš. - Kas yra kaka- 
lų... tai yra, kunigų skylė? 

Vyrai prie baro griausmingai užsikvatojo. 

— Nagi, tai skylė kunigams, kas kita galėtų būti! - sušuko vienas 


jų, sukeldamas dar smarkesnį juoko pliūpsnį. 

Kevas nupėdino prie židinio, kur snūduriavo susna šuo — vienas 
grindlenčių plotelis ten atrodė nelygus. 

— Štai čia, — pasakė tapnodamas bato galu lentas, pažiūrėti pri- 
menančias duris grindyse. - Neatmenamais laikais, kai vien už tai, 
kad buvai katalikas, galėjai pakibti ant medžio šakos, kunigėliai at- 
lėkdavo čionai ieškoti prieglobsčio. Jei jiems iš paskos atbildėdavo 
karalienės Elžbietos galvažudžių banda, tuos, kuriuos reikėdavo pa- 
slėpti, mes įkišdavome į štai tokius jaukius urvelius - kunigų skyles. 

Atkreipiau dėmesį, kad jis pasakė „mes“, lyg būtų asmeniškai pa- 
žinojęs anuos kažin kada išmirusius saliečius. 

— Taigis, jaukius urvelius! — patvirtino vienas gėrovų. — Šilta ten 
būdavo kaip kepsninėje, ir dar ankšta kaip statinėje! 

— Kad taip prireiktų rinktis: ar šiltai ir jaukiai, ar kadaruoti ant 
šakos, kunigų žudikų pakabintam, bet kuriuo paros metu žinočiau, 
ką pasirinkti, - paantrino kitas. 

— Taigis, taigis, - pareiškė pirmasis. — Už Kairnholmą - tebūnie 
jis visuomet mūsų prieglobsčio uola! 


— Už Kairnholmą! - choru užbaubė kiti ir visi pakėlė stiklus. 


Kirtę bent kelias laiko juostas, apkvaitę ir išsekę, mudu anksti nu- 
ėjome miegoti — ar veikiau sugulėme į lovas ir sukišome galvas po 
pagalvėmis, kad nors truputį apsigintume nuo griaudinčios kako- 
fonijos, prasismelkiančios per grindlentes iš apačios, — protarpiais 
triukšmas taip sustiprėdavo, jog net neabejodavau: įsismarkavę lė- 
bautojai sugriuvo į mano kambarį. O paskui, reikia manyti, laikro- 
dis numušė dešimtą, nes lauke ūžiantys generatoriai tik sučiaudėjo 
ir nutilo - nutilo ir muzika apačioje, užgeso gatvės žibintas, plieskęs 


tiesiai po mano langu. Netikėtai pasijutau supstomas vien tylios, 

palaimingos tamsos, ir tik tolimas bangų šniokštimas bepriminė, 
kur atsidūriau. 

Pirmą kartą per daugelį mėnesių nugrimzdau į ramų, gilų, koš- 
marų netrikdomą miegą. Sapnavau visai ką kita: senelį, dar vaiką, 
pirmąsyk atsidūrusį čia, pirmąją jo, svetimšalio, naktį svečioje šalyje, 
po svečiu stogu, skolingą gyvybę žmonėms, kalbantiems nežinoma 
kalba. Kai nubudau, pro langą vidun sruvo saulės šviesa, ir staiga su- 
mojau, kad panelė Peregrinė išgelbėjo ne tik senelio gyvybę, taip pat 
ir mano, ir mano tėčio. Ir šiandien, jei tik nenusigręš sėkmė, galbūt 
galiausiai man pasitaikys proga jai padėkoti. 

Nulipęs žemyn aptikau tėtį jau išsipleikusį prie stalo, šliurpščiantį 
kavą ir blizginantį savo prašmatniuosius žiūronus. Vos spėjau atsi- 
sėsti greta, lyg iš po žemių išdygo Kevas su dviem lėkštėmis, prikrau- 
tomis neaiškios kilmės mėsos ir pakeptų skrudintos duonos riekelių. 

— Net nenutuokiau, kad skrebutį dar reikia pakepti, - tarstelėjau, 
o Kevas į tai atsakė nežinąs tokio maisto produkto, kurio nebūtų ga- 
lima pagerinti įmetus į keptuvę. 

Pusryčiaudami mudu su tėčiu aptarinėjome dienos planus. Ke- 
tinome dieną skirti lyg ir žvalgybai, susipažinti su sala. Pirmiausia 
nusižiūrėsime vietas, kur tėtis galėsiąs stebėti paukščius, o paskui 
surasime vaikų namus. Pusryčius sušveičiau stačiais kąsniais, nekan- 
traudamas imtis darbų. 

Kaip reikiant pasistiprinę taukais, mudu išėjome iš užeigos ir pa- 
traukėme per miestelį, vis strykčiodami į šalis, kad nepakliūtume po 
traktorių ratais, ir plyšodami vienas kitam — kad perrėktume genera- 
torių gausmą. Bet galiausiai gatvės išniro į laukus, o triukšmas nutilo 
už nugarų. Diena buvo gaivi, šuoruota, o saulė, pasislėpusi už ne- 
aprėpiamų debesų tumulų, netikėtai ėmė ir išniro, ir nutaškė kalvas 
įspūdingomis šviesos dėmėmis — aš iškart pajutau energijos ir vilties 


antplūdį. Traukėme linkui uolėtos pakrantės, kur tėtis dar iš kelto 

buvo pastebėjęs pulką paukščių. Nenumaniau, kaip reikės ją pasiek- 
ti: — sala šiek tiek priminė dubenį, o kalvos, kylančios aukštyn pa- 
kraščiuose, nuo keteros uolėtais skardžiais smego tiesiog į jūrą. Bet 
kaip tik čia kalvos viršūnė buvo nugludinta, skardis ne toks status, 
o apačioje, palei vandenį, driekėsi siauras smėlėtas ruožas — buvo 
netgi takelis, vedantis prie vandens. 

Nusiropštėme žemyn į pakrantę — ten, regis, ištisa paukščių civi- 
lizacija vasnojo sparnais, krykavo, graibstė žuvis iš atoslūgio paliktų 
telkinėlių. Mačiau, kaip plečiasi tėčio akys. 

— Nuostabu... - sumurmėjo jis, krapštydamas suakmenėjusio gu- 
ano gurvolį bukuoju tušinuko galu. - Man reikės čia šiek tiek užtruk- 
ti. Neprieštarauji? 

Tokią jo išraišką jau buvau matęs ir labai gerai žinojau, ką reiškia 
„šiek tiek“: valandų valandas. 

— Tuomet vaikų namų ieškoti trauksiu be tavęs, - pasakiau. 

— Ne, vienas neisi. Juk pažadėjai. 

— Susirasiu ką nors, kas mane nuvestų. 

— Ką? 

— Kevas ką nors patars. 

Tėtis užsižiūrėjo į jūrą, į aukštą aprūdijusį švyturį, kyšantį viršum 
uolų krūvos. 

— Juk žinai, kokį išgirstum atsakymą, jei tavo mama būtų čia, — 
tarė. 

Mano tėvai laikėsi skirtingos nuomonės apie tai, kiek priežiūros 
man reikia. Mama visada sėdėdavo ant sprando, visada stengdavosi 
primesti savo valią. Tėtis savo ruožtu buvo linkęs duoti truputį lais- 
vės. Manė, kad protarpiais man visai sveika suklysti. Be to, paleidęs 
mane, galėtų sau kiaurą dieną žaisti su guanu. 

— Gerai, - pasakė galiausiai. - Bet, kad ir kas imtųsi tave lydėti, 


žiūrėk, kad neužmirštum man užrašyti jo telefono numerio. 

— Tėti, niekas čia neturi telefonų. 
Jis atsiduso. 
— Ogi tikrai. Na, kad tik būtų patikimas... 


Kevas buvo kažkur išdūmęs savais reikalais, o prašyti mane paglo- 
boti kurio nors iš apspangusių jo nuolatinių lankytojų atrodė tikrai 
prastas sumanymas. Nupėdinau į artimiausią krautuvėlę, vildama- 
sis sulauksiąs pagalbos iš ko nors, kas bent jau dirba ir užsidirba. 
ŽUVŲ PARDAVĖJAS - skelbė iškaba ant durų. Atlapojau jas ir net 
susigūžiau atsidūręs priešais barzdotą milžiną su krauju permirkusia 
prijuoste. Jis pametė žuvį ir įsistebeilijo į mane su visa varvančia ka- 
pokle rankoje. Aš čia pat tylomis pats sau prisiekiau niekad daugiau 
nepaniekinsiąs jokio apkaušėlio. 

— O kokio velnio? — užbaubė jis, kai pasisakiau, kur noriu trauk- 
ti. - Nieko ten nėra, vieni pelkynai ir prarūgęs oras. 

Pasakiau jam apie senelį ir vaikų namus. Jis nudelbė mane iš po 
surauktų antakių, tada persisvėrė per prekystalį ir abejodamas dėb- 
telėjo į mano batus. 

— Manyčiau, Dilanas ne per daug užsiėmęs ir galės tave palydė- 
ti, —- pareiškė jis, kapokle rodydamas maždaug mano amžiaus vaikį, 
rikiuojantį žuvis šaldiklio vitrinoje, - bet va padoriau apsiauti tau 
tikrai reikės. Nieko nebus paleisti tave klampoti su sportbačiais — 
dumblas tuoj čmaukšt ir nučiulps juos tau nuo kojų! 

— Tikrai? — paklausiau. — Tikrai taip manote? 

— Dilanai! Nešk šičionai mūsų vyrukui porą velingtonų! 

Vaikis suaimanavo ir akivaizdžiai maivydamasis lėtutėliai uždarė 
šaldiklio vitriną, nusišluostė rankas ir galiausiai nusliūkino prie sie- 


nos su lentynomis, prikrautomis įvairių prekių. 


———>D3-40—-4- 86 —— L —— —— 


— Taip va jau atsitiko, kad galime pasiūlyti tikrai gerų, patvarių 
batų, — pareiškė žuvies pardavėjas. - Vieną perki — antro negauni 
dykai! — Jis prapliupo juoktis ir liuobė kapokle į lašišą: atsiskyrusi 
galva nušliuožė slidžiu nuo kraujo prekystaliu ir taikliai šlumštelėjo 
į giljotinos kibirėlį. 

Iškrapščiau iš kišenės pinigus, kuriuos tėtis buvo davęs ypatin- 
giems atvejams; nutariau, kad šioks toks plėšikavimas — dar palyginti 
nedidelis mokestis už pagalbą surasti moterį, kurios ieškoti atsibas- 
čiau iš anapus Atlanto. 

Iš parduotuvės išplumpinau avėdamas guminius batus — tokius 
didelius, kad kojos įtilpo su visais sportbačiais, ir tokius sunkius, kad 
vos spėjau pūkšti paskui savo ne itin entuziastingą vedlį. 

— O tu ir mokyklą lankai saloje? —- paklausiau Dilano, tursenda- 
mas ristele, kad pavyčiau. Man iš tikrųjų buvo smalsu — kaip čionai 
gyvena mano amžiaus jaunimas? 

Jis murmtelėjo miestelio didžiojoje saloje pavadinimą. 

— Tai ką, taip ir plaukioji keltu: valandą pirmyn, valandą — atgal? 

— Aha. 

Tuo pokalbis ir baigėsi. Į visus bandymus šnekinti jis arba atsilie- 
pė dar trumpesniais žodeliais, arba išvis tylėjo, tad galiausiai numo- 
jau ranka ir tiesiog kuduliavau iš paskos. Pakeliui, netoli miestelio 
pakraščio, susidūrėme su kažkokiu jo draugeliu — vyresniu vaikinu, 
vilkinčiu akinamai geltoną šiltą treningą, apsikarsčiusiu netikro auk- 
so grandinėmis. Net ir su astronauto apranga Kairnholme jis nebūtų 
dar labiau atrodęs tarsi nukritęs iš mėnulio. Su Dilanu jis pasisveiki- 
no kepštelėdamas kumščiu į kumštį, pats prisistatė esąs Kirmis. 

— Kirmis? 

— Toks jo sceninis pseudonimas, - paaiškino Dilanas. 

— Mudu - pats šlykščiausias reperių duetas visame Velse, - pa- 


reiškė Kirmis. — Aš — Em-Si Kirmis, o anasai — Eršketas Teršketas, 

taipgi jis - Em-Si Bjaurybė Dilanas, kitaip dar — Em-Si Nešvarus 
Biznis, Kairnholmo bitbokseris numeris vienas! Nori parodyti tam 
jankiui, ką sugebame, a, Bjaurybe D? 

Dilanas, rodos, suirzo. 

— Dabar? 

— Pavaryk šiek tiek bito ritmo, sūnau! 

Dilanas užvertė akis, bet padarė, ko prašytas. Iš pradžių pama- 
niau, kad jis springsta nuosavu liežuviu, bet jo seilėmis tyškantys 
krenkščiojimai buvo ritmingi: pu-pu-ČA, pu-pu, pu-ČA! Pagavęs 
ritmą, Kirmis ėmė repuoti: 

— Kunigų skylėj man gera švinkti visados / tėtušis tavo nuolat ten, 
mat minta iš bedarbio pašalpos / kietai pagaunu ritmą, regėt tai vie- 
nas juokas / Dilano ritmas aštrus kaip vištienos troškinys pipiruotas! 

Dilanas liovėsi krenkščioti. 

— Nesąmonės kažkokios, — pareiškė. — Be to, tavo paties tėtušis 
minta iš bedarbio pašalpos. 

— Tai šūdas, Bjaurybė D pametė ritmą! - Kirmis ėmėsi bitbokse- 
rio pareigų pats, tuo pat metu visai pakenčiamai vaidindamas robo- 
tą, sportbačiais rausiodamas duobutes žvyre. - Stverk mikrofoną, D! 

Dilanas atrodė sutrikęs, bet vis tiek ryžosi: 

— Paukštytę karštą sutikau, Šarona buvo ji vardu / kietai jai mano 
treningas atrodė ir sportbačiai abu / kas yra laikas jai parodžiau kaip 
koks Daktaras Kas / tupykloje sėdėdamas sudėjau šias eiles! 

Kirmis palingavo galvą. 

— Tupykloje? 

— Buvau nepasiruošęs! 

Dabar abu užgriuvo mane kvosti, ką manau aš. Kadangi net patys 
nebuvo sužavėti vienas kito repavimu, nė nežinojau, ką sakyti. 

— Na, man, ko gero, labiau prie širdies kitokia muzika: gitaros, 


dainos ir panašiai. 


Kirmis tik numojo į mane ranka. 

— Anas gero kvaišinančio repo neatskirtų, net jeigu jam į kiaušius 
krimstelėtų, —- suniurnėjo. 

Dilanas nusijuokė, po to sekė sudėtinga procedūra, susidedanti 
iš rankos paspaudimų, susidaužimų kumščiais, pasipliaukšnojimų 
delnais. 

— Gal jau galėtume eiti? — nebeiškenčiau aš. 

Dar kurį laiką jie trypinėjo kažką bumbėdami, bet netrukus vėl 
leidomės į kelią, tik kartu nusivilko ir Kirmis. 

Šiūrinau paskutinis, rankiodamas žodžius, svarstydamas, ką, su- 
tikęs panelę Peregrinę, jai sakysiu. Tikėjausi susipažinsiąs su padoria 
velsiete dama, veikiausiai mudu sėdėsime svetainėje ir gurkšnosime 
arbatą mandagiai šnekučiuodamiesi apie šį bei tą, kol man pasiro- 
dys, kad jau atėjo tinkamas metas iškloti blogą žinią. Aš - Abrahamo 
Portmano vaikaitis, - pasisakysiu. - Apgailestauju, kad man tenka 
jums tai pranešti, bet jo jau nebėra su mumis. O paskui, kai ji nusi- 
šluostys paskutines tylias ašaras, užversiu ją klausimais. 

Sekiau paskui Dilaną ir Kirmį taku, vingiuojančiu per žalias lan- 
kas su besiganančiomis avimis. Paskui takas šovė kalvos šlaitu aukš- 
tyn - taip stačiai, kad, maniau, plaučiai išlįs pro gerklę. Kalvos kete- 
roje stūksojo rūko siena: urduliuojančio, besirangančio ir tokio tirš- 
to, kad pasijutau pakliuvęs į kitą pasaulį. Rūkas buvo bemaž biblinis: 
galėjau įsivaizduoti, kaip užsirūstinęs, tiesa, gal nelabai, Dievas tokiu 
užleidžia egiptiečius. Mums leidžiantis kitu kalvos šlaitu žemyn, 
rūkas, regis, tik dar labiau sutirštėjo. Saulė virto blyškiu išskydusiu 
gėlės žiedu. Drėgmė kibo prie visko: karoliukais nusagstė man odą, 
smelkėsi į drabužius. Krito ir temperatūra. Kokią sekundę Kirmis ir 
Dilanas dingo man iš akių, o paskui nuolydis baigėsi, takas išsilygino, 
ir aš aptikau juos stovinčius, laukiančius manęs. 


— Ei, jankiuk! - šūktelėjo Dilanas. - Čionai! 

Klusniai nutapnojau iš paskos. Išsukome iš tako, nuplūkėme tie- 
siog per žliugsinčią, žolėtą dirvą. Avys stebeilijo į mus didelėmis 
pavandenijusiomis akimis, jų vilna buvo įmirkusi, šlapios uodegos 
karojo. Iš miglos staiga išniro trobelė. Visa apkalta lentomis. 

— Tikrai čia? - paklausiau. — Atrodo, tas trobesys tuščias. 

— Tuščias? Na jau ne. Ten, viduje, baisybė šūdų, — patikino 
Kirmis. 

— Nagi, - paragino Dilanas. - Užmesk akį. 

Nuojauta kuždėjo, kad tai pokštas, bet vis tiek priėjau prie durų, 
pabeldžiau. Šios nebuvo užkabintos ir, man prisilietus, virstelėjo. 
Buvo per tamsu, kad ką nors įžiūrėčiau viduje, tad perkėliau koją per 
slenkstį - nemenkam mano nustebimui, grindys buvo gana žemai, 
plūktinė asla — toks buvo pirmasis įspūdis, bet po akimirkos susi- 
gaudžiau, kad tai - blauzdas siekiantis išmatų vandenynas. Toji ne- 
gyvenama lūšna, taip nekaltai atrodanti iš išorės, iš tiesų buvo šiokia 
tokia avidė. Tiesiogine žodžio prasme - šūdų skylė. 

— Viešpatie Dieve! - cyptelėjau pasišlykštėjęs. 

Netoliese driokstelėjo juokas. Atbulas išsigrioviau pro duris lau- 
kan, kol nuo dvoko nespėjau prarasti sąmonės, ir aptikau abu vaikiš- 
čius susirietusius, susiėmusius už pilvų. 

— O jūs, vyručiai, tikri šikniai, — pranešiau trepsėdamas, mėgin- 
damas nupurtyti nuo batų gličią bjaurastį. 

— Kodėl? — pasipiktino Kirmis. — Juk sakėme, kad ten baisybė 
šūdų! 

Įbedžiau akis Dilanui į veidą. 

— Tai kaip - parodysi man tą namą ar ne? 

— Žiūrėk, rimtai nusiteikęs, - sugaikčiojo Kirmis šluostydamasis 
ašaras. 

— Aišku, kad rimtai! 

Šypsena išnyko nuo Dilano veido. 


— O aš maniau, grybą pjauni, bičiuli. 

— Pjaunu - ką? 

— Na, maždaug, juokauji. 

— Nė kiek nejuokavau. 

Vaikinai neramiai susižvalgė. Dilanas kažką kuštelėjo Kirmiui, 
Kirmis atsakė jam taip pat pakuždomis. Galiausiai Dilanas grįžtelėjo 
ir pamojo tako pusėn. 

— Jeigu tikrai nori jį pamatyti, — tarė, - žygiuok iki pelkyno pa- 
kraščio, ir dar toliau, per mišką. Didžiulis senas namas. Tikrai ne- 
pražiopsosi. 

— Kokį velnią čia pliurpi? Juk turėtum palydėti mane iki pat galo! 

Kirmis nukreipė akis į šoną ir pasakė: 

— Mes toliau neisime. 

— Kodėl? 

— Ogi todėl. 

Nieko daugiau neaiškinę jie nusliūkino tuo pačiu taku atgal, vis 
sparčiau tirpdami rūke. 

Aš ėmiausi sverti galimybes. Galėjau pabrukęs uodegą vilktis pas- 
kui savo kankintojus atgal į miestelį — bet galėjau traukti toliau vie- 
nas, o tėčiui pameluoti. 


Kokias keturias sekundes įtemptai svarstęs, nudrožiau pirmyn. 


Beribė nyki pelkė abipus tako driekėsi kažin kur į rūką — vien tik 
nurudusi žolė ir arbatos spalvos vanduo, plyna ir vienoda, tik su šen 
ten kyšančiais sukrautų akmenų kauburiais. Pelkynai staiga baigėsi 
pamiškėje: medžiai čia barkšojo it skeletai, šakos tįso aukštyn tar- 
si šlapi teptukai, o taką beveik visiškai paslėpė išvartos bei gebenių 
kilimai, tad rasti jį galėjai kliaudamasis veikiau nuojauta nei akimis. 
Susimąsčiau, kaip tokį sudėtingą kelią galėtų įveikti senas žmogus, 


toks kaip panelė Peregrinė. Reikia manyti, viską, kas reikalinga, jai 

kažkas pristato, pagalvojau, nors takas atrodė nevaikščiotas daugelį 
mėnesių, jeigu ne metų. 

Persiropščiau per milžinišką samanotą ir slidų išvirtusį kamie- 
ną - kitapus jo takas staigiai suko į šoną. Medžiai prasiskyrė tarytum 
užuolaida, ir staiga išvydau jį — susisupsčiusį miglomis, dunksantį 
žole apaugusios kalvos viršūnėje. Namą. Iš pirmo žvilgsnio supratau, 
kodėl vaikinai atsisakė čionai eiti. 

Senelis buvo nupasakojęs jį šimtus kartų, bet jo istorijų namas 
visuomet buvo jaukus ir smagus — taip, didelis, taip, klaidus, bet nu- 
tviekstas šviesos, kupinas juoko. Tai, kas dunksojo priešais mane da- 
bar, buvo ne prieglobstis, sergstintis nuo pabaisų, o pati tikriausia pa- 
baisa, su beminčiu alkiu žvelgianti nuo savo laktos kalvos viršūnėje. 
Pro išdaužytus langus laukan veržėsi medžiai, gruoblėta vijoklių žie- 
vė graužė sienas panašiai kaip antikūnai, puolantys virusus - atrodė, 
pati gamta stojo į nuožmią kovą su juo, bet namas buvo nepribaigia- 
mas, atkakliai tebestovėjo, nepaisant išsiklaipiusių kampų ir dantytų 
dangaus lopinėlių, aiškiai matomų pro įgriuvusio stogo skyles. 

Mėginau save įtikinti, kad name, kad ir kokiame nudrengtame, 
vis dar gali kas nors gyventi. Ten, iš kur atvažiavau, tokie dalykai nėra 
visiškai neregėti — kartais koks griūvantis laužas miesto pakraštyje, 
amžinai uždangstytais langais, paaiškėja buvęs kokio nors perkaršu- 
sio atsiskyrėlio būstas —- kokio nors kriošenos, sugebėjusio pramisti 
makaronais ir kojų pirštų nagų nuokarpomis, lindėjusio ten nuo ne- 
atmenamų laikų, - ir niekas apie tai nežinojęs, nė lapė nesulojusi tol, 
kol koks nors nuosavybės vertintojas, o gal pernelyg uolus gyventojų 
surašinėtojas, neįsibrovęs vidun ir neaptikęs vargšės paklydusios sie- 
los, jau beveik virtusios dulkėmis ant „La-Z-Boy“ sofos. Būna, žmo- 
gus pernelyg susensta, kad dar pajėgtų rūpintis būstu, artimieji dėl 
vienos ar kitos priežasties jo išsižada — labai liūdna, bet taip atsitin- 


ka. O tai reiškė, kad, noriu ar nenoriu, o pasibelsti teks. 


———73-—0—-4- 92 ———-——— — 


Sukrapštęs visus negausius drąsos likučius nubridau per juos- 
menį siekiančią žolę iki verandos — vien suskilinėjusios plytelės ir 
pūvanti mediena — ir dirstelėjau vidun pro sutrūkinėjusį, purviną 
lango stiklą. Įžiūrėti pavyko tik baldų kontūrus, tad pasibeldžiau ir 
atsitraukiau laukti šmėkliškoje tyloje, pirštais čiuopdamas kišenėje 
panelės Peregrinės laišką. Pasiėmiau jį dėl viso pikto, jeigu reikėtų 
įrodymo, kas aš toks, bet prakapsėjo minutė, paskui — ir dvi, ir tiki- 
mybė, kad laiško prireiks, vis labiau seko. 

Nusiropštęs į kiemą leidausi į žygį aplink namą, ieškodamas kito 
įėjimo, mėgindamas aprėpti pastato dydį, bet jis atrodė neišmatuo- 
jamas, tarsi už kiekvieno kampo staiga apsikaišytų naujais balkonais, 
bokšteliais, kaminais. Tiktai apėjęs visą ir grįžęs į tą pačią vietą pa- 
stebėjau galimybę: durų kiaurymę be pačių durų, barzdotą vijokliais, 
juodutėlę ir žiopsančią — tikra atvira burna, tik ir tykanti mane pra- 
ryti. Vos pažvelgus ten link man pašiurpo oda, bet juk ne tam atsi- 
basčiau per pusę pasaulio, kad rėkdamas pulčiau šalin, vos išvydęs 
vaiduoklišką namą. Pagalvojau apie visus tuos siaubus, su kuriais 
gyvenime teko susidurti seneliui Portmanui, ir iškart pajutau, kaip 
tvirtėja ryžtas. Jeigu viduj kas nors yra — aš juos surasiu. Užlipau 


aptrupėjusiais laipteliais ir peržengiau slenkstį. 


Stovėdamas aklinoje koridoriaus tamsybėje prie pat durų, pastiręs 
dėbsojau į tai, kas priminė ne ką kita, o žmonių išnaras, išdžiausty- 
tas ant gembių. Vieną šleikštulį keliantį akimirksnį įsivaizdavau kokį 
nors iškrypėlį kanibalą, šokantį ant manęs iš šešėlių su peiliu ran- 
koje, bet tuojau pat sumojau, kad tos odos - tiktai apsiaustai, suirę, 
virtę skarmalais, pažaliavę nuo laiko. Nejučia nusipurčiau ir giliai 


atsikvėpiau. Spėjau ištyrinėti vos pirmąsias dešimt pastato pėdų, o 

jau bemaž prikroviau į kelnes. Suimk save į nagą, paliepiau sau ir 
pajudėjau pirmyn, vos nulaikydamas krūtinėje besiblaškančią širdį. 

Kiekvienas kambarys buvo tikra katastrofa, nuniokotas nejtiki- 
miau nei ankstesnis. Ištisi senų laikraščių vėpūtiniai. Dulkėse volio- 
josi išklaipyti žaislai, liudijantys apie kadaise čia gyvenusius, seniai 
pradingusius vaikus. Šliaužiantys pelėsiai kailiu dengė sienas šalia 
langų. Židiniai — užkimšti vijokliais, kurie, nusileidę nuo stogo, jau 
rangėsi grindimis lyg kokie ateivių čiuptuvai. Virtuvė — tarytum koks 
skaudžiai nepavykęs mokslinis eksperimentas: ištisos lentynos buvo 
nukrautos konservuotų maisto produktų stiklainiais, bet per šešias- 
dešimt metų daugybę kartų užšalę ir vėl atitirpę, galiausiai jie ištiško, 
apdrabstydami sienas, dabar marguojančias kraupiomis dėmėmis, 
o valgomojo grindys buvo nuklotos tokiu storu nubyrėjusio tinko 
sluoksniu, kad akimirką net pamaniau, bene viduje bus prisnigę. 
Tamsaus koridoriaus gale išmėginau savo svorį palypėdamas iškle- 
rusiais laiptais, palikdamas šviežutėlį batų pėdsaką dulkėse. Pakopos 
dejavo lyg pažadintos iš ilgo miego. Jei ko nors ir esama antrame 
aukšte, žemyn jie nebuvo nulipę jau labai labai seniai. 

Galiausiai pasiekiau porą kambarių su išvirtusiomis sienomis — 
jas suardė visas miškas įaugusių krūmokšnių bei žemaūgių medžių. 
Sustojau, netikėtai perkoštas vėjo, ir susimąsčiau, kas galėjo čia viską 
taip nuniokoti - mane apniko nuojauta, kad bus nutikę kažkas labai 
baisaus. Niekaip neįstengiau suderinti idiliškų senelio pasakojimų su 
šituo košmarišku namu, mintis, kad čia andai jis radęs prieglobstį, 
niekaip nederėjo su tvyrančiu šiurpios nelaimės jausmu. Erdvės ty- 
rinėjimams liko dar daug, bet staiga ėmė atrodyti, kad tiktai veltui 
gaištu laiką — visiškai neįmanoma, kad čia kas nors dar gyventų, tegul 
ir labiausiai užkietėjęs atsiskyrėlis mizantropas. Pasišalinau iš namo 


apimtas jausmo, kad nuo tiesos esu nutolęs labiau nei bet kada. 

lupinėdamas, šokčiodamas, apgraibomis lyg neregys 

čiuopdamas kelią per mišką ir rūkus, galiausiai išnirau į 

saulėtąjį pasaulį — ir apstulbau išvydęs, kad saulė jau ge- 
rokai pakrypusi vakaruosna, o šviesa pradėjusi rausti. Nė pats nepa- 
stebėjau, kaip praslinko visa diena. Tėtis laukė manęs bare, priešais 
save ant stalo pasistatęs bokalą juodo it naktis alaus ir nešiojamąjį 
kompiuterį. Atsisėdau šalia ir pastvėriau jo alų anksčiau, nei jis su- 
skubo atplėšti akis nuo ekrano. 

— O kad tave kur galas! - net patiškau seilėmis šiaip taip nurijęs 
gurkšnį. - Koks gi čia skystis? Parūgusi mašininė alyva? 

— Maždaug, - atsakė jis juokdamasis ir atėmė iš manęs bokalą. — 
Ničnieko panašaus į amerikietišką alų. Tiesa, tu ir amerikietiškojo 
skonio nepažįsti, tiesa? 

— Aišku, kad nepažįstu, — patvirtinau ir mirktelėjau, nors tai buvo 
tiesa. Tėtis mėgo manyti, kad aš — toks pat populiarus ir linkęs nuo- 
tykiauti, koks mano amžiaus buvo jis — niekad nė nebandžiau to 
mito išsklaidyti, taip buvo paprasčiausia. 

Paskui sekė neilga kvota: kaip aš nusikapstęs iki namo, kas mane 
ten nuvedęs? Kadangi meluoti lengviausia nieko neišgalvojant, tik 
nutylint kai kurias detales, bandymą išlaikiau nė nemirktelėjęs. Lyg 
niekur nieko užmiršau paminėti, kad Kirmis su Dilanu apgaule pa- 


siuntė mane maknoti po avių mėšlą, o paskui pasipustė padus, likus 

gerai pusmylei iki tikslo. Tėtis, regis, net apsidžiaugė išgirdęs, kad 
sugebėjau susipažinti su pora savo amžiaus vaikiščių; manding, bū- 
siu pamiršęs užsiminti ir apie tai, kad jie negali manęs pakęsti. 

— Tai kaip atrodo tie vaikų namai? 

— Griuvėsiai. 

Jis susiraukė. 

— Ko gero, daugel vandens nutekėjo nuo anų laikų, kai ten gyveno 
tavo senelis, ką? 

— Aha. Jis ar bet kas kitas. 

Jis užvožė kompiuterio dangtį — aiškiausias ženklas, kad dabar 
visą dėmesį skirs man. 

— Matau, tu nusivylęs. 

— Na... juk atsitrenkiau tūkstančius mylių ne visai tam, kad pasi- 
kuisčiau po senus griuvėsius, pilnus šiurpoko šlamšto. 

— Tai ką darysi? 

— Paieškosiu žmonių, su kuriais galėčiau pasikalbėti. Kas nors juk 
turi žinoti, kokia lemtis ištiko ten gyvenusius vaikus. Manau, vienas 
kitas iš jų veikiausiai dar gyvas, jei ir nebegyvena čia, galbūt — di- 
džiojoje saloje. Kokioje nors senelių prieglaudoje ar panašiai. 

— Žinoma. Nebloga mintis. — Vis dėlto iš balso neatrodė, kad ti- 
krai taip manytų. Valandėlę luktelėjęs jis paklausė: —- Kaip tau atrodo, 
ar būdamas čia pradedi bent kiek geriau nutuokti, koks iš tiesų buvo 
tavo senelis? 

Prieš atsakydamas pagalvojau. 

— Nežinau. Taip, turbūt. Bet juk tai tik sala, ar ne? 

Jis linktelėjo. 

— Taigi. 

— O tu? 

— Aš? — Jis gūžtelėjo pečiais. —- Aš jau labai seniai lioviausi net 


mėginęs perprasti savo tėvą. 

— Tai liūdna. Negi tau nėmaž nebuvo įdomu? 

— Buvo, dar ir kaip. O paskui bet koks susidomėjimas ėmė ir iš- 
garavo. 

Pajutau, kad pokalbis krypsta tokia linkme, kokia šnekėtis man 
nelabai jauku, bet vis tiek mygau toliau: 

— O kodėl? 

— Kai tavęs nejįsileidžia, anksčiau ar vėliau nustoji belstis. Supran- 
ti, ką turiu galvoj? 

Dar niekad nebuvau girdėjęs jo kalbant šitaip. Galbūt alus kaltas, 
o gal tai, kad atsidūrėme taip toli nuo namų, 0 gal jis paprasčiausiai 
nusprendė, jog aš jau pakankamai suaugęs tai išgirsti. Šiaip ar taip, 
nenorėjau, kad tuo ir užbaigtų. 

— Juk jis buvo tavo tėtis! Kaip tu galėjai tiesiog nuleisti rankas? 

— Nei aš nuleidau rankas, nei ką! - riktelėjo jis šiek tiek per gar- 
siai, bet tuoj pat suglumęs panarino akis, pateliūskavo bokale alų. — 
Tiesiog, na... tiesą pasakius, tavo senelis, ko gero, nelabai ir mokėjo 
būti tėtis, bet jam veikiausiai rodėsi, kad vis tiek turėtų juo tapti, nes 
po karo nė vieno iš jo brolių ir seserų nebeliko gyvo. Taigi, proble- 
mą jis išsprendė kuo paprasčiausiai: jo niekada nebūdavo namie: tai 
medžioklėn išvykęs, tai verslo reikalais, tai dar kur. Ir net tuomet, kai 
būdavo namie, jo tarsi... nebūdavo. 

— Kalbi apie aną Heloviną? 

— Ką turi galvoj? 

— Nagi, pats žinai. Nuotrauką. 

Sena istorija - maždaug tokia: buvo Helovinas; tėčiui anuomet 
buvo gal ketveri ar penkeri, ir jis dar niekad nebuvo lankęs kaimy- 
nų kaulyti saldumynų, tad senelis Portmanas pažadėjo eisiąs drauge, 
kai tik grįšiąs iš darbo. Mano senelė nupirko tėčiui tokį absurdišką 
rausvą triušio kostiumą, ir tėtis, jį apsivilkęs, sėdėjo prie įvažiavimo 


keliuko nuo penktos valandos iki sutemų laukdamas senelio Portma- 

no, bet šis taip ir nepasirodė. Senelė taip užsiuto, kad ėmė ir nufoto- 
grafavo tėtį, verkiantį gatvėje, — vien tam, kad paskui galėtų parodyti 
seneliui, koks jis esąs pasaulinis šiknius. Turbūt nereikia nė sakyti: 
ta nuotrauka virto tikra mūsų šeimos legenda, o tėčiui dėl jos visada 


norėdavosi kiaurai žemę prasmegti. 


— Tas vienas Helovinas — dar niekis, galėčiau papasakoti ir kur 
kas daugiau, — suniurzgė jis. - Tiesą sakant, Džeikai, tu jam buvai 
nepalyginamai artimesnis nei aš. Net nežinau, kaip pasakyti... judu 
siejo kažkas, ką sunku įvardyti. 

Nesusizgribau, kaip reaguoti. Nejaugi jis pavyduliauja? 

— Kodėl tu man tai sakai? 

— Todėl, kad tu - mano sūnus. Nenorėčiau, kad liktum įskaudintas. 

— Įskaudintas? Kaip? 

Jis patylėjo. Lauke debesys prasiskyrė, įspindę paskutinieji dienos 
šviesos spinduliai bloškė mūsų šešėlius ant sienos. Man kažkas su- 
virstakūliavo skrandyje — panašus jausmas apima, kai tėvai susiruo- 
šia pranešti, kad skiriasi, o tu kažkodėl žinai, ką jie pasakys, jiems dar 
nespėjus praverti burnos. 

— Niekad pernelyg giliai nesikapsčiau tavo senelio gyvenime, nes 
vis baimindavausi to, ką galiu rasti, - galiausiai pasakė tėtis. 

— Turi galvoj - apie karą? 

— Ne. Tavo senelis nenorėjo atskleisti paslapčių, nes jos buvo 
skausmingos. Tai aš supratau. Kalbu apie visokias keliones, apie tai, 
kad jo niekad nebūdavo namie. Apie tai, ką jis veikdavo iš tikrųjų. 
Manau, — mes abu su tavo teta taip manėme, - kad jis turėjo kitą 
moterį. Gal ir ne vieną. 

Jo žodžiai taip ir liko pakibę tarp mūsų. Palūkėjau valandėlę. Vei- 
das keistai dilgčiojo. 

— Nesąmonė, tėti. 

— Kartą aptikome laišką. Rašytas moters, kurios vardo nežinojo- 
me, skirtas tavo seneliui. Myliu tave, tavęs ilgiuosi, kada tu grįši — ir 
panašiai. Niekinga — tarsi išvydus svetimo lūpdažio žymę ant apyka- 
klės. Niekada šito nepamiršiu. 

Net nukaitau persmelktas gėdos, sakytum jis būtų pasakojęs apie 


mano paties prasižengimą. Ir vis tiek negalėjau patikėti. 

— Laišką mes sudraskėme, įmetėme į klozetą ir nuleidome van- 
denį. Jokio kito vėliau niekada neberadome. Spėju, po to jis buvo 
atsargesnis. 

Net nežinojau, ką sakyti. Neįstengiau pakelti akių į tėtį. 

— Atleisk, Džeikai. Reikia manyti, nelengva tai girdėti. Juk Žinau, 
kaip tu jį garbinai. - Jis ištiesė ranką, norėdamas spustelėti man petį, 
bet aš nusipurčiau jo delną, tada atsistūmiau nuo stalo su visa kėde 
ir atsistojau. 

— Aš išvis nieko negarbinu. 

— Gerai, gerai. Aš tiktai... nenorėjau, kad tavęs lauktų kokia stai- 
gmena. Tik tiek. 

Pasiėmiau striukę, užsimečiau ant peties. 

— Ką darai? Tuojau pietūs. 

— Tai, ką sakei apie jį - netiesa, tu suklydai, — tariau jam. — Ir aš 
tai įrodysiu. 

Jis atsiduso. Atodūsis iš tų, kurie byloja: gerai jau, gerai, tebūnie. 

— Tikiuosi. 

Išsigrioviau iš „Kunigų skylės“ ir nudrožiau nosies tiesumu, neži- 
nia kur. Kartais nieko daugiau nė nereikia — tik išsprūsti pro duris. 

Žinoma, tėtis nesuklydo: senelį aš iš tikrųjų garbinau. Man buvo 
gyvybiškai svarbu, kad kai kurie su juo susiję dalykai paaiškėtų esą 
tiesa, bet svetimoteriavimas nebuvo vienas iš tokių. Kai buvau ma- 
Žas, senelio Portmano istorijos reiškė, kad magiškas gyvenimas yra 
įmanomas. Net ir vėliau, kai palioviau tikėti jo pasakomis, senelį gau- 
bęs magijos debesis galutinai neišsisklaidė. Tik pamanykite: ištverti 
visus jo daliai tekusius siaubus, savo akimis regėti pačias blogiau- 
sias žmogiškumo apraiškas, patirti, ką reiškia, kai jos neatpažįstamai 
permaino gyvenimą ir po viso šito sugebėti išlikti tokiu garbingu, 
doru ir narsiu žmogumi, kokį pažinojau aš — štai kur tikri burtai. Tad 


niekaip negalėjau patikėti, kad jis buvo melagis ir mergišius, ir blo- 

gas tėvas. Jeigu senelis Portmanas nebuvo garbingas ir doras, tuomet 


nesu tikras, ar tokių išvis kur nors esama. 


Muziejaus durys buvo atviros, pro jas sklido šviesa, bet viduje, regis, 
nebuvo nė gyvos dvasios. Nupėdinau ten šnektelėti su prižiūrėto- 
ju, vyliausi, kad jis nutuokia apie salos istoriją bei žmones ir galbūt 
galės bent šį tą papasakoti apie tuščius vaikų namus, apie tikėtiną 
buvusių jų gyventojų dabartinę gyvenimo vietą. Nusprendęs, kad jis 
tik valandžiukei kur nors pasišalinęs — vargu ar tikslu būtų sakyti, 
kad į jo muziejų veržėsi minios —- nuslinkau apžiūrėti eksponatų, kad 
sparčiau bėgtų laikas. 

Eksponatai — tokie jau ten ir eksponatai — buvo sudėti į dideles 
dėžes atvira priekine dalimi, o šios — išrikiuotos pasieniais ir sustaty- 
tos ten, kur kadaise būta klauptų. Dauguma - neapsakomai nuobo- 
dūs, bylojantys apie tradicinio žvejų kaimelio gyvenimą ir ilgaamžės 
gyvulininkystės paslaptis. Tačiau vienas gerokai išsiskyrė iš kitų. Ir 
įkurdintas buvo prašmatnioje dėžėje, garbingiausioje vietoje — pa- 
čiame priekyje, užkeltas ant buvusio altoriaus. Be to — dar ir aptver- 
tas virve, kurią aš perlipau, ir dar su kortelėje užrašytu perspėjimu, 
kurio nesivarginau skaityti. Eksponatas buvo blizgaus medžio dėžė- 
je, uždengtoje organiniu stiklu, tad pamatyti jį galėjai tik iš viršaus. 

Vos užmetęs akį, ko gero, net aiktelėjau — kokią sekundę apėmė 
panika nuo šmėkštelėjusios minties: pabaisa! - mat visiškai netikėtai 
susizgribau žvelgiąs tiesiog į pajuodusį lavoną. Išdžiūvęs, susirietęs 
kūnas šiurpiai priminė padarus, įsiveisusius mano sapnuose, tokia 
pat buvo ir odos spalva - atrodė lyg sugruzdėjęs ant iešmo viršum 
atviros liepsnos. Bet lavonas neatgijo: neištaškė stiklo ir nemėgino 


stverti man už gerklės, taigi, nesužalojo mano proto visiems laikams, 

tad panika netrukus atslūgo. Tai buvo tik muziejaus eksponatas, kad 
ir koks kraupus. 

— Ogi regiu, jau spėjai susipažinti su mūsų senučiu! - man už 
nugaros suskardėjo balsas, ir atsigręžęs išvydau artyn einantį muzie- 
jaus prižiūrėtoją. — Susidorojai visai neblogai! Savo akimis esu ma- 
tęs, kaip suaugę vyrai susmunka be sąmonės! - Išsišiepęs jis pakratė 
man ranką. - Martinas Padžetas. Rodos, anądien būsiu nenugirdęs 
tavo vardo. 

— Džeikobas Portmanas, - prisistačiau ir aš. - O kas gi čia — Velso 
garsiausia žmogžudystės auka? 

— Cha! Ką gi, tikriausiai galima sakyti ir taip, nors niekad apie 
jį šitaip nepagalvojau. Jis - pats seniausias mūsų salos gyventojas, 
archeologų terpėje labiau žinomas kairnholmiečio vardu, bet mums 
jis - tiesiog Senutis. Jam, tiesą sakant, jau daugiau nei du tūkstančiai 
septyni šimtai metų, nors anuomet buvo tik šešiolikos — tai yra mirė 
šešiolikmetis. Tad iš tikrųjų - gana jaunas Senutis. 

— Du tūkstančiai septyni šimtai? — pakartojau žvilgtelėjęs į negy- 
vą vaikino veidą, į neįtikėtinai puikiai išsilaikiusius veido bruožus. — 
Bet jis atrodo taip... 

— Štai kas nutinka, kai geriausius jaunystės metus praleidi tokioje 
terpėje, kur nėra deguonies ir negali veistis bakterijos —- pavyzdžiui, 
po mūsų pelkynais. Ten — tikros amžinos jaunystės versmės, su sąly- 
ga, žinoma, jei jau esi miręs. 

— Ten jūs jį ir radote? Pelkėse? 

Jis nusijuokė. 

— Tik jau ne aš! Jį rado durpių kasėjai, rausdamiesi prie didžiosios 
akmenų piramidės dar aštuntajame dešimtmetyje. Atrodė toks švie- 
žutėlis, kad visi manė, jog Kairnholme įsiveisęs koks žudikas - laksto 


sau palaidas. Bet paskui farai atkreipė dėmesį į akmens amžiaus lan- 

ką jo rankoje ir kilpą iš žmogaus plaukų, užnertą ant kaklo. Tokių, 
žinai, dabar jau niekas nebegamina. 

Aš nusipurčiau. 

— Vadinasi, jis buvo auka dievams ar panašiai? 

— Taigi. Į aną pasaulį jis buvo pasiųstas įvairiais būdais: pasmaug- 
tas, paskandintas, išskrostas, ir galiausiai dar gavo smūgį į galvą. 
Kažkas gerokai persistengė jį galabydamas, ką? 

— Tai jau turbūt. 

Martinas griausmingai užsikvatojo: 

— Tik paklausykite — turbūt! 

— Gerai jau, tikrai taip. 

— Aišku, kad taip. Bet labiausiai pribloškiantis dalykas — bent jau 
mums, šiuolaikinei publikai — yra tas, kad berniokas, regis, mirtį pa- 
sitiko savo noru. Netgi, sakyčiau, entuziastingai. Jo gentainiai tikėjo, 
kad pelkės —- o ypač mūsiškė — yra durys į dievų pasaulį, taigi, ir tin- 
kamiausia vieta paaukoti pačią brangiausią dovaną — save. 

— Beprotybė kažkokia. 

— Nesiginčysiu. Vis dėlto manau, kad ir mes dabar žudomės pa- 
čiais įvairiausiais būdais, kurie ateities žmonėms veikiausiai atrodys 
kaip beprotybė. O kalbant apie duris į kitą pasaulį, ką gi, pelkė - ne 
pačios prasčiausios durys. Ne visai vanduo, bet ir ne visai sausuma, 
toks tarpinis variantas. — Jis palinko viršum dėžės, įdėmiai žvelgda- 
mas į kūną joje. - Argi ne gražuolis? 

Pats dar sykį dirstelėjau į lavoną: pasmaugtą, sudaužytą, paskan- 
dintą — ir dėl viso šito kažkaip tapusį nemirtingą. 

— Man taip neatrodo, - prisipažinau. 

Martinas išsitiesė, o paskui prašneko didingu tonu: 

— Nagi, ateikite čionai, savom akim pažvelkite į šį deguto žmo- 
gų! Juodu kūnu anam skirta ilsėtis: jaunas jo veidas suodžių spalvos, 


suvytusios rankos ir kojos — tarytum anglių gyslos, pėdų luistai — 

lyg upės nešami papuvę medgaliai, apkibę sudžiūvusiomis vynuogė- 
mis! - Jis skėstelėjo rankomis kaip koks nevykęs, vis persistengiantis 
aktorius, ir pasileido tapsėti aplinkui dėžę. - Nagi eikite čionai, te- 
tapsite jūs liudytojais žiauraus jojo žaizdų meno! Peiliu išvingiuoti, 
iškilpiniuoti rėžiai, smegenys ir kaulai, dienos švieson akmenimis 
atverti, virvė, lig šiol dar įsismelkusi kaklan. Pirmasis vaisius, nurėž- 
tas, nublokštas duobėn - kelio dangun ieškojęs — senoli, įkalintas 
amžinoje jaunystėje, - bemaž myliu tave! 

Jis teatrališkai nusilenkė, o aš jam paplojau. 

— Oho, - įvertinau. — Pats tai sukūrėte? 

— Kaltas! - jis šyptelėjo kiek susidrovėjęs. - Kur buvęs, kur nebu- 
vęs, paskrebinėju šį bei tą, bet tai tik pomėgis, ne daugiau. Šiaip ar 
taip, ačiū, kad leidai man tą malonumą. 

Susimąsčiau, ką tasai keistas iškalbus žmogus veikia čia, Kairn- 
holme, su visomis savo apsmukusiomis klostytomis kelnėmis ir nei 
šiokia, nei tokia poezija: atrodė panašesnis į kokį banko valdytoją nei 
į žmogelį, gyvenantį vėjų košiamoje saloje, kur telefonas tėra vienas, 
o asfaltuotų kelių — nė vieno. 

— O dabar mielai aprodyčiau tau ir visa kita, ką turiu čia surin- 
kęs, - pareiškė jis lydėdamas mane durų linkui, — bet, deja, jau metas 
užsidaryti. Vis dėlto, jei panorėtum užsukti rytoj... 

— Iš tikrųjų aš tikėjausi, kad jūs galbūt kai ką žinosite, - suskubau 
berti, kol jis nespėjo išguiti manęs pro duris. - Apie tą namą, kurį 
minėjau šįryt... Buvau nuėjęs jo pasižiūrėti. 

— Oho! — sušuko jis. - O aš maniau sėkmingai tave atbaidęs! Ir 
kaipgi šiandien atrodo mūsų vaiduoklių dvaras? Vis dar stovi? 

Tebestovi, užtikrinau jį ir tada stvėriau jautį už ragų: 

— O tie kadaise ten gyvenę vaikai —- gal numanote, kas jiems nu- 


tiko vėliau? 

— Nė vieno nebėra tarp gyvųjų, - atsakė jis. - Tai atsitiko jau labai 
seniai. 

Aš nustebau — nors, kai pagalvoji, gal ir neturėjau nustebti. Pa- 
nelė Peregrinė buvo sena. Seni žmonės miršta. Bet tai dar anaiptol 
nereiškė, kad mano paieškos baigtos. 

— Norėčiau surasti bet ką kitą, kas galėjo ten gyventi — nebūtinai 
vaikų namų direktorę. 

— Nė vieno nebėra tarp gyvųjų, - pakartojo jis. - Nuo pat karo 
niekas ten nebegyvena. 

Man prireikė valandžiukės tam suvirškinti. 

— Ką tai reiškia? Kokio karo? 

— Kai mes čia minime kokį nors „karą“, mano berniuk, tai gali 
reikšti tik vieną vienintelį - Antrąjį pasaulinį. Jei neklystu, visi jie 
pražuvo per vokiečių oro antskrydį. 

— Ne, šitaip negali būti. 

Jis sulinksėjo. 

— Anais laikais salos kyšulyje anapus miško, kaip tik ten, kur stovi 
tas namas, veikė priešlėktuvinės gynybos bazė. Dėl to Kairnholmas 
oficialiai buvo teisėtas karinis taikinys. Beje, neužmiršk, kad „tei- 
sėtas“ vokiečiams, šiaip ar taip, buvo tik tuščias žodis. Taigi, viena 
priklydėlė bomba krito kaip tik tenai — ir... — Jis palingavo galvą. — 
Tiesiog kraupiai nelaimingas atsitiktinumas. 

— Šitaip negali būti, — pakartojau, nors po truputį ėmė smelktis 
abejonės. 

— Gal verčiau prisėstum, užplikysiu tau puodelį arbatos, - pasiūlė 
jis. - Kažko atrodai iš veido išėjęs. 

— Tiktai galva truputį svaigsta... 

Nusivedęs į kabinetą, jis pasodino mane į krėslą, o pats nuėjo 
kaisti arbatos. Sėdėjau ir stengiausi surikiuoti mintis. Subombarduo- 


ta per karą - be jokios abejonės, tai puikiausiai paaiškintų, kaip buvo 

išgriautos sienos mano matytuose kambariuose. Bet kaip tuomet pa- 
aiškinti panelės Peregrinės laišką — su Kairnholmo pašto spaudu, — 
išsiųstą vos prieš penkiolika metų? 

Grįžęs Martinas padavė man puodelį. 

— Su šlakeliu „Penderyno“, - pranešė man. - Pagal ypatingą slaptą 
receptą, aišku? Beregint pastatys tave ant kojų. 

Padėkojęs gurkštelėjau ir per vėlai susizgribau, kad „slaptasis“ in- 
gredientas yra ne kas kita, o distiliuotas viskis — arbata lyg skystas 
napalmas nutekėjo stemple žemyn. 

— Aha, tikrai gyvybės eliksyras, - pripažinau jusdamas, kaip karš- 
tis tvoskia į veidą. 

Jis suraukė antakius. 

— Ar tik nereikėtų pakviesti tavo tėvo? 

— Ne, ne, viskas gerai. Bet jei galėtumėte dar ką nors papasakoti 
apie tą antskrydį, būčiau tikrai dėkingas. 

Martinas klestelėjo į krėslą priešais mane. 

— Dabar jau ir man pačiam smalsu. Sakai, čia gyveno tavo senelis? 
Ir nė žodžiu apie tai neužsiminė? 

— Taigi, ir man rūpi sužinoti, — atsakiau jam. — Galbūt senelis 
buvo jau išvykęs? Ar tai nutiko karo pradžioje, ar jam baigiantis? 

— Labai gėda, bet turiu prisipažinti: nežinau. Vis dėlto jei šitai 
tave taip graužia, galiu supažindinti su kai kuo, kas žino — savo dėde 
Ogiu. Jam aštuoniasdešimt treji, pragyveno čia visą gyvenimą. Pro- 
tas tebedirba kaip bitė. - Martinas dirstelėjo į laikrodį. — Jeigu su- 
skubsime iki eilinės „Tėvo Tedo“ serijos per televiziją, kaip kažin ką, 


jis su malonumu išklos tau viską, ko tik pageidausi. 

Po dešimties minučių mudu su Martinu jau sėdėjome giliai prasme- 
gę minkštoje sofoje Ogio svetainėje, užgrūstoje knygų rietuvėmis ir 
nudrengtų batų dėžių krūvomis, taip pat ir tokia daugybe lempų, kad 
pakaktų Karlsbado urvams apšviesti, bet visos, išskyrus vieną, net 
neįjungtos į tinklą. Ogis, su nučiurusiu megztiniu ir pižamos kel- 
nėmis — sakytum, būtų laukęs svečių, tik ne tokių, dėl kurių vertė- 
tų apsimauti padoresnes kelnes — kalbėdamas be paliovos sūpavosi 
plastikiniame krėsle. Atrodė, kad jį jau savaime džiugina klausytojai, 
tad įsileido porinti apie orą ir Velso politiką, ir apgailėtiną dabarti- 
nį jaunimą, kol Martinas galiausiai nutaikė progą pasukti kalbą apie 
oro antskrydį ir vaikų namų augintinius. 

— Aišku, prisimenu juos, — pareiškė jis. - Keista buvo publika. 
Kartą kitą vis susidurdavome miestelyje — su vaikais, o kartais ir ta 
moteriške, jų globėja, perkančiais pieną ar vaistus, ar dar kažin ką. 
Palinki jiems labo ryto, o jie tuojau ir nusigręžia į šalį. Niekam per 
daug nelindo į akis, tai jau tikrai, tūnojo užsisklendę tame didžiulia- 
me name. Šnekų apie tai, kas ten galėjo dėtis, sklido visokiausių, bet 
niekas nieko tikro nežinojo. 

— O ką žmonės šnekėjo? 

— Paistalus visokius skleidė, ir tiek. Kaip jau sakiau, niekas nieko 
tikro nežinojo. Galiu pridurti nebent tiek, kad jie toli gražu nebuvo 
paprasčiausi našlaičiai, tikrai ne tokie, kokie augo kuriuose nors iš 
Barnardo vaikų namų kitose vietose — anie tai dažnai pasirodydavo 
mieste, ar parado pažiūrėti, ar dar ko, ir visada rasdavo laiko šnek- 
telėti. O šitas pulkas buvo visai kito raugo. Kai kurie jų nė normaliai 
angliškai kalbėti nemokėjo. Ar veikiau išvis nemokėjo. 

— Tai dėl to, kad iš tikrųjų jie nebuvo našlaičiai, - paaiškinau. — 


Pabėgėliai iš kitų šalių. Lenkijos, Austrijos, Čekoslovakijos... 

— Ak šit kaip? — Ogis kryptelėjo antakį mano pusėn. — Tai keis- 
tenybės, nieko apie tai negirdėjau. — Regis, jis užsigavo — tarytum 
būčiau įžeidęs jį apsimesdamas, neva žinau apie jo salą daugiau nei 
jis pats. Krėslas susiūbavo sparčiau, agresyviau. Jei šitaip Kairnhol- 
me buvo pasitiktas senelis ir kiti vaikai, pagalvojau, nenuostabu, kad 
gyveno užsisklendę, niekam nelįsdami į akis. 

Martinas atsikrenkštė. 

— Nagi, dėde, ką pasakysi apie bombardavimą? 

— Nagi tuojau, nestrykčiok! Taip, taip, fricai nelaimingi. Ir kas ga- 
lėtų juos užmiršti? — Jis įsileido į ilgiausius postringavimus apie tai, 
koks buvo gyvenimas saloje anuomet, kai nuolat grėsė vokiečių oro 
antskrydžių pavojus: sirenų kauksmas, paniškas kurnėjimas į slėp- 
tuves, savanoriai budėtojai, kurių darbas būdavo bėgioti naktimis iš 
vieno namo į kitą ir visiems priminti, kad užsitrauktų naktines užuo- 
laidas, taip pat užtikrinti, kad nedegtų joks gatvės žibintas — nėra 
čia ko pakišti priešo pilotams lengvą taikinį. Žodžiu, ruošdavosi ant- 
skrydžiams kaip sugebėdami, nors iš tikrųjų nė netikėjo, kad smūgis 
gali tekti jiems — juk pagrindinėje saloje tiek gamyklų ir uostų, kitaip 
sakant — taikinių, nepalyginamai svarbesnių už mažytę Kairnhol- 
mo priešlėktuvinės gynybos bazę. Bet vieną naktį iš dangaus pažiro 
bombos. 

— Triukšmas buvo kurtinantis, - pasakojo Ogis. - Sakytum mil- 
žinai būtų žingsniais drebinę salą, o ir tęsėsi tai, atrodė, visą amži- 
nybę. Apdaužė mus kaip reikiant, bet, šlovė dangui, mieste niekas 
nežuvo. Deja, negaliu šito pasakyti apie mūsų artilerininkus, nors 
pleškino jie kiek galėdami, nei apie tuos vargšelius iš našlaičių namų. 
Jiems ten tik viena bomba driokstelėjo, bet to ir pakako. Atidavė gy- 
vybes už Britaniją, tai jau taip. Tad kad ir iš kur būtų buvę, telaimina 


Dievas juos už tai. 

— Gal prisimenate, kada tai atsitiko? — paklausiau. - Karo pra- 
džioje ar jam baigiantis? 

— Galiu pasakyti tikslią datą, - atsakė jis. - 1940-ųjų rugsėjo tre- 
čioji. 

Man staiga pasirodė, kad kambaryje nebeliko kuo kvėpuoti. Prieš 
akis šmėkštelėjo pelenų spalvos senelio veidas, vos vos krutančios 
lūpos, tariančios kaip tik tuos žodžius: 1940-yjy rugsėjo trečioji. 

— Arjūs... jūs nė kiek neabejojate? Tikrai buvo ta diena? 

— Manęs taip ir nepaėmė į armiją, - pasakė jis. - Buvau metais 
per jaunas. Ta vienintelė naktis — tik tiek man teko ragauti karo. Tai- 
gi — ne, nė kiek neabejoju. 

Sėdėjau pastiręs, galvoje vėlėsi padrikos mintys. Tai buvo perne- 
lyg keista. Nejaugi kažkas krečia man pokštus? — pagalvojau. Krau- 
pius ir visai nejuokingus pokštus? 

— Gyvų neliko — nė vieno vienintelio? - paklausė Martinas. 

Seniokas susimąstė, žvilgsnis nuklydo į lubas. 

— Nagi taip, kai pats paminėjai —- manding, buvo, — tarė. — Bet 
tiktai vienas. Jaunas visai, ne ką didesnis už štai šitą vyrutį. — Vos tai 
prisiminus, siūbavimas liovėsi. — Kitą rytą atklydo į miestą — nė nejį- 
brėžtas. Ramut ramutėlis, tik pamanykite, o juk ką tik tiesiog jam pa- 
nosėje visi jo draugai buvo išlėkę plėnimis. Va tai ir buvo keisčiausia. 

— Tikriausiai buvo ištiktas šoko, - spėjo Martinas. 

— Nesistebėčiau, — sutiko Ogis. — Prasižiojo jis tik kartą - paklau- 
sė mano tėvo, kada išplaukia artimiausias keltas į pagrindinę salą. 
Pareiškė norįs imtis ginklo ir pats išgalabyti pabaisas, nužudžiusias 
jo draugus. 

Ogio istorija buvo tokia pat neįtikėtina kaip ir anos, kurias porin- 
davo senelis Portmanas, bet suabejoti juo neturėjau jokio pagrindo. 

— Aš jį pažinojau, - ištariau. — Aš — jo vaikaitis. 


Tiedu priblokšti sužiuro į mane. 


———7D—2—-4- 111 ———— — 


— Tai tau, - pareiškė Ogis. — Tegu mane plynios. 

Aš atsiprašiau ir pakilau. Martinas, tarstelėjęs, kad atrodau ma- 
žumėlę pagveręs, pasisiūlė parlydėti mane iki baro, bet aš nesutikau. 
Man reikėjo pabūti vienam su savo mintimis. 

— Tuomet ilgai nedelsęs užsuk dar kada pas mane, - pakvietė, ir 
aš pažadėjau. 

Atgal nusliūkinau tolimesniu keliu, pro siūbuojančius uosto Ži- 
bintus, per sūrstelėjusį jūros orą, apsunkusį šimtų židinių dūmais, 
virstančiais iš kaminų. Nužingsniavau iki prieplaukos galo ir susto- 
jęs užsižiūrėjau į tekantį viršum vandens mėnulį, įsivaizdavau sene- 
lį, stovintį čia, šioje pat vietoje, aną siaubingą rytą po antskrydžio, 
pastirusį, ištiktą šoko, laukiantį kelto, išplukdysiančio jį tolyn nuo 
regėtos mirties ir nugabensiančio į karą, kur mirtis darbuosis tik dar 
pasiučiau. Nebuvo jokios saugios užuoglaudos pasislėpti nuo pa- 
baisų, niekur, netgi šioje saloje, žemėlapyje ne didesnėje už smilte- 
lę, sergstimoje rūko kalnų, aštrių uolų, kunkuliuojančių potvynių ir 
atoslūgių. Niekur. Tokia tatai yra siaubinga tiesa, nuo kurios senelis 
siekė mane apsaugoti. 

Išgirdau, kaip tolumoje springdami sučiaudėjo generatoriai, dar 
sudūzgė, vis lėtindami apsukas, o paskui uosto žiburių virtinė ir švie- 
sos languose man už nugaros akimirką ryškiai tvykstelėjo ir užgeso. 
Įsivaizdavau, kaip šitai turėtų atrodyti iš lėktuvo: visa švytinti sala 
ryškiai sužimba ir išnyksta, tarytum niekad nė nebuvusi. Tokia mi- 


niatiūrinė supernova. 


Mėnesienoje nužingsniavau atgal, jausdamasis visai mažulytis. Tėtį 
aptikau bare, tebesėdintį prie to paties stalo, o priešais jį puspilnėje 
lėkštėje vėso jautienos kepsnys, užpiltas padažu, pamažėle virstan- 
čiu liulančiais taukais. 

— Nagi tik pažvelkite, kas parsibastė, — tarė jis, kai atsisėdau gre- 
ta. — Pataupiau tau vakarienės. 

— Aš nealkanas, - atsakiau ir papasakojau, ką sužinojęs apie se- 
nelį Portmaną. 

Tėtis, regis, labiau supyko nei nustebo. 

— Negaliu patikėti, kad jis niekad nė puse lūpų apie tai neužsimi- 
nė, — pasiskundė. — Nė kartelio. 

Galėjau suprasti jo apmaudą: kai senelis slepia tokius dalykus nuo 
vaikaičio — tai vienas dalykas, bet visai kas kita, kai tėvas nė žodžio 
apie tai nepapasakoja sūnui, ir dar šitaip ilgai. 

Mėginau pakreipti pokalbį bent šiek tiek mažiau skausminga 
vaga. 

— Pribloškiantys dalykai, ar ne? Tik pamanyk, ką jam teko patirti. 

Tėtis linktelėjo. 

— Visko tikriausiai niekada nesužinosime. 

— Senelis Portmanas išties gebėjo saugoti paslaptis? 

— Juokus kreti? Buvo tikras emocinis Fort Noksas. 

— Vis dėlto, kai pagalvoji... juk tai tikriausiai daug ką paaiškina. 
Turiu galvoj, kodėl jis buvo toks santūrus ir neprieinamas, kai tu bu- 
vai dar vaikas. — Tėtis aštriai dėbtelėjo į mane, ir aš supratau: savo 
požiūrį privalau išdėstyti tučtuojau, kitaip iškils pavojus peržengti 
leistiną ribą. — Jis jau dukart lig tol buvo praradęs visą šeimą. Kartą 
Lenkijoje, antrąkart — čia, vėl neteko visų, kurie buvo tapę jo naująja 
šeima. Tad kai pasaulyje atsiradote judu su teta Suze... 

— Sykį nudegęs paskui ir šaltą pučia? 

— Rimtai sakau. Ar nemanai, kad tai gali reikšti, jog jis vis dėlto ir 
senelės neapgaudinėjo? 

— Nežinau, Džeikai. Tikriausiai netikiu, kad viskas gali būti taip 
paprasta. — Jis atsiduso, nuo kvėpsnio garo iš vidaus aprasojo alaus 
bokalas. - Visgi manau, kad žinau, ką visa šitai paaiškina iš tikrųjų. 


Tikriausiai kaip tik dėl to judu su seneliu buvote tokie artimi. 

— Gal... 

— Jam prireikė penkiasdešimties metų, kad įveiktų baimę turėti 
šeimą. Tu gimei pačiu laiku. 

Nieko nesugebėjau skubiai suregzti. Man taip gaila, kad tavo tė- 
tis nemylėjo tavęs kaip dera, - kaip šitai pasakyti savo paties tėčiui? 
Man neapsivertė liežuvis, tad tik burbtelėjau „labanakt“ ir užlipau 


viršun gulti. 


Didžiąją nakties dalį varčiausi lovoje, negalėdamas bluosto sudėti. 
Neįstengiau išmesti iš galvos minties apie laiškus: to, nuo „kitos mo- 
ters“, kurį, dar būdami vaikai, aptiko tėtis su teta Suze, ir to, kurį 
prieš mėnesį radau pats — nuo panelės Peregrinės. Mintis, išvaikiusi 
miegus, buvo tokia: O kas, jei abu laiškus rašė ta pati moteris? 

Pašto spaudas ant panelės Peregrinės laiško buvo penkiolikos 
metų senumo, bet, iš visko sprendžiant, panelė Peregrinė driokste- 
lėjo iki pat stratosferos dar 1940-aisiais. Mano akimis, paaiškinimai 
galėjo būti tiktai du: arba mano senelis susirašinėjo su negyvėle — 
pripažinkime, tai nelabai tikėtina, — arba moteris, rašiusi laišką, 
buvo visai ne panelė Peregrinė, o kažkokia kita, pasivadinusi panele 
Peregrine, kad nuslėptų savo tikrąją tapatybę. 

Kuriems galams pasivadinti kažkuo kitu laiške? Ogi dėl to, kad 
turi ką slėpti. Dėl to, kad esi kita moteris. 

O kas, jeigu vienintelis dalykas, kurį man lemta per šią kelionę 
sužinoti, tėra tai, kad senelis buvo merginėjantis melagis? Ką jis ban- 
dė man pasakyti su paskutiniuoju atodūsiu: kažką pranešti apie savo 
įbrolius ir įseseres, ar prisipažinti apie kažin kokį negražų, dešimt- 
mečius trukusį meilės romaną? Galbūt ir viena, ir kita? Galbūt tiesa 


tokia, kad jam esant dar visai jaunam jo šeima buvo išdraskyta tiek 

daug kartų, jog jis tiesiog nebežinojo, ką reiškia turėti šeimą - ar būti 
jai ištikimam. 

Šiaip ar taip, visa tai tebuvo spėlionės. Žinoti nežinojau, o pasi- 
klausti neturėjau ko. Jei kas nors kada nors ir žinojo atsakymą, visi 
tie seniai mirę. Mažiau nei per dvidešimt keturias valandas kelionė 
neteko bet kokios prasmės. 

Galiausiai nugrimzdau į neramų miegą. Bet auštant mane paža- 
dino kažkoks garsas: kažkas buvo kambaryje. Apsiverčiau ant kito 
šono pažiūrėti, kas tai, ir akimoju atsisėdau lovoje. Ant spintelės tu- 
pėjo stambus paukštis ir dėbsojo į mane iš viršaus žemyn. Grakšti 
pilkaplunksnė galva, riesti nagai, kurie caksėjo į medinės spintelės 
briauną, paukščiui tapsenant pirmyn atgal, lyg būtų norėjęs geriau į 
mane įsižiūrėti. Pastėręs ir pats įsistebeilijau į jį svarstydamas, ar tik 
nesapnuoju. 

Šūktelėjau tėtį, ir paukštis, mano balso pabaidytas, plastelėjo nuo 
spintelės. Ranka prisidengęs veidą griuvau ant pagalvės ir nusigrę- 
žiau, o kai vėl praplėšiau vieną akį, paukščio nebebuvo — matyt, iš- 
skrido pro atvirą langą. 

Tėtis pasmėlusiomis akimis įgriuvo į mano kambarį. 

— Kas čia dedasi? 

Parodžiau jam ant spintelės likusias nagų žymes ir ant grindų nu- 
plevenusią plunksną. 

— Dievulėliau, kaip keista, - tarstelėjo tėtis, sukiodamas plunksną 
rankoje. - Falco peregrinus. Jie beveik niekad nesiartina prie žmonių. 

Pamaniau, gal būsiu ne taip nugirdęs. 

— Tu pasakei - peregrinus? 

Jis kilstelėjo plunksną. 

— Sakalas keleivis, - paaiškino. - Nuostabūs paukščiai — patys 
greičiausi Žemėje. Ore gali tapti tokie aptakūs, kad beveik pamany- 


tum, jog sugeba keisti kūno formą. — Paukščio lotyniškas pavadini- 

mas, žinoma, buvo tik neįtikėtinas sutapimas, bet apnikusio šiurpo- 
ko jausmo niekaip neįstengiau nusikratyti. 

Pusryčiaujant ėmė lįsti ir kitos mintys: gal vis dėlto per lengvai 
pasidaviau? Tiesa, tarp gyvųjų nebeliko nieko, su kuo galėčiau pa- 
sikalbėti apie senelį, bet pats namas juk teberiogso, didžioji jo da- 
lis — vis dar neištyrinėta. Jei ten ir būta kokių nors senelio gyvenimo 
liudijimų — galbūt laiškų, gal kokio nuotraukų albumo ar dienoraš- 
čio, — viskas, reikia manyti, sudegę ar supuvę dar prieš kelis dešimt- 
mečius. Tačiau gerai žinojau: jei iškeliausiu iš salos neįsitikinęs, pas- 
kui amžiais graušiuos nagus. 

Tad štai kaip atsitiko, kad kai kas, ypač linkęs sapnuoti košmarus 
ir kęsti nakties siaubus, regėti visokias bjaurastis ir gyvates, ir šiaip 
dalykus, kurių iš tikrųjų nėra, galiausiai pats save įtikino dar vieną, 
paskutinį kartą apsilankyti apleistame, beveik neabejotinai šmėklų 
apniktame name, kuriame gal dvylika ar dar daugiau vaikų kadaise 


sulaukė gerokai per ankstyvo galo. 

PENKTAS SKYRIUS 


ytas išaušo mažne pernelyg tobulas. Iškėlęs koją per už- 

eigos slenkstį pasijutau beveik kaip įžengęs į vieną tų 

perdėtai padailintų nuotraukų, kokios, gamintojo valia, 
paprastai puošia naujausių modelių kompiuterių darbalaukį: tolin 
driekiasi gatvės, aptūptos meniškai aptriušusių nameliukų, tolu- 
moje — žalių laukų skiautės, susiūtos draugėn vingiuotomis akme- 
ninėmis tvoromis, o visa scena pridengta skriejančiais išpašytais 
baltais debesimis. Tačiau už viso šito, anapus namų ir laukų su avi- 
mis, krypinėjančiomis lyg kokie cukraus vatos gumulėliai, tolumoje 
šitas pasaulis baigėsi ir prasidėjo kitas: žvarbus, drėgnas, be saulės 
spindulėlio. 

Perkopęs kalvagūbrį pakliuvau tiesiai į lietų. Ką gi, likau ištikimas 
sau: apsiauti guminius batus visai išrūko iš galvos, o takelis virto 
sparčiai gilėjančio dumblo kaspinu. Vis dėlto perspektyva peršlap- 
ti kojas neatrodė tokia atgrasi kaip būtinybė dusyk per vieną rytą 
ropštis į tą pačią kalvą, tad panarinęs galvą, kad lietus nespjaudytų 
į akis, atkakliai plūkiau pirmyn. Netrukus praėjau pašiūrę, kurioje 
grūdosi sužvarbusios avys, įveikiau ir rūko skraiste aptrauktą pel- 
kę — tylią, šmėklišką. Prisiminiau aną Kairnholmo muziejaus įnamį, 
dviejų tūkstančių septynių šimtų metų senumo, ir pagalvojau: ka- 


žin, kiek dar tokių slepiasi šitose liūgynėse, neaptiktų, mirties su- 

stingdytų — ar daugel jų čia savo noru paaukojo gyvybes, siekdami 
pakliūti į dangų? 

Kai galiausiai priėjau vaikų namus, lietus, iš pradžių merkęs įky- 
ria dulksna, jau buvo virtęs tikriausia liūtimi. Nebebuvo kada sto- 
viniuoti pamėkliškame kieme ir svarstyti apie nieko gera nežadantį 
pastato išplanavimą — ar apie tai, kaip bedurė anga, regis, prarijo 
mane, nėrusį vidun, ar apie tai, kaip išbrinkusios nuo lietaus drė- 
gmės koridoriaus grindų lentos šiek tiek linko man po kojomis. Pir- 
miausia išsigręžiau marškinius ir išsipurčiau vandenį iš plaukų, ir 
prasidžiovinęs tiek, kiek buvo įmanoma - ne kažin kiek, - leidausi 
į paieškas. Ko ieškojau — šito ir pats dorai nenutuokiau. Dėžutės su 
laiškais? Kur nors ant sienos pakeverzoto senelio vardo? Bet koks 
radinys atrodė labai jau menkai tikėtinas. 

Gūrinėjau iš kampo į kampą, laupydamas senų laikraščių patiesa- 
lus, dirsčiodamas po stalais ir kėdėmis. Įsivaizdavau atidengsiąs kokį 
kraują gyslose stingdantį reginį — tarkim, raizginį skeletų, apkibusių 
liepsnose sugruzdėjusių drabužių skivytais, — tačiau neradau nieko, 
išskyrus pačius kambarius, virtusius veikiau atvirais kiemais nei pa- 
talpomis: bet kokius liudijimus apie čia gyvenusiųjų būdą kadai buvo 
supūdžiusi drėgmė, išpūkštę vėjai, užklojęs žemių sluoksnis. Pirmas 
aukštas buvo beviltiškas. Grįžau prie laiptų — žinojau, kad šįsyk jau 
nori nenori teks jais kopti. Tik štai klausimas: aukštyn ar žemyn? 
Viena kliaučių kopti aukštyn buvo ta, kad tai gerokai apribotų gali- 
mybę greitai pasprukti (nuo kokių nors įnamių ar kapknisių, ar dar 
ko nors, ką pakištų įsisiūbavusi vaizduotė): neturėčiau kitos išeities, 
nebent šokti pro viršutinio aukšto langą. Bet jeigu lipsiu žemyn, su- 
sidursiu su ta pačia bėda, negana to, ten tamsu, o žibintuvėlio aš ne- 
turiu. Taigi — aukštyn. | 

Laiptams mano svoris visiškai nepatiko, skųsdamiesi jie pratrūko 


ištisa traškesių ir girgždesių simfonija, bet vis dėlto išlaikė, o tai, ką 

aptikau viršuje — bent jau palyginus su sprogimo nuniokotu pirmuo- 
ju aukštu — pasirodė lyg kokia laiko kapsulė. Iš koridoriaus, ruožuo- 
to apsilaupiusiais tapetais, galėjai patekti į daugelį stebėtinai gerai 
išsilaikiusių kambarių. Vieną ar du, kur pro išdužusius langus vidun 
veržėsi lietus, buvo apnikęs pelėsis, bet visi kiti buvo prigrūsti daik- 
tų, kuriuos nupūtęs dulkių sluoksnį beveik galėtum palaikyti nau- 
jais: papeliję marškiniai, atsainiai numesti ant kėdės atlošo, saujelė 
smulkių monetų, pažertų ant naktinio staliuko. Buvo visai nesunku 
patikėti, kad viskas čia tebėra taip, kaip palikta vaikų, tarsi jų Žūties 
naktį būtų sustojęs laikas. 

Ėjau iš kambario į kambarį viską apžiūrinėdamas it koks archeo- 
logas. Mediniai žaislai, tręštantys dėžėje, pieštukai ant palangės, tik 
spalvos dešimčių tūkstančių popiečių šviesos nublukintos, lėlių na- 
melis su lėlėmis viduje — iki gyvos galvos nuteistos kalinės, uždary- 
tos prašmatniame kalėjime. Drėgmė, įšliaužusi į kuklią biblioteką, 
išlenkė lentynas, paversdama jas kreivomis šypsenomis. Pirštu per- 
braukiau aptriušusias nugarėles, tarsi rinkdamasis, kurią knygą išsi- 
traukti skaityti. Buvo čia ir klasikos, tarkim, „Piteris Penas“ ar „Pa- 
slaptingas sodas“, taip pat pasakojimų, užrašytų istorijos pamirštų 
autorių, bei lotynų ir graikų kalbų vadovėlių. Kampe grūdosi keletas 
senų suolų. Vadinasi, susigaudžiau, čia buvo jų klasė, o panelė Pere- 
grinė buvo jų mokytoja. 

Mėginau atidaryti sunkias dvivėres duris, bet ilgokai sukiojęs 
rankeną pasidaviau: buvo taip išbrinkusios, kad neatplėši, tad gerai 
įsibėgėjęs rėžiausi į jas pečiu. Durys, gargždžiai spiegdamos, atsila- 
pojo ir aš, įskriejęs į grėtimą kambarį, plojausi ant nosies. Atsikėlęs ir 
apsidairęs išsyk supratau: tatai buvęs panelės Peregrinės kambarys, 
niekieno kito. Tikra Miegančiosios Gražuolės pilies menė: voratin- 
kliais apėjusios žvakės sieninėse žvakidėse, staliukas su veidrodžiu, 


apkrautas krištoliniais buteliukais, masyvi ąžuolinė lova. Įsivaizda- 

vau ją čia paskutinėmis akimirkomis: pratrūkus žviegti oro pavojų 
skelbiančiai sirenai, ji vidury nakties ropščiasi iš patalo, susišaukia 
vaikus, mieguistus, besigraibstančius ką užsimesti, tada visi skuba 
laiptais žemyn... 

Ar jums buvo baisu? - pagalvojau. Ar girdėjote atūžiančius lėk- 
tuvus? 

Mane apėmė kažkoks keistas jausmas. Įsivaizdavau esąs stebimas, 
įsivaizdavau vaikus, vis dar esančius čia, išlikusius sienose - panašiai 
kaip anas pelkių vaikinas. Jutau į mane smingančius jų žvilgsnius: jie 

Nuslinkau į dar kitą kambarį. Pro langą smelkėsi silpna šviesa. 
Apspurusių tapetų skivytai it gėlės žiedlapiai sviro link dviejų love- 
lių, vis dar užtiestų sudulkėjusiomis antklodėmis. Nežinia kaip, bet 
išsyk supratau: čia buvo mano senelio kambarys. 

Kodėl tu atsiuntei mane čionai? Ką turėčiau čia pamatyti? 

Mano žvilgsnis užkliuvo už kažko po viena iš lovų, tad pasilen- 
kiau pasižiūrėti. Senas nedidelis lagaminėlis. 

Ar jis buvo tavo? Ar tai šį lagaminėlį įsikėlei į traukinį tada, kai 
paskutinį kartą matei tėvą ir motiną, kai pirmasis tavo gyvenimas 
negrįžtamai slydo į praeitį? 

Ištraukiau lagaminėlį iš palovio ir kibau į sutrūkinėjusius odinius 
diržus. Lagaminėlio dangtis pasidavė lengvai, bet viduje nebuvo nie- 
ko, išskyrus negyvų vabalų šeimyną. 

Aš ir pats pasijutau tuščias, bet kažkoks apsunkęs, tarsi planeta 
būtų įsisukusi pernelyg greitai ir išaugusi traukos jėga temptų mane 
prie grindų. Netikėtai apleido jėgos. Atsisėdau ant lovos - galbūt jo 
lovos, - o paskui kažkokia priežastis, kurios ir pats negaliu deramai 
nusakyti, paakino mane prigulti: išsitiesęs ant purvinų patalų, įbe- 
džiau akis į lubas. 

Apie ką tu galvodavai, gulėdamas naktį čia? Ar tave irgi kamuo- 


davo košmarai? 

Aš pravirkau. 

Kai žuvo tavo tėvai - ar bent žinojai tai? Ar kaip nors pajutai, 
kad jų nebėra? 

Dar labiau įsisriūbavau. Visai to nenorėjau, bet nieko neįstengiau 
padaryti, niekaip negalėjau liautis verkęs. 

Negalėjau liautis, tad ėmiau prisiminti viską, kas buvo bloga, ir 
liūdnais prisiminimais maitinau graudulį: vienu, kitu, trečiu — kol 
taip įsiraudojau užsikūkčiodamas, kad ėmiau stigti kvapo. Galvojau 
apie tai, kaip mano proseneliai merdėjo badu. Galvojau, kaip sunykę 
jų kūnai galiausiai buvo sukišti į krematoriumo krosnis, ir tik dėl to, 
kad žmonės, kurių jie net nepažinojo, jų neapkentė. Galvojau apie 
šiame name gyvenusius vaikus, apie tai, kaip jie sudegė gyvi ar buvo 
ištaškyti į skutus, ir tik dėl to, kad lakūnas atsainiai nuspaudė mygtu- 
ką. Galvojau ir apie tai, kaip iš senelio buvo atimta šeima, ir kaip dėl 
to tėtis užaugo taip ir nepajutęs, ką pačiam reiškia turėti tėvą, ir kaip 
mane dabar dėl to vargina aštraus streso pasekmės bei košmarai, 
kaip aš dabar kiurksau vienui vienas apleistame griūvančiame name 
ir karštomis, kvailomis ašaromis laistau savo marškinius. Ir viskas tik 
dėl to, kad septyniasdešimties metų senumo nuoskauda kažin kaip 
perėjo man lyg koks užnuodytas paveldas, o kovoti su pabaisomis aš 
negaliu, nes jos jau visos negyvos, jų nebeįmanoma užmušti, jų ne- 
beįmanoma nubausti, jos niekada nebesulauks atpildo. Senelis bent 
jau galėjo stoti į armiją ir kovoti su jomis. Kas liko daryti man? 

Kai ašaros galiausiai išseko, man jau gerokai skėlė galvą. Užsi- 
merkiau, krumpliais prispaudžiau akis, kad atslūgtų peršulys, tegul 
akimirksniui, o kai galų gale atitraukiau rankas ir vėl atsimerkiau, 
kambarys buvo stebuklingai persimainęs: pro langą įspindo vienas 
vienintelis saulės spindulys. Atsikėlęs priėjau prie sueižėjusio stiklo 
ir išvydau, kad lauke tuo pat metu ir lyja, ir šviečia saulė — meteo- 


rologinė keistenybė, kurią net nežinia kaip pavadinti, nes dėl to am- 

Žžiais nesutariama. Mano mama - rimtai sakau — vadina tai „našlai- 
čių ašaromis“. Bet tuojau pat prisiminiau, ką apie tai sako Rikis: „Tai 
velnias muša savo žmoną!“ - o tai prisiminęs nusijuokiau ir pasijutau 
gerėliau. 

O tada, sparčiai blėstančiame saulės šviesos ruože, nutįsusiame 
per kambarį, pamačiau kai ką, ko nebuvau pastebėjęs anksčiau. Tai 
buvo lagaminas — ar bent jau lagamino kamputis, - kyšantis iš po 
antrosios lovos. Priėjau arčiau, atmečiau antklodės kraštą, slepiantį 
jį beveik visą. 

Tai buvo didžiulis senas lagaminas, tikra skrynia, ir dar užrakin- 
tas: su užšovu ir didžiule aprūdijusia pakabinama spyna. Na jau ne, 
šitas negali būti tuščias, dingtelėjo man. Ei, tu visai neatrodai kaip 
tuščias lagaminas. Atidaryk mane! - tiesiog užriko jis. Aš kupinas 
paslapčių! 

Sugriebiau jį už šonų, trūktelėjau. Jis nepasidavė. Trūktelėjau 
dar kartą, smarkiau — nekrustelėjo nė per colį. Nesusigaudžiau, ar 
lagaminas toks sunkus, ar per daugybę metų susitelkusios, nuolat 
drėgmės sulipdomos dulkės bus mirtinai prikibdžiusios jį prie grin- 
dų. Atsistojęs keliskart jį paspyriau ir šitaip, regis, išklibinau, o jau 
tada pavyko ir pajudinti: paslinkau galiuką pirmyn sugriebęs už vie- 
no kampo, paskui — už kito, panašiai kaip kitąsyk perstumi viryklę 
ar šaldytuvą — kol galiausiai iškrapščiau iš palovio visą, paženklinęs 
grindis vingiuotais randais. Timptelėjau spyną — atrodė kiaurai pra- 
rūdijusi, bet iš tikrųjų tebelaikė tvirtai. Šmėstelėjo mintis, ar nerei- 
kėtų pamėginti ieškoti rakto — kur nors juk turėjo būti, — bet ieš- 
kodamas galėjau tik vėjais paleisti kelias valandas: spyna buvo tokia 
užrūdijusi, kad vargiai būčiau ją atrakinęs. Liko vienintelė išeitis: ją 
nudaužti. | 

Dairydamasis ko nors tinkamo, kitame kambaryje aptikau sulū- 


žusią kėdę. Atplėšęs jos koją, kibau į spyną: kaskart iškeldamas kėdės 

koją aukštai virš galvos lyg koks budelis — kirvį, voždavau per spyną 
iš visos sveikatos, daugybę kartų, ko! neišlaikiusi lūžo koja - mano 
rankoje liko tik šerpetota nuoskala. Apsižvalgiau kokio tvirtesnio 
įnagio, ir netrukus akis užkliuvo už klibančio lovos rėmo strypo. Už- 
teko poros spyrių, ir jis nužvangėjo ant grindų. Įbrukau vieną galą už 
skląsčio, kitą spūstelėjau žemyn. Nieko nepešiau. 

Užguliau strypą viso kūno svoriu. Lagaminas girgžtelėjo — tiek ir 
tepasiekiau. Spirtelėjau jį ir suskatau tampyti strypą sutelkęs visas 
jėgas, kiek turėjau, išpampusiomis kaklo venomis, šniokšdamas: At- 
sidaryk, velniai tave rautų, atsidaryk gi tu, kvailas lagamine! Galų 
gale turėjau į ką sutelkti visą nuoskaudą ir pyktį: jei negaliu išpeš- 
ti paslapčių iš savo mirusio senelio, iškrapštysiu jas bent iš senojo 
jo lagamino. Su ta mintimi strypas slystelėjo ir aš taip tėškiausi ant 
grindų, kad netekau amo. 

Tysojau stebeilydamas į lubas, gaudydamas kvapą. Našlaičiai jau 
išliejo visas ašaras, ir dabar už lango vėl paprasčiausiai lijo, tik dar 
smarkiau. Pamaniau, gal reikėtų grįžti į miestelį susiveikti kokio kūjo 
ar metalo pjūklo, bet taip tik užsitraukčiau ant galvos aibę klausimų, 
į kuriuos visai nenorėčiau atsakinėti. 

Staiga mane aplankė išganinga mintis. Jei rasčiau būdą suskaldyti 
patį lagaminą, nebereikėtų kvaršinti galvos dėl spynos. O kokia jėga 
būtų stipresnė už mane ir mano, tenka pripažinti, ne itin išvystytus 
viršutinės kūno dalies raumenis, kas galėtų pranokti mano pastan- 
gas pralaužti lagaminą visokiais po ranka pasipainiojusiais įnagiais? 
Žemės traukos jėga. Šiaip ar taip, aš juk — antrame aukšte; tiesa, nė 
nesitikėjau, kad įstengčiau iškelti lagaminą taip aukštai, jog pavyktų 
išmesti pro langą, bet laiptų aikštelės turėklas kadai sutrešęs. Vadi- 
nasi, pakaktų nuvilkti lagaminą koridoriumi ir nustumti žemyn. Ar 
smūgį atlaikytų jo turinys — kitas klausimas, bet aš mažų mažiausiai 


sužinočiau, kas tatai buvo. 

Pritūpęs už lagamino, ėmiausi stumti koridoriaus linkui. Įveikiau 
vos kelis colius: metalinės kojelės įstrigo minkštose grindyse, ir laga- 
minas atkakliai nebejudėjo iš vietos. Bet manęs tai neatbaidė: apėjęs 
iš kitos pusės sugriebiau už spynos ir trūktelėjau atgal. Ir net pats 
apstulbau: lagaminas vienu kartu slystelėjo per dvi ar tris pėdas. At- 
rodžiau, reikia manyti, ne itin oriai: pritūpęs, atkišęs užpakalį, tąsiau 
tą gremėzdą, kartodamas tą patį judesį daugybę kartų, o kiekvieną 
slystelėjimą palydėdavo ausį rėžiantis metalo, gremžiančio medieną, 
džeržgimas, - tačiau, ilgai netrukęs, sėkmingai išsiplūkiau iš kamba- 
rio ir pajudėjau koridoriumi — pėda po pėdos, durys po durų, laiptų 
aikštelės link. 

Galų gale pasiekiau laiptus ir paskutinįkart ne itin patraukliai 
kriuktelėjęs užtempiau lagaminą paskui save į aikštelę. Čia jis slydo 
jau kur kas lengviau. Dar keliskart stumtelėtas, grėsmingai pakibo 
ant pat briaunos: pakaktų tik paliesti, ir nugarmėtų žemyn. Bet aš 
norėjau savo akimis pamatyti jį ištykštant — vis šioks toks atpildas 
už šitokį triūsą, — tad atsistojau ir atsargiai prisislinkau prie laiptų 
aikštelės krašto — tiek, kad įžvelgčiau prietemos užlietas grindis apa- 
čioje. Tada, užgniaužęs kvapą, spirtelėjau lagaminą koja. 

Jis akimirką sudvejojo, sverdėdamas ant prarajos krašto, bet pas- 
kui ryžtingai pasviro ir vartaliodamasis krito, gražiai, lyg sulėtintai 
mėgdžiodamas baleto šokėjo judesius. O paskui - driokstelėjimas, 
aidus, kurtinantis, regis, supurtęs visą pastatą; iš apačios į mane 
siūbtelėjo toks dulkių stulpas, kad buvau priverstas užsidengti vei- 
dą delnais ir galiuką atsitraukęs koridoriumi palaukti, kol dulkės 
nusės. Po valandėlės grįžau į laiptų aikštelę ir atsargiai dirstelėjau 
per kraštą, bet pamačiau ne sutrupėjusių lentgalių krūvą, kurią pa- 
matyti taip karštai vyliausi, o skylę grindyse — lagamino formos, 
šerpetotais pakraščiais. Lagaminas prasmego skradžiai grindis — 


tiesiog į rūsį. 

Nusiritęs laiptais žemyn pilvu prišliaužiau prie skylės — pana- 
šiai per ploną ledą šliaužtume prie eketės. Per dulkėtos prietemos 
tiško lyg koks milžiniškas kiaušinis — apačioje kūpsojo jo nuolaužų 
ir sutrupintų grindlenčių krūva. O aplink mėtėsi išdrabstyti popie- 
rėliai. Atrodo, galų gale visgi būsiu radęs dėžutę su laiškais! Tačiau 
prisimerkęs įžvelgiau ir pavidalus, tamsuojančius tuose popieriaus 
keturkampiuose: veidus ir kūnus — ir tada sumojau, jog tai — visai 
ne laiškai, o nuotraukos. Bent kelios dešimtys nuotraukų. Akimoju 
užkaitau, bet tuojau pat padai atšalo, mat dingtelėjo labai jau šiurpi 
mintis. 


Man teks ropštis tenai, žemyn. 


Rūsys buvo padrikai išmėtytų patalpų raizgalynė; tamsa ten tvyro- 
kiek ne daugiau. Nulipau girgždančiais laiptais žemyn ir pastovėjau 
valandėlę jų papėdėje vildamasis, kad akys bent kiek apsipras su 
tamsa, bet ši buvo tokia aklina, kad pratinkis nesipratinęs — jokios 
naudos. Vyliausi apsiprasiąs ir su kvapu - keistu, aitriu tvaiku, šiek 
tiek primenančiu tą, kurį užuodi mokyklos chemijos kabinete ati- 
daręs chemikalų spintelę — bet nepavyko ir tai. Tad liko tik paslėpti 
nosį marškinių apykaklėje ir kėblinti pirmyn ištiesus rankas priešais 
save — ir dar tikėtis, kad nieko baisaus neatsitiks. 

Už kažko užkliuvęs vos neišsitiesiau kaip ilgas. Kažkas stiklinis 
nučiuožė grindimis. Dvokas, atrodė, tik dar labiau sustiprėjo. Vaiz- 
duotė suskato primygtinai brukti visokias pragaištis, tykančias ma- 
nęs tamsoje. Ką ten pabaisos ir šmėklos — o kas, jei grindyse esama 


dar vienos skylės? Mano kūno niekada niekas nesurastų. 

Netikėtai mane ištiko šioks toks genialumo proveržis: juk įjungęs 
mobiliojo telefono, kurį nešiojausi kišenėje, meniu ekraną, įsigysiu 
tegul ir visai silpną, bet visgi žibintuvėlį - nesvarbu, kad nuo ryšio 
zonos mane skiria bent dešimt mylių. Iškėliau telefoną, nukreipęs 
ekraną pirmyn. Tamsos jo švytėjimas beveik visiškai neprasklaidė, 
tad pamėginau šviesti į grindis. Sueižėjusios plytelės ir pelių kaku- 
čiai. Kryptelėjau telefoną į šoną - šviesa į kažką atsimušė, tvykstelėjo 
silpnas atspindys. 

Žengiau žingsnį ten link, šviesdamas telefonu į šalis. Iš tamsos 
neryškiai išniro siena ir lentynos, ant kurių rikiavosi stiklainiai. Vi- 
sokių formų ir dydžių, apdulkėję, o juose, drumstame skystyje, plū- 
duriavo kažkokie pažiūrėti glitūs drebučiai. Prisiminiau virtuvę ir 
ten rastų ištiškusių stiklainių su vaisiais ir daržovėmis šukes. Galbūt 
čia, apačioje, temperatūra laikėsi stabilesnė ir dėl to šitie stiklainiai 
nesusprogo? 

Tačiau prisikišęs dar artėliau, dar labiau įtempęs akis, staiga su- 
mojau, kad stiklainiuose — anaiptol ne daržovės ar kompotai, o orga- 
nai. Smegenys. Širdys. Plaučiai. Akys. Užmarinuoti galaižin kokiame 
savos gamybos formaldehide — štai kas taip aitriai dvokė. Žiaukčio- 
damas nusverdėjau tolyn nuo jų į tamsą, tuo pat metu ir pasišlykš- 
tėjęs, ir suglumęs. Kas iš tikrųjų buvo šitie namai? Tokių stiklainių 
kolekciją tikėtumeis aptikti abejotinos reputacijos medicinos mo- 
kyklos rūsyje, bet tik ne namuose, pilnuose vaikų. Jei senelis Por- 
tmanas apie šiuos namus nebūtų pripasakojęs tiek nuostabių dalykų, 
veikiausiai būčiau susimąstęs: ar tik ne tam panelė Peregrinė gelbėjo 
vaikus, kad pelningai išparduotų jų organus? 

Kiek atitokęs pastebėjau dar vieną švytėjimo šaltinį priešais, bet 
tai jau buvo ne telefono ekrano atspindys, o blausesnė prasismelku- 
si dienos šviesa. Ji sklido iš viršaus — veikiausiai pro mano pramuš- 


tą skylę. Narsiai nuplumpinau ten link, kvėpuodamas pro pakeltą 

marškinių apykaklę ir stengdamasis laikytis atokiau nuo sienų bei 
visokių kitokių šiurpių staigmenų, galbūt slypinčių jose. 
Orientuodamasis pagal švytėjimą pasukau už kampo ir atsidū- 
riau nedideliame kambarėlyje su įlinkusiomis lubomis. Pro skylę 
jose srūvanti dienos šviesa krito ant grindlenčių nuolaužų ir stiklo 
šukių kaugės, iš kurios vis dar vinguriavo kibių dulkių gijos; šen bei 
ten išvydau ir prilipusias sudraskyto kilimo draiskanas, panašias į 
džiovintos mėsos skivytus. Iš po lūženų krūvos sklido tylus kojyčių 
skrebenimas - kažkoks graužikų padermės tamsos gyventojas suge- 
bėjo išgyventi savojo pasaulio griūtį. Vidur nuolaužų kėpsojo ištišku- 
sio lagamino likučiai — ir nuotraukos, pažirusios aplink jį lyg konfeti. 
Aukštai keldamas kojas nustyplinau per tą šiukšlyną, stengda- 
masis peržengti grėsmingai styrančias medgalių ietis ir lentgalius, 
pasišiaušusius surūdijusiomis vinimis. O paskui atsiklaupęs ėmiau- 
si vaduoti iš krūvos tai, ką dar buvo įmanoma. Jaučiausi kaip tikras 
gelbėtojas, traukiantis iš šiukšlių veidus, braukiantis nuo jų šukes ir 
puvėsius. Ir nors vidinis balsas ragino pasiskubinti — ką žinai, kada 
lubų likučiai gali užgriūti tiesiai man ant galvos, - vis dėlto neįsten- 
Iš pirmo žvilgsnio šios nuotraukos priminė bet kurias kitas, kokių 
aptiktum sename šeimos albume. Įamžinti Žmonės, strapinėjantys 
paplūdimyje ar įsitaisę verandoje ir besišypsantys, įvairių salos vietų 
vaizdai — ir daugybė vaikų, pozuojančių po vieną ar poromis: atsi- 
tiktinės akimirksnio nuotraukos ir oficialūs portretai, fotografuota 
tamtyč parinktame fone, o fotografuojamieji gniaužia rankose lėles 
negyvomis akimis, tarsi visi būtų užsukę į „Glamour Shots“ ateljė 
kokiame šiurpokame amžių sandūros prekybos centre. Vis dėlto la- 
biausiai mane pakraupino ne tos zombiškos lėlės ir ne keistos vaikų 
šukuosenos, ir net ne tai, kad jie, regis, niekada nesišypsodavo, o tai, 


kad, kuo ilgiau apžiūrinėjau jų nuotraukas, tuo labiau atpažįstami jie 

atrodė. Kažkuo jie priminė iš košmarų atkeliavusius padarus, kažkuo 
buvo panašūs į anuos vaikus, kuriuos mačiau senelio rodytose nuo- 
traukose, ypač tose, kurias jis laikė paslėptas cigarų dėžutėje, tarsi 
visi jie būtų vieno lizdo paukščiai. 

Buvo, tarkim, tokia dviejų jaunų merginų nuotrauka: jos pozavo 
stovėdamos ne itin įtikinamai nupiešto jūros peizažo fone. Savaime 
tai ne taip ir keista, nerimą kėlė jų stovėsena. Abi stovėjo nugara į 
fotoaparatą. Kažin, kodėl kam nors gali šauti į galvą vargintis foto- 
grafuotis, nepagailėti išlaidų, - o nusifotografuoti anais laikais buvo 
brangu, - jeigu atsuki kamerai nugarą? Bemaž tikėjausi šiukšlių krū- 
voje aptiksiąs ir dar vieną tų pačių mergaičių nuotrauką, tik jau atsi- 
sukusių — su išsiviepusiomis kaukolėmis vietoj veidų. 

Man pasirodė, kad kai kurios kitos nuotraukos apdorotos labai 
panašiai kaip ir keletas iš senelio rinkinio. Vienoje jų — mergaitė, 
stovinti kapinėse prie tvenkinio, tik štai atspindžių tvenkinyje — ne 
vienas, o du. Ši man priminė senelio Portmano rodytą nuotrauką su 
mergaite, „įkalinta“ butelyje, tik kažin kokia tamsiajame kambarėlyje 
panaudota techninė gudrybė taip nekrito į akis. Dar vienoje išvydau 
gluminančiai ramų jaunuolį, kurio viršutinė kūno dalis, regis, buvo 
visa aptūpta bičių. Bet šitai padirbti juk visai nesunku, ar ne? Pana- 
šiai kaip anas vaikinas senelio nuotraukoje, iškėlęs didžiulį akmenį, 
reikia manyti —- nulipintą iš gipso. Netikras akmuo - netikros bitės. 

Sprando plaukeliai man stojo piestu tik tada, kai staiga prisimi- 
niau senelio Portmano pasakojimą apie berniuką, kurį jis pažinojęs 
čia, vaikų namuose, — berniuką, kuriame gyveno bitės. Viena kita 
išlėkdavo laukan, vos jam pravėrus burną, - sakė andai senelis Por- 
tmanas, - bet jos niekad negeldavo - nebent Hjugas to panorėdavo. 

Į galvą lindo vienas vienintelis paaiškinimas. Nuotraukos, kurias 
turėjo senelis, — iš to paties lagamino, kurio nuolaužos štai kūpso 


priešais mane. Vis dėlto nebuvau dėl to visai tikras, kol neaptikau 

dviejų nenormalybių nuotraukos: du kaukėti vaikiščiai su parauk- 
tomis apykaklėmis, atrodė, maitina vienas kitą ilgu kaspinu. Nenu- 
tuokiau, kas jie galėtų būti, — be to, kad puikiausiai tiktų sapnuoti 
košmare; kas gi jie, kokie nors sadomazochistai balerūnai? — bet 
buvau tvirtai įsitikinęs: šitų pačių dviejų vaikų nuotrauką turėjo ir 
senelis Portmanas. Mačiau ją jo cigarų dėžutėje — vos prieš kelis 


mėnesius. 

Negalėjo būti sutapimas — niekaip, o tai reiškė, kad nuotraukos, 
kurias man rodė senelis, - kuriose, prisiekinėjo jis, įamžinti šiuose 
namuose jo pažinoti vaikai, — iš tikryjų ir atkeliavo iš šitų namų. Bet 
ar tai savo ruožtu gali reikšti, kad — nepaisant abejonių, graužusių 
mane dar tuomet, kai buvau vos aštuonerių — nuotraukos yra išties 
autentiškos? O dar tos fantastiškos jas lydinčios istorijos — ar jos irgi 
tikros? Kad bet kuri iš jų galėtų būti visiškai nepramanyta tiesiogine 
žodžio prasme - šitai netilpo galvoj. Ir vis dėlto, stovėdamas dulkė- 
mis sūkuriuojančioje prietemoje, negyvame name, kuris atrodė dar ir 
koks gyvas dėl šiugždančių jame šmėklų, nejučia susimąsčiau: 0 gal... 

Staiga kažkur man virš galvos galaižin kas griausmingai driokste- 
lėjo; taip persigandau, kad net nuotraukos išslydo iš rankų. 

Namas senas — tai tik sienos sėda, tariau sau, o gal kur įgriuvo 
lubos! Bet, vos pasilenkiau susirinkti nuotraukų, sudundėjo dar kar- 
tą, ir tasai menkas šviesos pluoštelis, sruvęs vidun pro skylę lubose, 
staiga išnyko — mane apsėmė rašalo juodumo tamsa. 

Išgirdau žingsnius, o po to — ir balsus. Ištempiau ausis, bet su- 
prasti, kas kalbama, taip ir nepavyko. Nedrįsau nė krustelėti, bai- 
mindamasis, kad, vos sujudėjęs pats, išjudinsiu ir nuolaužas aplin- 
kui, galbūt sukelsiu net labai triukšmingą griūtį. Pats suvokiau, kokia 
nepagrįsta mano baimė - veikiausiai tuodu prietrankos reperiai bus 
surezgę kokį naują pokštą, - bet širdis tvaksėjo lyg bėgant šimto my- 
lių per valandą greičiu, o bemaž gyvuliškas instinktas primygtinai 
ragino tūnoti tylomis. 

Ėmė tirpti kojos. Kaip įmanydamas atsargiau perkėliau kūno svo- 
rį nuo vienos ant kitos, kad atsikurtų kraujotaka. Kažkoks šipulys 
atitrūko nuo krūvos ir nubarškėjo žemyn, sukeldamas, rodėsi, bai- 
siausią triukšmą tyloje. Iškart nutilo ir balsai. Paskui tiesiai man virš 
galvos sugirgždėjo grindlentė, nulijo nestiprus tinko dulkių lietutis. 


Kad ir kas buvo ten, viršuje, jie labai tiksliai žinojo, kur aš. 

Sulaikiau kvapą. 

Ir tada išgirdau prislopintą mergaitės balsą: 

— Abe? Tu? 

Pamaniau — sapnuoju. Laukiau, kad mergaitė pasakytų dar ką 
nors, bet ilgokai nebuvo girdėti nieko, tik lietaus lašai tiško į stogą, 
sakytum kažkur toli būtų barbenę koks tūkstantis pirštų. O paskui 
viršum manęs užsižiebė žibintas, ir aš, atkraginęs galvą, išvydau gal 
šešis vaikus, susispietusius aplink dantytas pralaužtų grindų žiotis ir 
žiūrinčius žemyn. 

Kažin kaip aš juos atpažinau, nors ir negalėčiau pasakyti — kaip. 
Tarytum veidai iš kokio pusiau užmiršto sapno. Kur esu matęs juos 
anksčiau, iš kur jie žino mano senelio vardą? 

Ir staiga tarsi akyse būtų nušvitę. Drabužiai — keisti netgi Vel- 
se. Blyškūs nesišypsantys veidai. Nuotraukos, pasklidusios priešais, 
žvelgiančios į mane iš apačios — lygiai taip pat, kaip vaikai — iš vir- 
šaus. Dabar jau supratau. 

Buvau matęs tuos vaikus nuotraukose. 

Mergaitė, toji pati, kurios balsą girdėjau, atsistojo norėdama ge- 
riau į mane įsižiūrėti. Tarp jos delnų mirgėjo švieselė — ne žibintas 
ir ne žvakė, atrodė, kad tai grynos liepsnos kamuoliukas, kurį ji lai- 
kė plikomis rankomis. Jos nuotrauką buvau matęs mažiau nei prieš 
penkias minutes, ir joje mergaitė atrodė lygiai tokia pat, kokią regė- 
jau dabar, netgi keistasis žiburys rieškučiose buvo tas pats. 

Aš — Džeikobas, norėjau pasakyti jiems. Aš jūsų ieškojau. Tačiau 
žandikaulis, it surakintas, atsisakė paklusti, tad tik stebeilijau į juos, 


neįstengdamas pralementi nė žodžio. 

TTT 
pOETAX 


Mergaitės veidas apniuko. Atrodžiau aš visai sumautai, lietaus 
permerktas, sudulkėjęs, ir dar tupėjau vidur šiukšlių krūvos. Kad ir 
ką ji bei kiti vaikai tikėjosi išvysią, pažvelgę pro skylę grindyse, aš 
tikrai nebuvau jų lauktasis. 

Jie kažką susikuždėjo, paskui visi pakilo ir tuoj pat iškriko į šalis. 
Staigus jų sujudimas išklibino ir mane: atitokęs iš sąstingio surikau 
jiems palaukti, bet jų žingsniai jau aidėjo man virš galvos durų link. 
Kliuvinėdamas už nuolaužų, klupdamas griūdamas aklinoje tamsoje 
nuskubėjau per pašvinkusį rūsį prie laiptų. Bet, kai užsiropščiau į 
pirmąjį aukštą, vėl užlietą dienos šviesos, kurią jie buvo kažin kaip 
paslėpę, vaikų viduje nebuvo likę nė padujų. 

Šoviau laukan, nusiritau aptrupėjusiais mūro laiptais į žolę, visa 
gerkle rėkdamas: 

— Palaukite! Sustokite! 

Bet jie tarsi skradžiai prasmego. Vos atgaudamas kvapą, mintyse 
plūsdamas pats save, apžvelgiau kiemą, žvilgsniu bandžiau skvarbyti 
mišką. 

Kažkas trakštelėjo už medžių. Žaibiškai grįžtelėjau ir pro šakas 
spėjau pamatyti neaiškų judesį - suplazdėjo balta suknelė. Tai ji! Te- 
kinas puoliau į mišką jai iš paskos. O ji nukūrė takučiu. 

Šokinėdamas per išvirtusius medžius, nardydamas po žemomis 
šakomis, skutau paskui mergaitę, kol užsiliepsnojo plaučiai. Ji vis 
bandė mėtyti pėdas dryktelėdama iš tako į miško tankmę, o paskui 
vėl grįždama į taką. Galiausiai miškas prasiskyrė, mes išnirome į 
atvirus pelkynus. Tokia proga privalu pasinaudoti! Juk jai dabar ne- 
bėra kur slėptis, norėdamas ją pagauti, turiu tik greičiau bėgti, — aš 
su džinsais ir sportbačiais, tad ji, vilkinti suknelę, su manim nepa- 
sivaržys. Bet vos tik ėmiau mažinti mus skiriantį atstumą, ji staiga 
metėsi į šalį ir nuliuoksėjo tiesiai per pelkę. Man neliko kitos išeities, 
tik sekti iš paskos. 


Bėgti tapo nebeįmanoma. Žemės paviršiumi nėmaž negalėjai pa- 
sikliauti: dirva dubo, tai čia, tai ten vis prasmegdavau iki kelio į kokį 
akivarą, pasigviešusį įsiurbti mano koją dar giliau; kelnės peršlapo. 
Užtat mergaitė, regis, labai gerai žinojo, kur žengia, — ir vis labiau 
tolo, galiausiai su visai pradingo rūke, ir man liko nebent sekti jos 
pėdsaku. 

Kai ji išnyko man iš akių, tikėjausi, kad pėdsakas bet kurią akimir- 
ką pasuks atgal į taką, bet kur tau - ji klampojo vis toliau į liūgynus. 
tyti, ar besurasiu kelią atgal. Dar mėginau ją prisišaukti: Aš - Džei- 
kobas Portmanas! Esu Abės vaikaitis! Aš tavęs nenuskriausiu! - bet 
migla ir dumblynai, regis, sugėrė mano balsą. 

Pėdsakas atvedė mane prie akmenų krūvos. Tai, kas iš tolėliau at- 
rodė lyg didelis pilkas iglu, iš tikrųjų buvo akmenų piramidė, vadina- 
masis kairnas — vienas tų neolito laikotarpio antkapių, paskolinusių 
vardą ir visai Kairnholmo salai. 

Piramidė buvo aukštėlesnė už mane, ilga ir siaura, su keturkampe, 
duris primenančia anga viename gale; ji stiebėsi ant žolėto kauburio, 
iškilusio iš pažliugusios pelkės. Išbridęs iš liulančio purvyno užlipau 
ant daugmaž tvirtos ją supančios žemės ir išvydau, kad pro angą ga- 
lima patekti į tunelį, vedantį kažkur į požemius. Abipus sienas puošė 
raižiniai, sudėtingos kilpos ir spiralės - senoviniai hieroglifai, kurių 
reikšmė kadai pamiršta. Čia ilsisi pelkių vaikinas, pagalvojau aš. Ar, 
veikiau: Palikite visas viltis, įeidami čia. 

Bet aš vis tiek žengiau vidun, mat būtent čia vedė mergaitės pėd- 
sakas. Tunelis piramidės viduje buvo drėgnas ir siauras, ir, žinoma, 
be jokios švieselės, tad slinkti pirmyn galėjau tik susikūprinęs ir pri- 
tūpęs, kaip koks krabas. Dar laimė, kad uždaros, ankštos erdvės nėra 


vienas iš daugybės dalykų, įvarančių man panišką baimę. 

Įsivaizduodamas, kaip persigandusi mergaitė gūžiasi visa drebė- 
dama kažkur priekyje, kepėstuodamas tuneliu ją kalbinau, kaip iš- 
manydamas tikinau neturįs jokių piktų kėslų. Bet mano žodžiai tuo- 
jau pat aidu grįždavo atgal, kol galutinai netekau orientacijos. Bet 
kaip tik tuo metu, kai jau gerokai įsiskaudėjo šlaunų raumenys nuo 
tokios nenormalios eisenos, tunelis staiga išplatėjo virsdamas patal- 
pa, tiesa, kupina juodžiausios tamsos, bet aš bent jau galėjau atsistoti 
visu ūgiu, o ištiesęs rankas į šalis, pirštų galais nesiekiau sienų. 

Vėl išsitraukiau telefoną ir dar sykį pasinaudojau juo vietoj žibin- 
tuvėlio. Suvokti patalpos dydį nebuvo sunku. Paprasčiausia ertmė 
akmėninėmis sienomis, maždaug tokio didumo kaip mano miega- 
masis — ir visiškai tuščia. Jokios mergaitės nebuvo čia nė padujų. 

Stovėjau ir svarsčiau, kaip, velniai rautų, ji sugebėjo išsprūsti, bet 
čia man dingtelėjo mintis, ir dar tokia akivaizdi, kad pasijutau esąs 
kvailys per visą pilvą — negi negalėjau susivokti anksčiau? Nebuvo 
jokios mergaitės. Aš ją išsigalvojau. Kaip ir visus kitus. Juos sukurpė 
mano vaizduotė, kai žiūrinėjau jų nuotraukas. O toji keista tamsa, 
staigiai užslinkusi prieš pat jiems pasirodant? Matyt, buvo aptemusi 
sąmonė, ir tiek. 

Šiaip ar taip, iš tikrųjų to niekaip negalėjo atsitikti, neįmanoma: 
tie vaikai jau kažin kada žuvę. O net jei ir nebūtų žuvę, absurdiška 
manyti, kad gali tebeatrodyti visai taip pat, kaip ir anuomet, kai fo- 
tografavosi. Viskas įvyko pernelyg greitai, bandžiau guosti pats save, 
nebuvo kada sustoti ir pasvarstyti, ar tik ne haliucinaciją vaikausi. 

Nesunku nuspėti ir daktaro Golano paaiškinimą: Tas namas tau 
savaime reiškia milžinišką emocinę įkrovą, taigi užteko įkelti koją vi- 
dun, kad stresas sukeltų reakciją. Na taip, jis - toks nupezęs pimpis 
psichopliurpa. Bet tai dar nereiškia, kad neteisus. 

Sugniužęs pasukau atgal. Užuot krypavęs susilenkęs, numojau 


į paskutinius orumo trupinius ir paprasčiausiai nušliaužiau ketur- 

pėsčias link mirguliuojančios švieselės — tunelio angos. Kilstelėjęs 
galvą staiga susizgribau, kad šį reginį jau esu matęs: Martino muzie- 
juje buvo ano urvo, kur aptiktas pelkių vaikinas, nuotrauka. Tiesiog 
galvoj netelpa: kaip žmonės kadaise galėjo tikėti, kad šitie prašvinkę 
tyrai yra dangaus vartai? Ir dar tikėti taip karštai, kad mano amžiaus 
vaikis ryžosi paaukoti gyvybę, idant ten atsidurtų? Liūdna ir kvaila 
šitaip vėjais paleisti gyvenimą. 

Supratau, kad jau noriu važiuoti namo. Nuotraukos, likusios 
rūsyje, man neberūpėjo, o mįslių, paslapčių ir paskutiniųjų žodžių 
buvau sotus iki kaklo. Pataikaudamas senelio, liguistai įsitikinusio 
jų svarba, įgeidžiams, aš tik pabloginau savo būklę, apie pagerėjimą 


nėra ko nė šnekėti. Pats metas visa tai pamiršti. 

Vos išropojus iš ankšto piramidės tunelio, mane apakino tvykste- 
lėjusi šviesa. Užsidengęs veidą delnais, markstydamasis pažvelgiau 
pro praskėstus pirštus į pasaulį, kurį vargiai atpažinau. Pelkė buvo 
ta pati, ir takas tas pats, viskas liko kaip buvę, bet pirmąsyk, kiek 
man teko regėti, apylinkes skalavo vaiski gelsva saulėkaita, virš gal- 
vos driekėsi žydras dangus, niekur — nė gijelės rūko, kurį jau spė- 
jau sutapatinti su šia salos dalimi. Be to, buvo ir šilta, sakytum, pats 
vasaros karštymetis, o ne vėjų košiama jos pradžia. Dievulėliau, tai 
bent greitai čia keičiasi orai, dingtelėjo mintis. 

Nuliumpinau atgal į taką, stengdamasis nekreipti dėmesio į žliug- 
sinčius sportbačius, pilnus pelkių marmalynės, kuri smelkėsi į ko- 
jines, net šiurpas purtė. Patraukiau atgal į miestelį. Keista, bet ta- 
kas visai nebuvo dumblinas, lyg būtų spėjęs išdžiūti vos per kelias 
minutes, užtat buvo taip tankiai nusėtas gyvulių išmatų krūvelėmis, 
didumo sulig greipfrutu, kad negalėjau žingsniuoti tiesia linija. Kaip 
galėjau nepastebėti šito anksčiau? Bene visą rytą plaukiojau kokios 
nors psichozės ūkanose? O gal psichozė apnikusi mane dabar? 

Taip ir vingiavau nepakeldamas akių nuo tos mėšlinuotos, prieš 
akis nusidriekusios šachmatų lentos, kol perkopiau kalvagūbrį, ir tik 
visai priartėjęs prie miesto susigaudžiau, kas sugebėjo šitaip apterš- 
ti taką. Ten, kur dar šįryt visa armija traktorių gremžė žvyrkelius 
tempdami į uostą ir atgal vežimėlius su žuvimis ar durpių briketais, 
dabar tie patys vežimėliai riedėjo tempiami arklių ir mulų. Variklių 
riaumojimą pakeitė kanopų kaukšėjimas. 

Trūko ir dar kai ko: be paliovos ūždavę dyzeliniai generatoriai 
dabar buvo nutilę. Nejaugi per tas kelias mano žygio valandas sala 
spėjo pritrūkti degalų? Ir kurgi anksčiau miestelio gyventojai slėpė 
tokią gausybę stambių gyvulių? 

Negana to - kažin, kodėl visi taip spokso į mane? Kiekvienas, 


su kuo tik susidurdavau, taip ir išsprogindavo akis, mesdavo visus 

savo darbus ir įsistebeilydavo į mane, einantį pro šalį. Jaučiuosi 
gerokai kuoktelėjęs, tikriausiai ir atrodau taip pat, pagalvojau; 
vogčia nužvelgęs pats save įsitikinau: nuo juosmens žemyn aš vi- 
sas dumblinas, o aukštyn - apkibęs tinko dulkėmis, tad panarinau 
galvą ir paspartinęs žingsnį kone protekine nuskubėjau į užeigą, 
kur žinojau galėsiąs pasislėpti beveidėje prietemoje ir sulaukti, kol 
tėtis grįš pietų. Nusprendžiau: kai tik jis pareis, iškart ir pasakysiu, 
kad noriu važiuoti namo, ir kaip įmanoma greičiau. Jei pamatysiu, 
kad jis svyruoja, iškart prisipažinsiu, jog mane apniko haliucina- 
cijos, ir jau tuomet mudu išplauksime pačiu pirmu keltu — kaip 
kažin ką. 

Skylėje niekas nebuvo pasikeitę: įprasta pakaušusi publika, pa- 
linkusi prie putotų alaus bokalų, tie patys išklerę stalai, nutriušusi, 
aprūkusi aplinka, prie kurios, kaip prie laikinų namų, jau spėjau ir 
priprasti. Tačiau vos pasukęs laiptų link išgirdau amtelint nepažįs- 
tamą balsą: 

— Ką pats sau manai, kur goglini, a? 

Vieną koją suspėjęs užkelti ant apatinės pakopos atsisukau ir pa- 
žvelgiau į barmeną, kuris savo ruožtu nužiūrinėjo mane nuo galvos 
iki kojų. Tik buvo tai ne Kevas, o kažin koks susiraukęs apskritagalvis 
ypata, man nepažįstamas. Jis ryšėjo barmeno prikyštę, o dėl vešlių, 
tarpuakyje suaugusių antakių ir tokių pat vešlių ūsų jo veidas atrodė 
ruožuotas. 

Galėjau pasakyti: Lipu aukštyn susikrauti lagamino, ir jeigu tėtis 
atsisakys tuojau pat vežtis mane namo, suvaidinsiu priepuolį. Bet, 
užuot pasakęs tai, tepratariau: 

— Einu į savo kambarį, - ir tatai nuskambėjo veikiau kaip klausi- 
mas, ne kaip teiginys. 

— Nagi ar tikrai? — jis dunkstelėjo ant baro bokalą, į kurį pylė 


alų. - Tau bene šičia panašu į viešbutį? 

Sugirgždėjo mediena: nuolatiniai baro įnamiai subruzdo ant kė- 
džių, kad galėtų įdėmiau pažiūrėti į mane. Paskubomis apžvelgiau 
veidus. Nė vieno pažįstamo. 

Kaip kažin ką, man psichozės priepuolis, pagalvojau. Va dabar. 
Tai štai kaip jautiesi, kai užeina psichozės priepuolis. Tik bėda: nieko 
ypatingo aš nejaučiau. Nei žaibavo akyse, nei drėko delnai. Atrodė, 
kad iš proto kraustosi pasaulis, o ne aš. 

Pasakiau barmenui, kad veikiausiai bus įvykusi kokia nors klaida. 

— Mudu su tėčiu apsistojome antrame aukšte, — ėmiausi aiškin- 
ti. — Žiūrėkite — net raktą turiu, — išsitraukiau jį iš kišenės ir atkišau 
jam kaip svarų įrodymą. 

— Nagi duokš čion, parodyk, —- persisvėręs per barą jis pastvėrė 
juvelyras. - Tasai raktas ne mūsų! - suurzgė, bet raktą įsimetė į savo 
kišenę. — O dabar sakyk: ko tau prisireikė ten, antrame aukšte? Tik 
šiuomsyk jau nemeluok! 

Pajutau, kaip užkaito veidas. Iki šiol dar nė vienas suaugęs žmo- 
gus nebuvo išvadinęs manęs melagiu — išskyrus giminaičius ar šei- 
mos narius. 

— Jau pasakiau. Mes išsinuomojome tuos kambarius! Paklauskite 
Kevo, jei manim netikite! 

— Nepažįstu anei kokio Kevo, ir tu jau nekabinsi man makaronų 
ant ausų, — šaltai pareiškė jis. - Niekas čia jokių kambarių nenuomo- 
ja, o vienintelis, katras gyvena antrame aukšte, esmi aš! 

Apsidairiau vildamasis, gal kas nors šyptelės, leisdamas man su- 
prasti, kad visa tai - pokštas. Bet vyrai sėdėjo akmeniniais veidais. 

— Amerikonas, — paskelbė vienas, įspūdingos barzdos savinin- 
kas. - Armija, gali būt. | 

— Eik jau, armija, - krioktelėjo kitas. — Tik pažiūrėk į jį. Gemalas 


dar, ne daugiau! 

— Mestelėk akį į ano apsiaustėlį, - neatlyžo barzdyla; ištiesęs ran- 
ką gnybtelėjo mano striukės rankovę. - Parduotuvėje tokio užsimuš- 
damas nerasi. Armija, tai jau ne kitaip. 

— Klausykite, - dar bandžiau gintis, - aš ne iš armijos ir nieko 
jums netrinu, prisiekiu! Aš tiktai noriu surasti tėtį, susirinkti daik- 
tus ir... 

— Amerikonas, kad aš skradžiai prasmegčiau! — užbliovė dar vie- 
nas, gerai įmitęs. Atplėšė savo įspūdingo dydžio kūną nuo kėdės ir 
užtvėrė man duris, kurių link pamažėle slinkau. — Mano ausiai jo 
akcentas nei šioks, nei toks. Bus frico šnipas, galvą dedu! 

—-Aš ne šnipas, - pralemenau. — Tik pasiklydau. 

— Kaip pirštu į akį! - jis nusikvatojo. - Sakyčiau, tiesai iškrapštyti 
seni metodai patikimiausi. Su virve! 

Pratrūko ne itin blaivūs pritarimo riksmai. Nesupratau, ar jie 
nusiteikę rimtai, ar tik šitaip traukia mane per dantį, bet visai ne- 
sinorėjo trypčioti ir lūkuriuoti, kol tai paaiškės. Smegenyse tvyran- 
čią sumaištį perskrodė aiški, instinkto pakišta mintis: Bėk. Kur kas 
lengviau bus mėginti aiškintis, kokia velniava čia vyksta, be gaujos 
prisisprogusių vyrų, pasigviešusių mane nulinčiuoti. Žinoma, spruk- 
damas tik galutinai įtikinsiu juos savo kalte, bet tai man neberūpėjo. 

Pamėginau lankstu apeiti pilvūzą. 

Tasai čiuptelėjo mane, bet alkoholio gerokai praskiestas nerangu- 
mas niekada neprilygs mitrumui to, kuriam ir šiaip jau baimės pilnos 
kelnės. Kryptelėjau kairėn, bet tuojau pat šmurkštelėjau pro jį iš de- 
šinės. Jis tūžmingai sustugo, bet čia jau ir visi kiti atplėšė užpakalius 
nuo kėdžių. Vis dėlto.man pavyko išsprūsti, ir puoliau pro duris į 


tvaskančią popietės saulėkaitą. 


Kiek įkirsdamas driuokiau gatve, atskverbtos velėnos grumstai žiro 
iš po kojų, o pikti balsai už nugaros palengva slopo. Pasiekęs pačią 
pirmą sankryžą čiuoždamas mečiausi į šoną, kad išnykčiau iš jų re- 
gėjimo lauko, nušvilpiau per dumbliną kiemą, - į visas puses iškriko 
paniškai kudakuojančios vištos, - o paskui nuskutau per atvirą plo- 
tą, kur prie seno šulinio išsirikiavusios moterys laukė savo eilės pa- 
sisemti vandens; man pralekiant visos sutartinai pasuko galvas. Gal- 
voje prašvilpusi mintis taip ir nespėjo įsitvirtinti: Ei, o kur išgaravo 
„Laukianti moteris“? - mat prieš akis išdygo neaukšta sienelė, ir teko 
sutelkti visą dėmesį, kaip kuo skubiau per ją persiristi: atsiremk del- 
nu, atsispirk kojomis, šok per viršy. Šleptelėjau į krūmokšniais apžė- 
lusį keliuką, ir čia, kad kiek, mane būtų parbloškęs pro šalį dardantis 
vežimas. Arklio šonas čiūžtelėjo man per krūtinę, vadeliotojas rikte- 
lėjo kažką užgaulaus apie mano motiną, o likusius kanopų įspaudus 
ir ratų vėžes nuo mano kojų pirštų skyrė vos keli coliai. 

Aš net nenutuokiau, kas dedasi. Supratau tik du dalykus: viena — 
veikiausiai mane apėmė beprotybė, ir antra —- man būtina pasprukti 
nuo žmonių ir vienumoje pamėginti susigaudyti, ar tikrai taip yra. Su 
ta mintimi nėriau į skersgatvį už dviejų namukų eilių, kur, man ro- 
dėsi, aptiksiu į valias užkaborių pasislėpti, ir nukulniavau į miestelio 
pakraštį. Jau neskuodžiau kiek įkabindamas: vyliausi, kad susitaršęs 
ir visas dumblinas amerikietis paauglys mažiau dėmesio patrauks 
nebėgdamas nei bėgdamas. 

Visas mano pastangas elgtis kuo normaliau niekais vertė tai, kad 
krūpčiojau nuo kiekvieno menkiausio krebžtelėjimo, nuo kiekvie- 
no akies kraštu pastebėto judesio. Linktelėjau ir pamojau moteriai, 
džiaustančiai skalbinius, bet ji, kaip ir visi kiti, tik įsistebeilijo į mane. 


Paspartinau žingsnį. 

Už nugaros išgirdau kažką keisto ir skubiai šmurkštelėjau į lauko 
tualetą. Tūnojau užsiglaudęs už pravirų durų, viena akimi nužiūri- 
nėdamas aprašinėtas sienas. 

Dūlis pyderas subinkrušys. 

Ką, nėr cukro? 

Galiausiai pro mane praslimpino kalė, lydima kirbinės kiauksin- 
čių šunyčių. Patyliukais atsikvėpiau ir truputį atsipalaidavau. Suėmęs 
save į nagą išlindau atgal į skersgatvį. 

Kažkas sugriebė mane už plaukų. Net riktelėti nespėjau — iš už- 
nugario kyštelėjusi ranka prispaudė man prie gerklės kažką aštrų. 

— Mėginsi rėkti —- papjausiu, - perspėjo balsas. 

Neatitraukdamas geležtės man nuo gerklės, užpuolikas priplojo 
mane prie lauko tualeto sienos ir išniro priešais. Vos patikėjau savo 
akimis: anaiptol ne vienas vyrų iš baro. Tai buvo mergaitė. Vilkėjo 
paprastą baltą suknutę, o akys buvo rūsčios; veidas man pasirodė 
stebėtinai gražus, nors ji, regis, rimtai svarstė, ar nevertėtų praurbin- 
ti skylės mano trachėjoje. 

— Kas tu toks? — sušnypštė ji. 

— Aš... eee... aš amerikietis, — išmeknojau, nelabai supratęs, ką ji 
norėtų sužinoti. - Aš Džeikobas. 

Ji tik dar smarkiau spustelėjo peilį man prie gerklės, ranka virpė: 
jo. Atrodė išsigandusi, 0 tai reiškė — pavojinga. 

— O ką tu darei tame name? — paklausė griežtai. - Kodėl mane 
vaikeisi? 

— Aš tik norėjau su tavim pasikalbėti! Nežudyk manęs! 

Ji nudelbė mane nedraugišku žvilgsniu. 

— Pasikalbėti — apie ką? 

— Apie vaikų namus... apie ten gyvenusius žmones. 

— O kas tave čionai atsiuntė? 


— Senelis. Abrahamas Portmanas. 

Jos apatinis žandikaulis smuktelėjo žemyn. 

— Melas! - suriko ji, akys tvykstelėjo. - Manai, nežinau, kas tu toks? 
Aš ne vakar gimusi! Atsimerk plačiau - leisk pasižiūrėti tau į akis! 

— Žiūrėk sau! 

Kaip išmanydamas išsproginau akis. Pasistiebusi ant pirštų galiu- 
kų ji įsispitrijo į jas, o paskui treptelėjo koja ir užriko: 

— Ne, parodyk tikrąsias akis! Šitomis klastotėmis manęs ne- 
apmausi, kaip ir kvailais melais apie Abę! 

— Nieko aš nemeluoju, tai iš tikrųjų mano akys! - Ji taip stipriai 
spaudė man gerklę, kad darėsi sunku kvėpuoti. Laimė, peilis buvo 
gerokai atšipęs, antraip tikrai būtų man įpjovusi. - Klausyk, kad ir 
kuo tu mane laikai, aš - ne tas! - sugargiau. —- Galiu įrodyti! 

Jos ranka vos vos atsileido. 

— Tada įrodyk - arba palaistysiu žolę tavo krauju! 

— Turiu kai ką - štai čia, - kyštelėjau ranką į striukės užantį. 

Ji driuoktelėjo atatupsta, riktelėjo man nejudėti ir iškėlė peilį taip, 
kad ašmenų smaigalys dabar virpčiojo man ties pat tarpuakiu. 

— Tai tiktai laiškas! Aprimk! 

Ji vėl nuleido peilį man prie gerklės, ir aš, lėtai ištraukęs iš po 
striukės panelės Peregrinės laišką su nuotrauka, ištiesiau jai. 

— Laiškas — viena iš priežasčių, atvijusių mane čionai. Jį man ati- 
davė senelis. Laiškas nuo Paukščio. Juk šitaip vadinot savo direktorę, 
tiesa? 

— Tai dar nieko neįrodo! — pareiškė ji, dorai nė nedirstelėjusi į 
laišką. — Ir iš kur tu, po galais, tiek daug apie mus žinai? 

— Juk jau sakiau: mano senelis... 

Ji išplėšė laišką man iš rankos. 

— Nustok pliurpti, nebenoriu girdėti nė žodžio! 

Regis, būsiu liestelėjęs kokį nuogą nervą. Mergaitė valandėlei nu- 


tilo sudirgusi — apie tai aiškiai bylojo jos veidas; galėjai pamanyti: 

svarsto, kaip, įgyvendinus grasinimus, reikės atsikratyti mano kūno. 
Vis dėlto apsispręsti nespėjo — iš skersgatvio galo atsklido riksmai. 
Grįžtelėję abu išvydome vyrus iš baro, jie grumėjo artyn, ginkluoti 
mediniais vėzdais ir žemės ūkio padargais. 

— Ką šitai reiškia? Ko prisidirbai? 

— Tu - ne vienintelė, įsigeidusi mane nužudyti! 

Ji atitraukė peilį man nuo gerklės, bet dabar nusitaikė į šoną ir 
sugriebė už apykaklės. 

— Tu — mano belaisvis. Daryk, kas pasakyta, arba pasigailėsi! 

Nė nebandžiau ginčytis. Nesiėmiau spėlioti, ar man gali baigtis 
geriau atsidūrus šitos pusiausvyrą praradusios mergiotės rankose, 
nei pakliuvus į nagus kuokomis mosuojančių girtuoklių gaujai, bet 
iš mergiotės, vyliausi, galbūt dar pavyks išpešti vieną kitą atsakymą. 

Ji stumtelėjo mane, ir mudu nuskuodėme šoniniu skersgatviu. 
Nepasiekus jo galo, mergaitė metėsi į vieną pusę, drauge tempdama 
ir mane: abu pranėrėme pro plazdančius, ant virvės išdžiaustytus 
skalbinius ir, peršokę vištų aptvaro vielą, atsidūrėme nedidelio tro- 
besio kieme. 

— Čionai! — sukuždėjo ji ir skubiai apsidairiusi, ar niekas mūsų 
nepastebėjo, įstūmė mane pro duris į ankštą lūšną, prašvinkusią 
durpių dūmais. | 

Viduje nebuvo nė gyvos dvasios, išskyrus seną šunį, snūduriuo- 
jantį ant lovos. Praplėšęs vieną akį jis dirstelėjo į mus, matyt, nuta- 
rė, kad mes neverti jo dėmesio, ir vėl įmigo. Mudu šokome tiesiai 
prie lango, žvelgiančio į gatvę, ir prisiplojome prie sienos greta jo. 
Stovėjome ištempę ausis; mergaitė nepaleido mano alkūnės, o peilio 
smaigalys kuteno man šoną. 

Praslinko minutė. Vyrų balsai, atrodė, nutolo, paskui vėl suskam- 
bo garsiau, sunku buvo įspėti, kur persekiotojai yra iš tikrųjų. Mano 


žvilgsnis klydinėjo po kambarėlį. Netgi Kairnholmui viskas čia at- 

rodė pernelyg jau kaimiška. Kampe riogsojo rietuvė rankomis pin- 
tų krepšių. Storu, šiurkščiu audiniu aptrauktas krėslas stovėjo prie 
milžiniškos geležinės viryklės, kūrenamos anglimis. Ant priešingos 
sienos kabojo kalendorius; tiesa, prietemoje iš savo vietos negalėjau 
įžiūrėti datos, bet, vien dirstelėjus į jį, galvoje įsižiebė keista mintis. 

— Kelinti dabar metai? 

Mergaitė paliepė man užsikišti. 

— Rimtai klausiu, - sukuždėjau. 

Valandėlę ji keistai žvelgė į mane. 

— Nenutuokiu, ką čia mėgini trinti, bet eik ir pažiūrėk pats, — tai 
tarusi, stumtelėjo mane kalendoriaus linkui. 

Viršutinę lapo pusę užėmė nespalvota nuotrauka, atogrąžų pa- 
plūdimio scena: į objektyvą šypsojosi prisirpusios merginos su įspū- 
dingo ilgio kirpčiukais ir iš pažiūros senoviniais maudymosi kostiu- 
mais. Virš užlanko atspausdinta: 1940 m. rugsėjis. Pirmoji ir antroji 
mėnesio dienos — išbrauktos. 

Pajutau po visą kūną sklindantį tirpulį. Galvoje prašmėžavo visos 
tą dieną matytos keistenybės: staigus ir netikėtas oro pasikeitimas, 
sala, kurią maniau jau pažįstąs, bet dabar apgyventa visiškai svetimų 
žmonių, be to, dar ir tai, kaip viskas aplinkui atrodo senoviška, nors 
patys daiktai — gana nauji. Visa tai kalendorius ant sienos puikiausiai 
paaiškino. 

1940-ųjų rugsėjo trečioji. Bet - kaip? 

Ir tada prisiminiau kai ką iš paskutiniųjų senelio žodžių. Kitapus 
senio kapo. Šios frazės man iki šiol taip ir nepavyko perprasti. Vienu 
metu maniau, kad jis galbūt kalbėjo apie šmėklas — kadangi visi jo 
čia pažinoti vaikai jau mirę, man teksią atsidurti kitapus kapo, kad 
juos surasčiau — bet tokia nuoroda pernelyg poetiška. Senelis buvo 
žmogus gana sausas ir proziškas, ne iš tų, kurie žarstosi metaforomis 


ar miglotomis užuominomis. Jo nuorodas reikėjo suprasti tiesmukai, 

jam tiktai neužteko laiko jų paaiškinti. „Senis“ — dabar tiktai sumo- 
jau, kad tai turėtų būti tasai pats „Senutis“ — šitaip vietiniai vadino 
pelkėse aptiktą vaikino kūną, o jo kapas buvo akmenų piramidė. Šį- 
ryt aš įžengiau į ją, o laukan išėjau kažkur kitur - į 1940-ųjų rugsėjo 
trečiąją. 

Visa tai spėjau sugalvoti per tą akimirksnį, kol kambarys apvirto 
lubomis žemyn, grindys išslydo iš po kojų, ir aš nugrimzdau į pul- 


suojančią aksominę juodumą. 


Atsipeikėjau supančiotomis, prie geležinės viryklės pririštomis ran- 
komis. Mergaitė nervingai žingsniavo pirmyn atgal ir, kaip man pa- 
sirodė, jaudriai šnekėjosi pati su savimi. Prasimerkiau tik vos vos ir 
pastačiau ausis. 

— Jis tikrai yra padaras, kitaip negali būti, - sakė ji. —- Dėl kokios 
kitos priežasties būtų šniukštinėjęs apie namą lyg koks plėšikas? 

— Net nenutuokiu, — atsakė jai kažkas kitas. —- Bet, atrodo, jis ir 
pats nežino. - Taigi, vadinasi, ji visgi šnekasi ne pati su savimi, nors 
aš iš savo vietos prabilusio vaikino nemačiau. — Sakai, jis net nesusi- 
gaudė esąs kilpoje? 

— Pats pažiūrėk, - ji mostelėjo mano pusėn. — Ar gali įsivaizduoti, 
kad bet koks artimas Abės giminaitis šitaip nieko nenurauktų? 

— O tu gali įsivaizduoti, kad padaras šitaip nieko nenurauktų? — 
atitarė vaikinas. Aš nepastebimai pasukau galvą ir apžvelgiau kam- 
barį, bet taip ir neišvydau, kas čia šneka. 

— Padaras sugebėtų apsimesti, tai galiu įsivaizduoti, — atkirto 
mergaitė. 

Šuo, jau pabudęs, atiturseno prie manęs ir suskato laižyti veidą. 


Kietai užmerkęs akis kurį laiką dar mėginau nekreipti dėmesio, bet 

tos maudynės liežuviu buvo tokios seilėtos ir nemalonios, jog ilgai 
netvėriau: teko atsisėsti vien tam, kad išsigelbėčiau. 

— Nagi, tik pažiūrėkite, kas pabudo! — mergiotė pliaukštelėjo del- 
nais, neva sveikindama mane suplojo katučių. — Tai bent spektaklį 
suskėlei! Ypač man patiko alpimo scena. Nė kiek neabejoju, kad te- 
atras prarado puikų aktorių, kai nutarei verčiau atsidėti žudymui ir 
kanibalizmui. 

Prasižiojau ginti savo nekaltumo, bet balsas užstrigo gerklėje — 
pastebėjau manęs link tiesiog oru plaukiantį puodelį. 

— Atsigerk vandens, - tarė vaikinas. - Negalime leisti, kad pakra- 
tytum kojas anksčiau, nei nusivesime tave pas direktorę, ar ne? 

Man pasirodė, kad jo balsas sklinda iš tyro oro. Siekiau puode- 
lio, bet mažuoju pirštu užkliudęs nematomą ranką vos neišmečiau 
jo žemėn. 

— Jis ne itin vikrus, - įvertino vaikinas. 

— Tu nematomas! - atsakiau jam kaip paskutinis kvailys. 

— Tai jau taip. Milardas Nalingas - jūsų paslaugoms. 

— Nesakyk jam savo vardo! — suspiegė mergaitė. 

— O tai - Ema, - lyg niekur nieko tęsė jis. — Ji, kaip tikriausiai pats 
pastebėjai, šiek tiek linkusi į paranoją. 

Ema nutvilkė jį žvilgsniu — ar veikiau tą tuštumos sklypelį, kur jis, 
mano nuomone, turėjo būti, - bet nieko nebesakė. Puodelis šokčiojo 
mano rankoje. Kliūvančiu liežuviu buvau bepradedąs dar kartą aiš- 
kintis, bet man sutrukdė tūžmingi balsai už lango. 

— Cit! — sušnypštė Ema. Milardo žingsniai nušlepsėjo prie lango, 
užuolaidos per plyšelį prasiskyrė. 

— Kas dedasi? —- paklausė Ema. 

— Jie šukuoja namus, - atsakė jis. - Nebegalime ilgai čia gaišuoti. 

— Bet išeiti iš čia irgi nelabai galime! 

— Manau, tikriausiai galime, — nesutiko jis. —- Vis dėlto tam, kad 


įsitikinčiau, reikėtų užmesti akį į knygutę. 

Kilstelėta užuolaida vėl nusileido į vietą, ir netrukus pastebėjau, 
kaip nuo stalo pakilo nedidelė užrašų knygutė odiniais viršeliais ir 
atsivertė, pakibusi ore. Niūniuodamas sau po nosimi Milardas sklai- 
dė puslapius. Po minutės knygelė pokštelėdama užsivėrė. 

— Taip ir maniau! - paskelbė vaikinas. - Reikia palaukti dar kokią 
minutę — ir galėsime išeiti tiesiog pro paradines duris. 

— Gal išprotėjai? — pasišiaušė Ema. — Tie prisisprogėliai užnižu- 
siais nagais visi kaip vienas prisistatys su savo kuokomis! 

— Neprisistatys - jei atsitiks kas nors, kas sudomins juos gerokai 
labiau nei mes, — atsakė Milardas. — Užtikrinu: kita tokia proga per 
artimiausias valandas nepasitaikys. 

Jie atrišo mane nuo viryklės ir nusitempė prie durų, ten visi ir 
sutūpėme laukti. Ir iš tiesų — iš lauko atsklido triukšmas, kaipmat 
užgožęs vyrų gerklojimą: variklių gausmas. Sprendžiant iš garso — 
bene kelių dešimčių variklių. 

— Ak, Milardai! Nuostabu! —- sušuko Ema. 

Jis šnarpštelėjo. 

— Otuvis sakydavai, kad mano tyrinėjimai — tik laiko švaistymas! 

Ema sugniaužė durų rankeną ir grįžtelėjo į mane. 

— Kibkis man į parankę. Nemėgink bėgti. Elkis lyg niekur nieko. — 
Ji paslėpė peilį, bet užtikrino mane: jeigu aš pamėginsiąs sprukti, iš- 
vysiąs jį dar vieną, paskutinį kartą — prieš pat jam susmingant į mano 
kūną. 

— Iš kur man žinoti, kad, šiaip ar taip, manęs neparėši? 

Ji kokią akimirką svarstė. 

— Iš niekur. 


Ir pastūmė duris. 

Gatvėje mindžikavo visa minia: ne tik vyrai iš baro, kuriuos kaipmat 
pastebėjau susibūrusius vos už poros namų, bet ir niūriaveidžiai 
krautuvininkai, ir moterys, ir vadeliotojai; visi metė visus savo dar- 
bus ir, stypsodami vidury gatvės, atkraginę galvas žvelgė į dangų. Pa- 
dangėje, ne taip ir aukštai virš galvos, tobula rikiuote skrido riaumo- 
jančių nacių naikintuvų eskadrilė. Tokių lėktuvų nuotraukų buvau 
matęs Martino muziejuje - ekspozicija vadinosi „Kairnholmo apsi- 
austis“. Kaip keista turėtų būti, galvojau aš, kai vieną lyg ir ničniekuo 
neypatingą popietę tave staiga užkloja priešo mirties mašinų šešėlis, 


ir tada bet kurią akimirką iš dangaus gali pasipilti ugnies liūtis. 

Kaip įmanydami nerūpestingiau perėjome į kitą gatvės pusę. 
Ema, įsikibusi man į parankę, pirštais taip įsikirto į alkūnę, kad ne- 
vertėjo nė mėginti spurdėti. Beveik spėjome pasiekti skersgatvį ki- 
toje pusėje, bet kažkas mus galiausiai pastebėjo. Išgirdau riksmą, ir 
grįžtelėję pamatėme vyrus, jau skubančius mums įkandin. 

Pasipustėme padus. Skersgatvis buvo siauras, abipus jo rikiavosi 
arklidės. Įveikus maždaug pusę, išgirdau Milardo balsą: 

— Atsilieku — bent pakišiu jiems koją. Susitinkame už smuklės 
lygiai po penkių su puse minutės! 

Jo žingsniai nutolo mums už nugarų, o kai pasiekėme skersga- 
tvio galą, Ema mane sulaikė. Išvydome virvagalį: šis išsivyniojo ir 
nusidriekė skersai žvyruotą kelią maždaug čiurnų aukštyje. Įsitempė 
kaip tik tą akimirksnį, kai prie jo atgyrumėjo mūsų persekiotojai — 
šie sėkmingai tėškėsi veidu į purvyną, akimoju virsdami chaotiška 
mostaguojančių galūnių krūva. Ema linksmai spygtelėjo, o aš bemaž 
galėjau prisiekti išgirdęs Milardo juoką. 

Mudu nubėgome toliau. Nenumaniau, kodėl Ema sutiko laukti 
Milardo prie „Kunigų skylės“ — smuklė nuo mūsų buvo uosto, ne 
vaikų namų pusėn. Bet lygiai taip pat negalėjau paaiškinti, kokiu 
būdu Milardas minutės tikslumu žinojo, kada laukti lėktuvų ant- 
skrydžio, o klausti net nesivarginau. Dar labiau sutrikau, kai Ema, 
užuot sėlinusi prie baro iš užpakalinės pusės - tuomet dar galėtume 
viltis likti nepastebėti — įstūmė mane vidun tiesiog pro paradines 
duris. 

Viduje, be barmeno, nebuvo nė gyvos dvasios. Nusisukau, slėp- 
damas veidą. 

— Barmene! - šūktelėjo Ema. — Kada atsuki savo čiaupą? Aš iš- 
troškusi kaip kokia perdžiūvusi undinė! 

Jis nusijuokė. 


— Ne tokis čia paprotys, kad jaunas mergeles girdyčiau! 

— Dėl to verčiau nekvaršink sau galvos! — ji delnu pliaukštelėjo 
per barą. - Šliūkštelėk man keturgubą geriausio viskio, tiesiai iš sta- 
tinės. Tik ne to vandeniu skiesto myžaliuko, kuriuo paprastai girdai 
lankytojus! 

Jau buvau bepamanąs, kad ji paprasčiausiai kvailioja ar, turėčiau 
sakyti, traukia aną per dantį, siekdama nušluostyti nosį Milardui dėl 
to jo triuko su nepastebimai ištempta per kelią virve. 

Barmenas pasilenkė per barą arčiau jos. 

— Ak tai rimto gėralo ištroškai, ne šiaip kokio skystalo, a? — gaš- 
liai išsiviepė. — Tik žiūrėk, neišpliurpk mamai ir tėtei, o tai šventi- 
kas su konstebliu abudu prikirps man uodegą! - Jis išsitraukė butelį 
kažkokio tamsaus, grėsmingai atrodančio skysčio ir prikliukino pil- 
ną stiklą. — O tavo draugelis ko pageidautų, a? Ar jau pritvojęs kaip 
dūmas? 

Apsimečiau, kad mane kažkuo itin sudomino židinys. 

— Drovulis, ką? —- neatlyžo barmenas. — Iš kur jį traukei? 

— Pats sako esąs iš ateities, - atsakė Ema. - Mano nuomone - jis 
tiesiog trenktas kaip devynios katės maiše. 

Barmeno veide pasirodė kažkokia keista išraiška. 

— Jis sako — ką? — pasitikslino. Ir su tais žodžiais veikiausiai atpa- 
žino mane, mat surikęs dunkstelėjo į vietą viskio butelį ir jau buvo 
bešliaužiąs mano pusėn. 

Susiruošiau raityti kulnus, tačiau barmenas net nespėjo išsiran- 
gyti iš už baro, mat Ema apvertė sklidiną stiklą, ištaškydama rudą 
skystį į visas puses. O paskui padarė kai ką neįtikėtino. Ištiesė ranką 
delnu žemyn virš sulaistyto baro, ir po akimirkos iš jo šoktelėjo geros 
pėdos aukščio liepsnų siena. 

Barmenas sustaugė ir šoko rankšluosčiu tvatyti ugnies. 

— Čionai, belaisvi! — paragino Ema ir, įsikibusi už parankės, nu- 


sitermpė mane prie židinio. - O dabar pagelbėk! Mėginsime atkelti! 

Ji parklupo ir įbruko pirštus į grindų plyšį. Aš įkišau greta savuo- 
sius, ir bendromis pastangomis mudu pakėlėme dangtį grindyse, ati- 
dengdami maždaug mano pečių pločio duobę - štai ir kunigų skylė. 
Patalpą tvindė dūmai, smuklininkas vis dar grūmėsi su liepsnomis, 
tad mudu netrukdomi vienas po kito smukome į duobę ir išnykome 
iš akių. 

Kunigų skylė buvo iš tiesų skylė, gal keturių pėdų gylio, o iš jos 
vedė urvas, kuriuo galėjai šliaužti ropomis. Tamsa čia tvyrojo juo- 
dut juodutėlė, bet, nespėjus man nė mirktelėti, ją praskiedė neryškus 
oranžinis švytėjimas. Emos ranka atstojo fakelą - mažytis liepsnos 
kamuoliukas, regis, tiesiog plūduriavo ore beveik liesdamas jos del- 
ną. Užsižiopsojau į jį, staiga užmiršęs visa kita pasaulyje. 

— Judinkis! - ji bakstelėjo man. - Ten, priekyje, yra durelės. 

Nusirabždinau pirmyn, bet urvas netrukus baigėsi aklina siena. 
Ema prasibrovė pro mane, klestelėjo žemėn ir abiem kulnais iš visų 
jėgų spyrė į sieną. Ši išvirto, vidun plūstelėjo dienos šviesa. 

— Aha, štai ir jūs, - išgirdau Milardo balsą, vos išropojome į skers- 
gatvį. - Neatsispyrei pagundai surengti spektaklį, ką? 

— Nesuprantu, apie ką čia šneki, - atkirto Ema, nors plika akimi 
buvo matyti, kokia ji patenkinta savimi. 

Milardas nusivedė mus prie vežimo su pakinkytu arkliu — galėjai 
pamanyti, kad vežimas tamtyč mūsų ir laukė. Įsiropštėme į jį, sulin- 
dome po brezentu. Bemaž tą pat akimirksnį kažkoks žmogus užšoko 
ant pasostės, pliaukštelėjo vadelėmis, ir mes kresčiodami nulingavo- 
me pirmyn. 

Gerą valandėlę važiavome tylomis. Aplinkos garsai keitėsi, buvo 
aišku, kad išdardėjome iš miestelio. 

Sukrapštęs drąsą ryžausi paklausti: 

— O kaip tu sužinojai apie tą vežimą? Ir apie lėktuvus? Tu koks 


aiškiaregys, ar ką? 

Ema prunkštelėjo: 

— Vargu. 

— Paprastai: visa tai atsitiko ir vakar, —- atsakė Milardas. - Ir užva- 
kar. Argi ne taip pat būna ir tavo kilpoje? 

— Mano... kur? 

— Jis — anei iš jokios kilpos, — pritildžiusi balsą pareiškė Ema. — 
Vis kalu tau į galvą: jis - prakeiktas padaras. 

— Nemanau. Padaras niekad nebūtų pakliuvęs tau į nagus gyvas. 

— Aišku tau? — sukuždėjau aš. - Aš — visai ne tas, kas ten toks, kur 
sakei. Aš Džeikobas. 

— Tai mes dar išsiaiškinsime. O dabar verčiau nutilk. 

Ištiesusi ranką ji atitraukė brezento kraštelį, atidengdama žydrą 


viršum mūsų slenkančio dangaus juostelę. 

ai paskutinieji miestelio namai dingo už nugarų, mes 

patyliukais išsprūdome iš vežimo ir pėsčiomis ėmėme 

kopti į kalvagūbrį miško kryptimi. Ema žingsniavo šalia 
manęs iš vienos pusės, tyli, niauriai susimąsčiusi, nė akimirkai nepa- 
leisdama mano alkūnės, o iš kitos — Milardas, niūniuodamas sau po 
nosimi, spardydamas akmenukus. Aš tuo pat metu buvau ir visiškai 
suglumęs, ir siaubingai nervinausi, ir netvėriau jauduliu. Man atro- 
dė, kad tuojau šit įvyks kažkas neapsakomai reikšminga. Bet lygiai 
taip pat rodėsi, kad tuojau pabusiu iš šito karščiuojančių smegenų 
sapno, 0 gal streso sukeltos psichozės ar dar kaip tai pavadinsi, - pa- 
busiu nosimi įsmigęs į savo paties seilių balą, susitelkusią ant stalo 
„Smart Aid“ poilsio kambaryje, ir pamanysiu: Nagi, o tai buvo išties 
keista, — ir tada vėl sėkmingai būsiu tas pats, kas ir buvęs, senasis 
nuoboda aš. 

Tačiau kaip nepabudau, taip nepabudau. Nesustodami žingsnia- 
vome pirmyn: mergaitė, gebanti rankomis įžiebti ugnį, nematomas 
vaikinas ir aš. Ėjome per mišką, taku, tokiu plačiu ir aiškiu kaip bet 
kuris kokio nacionalinio parko keliukas, o paskui išnirome į erdvią 
laukymę, nusėtą gėlių žiedais, ruožuotą daržo lysvėmis. Pasiekėme 
vaikų namus. 

pus, o, priešingai, todėl, kad buvo labai gražus. Jokios atsilupusios 

skiedros, nė vienas langas neišdužęs. Bokšteliai ir kaminai, kiek sie- 
kė mano atmintis, aptrupėję ir suzmekę, dabar, kupini pasitikėjimo 
savimi, stiebėsi į dangų. Miškas, sakytum rijęs namo sienas, dabar 
stūksojo pagarbiu atstumu nuo jo. 

Grįstu takučiu buvau nuvestas iki neseniai nudažytų verandos 
laiptelių. Ema, regis, jau nebelaikė manęs kažkuo itin grėsmingu 
kaip anksčiau, bet, prieš žengdama pro duris vidun, vis dėlto surišo 
rankas man už nugaros - įtariu, vien dėl akių. Tikriausiai jai patiko 
įsivaizduoti esant medžiotoja, grįžtančia iš sėkmingos medžioklės 
su laimikiu — manimi. Ji buvo besivedanti mane tiesiai į vidų, bet 
Milardas ją sulaikė. 

— Jo batai apskretę purvais, - perspėjo. - Negalime leisti, kad ši- 
taip pripėduotų. Paukštis nualptų pamačiusi. 

Abu laukė, kol nusiausiu batus; nusimoviau ir kojines, mat šios 
irgi buvo tokios pat dumblinos. Milardo patarimu atsiraitojau ir 
džinsus, kad nesivilktų žeme, tada Ema, netekusi kantrybės, stvėrė 
mane ir įsitempė pro duris vidun. 

Traukėme koridoriumi, kurį prisiminiau bemaž nepraeinamai 
užgrūstą baldų nuolaužomis, pro laiptus, dabar — nepriekaištingai 
nublizgintus, o pro turėklų statinius šmėžavo veidai, į mane dirsčio- 
jo smalsios akys. Pasiekėme valgomąjį — nubyrėjusio tinko sniegas 
buvo ištirpęs, užtat stovėjo ilgas medinis stalas, aplink jį rikiavosi 
kėdės. Namas buvo tas pats, kurį tyrinėjau, tik dabar čia buvo atkur- 
ta derama tvarka. Ten, kur prisiminiau išsklidusias žalėsio dėmes, 
sienos dabar buvo apklijuotos tapetais, apkaltos plokštėmis, švietė 
smagiomis spalvomis. Vazose primerkta gėlių. Suzmekusios pūvan- 
čios medienos ir skarmalų kaugės atvirtusios į sofas ir krėslus, o pro 
aukštus langus, buvusius tokius purvinus, kad man pasirodė kaip 
uždažyti, sruvo platūs saulės šviesos pluoštai. 

Galiausiai atsidūrėme nedideliame kambarėlyje priešingoje namo 


pusėje. 

— Laikyk jį, kol aš pranešiu direktorei, - paliepė Ema Milardui, ir 
aš pajutau jo pirštus, sugniaužiančius man alkūnę. Bet, vos mergaitei 
išėjus, jie atsitraukė. 

— Nebijai, kad surysiu tavo smegenis ar dar ką panašaus iškrė- 
siu? — paklausiau jo. 

— Nelabai. 

Nusigręžiau į langą - žvelgiau laukan ir negalėjau atsistebėti. Kie- 
me knibždėte knibždėjo vaikų, ir beveik visus juos atpažinau iš anų 
pageltusių nuotraukų. Keletas jų tiesiog tinginiavo medžių paunks- 
nėje, kiti mėtėsi kamuoliu ar lakstė tarp gėlių lysvių, trykštančių 
spalvomis. Tai buvo kaip tik tas rojus, apie kurį pasakodavo senelis. 
Užkerėta sala, stebuklingi vaikai. Jeigu tai iš tikrųjų sapnas, man vi- 
siškai nebesinorėjo pabusti. Bent jau — ne artimiausiu metu. 

Kažkuris iš žalioje vejoje siaučiančių vaikų pernelyg stipriai spy- 
rė kamuolį - šis nuskriejo į apkarpytą, gyvūno formą įgijusį krūmą 
ir įstrigo tarp šakų. Tokių figūrinių krūmų rikiavosi visa eilė — fan- 
tastiškos būtybės, aukštumo sulig namu, stovėjo sargyboje, sergėda- 
mos nuo bet kokių atėjūnų iš miško; buvo čia ir sparnuotas grifas, ir 
piestu stojantis kentauras, ir undinė. Pora paauglių berniukų nubėgo 
prie kentauro papėdės gelbėti kamuolio, jiems iš paskos nusekė ma- 
žėlesnė mergaitė. Atpažinau „sklandančią mergaitę“ iš senelio nuo- 
traukos, tik dabar ji neplūduriavo ore. Žengė lėtai, tarsi kiekvienam 
žingsniui reikėtų didžiulių pastangų — galėjai pamanyti, kad prie že- 
mės ją slegia kažkokia papildoma traukos jėga. 

Atėjusi prie berniukų ji iškėlė rankas, o tie jai ant juosmens už- 
nėrė virvinę kilpą. Tada ji atsargiai išsispyrė iš batelių — ir švystelėjo 
į orą lyg koks balionas. Reginys buvo kvapą gniaužiantis. Mergaitė 
kilo tol, kol įsitempė virvė, ir pakibo per geras dešimt pėdų nuo že- 


mės, abiejų berniukų prilaikoma. 

Ji kažką jiems pasakė, ir šie neskubėdami ėmė leisti virvę per ran- 
kas. Mergaitė lėtai kilo aukštyn palei kentauro šoną, o atsidūrusi su- 
lig krūtine sukišo rankas tarp šakų siekdama kamuolio, bet šis buvo 
įsmukęs pernelyg giliai į tankmę. Ji dirstelėjo apačion ir papurtė gal- 
vą; berniukai, traukdami virvę, nuleido ją žemyn. Mergaitė vėl apsia- 
vė batelius su svarmenimis, tik tada išsinėrė iš kilpos. 

— Mėgaujiesi spektakliu? — paklausė Milardas. Aš tylomis linkte- 
lėjau. —- Esama ir gerokai paprastesnių būdų iškrapštyti kamuolį, — 
pridūrė jis. - Bet jie žino turintys žiūrovų. 

Dabar prie kentauro prisiartino kita mergaitė. Veikiau - jau mer- 
gina, ūgtelėjusi paauglė, pažiūrėti tikra laukinukė, jos plaukų kal- 
tūnas jau buvo savaime bevirstąs virvelėmis sušiaušta šukuosena. 
Ji pasilenkė, įsikibo ilgos, lapotos krūmo uodegos, apsivijo ją apie 
ranką, o paskui užsimerkė, sakytum stengdamasi susitelkti. Dar po 
akimirkos išvydau krustelint kentauro ranką. Žiūrėjau pro lango sti- 
klą, akis įbedęs į tą žalumos lopinėlį, dar tikindamas save, kad šake- 
les veikiausiai bus sujudinęs vėjas, bet netrukus kentauras pagniaužė 
pirštus, tarsi atslūgstant tirpuliui. Žado netekęs stebėjau, kaip di- 
džiulė kentauro ranka susilenkia per alkūnę: jis susibruko plaštaką 
sau į krūtinę, ištraukė kamuolį ir numetė džiugiai krykštaujantiems 
vaikams. Žaidimas tuojau pat atsinaujino, mergaitė su plaukų kupeta 
paleido kentauro uodegą, ir šis vėl sustingo. 

Nuo Milardo kvėpsnio aprasojo langas — visai šalia manęs. Vis 
dar neatitokęs atsigręžiau į jį. 

— Nenorėčiau, kad nuskambėtų nemandagiai, — ištariau, — bet 
kas jūs, vyručiai, tokie? 

— Mes — ypatingieji, - sprendžiant iš balso, mano klausimas jį 
kiek suglumino. - O tu - ne? 

— Nežinau. Kažin. 


— Kaip apmaudu. 

— Kodėl jį paleidai? — mums už nugarų griežtai paklausė balsas, 
ir atsigręžęs išvydau tarpduryje išdygusią Emą. — Ak, tiek jau to, - ji 
priėjo prie manęs ir sugriebė už virvės. - Eime. Direktorė priims 


tave dabar pat. 


Vėl nužingsniavome per visą namą, ir vėl — stebimi smalsių akių, 
žvilgčiojančių pro vos pravertų durų plyšius ar iš už sofų, kol pasie- 
kėme saulėtą svetainę — čia krėsle aukšta atkalte, stovinčiame ant 
prašmatnaus persiško kilimo, sėdėjo garbios išvaizdos dama ir mez- 
gė. Apsirengusi nuo galvos iki kojų buvo juodai, viršugalvyje pūp- 
sojo smeigtukais sudaigstytas tobulos formos plaukų kuodelis, ran- 
kos apmautos nėriniuotomis pirštinėmis, palaidinė aukšta apykakle 
užsagstyta iki pat kaklo — pedantiškai tvarkinga iki panagių, kaip ir 
pats namas. Būčiau įspėjęs, kas ji tokia, net jei ir nebūčiau matęs jos 
nuotraukos tarp kitų, išbyrėjusių iš suskaldyto lagamino. Tai buvo 


panelė Peregrinė. 

Ema nuvedė mane ant kilimo ir krenkštelėjo; ritmingas panelės 
Peregrinės virbalų dzingsėjimas kaipmat nutilo. 

— Laba diena, - pasisveikino dama kilstelėjusi akis. — Tu, reikia 
manyti, Džeikobas. 

Ema taip ir išpūtė akis. 

— Iš kur jūs žinote jo... 

— Aš — vaikų namų direktorė Peregrinė, - prisistatė ji, nutildžiu- 
si Emą piršto krustelėjimu. — Bet tu, kadangi nesi šiuo metu mano 
globotinis, gali, jei nori, vadinti mane panele Peregrine. Malonu galų 
gale su tavimi susipažinti. 

Panelė Peregrinė atkišo pirštinėtą ranką mano pusėn - ir, kadan- 
gi niekaip negalėjau jos paspausti, pastebėjo, kad aš surištas. 

— Panele Blum! — suriko. - Ką dar šitai reiškia? Ar galima taip 
elgtis su svečiu? Tučtuojau jį išlaisvink! 

— Bet, direktore! Jis čia kažko šniukštinėjo, jis šnipelis, melagis ir 
dar nežinau kas! - Nudelbusi mane nepatikliu žvilgsniu, Ema kažką 
sukuždėjo panelei Peregrinei į ausį. 

— Na jau, panele Blum! —- panelė Peregrinė netikėtai griausmin- 
gai nusijuokė. — Tauškalai gryniausi! Jei šis vaikinas būtų padaras, tu 
jau dabar troškintumeis jo sriubos katile. Aišku, kad jis - Abrahamo 
Portmano vaikaitis. Tu tik pažvelk į jį! 

Man akmuo nuo širdies nusirito: galbūt man vis dėlto nereikės 
nieko aiškinti? Ji laukė manęs pasirodant! 

Ema jau buvo besižiojanti prieštarauti, bet panelė Peregrinė už- 
čiaupė ją nutvilkiusi žvilgsniu. 

— Gerai jau, gerai, - Ema atsiduso. — Tik paskui nesakykite, kad 
neperspėjau. — Ji pakrapštė mazgą ir virvė nukrito žemėn. 

— Tikiuosi, atleisi panelei Blum, — tarė panelė Peregrinė, kol aš 
tryniausi nutirpusius riešus. - Jos polinkis į dramatizmą niekam ne- 
kelia abejonių. 

— Jau ir pats pastebėjau. 

Ema suraukė nosį. 

— Jeigu jis iš tikrųjų yra tas, kas sakosi yrąs, kodėl tuomet ničnie- 
ko nenutuokia apie kilpas — netgi nežino, kuriuose metuose atsidū- 
ręs? Nagi, paklauskite jo! 

— Kas sakosi esąs, o ne yrąs, - pataisė ją panelė Peregrinė. - O jei- 
gu aš ką nors ir klausinėsiu, tai tave pačią, rytoj popiet — apie taisy- 
klingą dalyvių vartojimą! 

Ema suaimanavo. 

— O dabar, jei neprieštarausi, — tęsė panelė Peregrinė, - mums su 
ponaičiu Portmanu reikėtų persimesti keliais žodžiais vienudviem. 

Mergaitė žinojo, kad ginčytis beviltiška. Atsiduso ir nusliūkino 
prie durų, bet prieš išeidama dar sykį grįžtelėjo per petį ir pažvelgė 
į mane. Dabar jos veide įžvelgiau tai, ko nebuvau matęs anksčiau: 
susirūpinimą. 

— Ir tu taip pat, ponaiti Nalingsai! - paragino panelė Peregrinė. — 
Mandagūs asmenys nesiklauso svetimų pokalbių! 

— Aš tiktai lūkuriavau norėdamas paklausti, ar nenorėtumėte ar- 
batos, — atsiliepė Milardas — man pasirodė, kad jis iš tų, kurie nepra- 
leidžia progos įsiteikti. 

— Ačiū, nenorėsime, — trumpai atsakė panelė Peregrinė. Išgirdau, 
kaip grindimis nušlepsėjo basos jo kojos, o paskui trinktelėjo užsi- 
darydamos durys. 

— Pasiūlyčiau tau atsisėsti, —- tarė panelė Peregrinė, mostelėda- 
ma į minkštą krėslą greta manęs, — bet tu, regis, visas išsivoliojęs 
purvyne. 

Aš susipratau įsitaisyti ant grindų, klūpomis, prisėdęs kulnus — 
jaučiausi tarsi koks piligrimas, atvykęs pas visažinį orakulą melsti 


patarimo. 

— Saloje tu jau kelios dienos, - pasakė panelė Peregrinė. - Ko taip 
ilgai delsei, kol prisiruošei mus aplankyti? 

— Aš nežinojau, kad jūs vis dar čia, - pasiteisinau. — O kaip jūs 
sužinojote, kad aš čia? 

— Stebėjau tave. Tu, beje, irgi mane matei, nors tikriausiai pats to 
nesupratai. Aplankiau tave kitu pavidalu. — Ji kilstelėjo ranką prie 
galvos, išsitraukė iš plaukų ilgą pilką plunksną. - Įgijus paukščio pa- 
vidalą, stebėti žmones nepalyginti patogiau, - paaiškino. 

Man atkaro apatinis žandikaulis. 

— Tai šįryt mano kambaryje buvote jūs? — šūktelėjau. — Tasai va- 
nagas? 

— Sakalas, — pataisė ji. - Savaime aišku, sakalas keleivis - Falco 
peregrinus. 

— Vadinasi, tai tiesa! — išsprūdo man. — Jūs iš tikrųjų esate 
Paukštis! 

— Šią pravardę aš pakenčiu, bet neskatinu ja piktnaudžiauti, — at- 
sakė ji. — O dabar - mano klausimas, - panelė Peregrinė kalbėjo 
toliau. — Ko tu ieškojai tuose slegiančiuose namų griuvėsiuose? 

— Jūsų, - atsakiau, ir ji vos vos kilstelėjo antakius. - Nenumaniau, 
kaip jus surasti. Aš tiktai vakar sužinojau, kad visi jūs... - užsikirtau 
sumojęs, kaip keistai nuskambės tolesni mano žodžiai. — Nesusigau- 
džiau, kad jūs visi mirę... 

Jos lūpose šmėkštelėjo šypsena. 

— Kad tave bala. Negi senelis ničnieko nepasakojo tau apie savo 
senuosius draugus? 

— Kai ką pasakojo. Bet aš ilgai maniau, kad tai tik pasakėlės. 

— Suprantu, - tarė ji. 

— Tikiuosi, neužgavau jūsų taip sakydamas. 

— Nebent šiek tiek keista, tik tiek. Bet mes patys iš esmės ir sie- 


kiame, kad apie mus galvotų kaip tik šitaip, tai padeda išvengti kai 

kurių nepageidaujamų lankytojų. Šiais laikais vis mažiau ir mažiau 
atsiranda tokių, kurie išvis tikėtų tokiais dalykais - fėjomis, goblinais 
ir panašiais niekais, - tad paprasti žmoneliai nė nebesineria iš kailio, 
mėgindami mus iššniukštinėti. O šitai gerokai palengvina mums gy- 
venimą. Neprastai pasitarnauja ir vaiduoklių istorijos bei seni, šiur- 
pą keliantys namai - ką gi, akivaizdu, ne tavo atveju. - Ji nusišypso- 
jo. — Matyt, širdies narsa jūsų šeimoje perduodama iš kartos į kartą. 

— Taip, turbūt... - nervingai nusijuokiau aš, nors iš tikrųjų baimi- 
nausi, kad bet kurią akimirką galiu nualpti. 

— Šiaip ar taip, kalbant apie šituos namus... — ji plačiai mostelėjo 
ranka, - būdamas vaikas manei, kad tavo senelis viską, kaip įprasta 
sakyti, laužia iš piršto? Kad meluoja net nerausdamas. Taip? 

— Na, gal ne visai meluoja, bet... 

— Paisto, kabina makaronus ant ausų, skiedžia niekus — vadink 
kaip nori. O kada supratai, kad Abrahamas vis dėlto sakė tiesą? 

— Na... - nutęsiau, įbedęs akis į kilime išaustą persipynusių orna- 
mentų labirintą, - ko gero, dabar jau pradėjau suprasti. 

Panelė Peregrinė, dar ką tik tokia gyva ir susijaudinusi, šiek tiek 
apsiblausė. 

— Taip, aišku. 

Ir staiga jos veidas visai apniuko, tarsi trumputės tarp mūsų tvy- 
rojusios tylos jai būtų pakakę užjusti baisią tiesą, kurią turėjau pra- 
nešti. O man teks susigraibyti žodžių tam išsakyti. 

— Manau, jis ketino viską paaiškinti, — tariau. — Bet jis laukė per 
ilgai. Tad atsiuntė mane čionai susirasti jūsų. — Ištraukiau iš striukės 
užančio sumaigytą laišką. — Jūsų rašytas. Jis ir atvedė mane čionai. 

Ji kruopščiai išlygino laišką pasidėjusi ant krėslo ranktūrio, pas- 
kui pakėlė prie akių ir ėmė krutinti lūpas skaitydama. 

— Labai jau nerangu, gali sakyti, tiesiai maldauju jo atsiliepti! - Ji 


palingavo galvą, akimirką pasidavusi ilgesiui. - Mes visi kraustėmės 

iš galvos, laukdami kokių nors žinių apie Abę. Kartą paklausiau jo, 
ar jis tikrai norėtų, kad nusigaluočiau iš nerimo - jis taip atkakliai 
veržėsi gyventi išorėje. Kartais būdavo toks pasiutusiai užsispyręs! 

Ji perlenkė laišką, įdėjo atgal į voką; man pasirodė, tarytum vir- 
šum jos būtų praslinkęs juodas debesis. 

— Jo nebėra, ar ne? 

Aš linktelėjau. Kliuvinėjančiu liežuviu papasakojau, kas atsitiko, — 
tai yra išklojau istoriją, kuri galiausiai pasirodė įtikimiausia policijai 
ir kuria, po baisybės psichoterapijos seansų, įtikėjau aš pats. Kad ne- 
pravirkčiau, smulkmenų vengiau, paminėjau tik esminius dalykus: 
jis gyvenęs priemiestyje, buvo užslinkusi sausra, tad miške slankiojo 
gaujos perbadėjusių žvėrių, o senelis atsidūręs netinkamoje vietoje 
netinkamu metu. 

— Nevalia buvo leisti jam gyventi vienam, - pridūriau. - Bet, kaip 
jūs ir sakėte, jis buvo pasiutusiai užsispyręs. 

— Šito aš ir baiminausi, - tarė ji. - Įspėjau, kad niekur kojos nekel- 
tų iš čia. — Ji abiem kumščiais sugniaužė ant kelių gulinčius virbalus, 
lyg svarstydama, ką jais nusmeigti. - O paskui dar priverčia vargšą 
savo vaikaitį atvežti šią kraupią žinią mums! 

Jos pyktį puikiausiai galėjau suprasti. Pats tai išgyvenau. Bandžiau 
guosti ją iš atminties berdamas tas pusiau tiesas, kurias regzdavo 
mano tėvai ir daktaras Golanas praėjusį rudenį, kai nugrimzdavau 
į juodžiausią neviltį. 

— Jam jau buvo atėjęs metas. Buvo labai vienišas. Senelė - mirusi 
prieš daugelį metų, o ir jo protas jau silpo. Nuolat tai šį, tai tą užmirš- 
davo ar supainiodavo. Dėl to ir į mišką tada išklydo... 

Panelė Peregrinė linktelėjo: 

— Jis leido sau pasenti. 

— Tam tikra prasme jam net pasisekė. Tai neužsitęsė pernelyg il- 


gai. Nereikėjo mėnesių mėnesius gulėti ligoninėje, prijungtam prie 

visokių aparatų... - Tai, žinoma, buvo absurdas - senelis anaiptol dar 
neturėjo mirti, ir dar tokia pasibaisėtina mirtimi — bet, manau, šitaip 
pasakius mes abu pasijutome gerėliau. 

Panelė Peregrinė padėjo mezginį į šalį ir nuklibikščiavo prie lan- 
go. Ėjo susikausčiusi, šlubčiodama, lyg viena jos koja būtų trumpes- 
nė už kitą. 

Ji pažvelgė į kiemą, į žaidžiančius vaikus. 

— Vaikai neturi apie tai sužinoti, - tarė. — Bent jau kol kas. Tik 
susikrimstų. 

— Gerai. Kaip pasakysite. 

Valandėlę ji pastovėjo prie lango, jos pečiai krūpčiojo. Tačiau kai 
vėl atsigręžė į mane, buvo suėmusi save į nagą ir nusiteikusi labai 
dalykiškai. 

— Ką gi, ponaiti Portmanai, — tarė gyvai. - Tu, man regis, jau de- 
ramai iškvostas. Reikia manyti, ir pats norėtum ko nors paklausti. 

— Tik kokio tūkstančio dalykų. 

Ji išsitraukė iš kišenės laikrodį, dirstelėjo į jį. 

— Dar turime valandėlę laiko iki vakarienės. Tikiuosi, pakaks tau 
apšviesti. 

Panelė Peregrinė staiga nutilo ir pakreipė galvą. O paskui pripuo- 
lusi prie durų jas atlapojo — ir aptiko Emą, prilipusią prie jų iš kitos 
pusės, įraudusiu, ašarų takeliais ruožuotu veidu. Ji girdėjo viską. 

— Panele Blum! Slapčia klauseisi? 

Ema ne be vargo atsistojo ir balsu sukūkčiojo. 

— Mandagūs asmenys niekada nesiklauso pokalbių, skirtų ne... — 
Bet Ema nebelaukė, tekina pasileido tolyn, tad panelė Peregrinė tik 
atsiduso, taip ir nebaigusi sakinio. - Tai nesėkmė. Reikia pripažinti, 
kad ji gana jautriai reaguoja į viską, kas susiję su tavo seneliu. | 


— Pastebėjau, - atsakiau. — O kodėl? Ar jie?.. 

— Išvykdamas iš čia į karą Abrahamas su savimi išsinešė visų 
mūsų širdis, bet panelės Blum - ypač. Taip, jiedu žavėjosi vienas 
kitu, dūsavo vienas dėl kito, buvo kits kitą įsižiūrėję. 

Tik dabar pradėjau suprasti, kodėl Ema taip atkakliai nenorėjo 
manimi tikėti: jeigu aš tikrai sakąs tiesą, tai, reikia manyti, reiškia, 
kad atvykau pranešti prastų žinių apie senelį. 

Panelė Peregrinė pliaukštelėjo delnais, šitaip tarytum suardyda- 
ma kerus. 

— Ką gi, - ištarė, - nieko nebepakeisi. 

Nusekiau paskui ją iš kambario prie laiptų. Panelė Peregrinė kopė 
aukštyn kupina niauraus ryžto, abiem rankomis įsikibusi turėklo, vis 
prisitraukdama, ant kiekvienos pakopos užlipdama abiem kojomis — 
pagalbos ji kategoriškai atsisakė. Kai pagaliau pasiekėme laiptų aikš- 
telę, ji nusivedė mane koridoriumi į biblioteką. Patalpa dabar primi- 
nė kuo tikriausią mokyklos klasę: eile išrikiuoti suolai, lenta viename 
kampe, knygos anaiptol! neapdulkėjusios, tvarkingai išrikiuotos len- 
tynose. Panelė Peregrinė mostelėjo į suolą ir ištarė: 

— Sėskis. 

Šiaip ne taip įsigrūdau į ankštą suolą. O ji įsitaisė savo vietoje 
klasės priekyje, veidu į mane. 

— Gal leistum pirmiausia keliais žodžiais supažindinti tave su 
svarbiausiais dalykais? Manau, kad tuo pačiu atsakysiu ir į daugelį 
tavo klausimų. 

— Gerai. 

— Žmonių padermės sudėtis — kur kas įvairesnė, nei įtaria dau- 
gelis pačių Žmonių, — ėmėsi dėstyti ji. - Tikroji Homo sapiens sis- 
tematika yra paslaptis, žinoma vos keletui, kurių vienas nuo šiolei 
būsi ir tu. Pirminis skirstymas gana paprastas - žmoniją sudaro dvi 


dalys: viena jų - coer/floc, kitaip tariant, paprasčiausi žmonės, jų yra 

didžioji dauguma, o kita, slaptoji atšaka — crypto sapiens, jei nori gali 
sakyti ir taip — garbinga mano protėvių kalba vadinami syndrigast, 
arba „ypatingos sielos“. Kaip tu, be jokios abejonės, jau įspėjai, mes 
čionai esame pastarosios atšakos atstovai. 

Pamaksėjau galva tarytum supratęs, nors jau spėjau visiškai susi- 
painioti. Norėdamas kiek sulėtinti tempą, uždaviau klausimą: 

— O kodėl kiti žmonės nieko apie jus nežino? Ar jūs — vieninteliai 
tokie? 

— Ypatingųjų aptiktum visame pasaulyje, - atsakė ji. - Tiesa, toli 
gražu nebe taip gausiai, kaip kadaise. O tie, kurie sugebėjo išlikti, 
slapstosi — taip pat, kaip ir mes. — Jos balsas pritilo, kalbėjo ji ap- 
gailestaudama. — Buvo tokie laikai, kai galėjome atvirai rodytis tarp 
paprastų žmonių. Kai kuriuose pasaulio kampeliuose mus laikydavo 
šamanais ar mistikais, kreipdavosi patarimo bėdai prispaudus. Viena 
kita kultūra iki pat šiol išsaugojo harmoningus santykius su mūsų 
paderme, bet tiktai ten, kur nepavyko įkelti kojos nei modernumui, 
nei kuriai nors iš pagrindinių religijų, tarkim, juodosios magijos Am- 
brimo sala Naujuosiuose Hebriduose. Tačiau platusis pasaulis mus 
puldinėti ėmė jau seniai. Musulmonai mus išgujo. Krikščionys mus 
degindavo kaip raganas. Net Velso bei Airijos pagonys ilgainiui nu- 
tarė, kad mes - piktavalės pasakų būtybės ir pavidalus keičiančios 
šmėklos. 

— Tai kodėl jūs ne... na, nežinau... kodėl neįsikūrėte kur nors ats- 
kirai... kokioje nors savoje šalyje? Kur galėtumėte gyventi nuošaliai 
nuo visų, niekieno nekliudomi? 

— Ne taip jau viskas paprasta, —- pasakė ji. - Ypatingųjų pasitaiko 
toli gražu ne kiekvienoje kartoje: būna - kas antroje, o būna - ir kas 
dešimtoje. Ypatingi vaikai anaiptol nebūtinai gimsta ypatingų tėvų 
šeimose — tai netgi reta. O ypatingi tėvai anaiptol ne visada, netgi 


retai kada, susilaukia ypatingų vaikų. Ar gali įsivaizduoti, kaip pa- 


—7D—0L—-4- 1755 ———————— 


saulyje, paniškai bijančiame kitokių, šitai būtų pavojinga visai ypa- 
tingųjų padermei? 

— Dėl to, kad normalūs tėvai pakrauptų, jei jų vaikas netikėtai 
imtų, tarkime, svaidytis ugnimi? 

— Kaip tik taip, ponaiti Portmanai. Normalių tėvų ypatingi vaikai 
dažnai lieka atstumti, būna skriaudžiami pačiais baisiausiais būdais. 
Ne tiek jau daug šimtmečių praslinko nuo anų laikų, kai ypatingųjų 
vaikų tėvai tikėdavo, kad „tikruosius“ jų sūnus ar dukteris pagrobu- 
sios laumės, o vietoj jų pakišusios pakeistinukus — užkerėtus, pikta- 
valius, reikia pasakyti, ir visiškai pramanytus, tik atrodančius lygiai 
taip pat. Tamsybių laikais tatai prilygo leidimui pamesti tokį vaiką 
likimo valiai ar išvis nužudyti. 

— Siaubinga. 

— Dar ir kaip. Trūks plyš reikėjo ko nors griebtis, tad aš, o ir kiti 
tokie kaip aš, sukūrėme uždarų vietelių, kuriose jauni ypatingie- 
ji galėtų gyventi atskirti nuo paprastų žmonių — tiek erdvėje, tiek 
laike izoliuotos teritorijos, tokios kaip štai ši, kuria aš nepaprastai 
didžiuojuos. 

— Kiti — tokie kaip jūs? 

— Mes, ypatingieji, esame apdovanoti gebėjimais, kokių paprasti 
žmonės neturi ir kurių deriniai bei įvairovė tokie pat begaliniai, kaip 
kitų — odos pigmento ar veido bruožų. Bet čia reikėtų pridurti: kai 
kurie talentai pasitaiko dažnai, tarkime, gebėjimas skaityti mintis, o 
kai kurie kiti — retenybė, pavyzdžiui, toks kaip manasis - manipu- 
liuoti laiku. 

— Laiku? O aš maniau, kad jūs sugebate pasiversti paukščiu! 

— Žinoma, ir kaip tik tai lemia mano gebėjimą. Manipuliuoti lai- 
ku gali tik paukščiai. Taigi, kiekvienas laiko tvarkytojas privalo suge- 


bėti įgyt paukščio pavidalą. 

Ji pasakė visa tai taip paprastai ir dalykiškai, kad man prireikė va- 
landėlės sugromuliuoti, ką išgirdęs. 

— Paukščiai yra... keliautojai laiku? — pats pajutau, kaip mano vei- 
de tįsta kvaila šypsena. 

Panelė Peregrinė rimtai linktelėjo. 

— Vis dėlto dauguma šokteli pirmyn ar atgal tik retkarčiais, at- 
sitiktinai. Mus, gebančiuosius sąmoningai manipuliuoti laiko lau- 
kais — ir ne tik persikelti patiems, bet perkelti ir kitus, - vadina ym- 
brines. Mes sukuriame laiko kilpas, kuriose ypatingieji gali gyventi 
neribotai. 

— Kilpas, — pakartojau aš, prisiminęs senelio priesaką: Surask 
paukštį kilpoje. - Ar kaip tik ši vieta ir yra — kilpa? 

— Taip. Nors tau ji veikiausiai geriau žinoma kaip 1940-ųjų rug- 
sėjo trečioji. 

Palinkau viršum ankšto suolo arčiau jos. 

— Ką norite pasakyti? Tik viena diena? Ir ji nuolat kartojasi? 

— Taip, ji be paliovos vis pasikartoja, bet mes suvokiame tęstinu- 
mą. Kitaip nė nebeprisimintume pastarųjų... nagi, septyniasdešim- 
ties metų, pragyventų čia. 

— Neįtikėtina, — išsprūdo man. 

— Savaime suprantama, čia, Kairnholme, mes gyvenome ir iki 
1940-ųjų rugsėjo trečiosios, kokį dešimtmetį, galbūt ilgiau — dėl sa- 
los palankios geografinės padėties puikiausiai fiziškai izoliuoti, ta- 
čiau kaip tik tą dieną mums prireikė ir izoliacijos laike. 

— Kodėl? 

— Todėl, kad kitaip visi būtume žuvę. 

— Jus būtų užmušusi ta numesta bomba... 

— Tai jau taip. | 

Įbedžiau žvilgsnį į suolo paviršių. Viskas ėmė dėliotis į savo vie- 


tas, nors vis dar sunkiai tilpo galvoj. 

— Ar yra ir daugiau tokių kilpų kaip ši? 

— Jų yra daug, - atsakė ji. - O beveik visos jas sergstinčios ym- 
brynės — mano draugės. Nagi, pažiūrėkime: panelė Ganet - arba 
paukštis padūkėlis — Airijoje, 1770-ųjų birželis; panelė Naitdžar — 
arba lėlys — Svonsis, 1901-ųjų balandžio trečioji; panelės Avocetė ir 
Banting — avocetė ir starta —- Derbišyre, abi drauge, 1867-ųjų šven- 
tojo Svituno, Vinčesterio vyskupo, dieną... birželio penkioliktąją; pa- 
nelė Trikriper, miškinis liputis... jau tiksliai nebeprisimenu kur. Ak 
taip, ir dar mieloji panelė Finč, kikilis. Kažkur turiu labai gražią jos 
nuotrauką. 

Panelė Peregrinė nugriozdino nuo lentynos įspūdingo dydžio 
nuotraukų albumą ir dunkstelėjo jį ant suolo priešais mane. Palin- 
kusi man per petį ėmė versti standžius lapus, ieškodama konkre- 
čios nuotraukos, bet vis padelsdama ir prie kitų, o balse buvo justi 
svajingas ilgesys. Žvelgdamas į šmėžuojančias prieš akis nuotraukas, 
daugelį atpažinau: mačiau pažirusias iš suskaldyto lagamino rūsyje, 
senelio cigarų dėžutėje. Panelė Peregrinė buvo susirinkusi jas visas. 
Keista ir pagalvoti: juk tas pačias nuotraukas ji prieš šitiek metų rodė 
ir mano seneliui, kai jis buvo mano amžiaus — galbūt šitoje pačioje 
patalpoje, prie šito paties suolo, — o dabar štai rodo ir man, lyg bū- 
čiau kažkaip įžengęs į jo praeitį. 

Galiausiai ji atvertė puslapį su reikiama nuotrauka: pažiūrėti tra- 
pi, kone perregima moteris su apvalainu paukščiuku, tupinčiu jai ant 
rankos, — ir pasakė: 

— Tai panelė Finč, kikilis, ir jos tetulė, irgi panelė Finč. 

Man pasirodė, kad moteris su paukščiuku bendrauja. 

— O kaipjūs jas atskirdavote? - paklausiau. 

— Vyresnioji panelė Finč beveik visąlaik ir būdavo kikilis. Tiesą 


sakant — anoks ir skirtumas. Ne kažin kokia buvo pašnekovė. 

Panelė Peregrinė pervertė dar keletą lapų ir šįsyk stabtelėjo prie 
grupinio portreto: moteris ir keli vaikai, susispietę apie popierinį 
mėnulį, veiduose — nė vienos šypsenos. 

— Ak taip! Vos neužmiršau šitos... — Ji ištraukė nuotrauką iš albu- 
mo voko, pagarbiai paėmė į rankas. - Dama štai čia, priekyje — tai 
panelė Avocetė. Ji iš visų mūsų, ypatingųjų, bene tauriausio krau- 
jo. Ištisus penkiasdešimt metų jai buvo siūlomos ymbrynių tarybos 
pirmininkės pareigos, bet ji taip ir nesutiko atsisveikinti su darbu 
akademijoje, kurią įkūrė abi su panele Banting ir kurioje abi dėstė. 
Šiandien neaptiksi nė vienos ymbrynės, vertos savo sparnų, kurios 
vienu ar kitu metu nebūtų mokiusi panelė Avocetė — viena iš jų esu 
ir aš! Jeigu pažvelgtum itin įdėmiai, galbūt net atpažintum štai tą 
mergaičiukę su akiniais. 
ryškus. 

— Tai jūs? 

— Aš buvau viena jauniausiųjų iš visų, kuriuos panelė Avocetė 


kada nors priglaudė po savo sparnu, — pareiškė ji išdidžiai. 


——>D—L—-4- 179 —————— 


— O tie berniukai nuotraukoje? — paklausiau. — Atrodo netgi jau- 
nesni už jus. 

Panelės Peregrinės veidas apniuko. 

— Kalbi apie mano suklaidintus broliukus. Užuot mus atskyrę, 
brolius jie pasiuntė į akademiją kartu su manimi. Išpaikinti buvo 
kaip du princiukai, abu. Drįstu tvirtinti, kaip tik dėl to ir nušleivojo 
kreivomis vėžėmis. 

— Jie nebuvo ymbrynai? 

— Oi ne! — pasipiktino ji. - Ymbrynės būna tiktai moterys — ir 
ačiū Aukščiausiajam už tai! Vyrai pernelyg lengvapėdžiai, jiems stin- 
ga rimtumo, būtino norint užsikrauti šitokią atsakomybę. Mes, ym- 
brynės, privalome išnaršyti kraštą, surankioti pagalbos reikalingus 
ypatinguosius vaikus, laikytis atokiau nuo visų tų, kurie mielai mums 
pakenktų, rūpintis, kad mūsų globotiniai būtų pamaitinti, aprengti, 
paslėpti, ir dar persiimtų mūsų padermės išmintimi. Tarsi negana 
būtų viso šito, dar turime užtikrinti, kad mūsų kilpos kasdien būtų 
nustatytos iš naujo — panašiai kaip prisukame laikrodį. 

— O kas atsitiktų to nepadarius? 

Ji kilstelėjo virpančią ranką prie kaktos ir atšlijo, vaizduodama 
apimtą siaubo. 

— Katastrofa, kataklizmas, baisi nelaimė! Nenoriu net pagalvoti 
apie tai. Laimė, mechanizmas kilpai prisukti yra visai paprastas: te- 
reikia kaskart iš naujo į ją įžengti. Tam, kad ji išliktų tampri. Suprask, 
įėjimo angą galima palyginti su duobute tešloje: jei protarpiais ne- 
pagilinsi jos pirštu, ji veikiausiai greitai išvis užsitrauks. Taigi, jeigu 
į kilpą niekas neįeina ir niekas iš jos neišeina — jeigu nesukuriamas 
vožtuvas nuleisti slėgiui, kuris neišvengiamai kaupiasi uždaroje laiko 
sistemoje... — Ji mostelėjo rankomis — bum! — lyg vaizduodama fejer- 
verko pokštelėjimą. - Ką gi, tuomet visas darinys netenka stabilumo. 


Ji vėl pasilenkė prie albumo, pasklaidė lapus. 

— Jei jau prašnekome apie tai, man rodos, kažkur turėjau nuo- 
trauką... a, štai ji. Įėjimo anga — pati tikriausia. - Ji ištraukė iš voko 
dar vieną nuotrauką. — Tai - panelė Finč ir viena jos globotinių prie 
įspūdingos angos į panelės Finč kilpą — įsirengė ją beveik nebenau- 
dojamame Londono metro ruože. Kilpą prisukus, tunelį užtvindo 
nenusakomas švytėjimas. Mūsiškis, mano išmanymu, palyginti atro- 


do gana kukliai, - pridūrė ji gal vos vos pavydžiai. 

— Aš tik norėčiau pasitikslinti, ar teisingai supratau... — ištariau. — 
Jei šiandien čia — 1940-ųjų rugsėjo trečioji, vadinasi, rytoj... vis tiek 
bus rugsėjo trečioji? 

— Tiesą sakant, kelios valandos iš dvidešimt keturių kilpos tru- 
kmės valandų dar priklauso rugsėjo antrajai, bet iš esmės - taip, rug- 
sėjo trečioji. 

— Vadinasi, čia niekada neateina rytojus. 

— Galima ir taip pasakyti. 

Lauke nugrumėjo tarytum tolimas griaustinis, ir aptemęs langas 
sutirtėjo rėme. Panelė Peregrinė atsitiesė ir išsitraukė laikrodį. 

— Deja, kol kas negaliu skirti tau daugiau laiko. Bet viliuosi, kad 
liksi vakarienės. 

Patikinau mielai pavakarieniausiąs drauge; mintis, kad manęs gali 
pasigesti tėtis, šmėkštelėjo ir išnyko. Išsikepurnėjau iš suolo ir buvau 
bežengiąs paskui ją prie durų, bet staiga susizgribau kai ko nepa- 
klausęs, nors tas klausimas jau seniai nedavė ramybės. 

— Ar mano senelis atsidūrė čia iš tikrųjų bėgdamas nuo nacių? 

— Taip, - patvirtino ji. - Nemaža vaikų pakliuvo pas mus per tuos 
kelerius siaubingus prieškario metus. Netrūko visokių suiručių, — 
jos balsas nuskambėjo skausmingai, lyg prisiminimai apie tai būtų 
dar visai švieži. —- Abrahamą aptikau perkeltųjų asmenų stovyklo- 
je didžiojoje saloje. Buvo toks varganas, iškankintas berniukas, bet 
toks stiprus. Iš pirmo žvilgsnio supratau: mūsiškis. 

Lengviau atsikvėpiau: bent jau toji senelio gyvenimo dalis buvo 
būtent tokia, kokią ir įsivaizdavau. Vis dėlto niežėjo liežuvį paklausti 
dar kai ko, tik nesumojau, kaip suformuluoti klausimą. 

— Ar jis... mano senelis... ar jis buvo toks pat... 

— Toks pat kaip mes? 

Linktelėjau. 


Ji keistai nusišypsojo. 

— Jis buvo toks kaip tu, Džeikobai. 


Tai tarusi apsisuko ir nuklibikščiavo laiptų link. 


Panelė Peregrinė primygtinai pareikalavo, kad, prieš sėsdamas prie 
stalo, nusigremžčiau pelkių dumblą, ir paprašė Emos prileisti man 
vonią. Spėju, vylėsi, kad šnektelėjusi su manimi Ema pasijus gerėliau. 
Bet mergaitė net nedirstelėjo į mane. Mačiau, kaip ji prileido vonią 
šalto vandens, o paskui užkaitino jį plikomis rankomis - paprasčiau- 
siai maišydama, kol ėmė kilti garas. 

— Fantastika, — įvertinau. Bet ji išėjo taip ir neatsiliepusi nė 
žodžiu. 

Gerai išmirkęs ir nudažęs vandenį vonioje sodriai ruda spalva, 
galiausiai nusišluosčiau ir aptikau ant durų pakabintus švarius dra- 
bužius: plačias kaip maišas tvido kelnes, susagstomus marškinius ir 
petnešas, kurios buvo man gerokai per trumpos, bet taip ir nesusi- 
gaudžiau, kaip jas pailginti. Tad rinktis liko iš dviejų variantų: vaikš- 
čioti su kelnėmis arba nusmukusiomis iki pat kulnų, arba užtempto- 
mis kone iki ausų. Nutariau, kad pastarasis variantas — vis mažesnė 
iš dviejų blogybių, tad nulipau žemyn, kaip numaniau, keisčiausių 
pietų savo gyvenime, apsirengęs kaip klounas, tik be klouno grimo. 

Pietūs virto svaiginančiu vardų ir veidų margumynu: daugelį 
jų miglotai prisiminiau iš nuotraukų ir kažin kada girdėtų senelio 
apibūdinimų. Vos man įžengus į valgomąjį, vaikai, kurie dar ką tik 
triukšmingai bruzdėjo, taisydamiesi prie stalo, ūmai sustingo ir su- 
žiuro į mane. Iškart dingtelėjo mintis, kad svečių per pietus jie su- 
laukia nedažnai. Panelė Peregrinė, jau sėdinti stalo gale, pasinaudojo 


netikėtai stojusia tyla ir pristatė mane visiems. 

— Tiems iš jūsų, kurie dar nepatyrėte džiaugsmo su juo susipažin- 
ti, - paskelbė ji, - mielai pranešu: tai - Abrahamo vaikaitis, Džeiko- 
bas. Jis - garbingas mūsų svečias, sukoręs labai tolimą kelią, kad mus 
aplankytų. Viliuosi, deramai jį priimsite. 

Tai tarusi, ėmėsi rodyti kiekvieną, esantį kambaryje, ir pasaky- 
davo jo ar jos vardą, bet dauguma vardų man kaipmat išrūko iš gal- 
vos — visada taip nutinka, kai smarkiai nervinuosi. Iškart po prista- 
tymo pasipylė ištisa klausimų lavina, bet panelė Peregrinė pridengė 
mane pati atsakinėdama. 

— Ar Džeikobas dabar liks su mumis? 

— Kiek žinau - ne. 

— O kurgi Abė? 

— Abė Amerikoje, užsiėmęs. 

— Kodėl Džeikobas su Viktoro kelnėmis? 

— Viktorui jos nebereikalingos, o ponaičio Portmano drabužiai 
skalbiami. 

— Ką Abė veikia Amerikoje? 

Pastebėjau, kad sulig šiuo klausimu Ema, lig šiol piktai dėbsojusi 
iš kampo, pakilo nuo kėdės ir išdrožė iš kambario. Visi kiti, matyt, 
įpratę prie permainingų jos nuotaikų, nė nekreipė dėmesio. 

— Nekvaršinkit galvos dėl to, ką Abė veikia, - mestelėjo panelė 
Peregrinė. 

— O kadajis grįš? 

— Dėl šito irgi nekvaršinkit galvos. O dabar - valgyt! 

Visi subildino kėdes. Susiradęs vieną, lyg ir neužimtą, jau buvau 
besisėdąs, bet čia pat kažkas bakstelėjo šakute man į šlaunį. 

— Atsiprašau! - šūktelėjo Milardas. 

Bet panelė Peregrinė vis tiek atėmė iš jo šakutę, o patį išgujo ap- 


sirengti. 

— Kiek sykių dar turėsiu kartoti, — suriko jam pavymui, — kad 
mandagūs žmonės nesėda pietauti nuogi! 

Vaikai, tą dieną budėję virtuvėje, atnešė padėklus su maistu, vi- 
sus — uždengtus blizgančiais sidabriniais dangčiais, tad nebuvo ma- 
tyti, kas po jais yra. Vaikai suskato spėlioti, kas paruošta pietums, — 
variantų išgirdau pačių netikėčiausių. 

— Velingtono ūdra! — sušuko vienas berniukas. 

— Sūdyta katiena ir kirstuko kepenys! — nesutiko kitas, ir jau- 
nesnieji vaikai vieningai sužiaukčiojo. Tačiau kai dangčiai galiausiai 
buvo nukelti, pasimatė valgiai, verti išties karališkos puotos: kepta 
žąsis-— idealiai apskrudusi, rusvai auksinio atspalvio; visa lašiša ir visa 
menkė — apibarstytos šviežiais krapais, apdėtos citrinų griežinėliais 
ir gumulėliais akyse tęžtančio sviesto; dubuo šutintų midijų; pusdu- 
beniai su keptomis daržovėmis; duonos kepalai — ką tik iš krosnies, 
dar dorai neatvėsę; o ką ir kalbėti apie drebučius bei įvairiausius pa- 
dažus, kokių nebuvau net regėjęs, bet pažiūrėti atrodančius nepa- 
prastai gardžius. Ir visos šios seilę drykinančios vaišės garavo ant 
stalo mirgančioje dujinių lempelių šviesoje, regis, viso pasaulio atstu 
nuo anų riebių, neaiškios kilmės troškinių, kuriais buvau priverstas 
misti „Kunigų skylėje“. Nuo pat pusryčių nebuvau nė kąsnio burnoje 
turėjęs, tad dabar kimšau už abiejų žandų. 

Manęs lyg ir neturėjo labai stebinti tai, kad ypatingų vaikų ir val- 
gymo įpročiai ypatingi, ir vis dėlto tarp kąsnių vogčia vis apsidairy- 
davau po kambarį. Olivą — sklandančią mergaitę — reikėjo diržais 
pririšti prie kėdės, pritvirtintos prie grindų, kitaip būtų nusklendusi 
į palubę. Hjugas — tasai, kurio pilve gyveno bičių spiečius - valgė vie- 
nas prie staliuko kampe, apsisiautęs tinklu nuo uodų - kad vabzdžiai 
neapniktų mūsų visų. Klerė, dailutė kaip lėlė mergaitė su tvarkingai 
susuktomis auksinėmis garbanomis, sėdėjo greta panelės Peregri- 


nės, bet neparagavo nė kąsnelio. 

— Negi tu nealkana? — paklausiau jos. 

„— Klerė niekad nevalgo su visais, - neprašomas įsikišo Hjugas, 
jam iš burnos išsprūdo bitė. — Ji drovisi. 

— Visai aš nesidroviu! - Ji taip ir nutvilkė jį žvilgsniu. 

— Tikrai? Tai imk ir užvalgyk ko nors! 

— Niekas nesidrovi to, kuo yra apdovanotas, — atkirto panelė Pe- 
regrinė. - Panelė Densmor tiesiog labiau mėgsta pietauti viena. Tie- 
sa, panele Densmor? 

Mergaitė įbedė akis į tuščią lėkštę priešais ją, akivaizdžiai trokš- 
dama, kad nepageidaujamas dėmesys kuo greičiau išsivadėtų. 

— Klerė turi užpakalinę burną, - paaiškino Milardas, sėdįs greta 
manęs, dabar jis vilkėjo švarką (ir nieko daugiau). 

— Turi... ką? 

— Nagi, parodyk jam! —- paragino kažkuris. Netrukus jau visi, sė- 
dintys prie stalo, suskato mygti Klerę ką nors suvalgyti. Galiausiai — 
vien tam, kad juos užčiauptų - ji taip ir padarė. 

Jai į lėkštę tuojau buvo įdėta žąsies šlaunelė. Mergaitė atbula apsi- 
žergė kėdę, įsikibusi ranktūrių atsilošė ir pakaušiu siektelėjo lėkštės. 
Visiškai aiškiai išgirdau, kaip sučepsėjo, o kai vėl išsitiesė, plika akimi 
buvo matyti, koks didelis kąsnis išplėštas iš šlaunelės. Po auksinėmis 
garbanomis slėpėsi aštriadančiai nasrai. Dabar jau supratau, kodėl 
tokia keista buvo Klerės nuotrauka, matyta panelės Peregrinės albu- 
me, tikriau, kodėl jos buvo dvi: vienoje — dailutis mergaitės veidelis, 
o kitoje — pakaušis su vešliomis garbanomis, patikimai jį dengian- 


čiomis. 

Klerė vėl atsisuko į stalą ir sunėrė rankas ant krūtinės, suirzusi, 
kam pasidavė spaudimui pademonstruoti, ką turinti, ir leidosi šitaip 
pažeminama. Ji nepratarė nė žodelio, o kiti tuo tarpu apipylė mane 
klausimais. Dar keletą — apie senelį - atmušė panelė Peregrinė, o 
paskui vaikai suskato kamantinėti apie kitus dalykus. Ypač juos do- 
mino, kaip atrodo dvidešimt pirmo amžiaus pasaulis ir gyvenimas 
jame. 

— Papasakok, kokių yra sukurta skraidančių automobilių, - pa- 
prašė bemaž subrendęs vaikinas, vilkįs tamsų kostiumą - dėl šio at- 
rodė panašus į laidotuvininko padėjėją. 

— Jokių, — atsakiau. — Bent kol kas. 

— Galbūt Mėnulyje jau pristatyta miestų? — viltingai paklausė 
kitas. 

— Įsmeigėme ten vėliavą septintajame dešimtmetyje ir palikome 
keletą nuolaužų - tai maždaug ir viskas. 

— Ar Britanija vis dar valdo pasaulį? 

— Na... ne visai. 

Jie, regis, nusivylė. Užjutusi palankią progą, panelė Peregrinė pa- 
siskubino įsiterpti: 

— Na, matote, vaikai? Ateitis iš tikrųjų ne tokia jau didinga. Senas 
geras čia ir dabar — iš tikrųjų ne taip jau blogai! 

Nuojauta man pakuždėjo, kad tokią mintį ji bando diegti jiems 
dažnai, tik gal nelabai sėkmingai. Ir tai pakišo dar vieną mintį: o kiek 
laiko trunka tasai „senas geras čia ir dabar“? 

— Gal galėčiau paklausti, kiek jums visiems metų? — ryžausi. 

— Man - aštuoniasdešimt treji, - pareiškė Horacijus. 

Oliva susijaudinusi pakėlė ranką. 

— O man kitą savaitę sukaks septyniasdešimt penkeri su puse! 

Nusistebėjau, kaip jiems pavyksta susigaudyti mėnesiuose ir me- 


tuose, jei visąlaik gyvena tą pačią dieną. 

— O man šimtas septyniolika arba šimtas aštuoniolika, — tarė ber- 
niukas užgriuvusiais akių vokais, vardu Enochas. Atrodė ne daugiau 
nei trylikos. - Anksčiau gyvenau kitoje kilpoje, - paaiškino. 

— Man — beveik aštuoniasdešimt septyneri, - pareiškė Milardas 
su pilna burna žąsies taukų — apkramtyta masė liulėjo nematomoje 
jo burnoje tiesiog visiems prieš nosį. Daugelis tik suaimanavo ir sku- 
biai nusigręžė prisidengę akis. 

Atėjo ir mano eilė. Man šešiolika, pasisakiau jiems. Pastebėjau, 
kaip bent keli vaikai išpūtė akis. Oliva net nusijuokė iš nuostabos. 
Jiems buvo keista, kad aš iš tikrųjų toks jaunas, savo ruožtu mane 
stebino, kokie jauni atrodė jie. Floridoje pažinojau į valias aštuo- 
niasdešimtmečių, bet šie vaikai elgsena nė iš tolo jų nepriminė. Ga- 
lėjai pamanyti, kad jų gyvenimo čia pastovumas, niekada nesikei- 
čiančios dienos, amžina vasara, kurioje nėra mirties, pažabojo jų 
jausmus taip pat, kaip ir kūnus, užsklęsdama juos amžinos jaunys- 
tės kiaute — visai taip, kaip nutiko Piteriui Penui ir jo berniukams 
pamestinukams. 

Lauke staiga driokstelėjo — jau antras griausmas šiandien, tik dar 
garsesnis, O ir arčiau, net sutarškėjo lėkštės ir stalo sidabras. 

— Pasiskubinkite baigti valgyti! - balsiai paragino visus panelė Pe- 
regrinė, ir iškart po šių jos žodžių dar vienas smūgis supurtė namą, 
man už nugaros nuo sienos nubildėjo įrėmintas paveikslas. 

— Kas gi tai? — žioptelėjau aš. 

— Vėl tie prakeikti fricai! — suniurnėjo Oliva, trinktelėdama 
kumštuku į stalą - akivaizdžiai suaugusio ir gerokai suirzusio žmo- 
gaus judesys. O paskui kažką išgirdau, tarsi iš tolo atsklindantį švil- 
puko skardenimą, ir staiga sumojau, kas dedasi. Rugsėjo trečiosios 
naktis — 1940-ieji! Dar minutė kita - ir iš dangaus nukritusi bomba 
nuneš gerą dalį pastato. O švilpukas buvo visai ne švilpukas — sirena, 


perspėjanti apie antskrydį, pasiekianti mus nuo kalvagūbrio. 

— Reikia nešdintis iš čia! - sušvokščiau jusdamas, kaip panika ver- 
žia gerklę. - Turime suskubti, kol bomba dar nenukrito ant galvos! 

— Jis nežino! — sukikeno Oliva. - Mano, kad visi tuojau žūsime! 

— Tai tiktai virsmas, — tarė Milardas, o jo švarkas gūžtelėjo pe- 
čiais. —- Nesuk sau plaučių, nėra ko. 

— Ir šitaip atsitinka kiekvieną naktį? 

Panelė Peregrinė linktelėjo. 

— Kiekvieną mielą naktį, — patvirtino. Bet man kažkodėl ramiau 
nepasidarė. 

— Gal galėtume išeiti laukan ir parodyti Džeikobui? — paklausė 
Hjugas. 

— Tikrai, gal galėtume? — ėmė melsti Klerė; geras dvidešimt mi- 
nučių niūrojusi, dabar jau kunkuliavo entuziazmu. — Virsmas visada 
būna toks gražus! 

Panelė Peregrinė nesutiko: vaikai dar nepabaigė valgyti, bet šie 
kaulijo tol, kol ji galiausiai nusileido. 

— Gerai jau, tik turėsite užsidėti kaukes, - pasakė. 

Vaikai pašoko nuo kėdžių ir tekini puolė iš kambario, palikda- 
mi vargšelę Olivą likimo valiai, bet pagaliau kažkuris susiprato grįžti 
atrišti jos nuo kėdės. Aš nukurnėjau paskui juos per visą namą iki 
medžio plokštėmis apmušto vestibiulio — ten visi kažin ką stvėrė iš 
spintelės, ir tik tada nėrė laukan. Panelė Peregrinė vieną tokį daiktą 
padavė ir man - valandėlę tiesiog stovėjau vartaliodamas jį rankose. 
Atrodė lyg koks subliūškęs juodos gumos veidas su didžiuliais stikli- 
niais iliuminatoriais, primenančiais iš siaubo išsprogusias ir taip su- 
stingusias akis, ir su nukarusiu šnipu, užsibaigiančiu skylėta dėžute. 

— Nagi, — paragino panelė Peregrinė. - Užsidėk. 

Pagaliau susigaudžiau, kas tai yra - dujokaukė. 

Užsimaukšlinau ją ir nusekiau paskui panelę Peregrinę laukan, 


kur vaikai jau stoviniavo išsibarstę pievoje lyg šachmatų figūros ant 

nesubraižytos langeliais lentos, neatpažįstami po kaukėmis - atkra- 
ginę galvas visi stebėjo besiritančius padange juodų dūmų tumulus. 
Pasimiglojusiuose toliuose liepsnojo medžių viršūnės. Lėktuvų ne- 
buvo matyti, bet jų variklių griausmas, sklido, regis, iš visų pusių. 
Protarpiais atgrumėdavo slopus sprogimo driokstelėjimas, atsi- 
liepiantis man krūtinėje, lyg ten būtų sutvaksėjusi antra širdis, jam 
iš paskos plūstelėdavo tvilkančio karščio banga, tarsi kažkas tiesiog 
priešais mane būtų atidarinėjęs ir vėl uždarinėjęs orkaitę. Aš tūp- 
telėdavau sulig kiekvienu sprogimu, bet kiti vaikai nė nemirktelėjo. 
Negana to, net uždainavo, ir dainos ritmas puikiausiai atitiko bombų 


griausmą. 


Ak, triušeli, bėki bėk, bėk, triušeli, BĖK! 

Šaulio šautuvas pykšt POKŠT, bėki paskubėk! 
Be pyrago su triušiena gali jis apsieit šiandieną 
Bėk, triušeli, bėk, bėki BĖK! 


Vos dainai pasibaigus, dangų ėmė raižyti ryškūs trasuojančių 
kulkų pėdsakai. Vaikai pašėlo ploti, tarsi žiūrovai, ką tik išvydę 
įspūdingą fejerverką; šviesos tvyksniai atsispindėjo jų dujokaukė- 
se. Šis naktinis antskrydis jiems buvo jau toks įprastas, kad nėmaž 
nebebaugino — po nuotrauka, kurią mačiau panelės Peregrinės al- 
bume, puikavosi netgi toks užrašas: „Mūsų gražusis fejerverkas“. 
Reikia pripažinti — kad ir koks šiurpus tai buvo reginys, atrodė iš 


tiesų gražiai. 

L24 


Pradėjo lašnoti, tarytum visos tos lakstančios metalo skeveldros 
būtų praurbinusios skyles debesyse. Sprogimų drioksėjimas praretė- 
jo. Atrodė, antskrydis baigiasi. 

Vaikai ėmė skirstytis. Maniau, grįžta vidun, bet į duris jie nepasu- 
ko, patraukė į kitą kiemo pusę. 

— Kur einame dabar? - paklausiau dviejų kaukėtųjų. 

Jie neatsakė, bet, ko gero, užjutę mano nerimastį, draugiškai pa- 
ėmė už abiejų rankų ir nusivedė drauge su visais. Apėjome namą iš 
kitos pusės ir sustojome prie kampo - čia augo milžiniškas figūrinis 
krūmas, aplink kurį visi ir susispietė. Šis įspūdingai apkarpytas au- 
galas vaizdavo ne mitinę būtybę, kaip kiti, o žmogų, išsitiesusį žolėje: 
pasirėmęs viena ranka, antrąją jis buvo iškėlęs į dangų. Man prireikė 
valandėlės suvokti, kad tai - lapota Adomo iš Mikelandželo tapytos 
Sikso koplyčios freskos kopija. Turint omeny, kad figūra buvo sufor- 
muota iš krūmų, jos panašumas į originalą atrodė tiesiog pribloš- 
kiantis. Beveik galėjai įžiūrėti romią išraišką Adomo veide, kuriame 
vietoj akių žydėjo dvi gardenijos. 

Atkreipiau dėmesį į netoliese stovinčią mergaitę išsitaršiusiais 
plaukais. Ji vilkėjo gėlėmis margintą suknelę, bet tokią sulopytą, kad 
atrodė beveik kaip pasiūta iš skiautinių antklodės. Priėjau prie jos, 
parodžiau į Adomą: 

— Tavo darbas? 

Mergaitė linktelėjo. 

— Kaip tu tai darai? 

Ji pasilenkė, ištiesė ranką viršum žolės. Po kelių akimirkų plašta- 
kos formos žolės sklypelis sujudo, žolynai ėmė stiebtis ir netrukus 
jau siekė jos delną. 

— Beprotiška, — leptelėjau aš. Regis, buvau apgailėtinai pristigęs 
iškalbos. 


——D-40—-34- 196 —— S ——— 


Kažkas šnypštelėjimu mane nutildė. Vaikai stovėjo tylėdami ir 
užvertę galvas visi žiūrėjo į tą patį dangaus sklypą. Atkraginau galvą 
ir aš, bet išvydau tik dūmų tumulus ir juose blyksinčius oranžinius 
liepsnos atšvaitus. 

O paskui išgirdau vieno lėktuvo variklio riaumojimą, stelbiantį 
visus kitus. Jis grumėjo visai arti... ir dar labiau artėjo. Mane sukaustė 
panika. Juk tai ta pati naktis, kai visi jie žuvo. Ne tik ta naktis - kaip 
tik tas akimirksnis. Ar gali būti, lindo mintis, kad tie vaikai žūsta kie- 
kvieną vakarą, o paskui, dėl kilpos, prisikelia iš mirusiųjų, lyg kokio 
bergždžio savižudžių kulto išpažintojai, pasmerkti ištisą amžinybę 
būti ištaškomi, paskui vėl sulipdomi, vėl ištaškomi, vėl sulipdomi? 

Kažkas pilkas ir visai nedidelis perskrodė debesis ir nušvilpė že- 
myn - tiesiai į mus. Akmuo, dingtelėjo man. Bet akmenys krisdami 
nešvilpia. 

Bėk, triušeli, bėk, bėki bėk. Būčiau ir pasipustęs padus, bet nebe- 
liko laiko, visa, ką dar spėjau padaryti, tai suklykti ir parpulti ant že- 
mės, mėgindamas kur nors užsiglausti. Tačiau užuoglaudos nebuvo 
jokios, tad tik prisiplojau prie žolės ir rankomis apsiglėbiau galvą, lyg 
taip būčiau galėjęs išsaugoti ją neatitrūkusią nuo kūno. 

Sukandau dantis, užsimerkiau ir sulaikiau kvapą, bet kurtinančio 
sprogimo, kurį buvau pasiruošęs sutikti, taip ir neišgirdau, priešin- 
gai, stojo visiška, gūdi tyla. Išnyko variklių riaumojimas, nebešvilpė 
bombos, tolumoje nebepokšėjo šautuvai. Galėjai pamanyti, kad kaž- 
kas atėmė iš pasaulio bet kokius garsus. 

Gal aš jau miręs? 

Patraukiau rankas nuo galvos, lėtai atsigręžiau. Vėjo nulenktos 
medžių šakos buvo taip ir sustingusios. Dangus — nejudri liepsnų, 
laižančių debesų tumulo kraštą, nuotrauka. Nekrintantys lietaus la- 


šai kybojo man prieš akis. O vidury vaikų rato, lyg kokio paslaptingo 

ritualo objektas, tiesiog ore kabojo bomba, žemyn nukreiptu smai- 
liuoju galu ji, atrodė, remiasi į ištiestą Adomo pirštą. 
O paskui, tarsi bežiūrint filmą tiesiog projektoriuje būtų užsi- 


plieskusi juosta, siūbtelėjo kaitri, tobula baltuma ir prarijo viską. 


Pirmiausia, ką išgirdau, kai mano ausis vėl pasiekė garsai, buvo juo- 
kas. Paskui baltuma išblėso, ir pamačiau, kad visi mes, kaip ir anks- 
čiau, pulkeliu spiečiamės aplink Adomą, tik bomba pradingusi, nak- 
tis tyki, o vienintelis šviesos šaltinis giedrame danguje — mėnulio 
pilnatis. Priešais mane išdygo panelė Peregrinė, ištiesė ranką. Vis dar 
apdujęs įsikibau jos ir šiaip ne taip atsistojau. 

— Maloniai prašyčiau man atleisti, - tarė ji. - Reikėjo geriau tave 
paruošti. — Vis dėlto jai taip ir nepavyko nuslėpti šypsenos, šypsenos 
švietė ir veiduose vaikų, nusiėmusių dujokaukes. Nė kiek neabejojau, 
kad nutylėjo jie tyčia - man tai buvo tarsi koks „krikštas“. 

Man svaigo galva, jaučiausi sudirgęs. 

— Nakčiai man reikėtų grįžti namo, - pasakiau panelei Peregri- 
nei. — Tėtis nerimaus. —- O paskui skubomis paklausiau: — Juk aš ga- 
liu grįžti namo, tiesa? 

— Žinoma, — užtikrino ji, o paskui garsiai paklausė visų, kas apsi- 
imtų palydėti mane atgal prie piramidės. Mano nuostabai, savanore 
pasisiūlė Ema. Panelė Peregrinė, regis, liko patenkinta. 

— Ar tikrai leisite jai mane lydėti? - kuždomis paklausiau vaikų 
namų direktorės. — Vos prieš kelias valandas ji dar kėsinosi perrėžti 
man gerklę. 

— Panelė Blum — gal ir karštakošė, bet ji —- viena patikimiausių 
mano globotinių, — pasakė panelė Peregrinė. - Be to, manau, ju- 


dviem reikėtų apie šį tą pasišnekučiuoti atokiau nuo smalsių ausų. 

Dar po penkių minučių mudu iškeliavome, tik šįsyk mano rankos 
nebebuvo surištos, o Ema nebebaksnojo peiliu man į stuburkaulį. 
Keli jaunesnieji vaikai palydėjo mus iki kiemo pakraščio. Jiems rū- 
pėjo sužinoti, ar aš grįšiąs rytoj. Miglotai pažadėjau, nors iš tikrųjų 
man netilpo galvoj netgi tai, kas vyko tą pat akimirką, tad ką ir kal- 
bėti apie rytojų. 

Į miško glūdumą mudu įžengėme vieni. Kai namas dingo už nu- 
garų, Ema ištiesė ranką delnu į viršų, sprigtelėjo riešą, ir virš pat jos 
pirštų tiesiog iš niekur radosi mažytis ugnies kamuoliukas. Mergaitė 
nešė jį ištiestoje priešais save rankoje, panašiai kaip padavėjas — pa- 
dėklą, apšviesdama taką ir svaidydama mūsų šešėlius ant medžių 
kamienų. 

— Kietai tu čia, aš apšalęs, - tarstelėjau — vien tam, kad sudrums- 
čiau tylą, kuri su kiekviena akimirka darėsi vis nesmagesnė. 

— Nuo šito tikrai negalėjai apšalti, — atsakė ji, prikišdama ugnelę 
prie pat manęs — pajutęs tvilkantį karštį, net atšokau žingsnį ata- 
tupstas. 

— Aš visai nenorėjau pasakyti... tai yra neatsistebiu, kad tu šitaip 
sugebi. 

— Jeigu šnekėtum žmoniškai, gal tuomet tave ir suprasčiau, — at- 
sikirto ji ir staiga sustojo. 

Valandėlę taip ir stovėjome — gana saugiu atstumu vienas nuo 
kito. 

— Tau nėra ko manęs bijoti, - pasakė ji. 

— O, tikrai? O iš kur man žinoti, gal tu tebemanai, jog aš — koks 
nelabas baisuoklis, ir tiesiog sumetei būdą mums pasilikti vieniems, 
kad galėtum pribaigti? 

— Nevaidink kvailio, - atrėžė ji. —- Prisistatei čionai nieko nepra- 
nešęs, kažkoks svetimas nepažįstamasis, ir puolei manęs vaikytis 


kaip koks beprotis. Ką aš turėjau pamanyti? 

— Gerai jau, aišku, - pasakiau toli gražu ne visai nuoširdžiai. 

Ji panarino galvą ir ėmė batuko galu rausioti duobutę žemėje. 
Liepsnelė jos delne pakeitė spalvą: buvusi oranžinė nusidažė vėsiu 
indigo mėliu. 

— Netiesą pasakiau. Atpažinau tave iš karto. — Ji pažvelgė į 
mane. — Tu toks panašus į jį. 

— Esu jau tai girdėjęs ir iš kitų. 

— Atleisk, kad prišnekėjau tokių bjaurių dalykų. Nenorėjau tavimi 
tikėti — nenorėjau patikėti, kad tu tikrai tas, kas sakaisi esąs. Žinojau, 
ką tai reikštų. 

— Nieko tokio, — atsakiau. - Būdamas dar mažas aš taip troškau 
su visais jumis susipažinti. O dabar, kai tai pagaliau įvyko... - Palin- 
gavau galvą. - Labai gaila, kad ne dėl kokios kitos priežasties. 

Staiga ji puolė prie manęs ir abiem rankomis apsivijo kaklą, lieps- 
nelė delne užgeso akimirką anksčiau, nei ji palietė mane - delnas te- 
bebuvo karštas. Valandėlę taip ir stovėjome tamsoje: aš ir šita senutė 
paauglė, gana daili mergaitė, mylėjusi mano senelį kadaise, kai jis 
buvo tokio amžiaus, kokio dabar esu aš. Neliko kas darą: pats apka- 
binau ją, ir netrukus, man regis, verkėme abu. 

Paskui išgirdau, kaip ji įtraukė gerą oro gurkšnį, tada atšlijo nuo 
manęs. Delne vėl įsižiebė ugnies kamuoliukas. 

— Atleisk, — pratarė ji. - Paprastai aš nebūnu tokia... 

— Nusiramink, viskas gerai. 

— Reikėtų eiti. 

— Rodyk kelią, - paraginau ją. 

Žingsniavome per mišką tylėdami, bet tyla nebeslėgė. Priėjus liū- 
gynus, Ema perspėjo: 

— Žiūrėk, kad žengtum tik ten pat, kur ir aš. 

Taip ir dariau: stengiausi statyti koją tiksliai į jos paliktą pėdą. 
Tolumoje žalzganomis čiurkšlėmis pliūpčiojo pelkių dujos, sakytum 


antrindamos Emos švieselei. 

Pasiekę piramidę smukome vidun: vienas paskui kitą nušliuri- 
nome iki patalpos jos gilumoje, o paskui atgal — į miglos apgaubtą 
pasaulį. Ema palydėjo mane iki tako, o tada sunėrė pirštus su manai- 
siais, spustelėjo man ranką. Valandėlę taip ir stovėjome tylomis, ne- 
krustelėdami. O paskui ji apsisuko ir patraukė atgalios; rūkas prarijo 


ją taip greitai, kad akimirką net suabejojau, ar jos išvis būta. 


Grįždamas į miestelį bemaž tikėjausi susidurti su gatvėmis dardan- 
čiais arklių traukiamais vežimais. Nieko panašaus: mane pasitiko ge- 
neratorių ūžimas ir televizoriaus ekrano mirgėjimas dažname lange. 
Aš vėl buvau namie - ten, kur šiuo metu buvo mano namai. 

Prie baro vėl šeimininkavo Kevas; man įėjus, jis sveikindamasis 
kilstelėjo bokalą mano pusėn. Nė vienas iš smuklėje mirkstančių 
vyrų nesikėsino griebti manęs už gerklės. Pasaulyje, regis, vėl viskas 
grįžo į savas vietas. 

Užlipęs viršun, tėtį aptikau įmigusį prie staliuko, priešais nešioja- 
mąjį kompiuterį. Man trinktelėjus durimis, jis krūptelėjo ir pabudo. 

— Labas labukas! O tu vėlyvas! Bet ar tikrai vėlyvas? Kiek valandų? 

— Nežinau, - atsakiau. - Bet, manau, dar nėra devynių. Genera- 
toriai vis dar ūžia. 

Jis pasirąžė, prasikrapštė akis. 

Ž Ką šiandien nuveikei? Lyg ir laukiau tavęs pareinant vakarienės. 

— Dar šiek tiek patyrinėjau senąjį namą, tik tiek. 

— Aptikai ką nors verta dėmesio? 

— Na... nelabai, - sumurmėjau tik dabar susizgribęs, kad veikiau- 
siai derėjo sukurpti kokią įtikimesnę priedangą. 

Jis keistai nužvelgė mane. 


— O šituos iš kur gavai? 

— Šituos — ką? 

— Drabužius, - patikslino jis. 

Nudelbęs akis į save ūmai sumojau, kad man visiškai išrūko iš 
galvos tos maišiškos tvido kelnės su petnešomis, kurias ir mūvėjau. 

— Radau tame name, - leptelėjau, nes nebebuvo kada sumesti 
kokį nors ne tokį kreivą atsakymą. - Jėga, ką? 

Tėtis susiraukė. 

— Apsivilkai drabužius, kuriuos radai? Džeikai, tai nehigieniška. 
O kas ištiko tavo paties džinsus ir striukę? 

Trūks plyš reikėjo kuo skubiausiai keisti temą. 

— Išsipurvinau nežmoniškai, taigi, na... - Taip ir nepabaigiau sa- 
kinio, mat visut visą mano dėmesį staiga prikaustė dokumentas, kurį 
labai patogiai pastebėjau kompiuterio ekrane. - Oho - naujoji kny- 
ga? Ir kaip sekasi? 

Jis pokštelėdamas užvožė nešiojamojo kompiuterio dangtį. 

— Mano knyga dabar nesvarbu. Svarbiausia — tavo būklė ir tera- 
pijos procesas. Nemanau, kad ištisomis dienomis vienas šniukštinė- 
damas po tą seną namą darai kaip tik tai, ką turėjo omeny daktaras 
Golanas - tada, kai uždegė žalią šviesą šitai kelionei. 

— Tai bent, ko gero, buvo rekordas, — pareiškiau aš. 

— Ką? 

— Ilgiausias laiko tarpas, per kurį nė žodžiu neužsiminei apie 
mano psichiatrą. - Dirstelėjau į riešą, apsimesdamas žiūrįs į laikro- 
dį, kurio iš tikrųjų neturėjau. — Keturios dienos, penkios valandos ir 
dvidešimt šešios minutės. — Atsidūsėjau. —- Gerai buvo. Bet baigėsi. 

— Tasai žmogus nepaprastai tau padėjo, — pasakė tėtis. — Vienas 
Dievas težino, kokios būklės būtum dabar, jei mums nebūtų pasisekę 
rasti jo. 

— Teisybė, tėti, daktaras Golanas tikrai man labai padėjo. Bet 


tai dar nereiškia, kad privalau įsileisti jį į kiekvieną savo gyvenimo 

kertelę. Turiu galvoj... dievulėliau! Būtų tas pat, jei judu su mama 
nupirktumėte man tokią apyrankę su užrašu: O kaip pasielgtų Go- 
lanas? Tada galėčiau užduoti sau tą klausimą kaskart prieš ką nors 
darydamas, tegul ir menkiausią smulkmeną. Tarkim, prispyrus rei- 
kalui. Kažin, kaip, daktaro Golano manymu, geriausia būtų kakoti? 
Taikyti labiau į skylės kraštą ar į vidurį? Koks būtų psichologiškai 
naudingiausias kakojimo būdas? 

Tėtis kelias sekundes patylėjo, o kai galiausiai prabilo, balsas nu- 
skambėjo slopiai ir gargždžiai. Pranešė man, kad, noriu to ar ne, bet 
rytoj aš eisiąs drauge su juo stebėti paukščių. Kai patikinau, kad šitaip 
tvirtindamas jis net labai klysta, tėtis atsistojo ir patraukė žemyn, į 
barą. Pamaniau - nuėjo išgerti ar dar ko, tad pats nėriau į kambarį 
persirengti savais drabužiais, bet po kelių minučių jis pabeldė į duris 
ir pakvietė prie telefono. 

Pamaniau, kad skambina mama, tad sukandęs dantis nupėdinau 
paskui tėtį laiptais žemyn į telefono kabiną tolimajame baro kampe. 
Tėtis padavė ragelį man, o pats pasišalino ir atsisėdo prie staliuko. Aš 
užstūmiau kabinos duris. 

— Klausau! | 

— Ką tik šnekėjausi su tavo tėčiu, — tarė vyriškas balsas. — Jis, re- 
gis, šiek tiek susikrimtęs. 

Kalbėjau su daktaru Golanu. 

Karštai troškau drėbti, kad jiedu abu su tėčiu gali sėkmingai su- 
sikišti visa tai į pasturgalius, bet gerai žinojau: šiomis aplinkybėmis 
verčiau elgtis taktiškai. Jeigu užknisiu daktarą Golaną dabar, mano 
viešnagei čia - galas. O išvykti kol kas niekaip negalėjau, nieku gyvu — 
juk atsivėrė tokios galimybės sužinoti daugiau apie ypatingus vaikus. 
Tad uoliai laikiausi man pasiūlytų žaidimo taisyklių: išaiškinau viską, 
ką nuveikiau ir dar ketinau veikti —- praleidau tik vieną nereikšmingą 


detalę, vaikus laiko kilpoje - mėgindamas sudaryti įspūdį, esą baigiu 

įsitikinti, jog nieko ypatinga neaptiksiu nei saloje, nei apie senelį. Tai 
buvo lyg koks psichoterapijos mini seansas telefonu. 

— Tikiuosi, nepasakoji tyčia kaip tik to, ką ir norėčiau išgirsti, — 
tarė jis. Tai jau spėjo virsti būtina jo repertuaro fraze. - Galbūt man 
reikėtų atvažiuoti pačiam pasižiūrėti, kaip tu ten laikaisi? Tikrai ne- 
atsisakyčiau trupučiuką paatostogauti. Ką pasakysi? 

Tebūnie tai tik pajuokauta, tylomis ėmiau melsti aš. 

— Aš sveikas ir gerai jaučiuosi, — patikinau jį. 

— Nusiramink, Džeikobai, nesakiau to rimtai, nors, Dievas mato, 
ištrūkti kelioms dienoms iš kabineto man tikrai būtų neprošal. Be to, 
aš tavim tikiu. Iš to, ką sakai, neatrodo, kad būtų dėl ko nuogąstauti. 
Tiesą pasakius, ką tik įtikinau tavo tėtį, kad, mano nuomone, būtų 
užvis geriausia, jeigu jis nevaržytų tau laisvės ir leistų pačiam viską 
susidėlioti į lentynėles. 

— Tikrai? 

— Tiek tavo tėvai, tiek ir aš užtektinai ilgai sėdėjome tau ant spran- 
do, sekdami kiekvieną žingsnį. Anksčiau ar vėliau ateina metas, kai 
tokia taktika nebepasiteisina, dargi atvirkščiai. 

— Nuoširdžiai už tai dėkingas. 

Jis pridūrė dar kažką, ko nebeišgirdau dėl triukšmo aname lai- 
do gale. 

— Nelabai jus girdžiu, - pasakiau. - Jūs prekybos centre ar dar kur? 

— Oro uoste, — atsakė jis. — Atvažiavau pasitikti sesers. Šiaip ar 
taip, nieko ypatinga ir nesakiau: tiesiog smagiai leisk laiką. Tyrinėk, 
ką tinkamas, ir pernelyg nekvaršink galvos. Netrukus pasimatysime, 
sutarta? 

— Dar kartą ačiū, daktare Golanai. 

Padėjęs ragelį pasijutau nesmagiai, kam anksčiau stačiau šerį 
prieš gydytoją. Tasai žmogus jau dukart mane parėmė tokiais atve- 


jais, kai iš tėvų supratimo nebuvo ko nė tikėtis. 

Tėtis priešingame baro gale kilnojo alaus bokalą. Traukdamas 
laiptų link, stabtelėjau prie jo staliuko. 

— Taigi, dėl to rytojau... - prasižiojau. 

— Manau, gali daryti, ką tik nori, - atsakė jis. 

— Tikrai taip manai? 

Jis suniukęs gūžtelėjo pečiais. 

— Daktaro nurodymu. 

— Vakarienės grįšiu, pažadu. 

Jis tiktai linktelėjo. Palikau jį sėdėti bare, o pats užkopiau viršun 
ir atsiguliau. 

Jau grimzdau į miegą, kai mintys vėl nuklydo prie ypatingų vai- 
kų — prisiminiau patį pirmą jų klausimą, vos panelei Peregrinei 
mane pristačius: Ar Džeikobas dabar liks su mumis? Pats tuo metu 
pagalvojau: Aišku, kad ne. Bet... kodėl gi ne? Jeigu niekad nebegrįž- 
čiau namo —- ką prarasčiau? Įsivaizdavau šaltus, urvą primenančius 
namus, miestą, kuriame neliko jokių draugų, užtat apstu bjaurių 
prisiminimų, absoliučiai niekuo neišsiskiriantį man numatytą nykų 
gyvenimėlį. Staiga sumojau, kad iki šiol man nė į galvą neateidavo jo 


tiesiog atsisakyti. 

rauge su rytu atūžė vėjas, atslinko lietus ir rūkas - oras, ti- 

krai nežadinantis optimizmo, man netgi ėmė rodytis, kad 

visa vakarykščia diena buvo ne kas kita, tik keistas ir nuos- 
tabus sapnas. Stačiais kąsniais surijau pusryčius ir pranešiau tėčiui, 
kad išeinu. Jis dėbtelėjo į mane taip, lyg būčiau staiga kuoktelėjęs. 

— Šitokiu oru? Ir ką tu veiksi? 

— Sutaręs susitikti su... — prasižiojau nepagalvojęs. Dar mėginau 
išsisukti užsikosėdamas — neva kąsnis užstrigo gerklėje. Bet šaukštai 
popiet: tėtis girdėjo, ką pasakiau. 

— Susitikti —- su kuo? Tikiuosi, ne su tais repuojančiais nenaudomis? 

Kito kelio išlipti iš balos nebuvo, nebent bristi giliau. 

— Ne. Tu jų tikriausiai nesi net matęs. Jie gyvena kitoje salos... 
eee... pusėje ir... 

— Tikrai? O aš maniau, kad ten išvis niekas negyvena. 

— Na taip, tik keletas vyrukų. Piemenys, ar kas ten dar... Bet jie — 
jėga, iš tikrųjų. Kol naršau po namą, jie žiūri, ar nesiartina kas ne- 
prašytas. 

Draugai ir saugumas. Du dalykai, dėl kurių tėtis tikrai neturėtų 
priekaištauti. 

— Norėčiau su jais susipažinti, — jis pamėgino nutaisyti griežtą 
išraišką. Dažnai tokią užsimaukšlindavo: protingo ir dalykiško tėčio, 


koks, manau, svajojo būti. 

— Būtinai. Bet mes susitinkame ten, tad gal kitą kartą. 

Jis linktelėjo ir nugurkė dar vieną pusryčių kąsnį. 

— Žiūrėk, kad grįžtum vakarienės, - tarė. 

— Klausau ir vykdau, tėti. 

Iki pat pelkės bemaž bėgte bėgau. O paskui moklinau per liulantį 
kuriomis lyg brastos akmenimis žengė Ema, nuogąstaudamas, kad 
kitapus nerasiu nieko kita, vien tik tą patį lietų ir namo griuvėsius. 
Tad iš visos širdies lengviau atsidūsėjau, kai išniręs iš akmenų pira- 
midės aptikau 1940-ųjų rugsėjo trečiąją lygiai tokią pat, kokią pali- 
kęs: diena šilta ir saulėta, nė menkiausio rūko skivyto, dangus — vais- 
kiai mėlynas, o debesėliai susimetę gniutulais, kurių pavidalai atrodo 
jaukiai atpažįstami. Dar geriau — manęs jau laukė Ema: sėdėdama 
ant kauburio krašto, ji svaidė į pelkę akmenėlius. 

— Pačiu laiku! - Ji išsyk pašoko. - Eime, visi tavęs laukia! 

— Tikrai? 

— Taaip, — nutęsė nekantriai užversdama akis ir, pastvėrusi už 
rankos, nusitempė mane iš paskos. Jaudulys tiesiog sprogdino mane 
iš vidaus — ne vien dėl jos prisilietimo, bet dar ir nuo minčių apie 
priešaky laukiančią dieną, kupiną neribotų galimybių. Nors milijo- 
nu paviršutiniškų detalių ji ničniekuo nesiskirs nuo praėjusios - pūs 
toks pat vėjas, kris ta pati nulūžusi medžio šaka, - bet tai, ką patirsiu, 
bus nauja. Nauja atrasiu ir apie ypatinguosius vaikus. Jie — šio keisto 
mažyčio rojaus dievai, o aš — jų svečias. 

Mudu nuliuoksėjome per pelkę ir protekine pasileidome miš- 
ku, tarytum vėluotume į skirtą susitikimą. Kai galiausiai pasiekėme 
namą, Ema nusivedė mane tiesiai į užpakalinį kiemą — ten išvydau 
suręstą nedidelę medinę sceną. Vaikai zujo iš kiemo į namą ir at- 
gal, tvarkė butaforiją, sagstėsi kostiumų švarkus, tvarkėsi žvyneliais 


nusagstytas suknutes. Orkestrėlis derino instrumentus: toks ten ir 

orkestrėlis: akordeonas, aplamdytas trombonas ir muzikinis pjūklas, 
kuriuo griežė Horacijus braukydamas stryku. 

— Kas gi tai? —- paklausiau Emos. - Ką - jūs suruošėte spektaklį? 

— Pamatysi, - atsakė ji. 

— O kas vaidins? 

— Pamatysi. 

— Apie ką jis? 

Ji man įžnybė. 

Suskardėjo švilpukas, ir visi nukūrė prie sulankstomų kėdžių, 
sustatytų priešais sceną. Mudu su Ema susėdome kaip tik laiku: 
užuolaida prasiskleidė, ir išvydome plokščią šiaudinę skrybėlę, plū- 
duriuojančią ore viršum blizgaus, raudonai ir baltai dryžuoto kostiu- 
mo. Tiktai išgirdęs balsą sumojau, kad tai Milardas - kas gi daugiau. 

— Poooonios ir ponai! — pragydo jis. - Man neapsakomai malo- 
nu jums pranešti, kad jūsų dabar laukia toks vaidinimas, kokio dar 
neregėjo istorija! Neprilygstamas spektaklis ir magijos meistrystė — 
nepatikėsite savo akimis! Garbieji piliečiai, pristatau jums panelę Pe- 
regrinę ir jos ypatinguosius vaikus! 

Žiūrovai suskato griausmingai ploti. Milardas kryptelėjo 
skrybėlę. | 

— Pirmasis triukas: tuojau iškviesiu jums pačią panelę Peregri- 
nę! - Jis šmurkštelėjo už užuolaidos, bet po akimirkos vėl išniro, per 
vieną ranką persimetęs sulankstytą audeklo atraižą, o ant kitos pasi- 
tupdęs sakalą keleivį. Milardas linktelėjo orkestrui, ir šis gargždžiai 
trenkė kažką panašaus į karnavalo muziką. 

Ema bakstelėjo man alkūne. 

— Žiūrėk įdėmiai! — šnipštelėjo. 

Milardas nukėlė sakalą nuo rankos ir ištiesė priešais jį audeklą, pri- 
dengdamas paukštį nuo žiūrovų. Ir ėmėsi skaičiuoti atgaline tvarka: 


— Trys, du, vienas! 

Sulig jo ištartu „vienas!“ išgirdau neabejotiną sparnų plastelėjimą, 
o po akimirkos iš už užsklandos išniro panelės Peregrinės galva - jos 
žmogiškoji galva; siūbtelėjo dar griausmingesnių plojimų audra. Jos 
plaukai buvo susitaršę, matėsi tik galva ir pečiai, regis, už tos užuo- 
laidos ji buvo nuoga. Reikia manyti, kai virsti paukščiu, drabužiai 
nedalyvauja procese. Suglobusi užuolaidos kraštus, panelė Peregrinė 
kuo padoriausiai į ją susisupo. 

— Ponaiti Portmanai! - kreipėsi į mane, žvelgdama nuo scenos. — 
Labai džiaugiuosi, kad sugrįžai. Šitą spektakliuką senais gerais laikais 
vežiodavome po žemyną. Vyliausi, kad tau jis pasirodys pamokomas. 

Tai tarusi įmantriai apsisuko ir patraukė į namą apsirengti. 

O paskui ypatingieji vaikai vienas po kito kilo iš savo vietų, kopė į 
sceną ir demonstravo savo sugebėjimus. Milardas, nusimetęs švarką, 
taigi, išvis nematomas, žongliravo stikliniais buteliais. Oliva, nusi- 
avusi švininius batelius, parodė tokių gimnastikos triukų ant lygia- 
grečių, tarsi jokia traukos jėga nė neegzistuotų. Ema sukurpė ugnies 
kamuoliuką, prarijo jį, o paskui vėl išspjovė nėmaž neapdegusi. Aš 
plojau taip energingai, kad, maniau, pūslės iššoks ant delnų. 

Emai grįžus į savo vietą, atsisukau į ją. 

— Nesuprantu. Visa šitai jūs rodydavote žmonėms? 

— Žinoma, — atsakė ji. 

— Normaliems žmonėms? 

— Aišku, kad normaliems žmonėms. Negi manai, kad ypatingieji 
mokėtų pinigus už teisę pažiūrėti tai, ką sugeba patys? 

— Bet negi šitai... na, negi nebuvo pernelyg pavojinga, kad jus kas 
nors gali išvilkti į dienos šviesą? 

Ji sukikeno. 

— Niekas ničnieko neįtarė, — pasakė. —- Žmonės ateidavo į mūsų 
spektaklius pasižiūrėti triukų ir fokusų, na, ir panašiai, ir kaip tik tai, 


tvirtu jų įsitikinimu, mes jiems ir rodydavome. 

— Vadinasi, slapstėtės visų akivaizdoje. 

— Kadaise dauguma ypatingųjų kaip tik taip užsidirbdavo pragy- 
venimui. 

— Ir niekas niekada taip ir nesusigaudė? 

— Būdavo, koks pimpagalvis atslenka į užkulisius, kaišioja visur 
nosį, kamantinėja, tad kaip tik dėl to ten visada lūkuriuodavo mūsų 
stipriarankė — taip blokšdavo juos lauk, kad tėkšdavosi ant šikinės. 
A, vilką mini, vilkas čia — štai ji! 

Scenoje gana berniokiškai atrodanti mergaičiukė iš už užuolaidos 
vilko akmenį, didumo sulig šaldytuvu. 

— Gal ji ir ne kažin koks proto bokštas, - sukuždėjo Ema, - bet 
širdis jos didžiulė, dėl draugo ji gyva į kapą gultų. Mudvi su Bronvina 
vandeniu neperliejamos. 

Iš rankų į rankas keliavo pluoštelis atvirukų su nuotraukomis — 
juos panelė Peregrinė andai naudodavo spektaklio reklamai. Mane 
jie pasiekė kaip tik su Bronvinos atvaizdu ant viršaus. Nuotraukoje 
ji stovėjo basa, tvilkydama fotoaparato akį lediniu žvilgsniu. Kito- 
je pusėje švietė rėksmingas užrašas: NEĮTIKĖTINA GALIUŪNĖ IŠ 
SVONSIO! 

— Kodėl ji nelaiko iškėlusi kokio akmens, jei kaip tik toks būdavo 
jos triukas? — paklausiau. 

— Buvo bjauriai nusiteikusi, mat Paukštis privertė ją prieš foto- 
grafuojantis „apsirengti kaip damai“. Tad ji griežčiausiai atsisakė ką 
nors kilnoti — nė skrybėlių dėžutės nebūtų kėlusi! 

— Atrodo, atsisakė ir apsiauti, nesvarbu, kaip apsirengusi. 


— Batų ji dažniausiai išvis nepripažįsta. 


Bronvina atsitempė akmenį į scenos vidurį ir valandėlę tiesiog 
nejaukiai dėbsojo į žiūrovus, tarsi jai kas iš anksto būtų paliepęs 
stabtelėti — dėl dramatinio efekto. Paskui pasilenkė, įsikibo akmens 
stambiomis rankomis ir, lėtai atsitiesusi, iškėlė jį virš galvos. Visi 
pasiuto ploti ir ūbauti; nors vaikai, reikia manyti, buvo tūkstančius 
kartų matę šį triuką, dėl to jų entuziazmas nė kiek neblėso. O aš jau- 
čiausi lyg pakliuvęs į kokios svetimos mokyklos mokinių susibūrimą 
prieš varžybas. 

Bronvina nusižiovavo ir nupėdino sau, akmenį pasikišusi po pa- 
žastimi. Dabar į sceną užkopė mergaitė išsitaršiusiais plaukais. Fio- 
na, — pristatė ją Ema man. Fiona atsistojo veidu į žiūrovus, už deko- 
ratyvinio lovelio, kupino žemių, ir pakėlė viršum jo rankas lyg diri- 
gentė. Orkestras užgrojo „Kamanės skrydį“ — taip, kaip sugebėjo, - o 
Fiona ėmėsi gniaužyti orą viršum lovelio perkreiptu nuo susitelkimo 
ir įstangos veidu. Dainai aidint vis garsiau, iš po žemių ėmė kyščioti 
galvas saulutės, visa jų virtinė - jos skleidėsi ir stiebėsi mergaitės del- 
nų linkui. Reginys šiek tiek priminė pagreitintai paleistą kino juostą, 
kuomet augalai pražysta tiesiog bežiūrint. Išskyrus nebent tai, kad 
Fiona, regis, už nematomų siūlelių traukė gėles iš jų molingo guo- 
lio. Vaikai ryte rijo reginį akimis, šokčiodami nuo kėdžių, ragindami 
Fioną džiugiais šūkčiojimais. 

Ema pasklaidė atvirukų pluoštą, surado Fionos nuotrauką. 

— Jos atvirukas man labiausiai patinka, - tarė. - Kostiumą jai siu- 
vome ne vieną dieną. 

Pažvelgiau į nuotrauką. Fiona, apširengusi kaip elgetėlė, glėbyje 
laikė vištą. 

— Tai ką gi ji vaidina? - paklausiau. - Benamę valstietę? 

Ema man įgnybo. 

— Visa tai tam, kad ji atrodytų kaip tikras gamtos vaikas, tokia 


laukinukė. Džilė iš džiunglių — taip mes ją vadinome. 


—7D—L—-4- 213 ————————— 


— Oji tikrai iš džiunglių? 

— Iš Airijos. 

— O džiunglėse tikrai veisiasi vištos? 

Ji ir vėl man įžnybė. Mudviem besikuždant, prie Fionos scenoje 
prisidėjo Hjugas. Stovėjo prasižiojęs, leisdamas iš burnos bites, kad 
šios apdulkintų Fionos išaugintas gėles — išėjo tarytum koks keistas 
poravimosi ritualas. 

— O ką dar Fiona augina - be krūmų ir gėlių? 

— Visas daržoves čia, - Ema mostelėjo į lysves, sukastas kieme. — 
Kartais — ir medžius. 

—-Eik tu, rimtai? Ji gali išauginti visą medį? 

Ema dar sykį pasklaidė atvirukų pluoštą. 

— Kartais mes žaidžiame Džilę ir pupos stiebą. Kas nors įsikimba 
ūglio pamiškėje, o tada žiūrime, kokio aukštumo Fiona sugebės jį 
išauginti su vienu iš mūsų, apsižergusiu stiebą. — Ji surado norimą 
nuotrauką ir pabarbeno ją pirštu. - Tai buvo rekordas, - pranešė 
išdidžiai. - Dvidešimt metrų. 

— Ojūs, vyručiai, gerokai čia nuobodžiaujate, ką? 

Ji kėsinosi įžnybti man ir dar sykį, bet šįsyk apsigyniau atmušda- 
mas jos ranką. Apie mergaites aš išmanau nelabai daug, bet jei kuri 
bando įžnybti tau keturis kartus, kaip kažin ką, gali drąsiai tvirtinti: 


flirtuoja. 

Po Fionos ir Hjugo pasirodymo į sceną lipo dar keletas vaikų, bet 
žiūrovai jau ėmė nenustygti vietoje, tad netrukus išsibarstėme kas 
sau tiesiog leisti laiko palaimingoje vasaros šilumoje: drybsojome 
saulėkaitoje gurkšnodami citrininį limonadą, žaidėme kroketą, triū- 
sinėjome darže, kuriame, dėkui Fionai, nebuvo beveik jokio darbo, 
aptarinėjome, ką gausime priešpiečių. Troškau pakamantinėti pa- 
nelę Peregrinę apie senelį — su Ema šios temos vengiau, mat ji, vos 
paminėjus jo vardą, tuojau apniukdavo, — bet vaikų namų direktorė 
kaip tik vedė pamoką jaunesniesiems. Vis dėlto atrodė, kad laiko tu- 
riu į valias; tąsi apatija ir vidudienio šutra slopino norą imtis bet ko, 
kam reiktų skirti pastangų, galėjau nebent slampinėti po teritoriją 
apdujęs, lyg sapne. 

Po dekadentiškų priešpiečių — gavome sumuštinių su žąsiena 
ir šokoladinio pudingo — Ema ėmėsi niukinti vyresniuosius vaikus 
traukti maudytis. 

— Nieku gyvu, - suaimanavo Milardas, jo kelnių saga, neatlaikiusi 
spaudimo, išsmuko iš kilputės. —- Aš prisikimšęs kaip kalėdinis kala- 
kutas. 

Visi mes drybsojome aksominiuose krėsluose, išsibarsčiusiuose 
po svetainę, prisiriję tiek, kad kone irome per siūles. Bronvina gulėjo 
susirangiusi, galvą įbrukusi tarp dviejų pagalvių. 

— Aš sugebėčiau nuplaukti nebent tiesiai į dugną, — suvogravo 
neaiškiai, neištraukdama galvos. 

Tačiau Ema neatlyžo. Kokias dešimt minučių bakštinus gražiuoju 
ir piktuoju, galiausiai jai pavyko pažadinti prisnūdusius Hjugą, Fio- 
ną ir Horacijų, o Bronviną įveikė siūlymu palenktyniauti plaukte — 
toks iššūkis buvo per didelė pagunda, Bronvina, regis, neįstengdavo 
atsisakyti jokių varžybų. Pamatęs mus visus, traukiančius iš namo 
laukan, išsijudino ir Milardas, bumbėdamas, esą palikome jį likimo 


valiai. 

Geriausia vietelė paplaukioti buvo visai šalia uosto, bet norint pa- 
tekti ten, reikėjo kulniuoti per patį miestelį. 

— O ką, jei pastebės anie prisisprogę puspročiai, palaikę mane vo- 
kiečių šnipu? — sunerimau. — Nesijaučiu šiandien pajėgus lakstyti 
nuo lazdomis mosuojančių kvėšų. 

— Pats kvankt, — atšovė Ema. — Juk tai atsitiko vakar. Jie nieko 
neprisimins. 

— Tik apsisiausk rankšluosčiu, kad niekas nepamatytų tavo... na, 
ateities drabužių, - pasiūlė Horacijus. Aš buvau su džinsais ir marš- 
kinėliais, įprasta man apranga, o Horacijus, kaip visada, vilkėjo juo- 
dą kostiumą. Tikras panelės Peregrinės rengimosi stiliaus atstovas: 
bemaž liguistai superoficialus, nesvarbu, kokia proga. Jo nuotrauką 
buvau aptikęs tarp kitų, pabirusių iš ištiškusio lagamino; ruošdama- 
sis fotografuotis, ta proga jis pasistengė iš peties, tik iš didelio rašto 
išėjo iš krašto: skrybėlė, lazdelė, monoklis - netrūko nė menkiausios 
detalės. 

— Tavo tiesa, - sutikau kryptelėdamas antakį Horacijaus pusėn. — 
Nenorėčiau, kad kas nors pamanytų, jog vaikštau keistai apsirengęs. 

— Jei tau užkliuvo mano liemenė, - išdidžiai atsakė jis, — taip, pri- 
sipažįstu: aš paisau mados. — Visi kiti ėmė prunkšti. - Gerai jau, ge- 
rai, galite sau juoktis iš vargšo Horacijaus! Vadinkite mane puošeiva, 
jei taip norite. Bet jei kaimiečiai vis tiek neprisimins, ką vilki, tai dar 
nereiškia, kad gali vaikščioti skarmaluotas kaip koks valkata! — Tai 
taręs, jis dar patimpčiojo švarko atlapus, tuo sukeldamas dar smar- 
kesnį juoko protrūkį. Suirzęs jis kaltinamai dūrė pirštu mano pu- 
sėn. — O kalbant apie jį... Sergėk Dieve, jeigu tik šitokia ateitis laukia 


mūsų drabužių spintų! 

Juokui galiausiai nuslopus, timptelėjau Emą į šalį ir kuždomis pa- 
klausiau: 

— O kuo ypatingas yra Horacijus? Turiu galvoj - neminint dra- 
bužių? 

— Jis regi pranašiškus sapnus. Dažnai sapnuoja siaubingus košma- 
rus, kurie, nejauku ir sakyti, ima ir išsipildo. 

— Dažnai? Daug jų išsipildo? 

— Verčiau paklaustum jo pats. 

Tačiau Horacijus nebuvo nusiteikęs pamaloninti manęs atsaky- 
mais į klausimus. Tad atidėjau juos geresniems laikams. 

Pasiekus miestelį, apsijuosiau vienu rankšluosčiu, kitą užsime- 
čiau ant pečių. Tegul ir ne visai pranašystė, bet dėl vieno dalyko Ho- 
racijus nesuklydo: niekas manęs neatpažino. Eidami centrine gatve 
susilaukėme keleto kreivų žvilgsnių, bet niekas mūsų neužkabinėjo. 
Prasilenkėme netgi su storuliu, kuris tada taip nuožmiai užsipuolė 
mane bare. Jis kimšosi pypkę kėpsodamas prie tabako krautuvėlės ir 
kažką zaunijo apie politiką moteriškei, kuri, panašu, leido jo plepa- 
ruožtu ir jis įsistebeilijo į mane, bet akyse neišvydau nė menkiausios 
kibirkšties, kuri bylotų, kad galbūt atpažino. 

Galėjai pamanyti, kad visą miestelį kažkas sugebėjo „nustatyti 
iš naujo“. Į akis krito visokios smulkmenos, kurias buvau pastebė- 
jęs vakar: gatvele beprotiškų greičiu pragrumėjo tas pats vežimas 
krivuliuojančiu užpakaliniu ratu; tos pačios moterys, išsirikiavu- 
sios eilute, stoviniavo prie šulinio laukdamos, kol galės pasisemti 
vandens, tas pats vyriškis derva tepė valties dugną ir per dvidešimt 
keturias valandas nėmaž nebuvo pasistūmėjęs į priekį. Beveik ti- 
kėjausi išvysiąs net savo paties antrininką, skutantį per miestelį su 
minančia ant kulnų minia, bet nieko panašaus tikriausiai nė nega- 


lėjo nutikti. 

— O jūs, vyručiai, tikriausiai labai gerai žinote, kas čia dedasi, — 
pasakiau jiems. — Panašiai kaip vakar žinojote apie lėktuvus ir tą ve- 
žimą. 

— Milardas ir iš tikrųjų viską žino, - pranešė man Hjugas. 

— Teisybė, - nesiginčijo Milardas. — Iš tikrųjų rengiu pirmąją pa- 
saulyje smulkią ataskaitą apie vieną miestelio gyvenimo dieną, apie 
tai, kokia ji buvo kiekvienam jo gyventojui. Fiksuoju viską: kiekvieną 
veiksmą, kiekvieną pokalbį, kiekvieną garselį, viską, ką veikė šimtas 
penkiasdešimt devyni Kairnholme gyvenantys žmonės ir trys šimtai 
trisdešimt du gyvuliai — kiekvieną minutę nuo saulėtekio iki saulė- 
lydžio. 

— Neįtikėtina, - išsprūdo man. 

— Negaliu nesutikti, - atsakė jis. - Per vos dvidešimt septynerius 
metus suskubau įdėmiai susekti pusės gyvulių ir beveik visų žmonių 
gyvenimus. 

Nejučia prasižiojau: 

— Per dvidešimt septynerius metus? 

— Trejus metus jis sugaišo vien kiaulėms! — įsiterpė Hjugas. — 
Diena po dienos, kiekvieną mielą dienelę jis užsirašinėjo kiekvieną 
smulkmeną apie kiaules! Įsivaizduok sau! „Šita iš pasturgalio papylė 
srautą kvapių pyragėlių!, „Ana sukriuksėjo ir išsidrėbė savo pačios 
šūduose!' 

— Užrašai — esminė proceso dalis, - kantriai paaiškino Milar- 
das. — Bet aš puikiai suprantu, kodėl tu pavyduliauji, Hjugai. Juk tai 
bus toks darbas, kokio nebūta per visą akademinės veiklos istoriją. 

— Na jau, tik neriesk nosies, - subarė jį Ema. — Reikėtų pridurti, 
kad tai bus tokia nuobodybė, kokios nebūta per visą nuobodybių is- 
toriją. Iki šiol tikrai nėra parašyta nieko nuobodesnio! 

Užuot tiesiai atsakęs, Milardas ėmėsi vardyti dalykus, prieš pat 


jiems atsitinkant. 

„Ponią Higins tuojau suries kosulio priepuolis, — žiūrėk, pasako, 
ir po akimirkos moteriškė gatvėje taip užsikosėja, kad visa išrausta. 
Arba: „Netrukus žvejys ims verkšlenti, su kokiais sunkumais tenka 
galynėtis dirbant savo darbą per karą. Vos jam tai ištarus, vyriškis, 
atsirėmęs į karutį, prikrautą tinklų, grįžteli į kitą ir sako: 

— Gelmėje prisigrūdę tiek povandeninių laivų, kad doram žmoge- 
liui nebesaugu net žuvį iš savo tinklo mėginti išgriebti! 

Man tai padarė įspūdį - taip jam ir pasakiau. 

— Džiugu, kad bent kas nors įvertina mano darbą, - atsakė jis. 

Žingsniavome per veikla kunkuliuojantį uostą, o paskui, praėję 
paskutinį molą, traukėme uolėta pakrante tolyn iškyšulio linkui, kol 
pasiekėme smėlėtą įlankėlę. Mes, berniukai, išsirengėme iki apatinių 
(išskyrus Horacijų, kuris malonėjo tiktai nusiauti batus ir nusirišti 
kaklaraištį), o mergaitės, kažkur prašapusios, persirengė kukliais, se- 
namadiškais maudymosi kostiumėliais. Paskui visi šokome į vande- 
nį. Bronvina su Ema lenktyniavo, o visi kiti tiesiog taškėmės ar plau- 
kiojome šen ir ten; nuvargę išlipome į krantą ir prisnūdome tiesiog 
smėlyje. Saulei ėmus nepakenčiamai kepinti, vėl pūkštelėjom į van- 
denį, o pradėję drebėti žvarbioje jūroje vėl išsiropštėme į paplūdimį; 
šitaip ir tęsėsi tol, kol ilgėjantys mūsų šešėliai nusidriekė per įlanką. 

Tada pradėjome šnekučiuotis. Jie norėjo paklausti milijono da- 
lykų, o aš, atokiau nuo budrios panelės Peregrinės ausies, galėjau 
atsakinėti nuoširdžiai. Kaip atrodąs manasis pasaulis? Ką žmonės 
valgo, geria, vilki? Kada mokslas įveiksiąs ligas ir mirtį? Ypatingieji 
vaikai gyveno apsupti tikros prabangos, bet alko naujų veidų, naujų 
istorijų. Pasakojau jiems viską, ką tik galėjau, karštligiškai naršyda- 
mas po smegenis kokių nors dvidešimto amžiaus istorijos grynuolių, 
ypatingos svarbos įvykių, apie kuriuos per pamokas būtų pasakojusi 
ponia Džonston, — išsilaipinimas Mėnulyje! Berlyno siena! Vietna- 


mas! - bet visa tai mano klausytojams pasirodė nelabai suprantama. 

Užvis labiausiai juos žavėjo mano laikų technologijos ir gyveni- 
mo lygis. Tarkim, kad ir žinia apie namuose įrengtus oro kondicio- 
nierius. Jie buvo jau girdėję apie televiziją, bet niekad nematę tikro 
televizoriaus, tad neteko amo sužinoję, kad mano namuose ras- 
tum po kalbančią, paveikslėlius rodančią dėžę mažne kiekviename 
kambaryje. Kelionės oro transportu mums — tokios pat įprastos ir 
visiems prieinamos, kokios jiems buvo kelionės traukiniais. Mūsų 
armija mūšiams galėjo pasitelkti nuotoliniu būdu radijo bangomis 
valdomus aparatus. Mes turime telefonus-kompiuterius, be vargo 
telpančius į kišenę, - nors maniškis čia neveikė (atrodė, neveikia jo- 
kia elektronika), vis tiek išsitraukiau bent parodyti jiems dailų bliz- 
gantį korpusą. 

Atgal susiruošėme tik artėjant saulėlydžiui. Ema prilipo prie 
manęs lyg ištepta klijais, jos pirštai einant vis brūkštelėdavo man 
ranką. Miestelio pakrašty pakeliui pasitaikė obelis, ir ji sustojo nu- 
siskinti obuolio, bet net ir pasistiebusi ant pirštų galiukų nepasiekė 
netgi paties žemiausio, tad padariau tai, ką būtų padaręs bet kuris 
džentelmenas: abiem rankomis apglėbiau ją per juosmenį ir, labai 
stengdamasis nepūkšti, kilstelėjau — iškelta balta ranka, saulės švie- 
soje Žaižaruojančiais šlapiais plaukais. Kai vėl nuleidau ją ant žemės, 
Ema pakštelėjo man į skruostą ir padavė obuolį. 

— Štai, — ištarė. — Nusipelnei. 

— Obuolio ar bučinio? 

Ji nusijuokė ir tekina nusivijo kitus. Taip ir neradau žodžio pava- 
dinti tam, kas mezgėsi tarp mūsų, bet-man tai patiko. Jausmas buvo 
kvailokas, trapus ir malonus. Įbrukęs obuolį į kišenę nuskuodžiau jai 
iš paskos. 

Kai, pasiekus pelkę, pranešiau, kad man jau metas namo, Ema 
pabrėžtinai patempė lūpą. 


— Bent jau leistum tave palydėti, - pasakė. 

Mudu pamojome kitiems atsisveikindami ir nušokavome prie 
akmenų piramidės; aš kaip įmanydamas stengiausi įsiminti, kur ji 
stato kojas. 

Galiausiai pasiekus tikslą, pakviečiau ją: 

— Eikš su manim anapus - tiktai minutei. 

— Man nederėtų taip elgtis. Privalau tuojau pat grįžti, kitaip 
Paukštis ims įtarinėti. 

— Įtarinėti — dėl ko? 

Ji koketiškai nusišypsojo. 

— Dėl... ko nors. 

— Ko nors? 

— Ji visąlaik budri, kad tik ko nors nepražiopsotų, - Ema nusijuokė. 

Pamėginau keisti taktiką. 

— O kodėl tau rytoj neaplankius manęs? 

— Aplankyti tave? Ten? 

— Kodėl gi ne? Panelės Peregrinės ten nebus, tad nebus kas ne- 
nuleidžia nuo mūsų akių. Galbūt net supažindinčiau tave su tėčiu. 
Aišku, nesakytume jam, kas tu tokia. Viliuosi, tuomet jis tiek nekvar- 
šintų sau galvos, kur aš visąlaik vaikštau ir ką veikiu. Leidžiu laiką 
su dailia panele — aš? Ko gero, tai pati karščiausia tėtiška jo svajonė. 

Maniau, kad išgirdusi apie dailią panelę ji nusišypsos, bet ji staiga 
surimtėjo. 

— Žinok, kad Paukštis leidžia mums nukeliauti ten vienu kartu 
vos kelioms minutėms, vien tam, kad neužaktų kilpa. 

— Tai ir pasakysi jai, kad kaip tik tai ir darei! 

Ji atsiduso. 

— Norėčiau. Tikrai. Bet tai prastas sumanymas. 

— Regis, ji laiko tave prisirišusi ant labai jau trumpo pasaito. 

— Pats nenutuoki, apie ką šneki! — ji kaipmat surūstėjo. — Ir labai 


ačiū, kad palyginai mane su šunimi. Išties žavu. 

Pats nesusigaudžiau, kaip flirtas galėjo šitaip ūmai virsti ginču. 

„— Visai ne tai turėjau galvoj. 

— Nemanyk, kad nenorėčiau, - tarė ji. - Tiesiog negaliu. 

— Gerai, o ką, jei pasiūlyčiau šitaip? Pamiršk kvietimą apsilankyti 
visai dienai. Užtat eime su manim dabar - vos minutei. 

— Vos minutei? Ką galima nuveikti per minutę? 

Aš išsišiepiau. 

— Nustebsi. 

— Pasakyk! - Ji stumtelėjo mane. 

— Nufotografuosiu tave. 

Jos šypsena išnyko. 

— Kažin, ar dabar itin patraukliai atrodau, - suabejojo. 

— Visai ne, atrodai puikiai. Tikrai. 

— Vos vienai minutei? Pažadi? 

Praleidau ją į piramidę pirmą. Pasaulis, į kurį išnirome, buvo ūka- 
notas ir šaltas, laimė, bent nebelijo. Išsitraukiau telefoną ir pradžiu- 
gau įsitikinęs, kad mano teorija pasitvirtino. Šiapus kilpos elektroni- 
niai prietaisai veikia nepriekaištingai. 

— Kurgi tavo fotoaparatas? - ji visa drebėjo. - Greičiau! 

Kilstelėjęs telefoną nufotografavau ją. Ji tik palingavo galvą: su- 
prask, šitame keistame mano pasaulyje jos jau niekuo nebenustebin- 
si. Ir driuoktelėjo į šalį; aš šokau iš paskos — taip ir vaikiausi ją aplink 
piramidę, ir abu leipome juokais: Ema pradingdavo iš akiračio, bet 
tuoj pat vėl išnirdavo, masindama fotografuoti. Per minutę pripliauš- 
kinau tiek kadrų, kad bemaž išseko telefono atmintis. 

Ema nubėgo prie piramidės angos ir pasiuntė man oro bučinį. 

— Pasimatysime rytoj, vaikine iš ateities! 


Kilstelėjau ranką pamojuoti, ir ji nėrė į akmeninį tunelį. 

kaip koks kvailys. Nuo baro mane dar skyrė keli kvartalai, kai net 
per generatorių ūžesį išgirdau kai ką netikėta — kažkas šaukė mane 
vardu. Pasukęs ten link, iš kur sklido balsas, aptikau gatvėje stovintį 
tėtį su įmirkusiu megztinių; jam iš burnos veržėsi garas tarsi iš dus- 
lintuvo speiguotą rytą. 

— Džeikobai! Ieškojau tavęs! 

— Sakei, kad grįžčiau vakarienės - ir grįžau! 

— Pamiršk tą vakarienę. Eime. 

Kad tėtis nepaisytų vakarienės — negirdėta. Kažkas negerai, aišku 
kaip dieną. 

— Kas dedasi? 

— Paaiškinsiu pakeliui, — tarstelėjo jis, guidamas mane baro lin- 
kui. Paskui įsižiūrėjo įdėmiau. — Tu kiaurai peršlapęs! - sušuko. — 
Dėl Dievo meilės, negi būsi praganęs ir kitą striukę? 

— Aš, na... 

— O kodėl veidas toks įraudęs? Atrodai lyg būtum nusvilęs saulėje. 

Tai šūdliava. Visą popietę kiurksojau paplūdimyje — saulėkaitoje, 
be jokio apsauginio kremo. 

— Gerą galą bėgau tekinas, dėl to ir užkaitęs, - mėginau aiškintis, 
nors rankos buvo pašiurpusios nuo šalčio. - Kas dedasi? Bene numi- 
rė kas nors, ar ką? 

— Ne, ne, ne, - suskubo neigti tėtis. - Na... nebent tam tikra pras- 
me. Kelios avys. | 

— O mes kuo dėti? 

— Jie mano, vaikiščių darbas. Maždaug, vandalizmas. 


— Kas tie jie? Avių policija? 

— Ukininkai, — atsakė jis. — Apklausė visus, jaunesnius nei dvi- 
dešimties metų. Savaime suprantama, jiems labai įdomu, kur ištisą 
dieną šlaisteisi tu. 

Man širdis nuriedėjo į kulnus. Jokios įtikimos istorijos pasiteisin- 
ti nebuvau sukurpęs, tad artėdamas prie „Kunigų skylės“ skubomis 
mėginau ką nors suregzti. 

Lauke prie baro jau buvo susirinkusi visa minia, žmonės spietėsi 
apie pulkelį iš pažiūros netgi labai įpykusių avių augintojų. Vienas, 
su dumblinu kombinezonu, stovėjo grėsmingai pasirėmęs šakėmis. 
Kitas, pastvėręs už pakarpos, laikė Kirmį. Šis mūvėjo blizgias trenin- 
gines kelnes, vilkėjo palaidinę su užrašu: KAIP SMAGU, KAI MANE 
VADINA TĖTUKU. Plika akimi buvo matyti, kad Kirmis verkęs: ant 
viršutinės lūpos tebetįso snarglys. 

Trečias ūkininkas — liesas kaip kartis, su megzta kepure ant gal- 
vos — išvydęs besiartinančius mus, dūrė pirštu į mane. 

— Štai jis! - suriko. — Ir kurgi tu buvai, sūnau? 

Tėtis patapšnojo man per nugarą. 

— Pasakyk jiems, — paragino be jokio nerimo. 

Labai stengiausi, kad balsas skambėtų taip, lyg neturėčiau ko 
slėpti: 

— Tyrinėjau aną salos pakraštį. Didįjį namą. 

Megztoji Kepurė suglumo. 

— Kokį didįjį namą? 

— Taigi tą seną griuveną miške, —.atsakė Šakės. —- Tik paskutinis 
idiotas su oficialia diagnoze keltų ten koją. Tas griozdas užkerėtas, 
negana to, ir šiaip sprandą nusisuktum, vos koją įkėlęs. 

Megztoji Kepurė paskersakiavo į mane. 

— Landžiojai po didįjį namą - su kuo? 


— Su niekuo, - atsakiau ir pastebėjau keistą tėčio žvilgsnį. 

— Kliedalas. Manau, leidai laiką su šituo, — pareiškė vyras, laikan- 
tis už apykaklės Kirmį. 

— Nepjoviau aš jokių avių! - suspiegė Kirmis. 

— Pričiaupk srėbtuvę! — užriko vyriškis. 

— Džeikai... — tarstelėjo tėtis. - O tavo draugai?.. 

— Ai, pliurpalai, tėti. 

Megztoji Kepurė atsigręžė ir nusispjovė. 

— O tu melagėlis ilgaliežuvėlis? Reikėtų man nusijuosti diržą ir čia 
pat gerai išskalbti tau kailį Dievo ir visų akivaizdoje. 

— Tik pamėgink prikišti prie jo nagus, — tėtis kaip sugebėdamas 
nutaisė Griežto Tėčio balsą. Megztoji Kepurė nusikeikė ir žingtelėjo 
jo link. Tačiau pakelti rankos nespėjo nei vienas, nei kitas, juos sulai- 
kė pažįstamas balsas. 

— Palūkėk, Deni, tuoj viską išsiaiškinsime. — Iš minios išniręs 
Martinas įsiterpė tarp juodviejų. - Gal pradėkime nuo to, kad pasa- 
kysi, ką tau pasakojo tavo vaikas? 

Tėtis nutvilkė mane žvilgsniu. 

— Sakė eisiąs susitikti su draugais į aną salos pusę. 

— Kokiais draugais? — rūsčiai pasiteiravo Šakės. 

Buvo jau visiškai aišku: viskas krypsta tik į bloga, ir visai netru- 
kus bjauruma bus kaip reikiant, nebent sumesčiau ką nors drastiško. 
Aišku, teisybės apie vaikus sakyti negalėjau — šiaip ar taip, niekas 
nebūtų manimi patikėjęs, — tad ryžausi rizikuoti. 

— Iš tikrųjų — jokiais, - nudelbiau akis apsimesdamas, kad man 
labai gėda. — Tie draugai įsivaizduojami. 

— Ką jis pasakė? 

— Pasakė, kad jo draugai įsivaizduojami, — pakartojo tėtis, jo balse 
skambėjo nerimas. 


Ūkininkai suglumę susižvalgė. 

— Dabar jums aišku? — pratrūko Kirmis, jo veide šmėkštelėjo vil- 
tis. — Tas vaikis — suknistas psichas! Jo darbas, ne kieno kito! 

— Nieko aš neliečiau, — pratariau, nors niekas manęs nesiklausė. 

— Ne, amerikoniukas niekuo dėtas, — vėl prašneko ūkininkas, 
gniaužiantis Kirmio apykaklę. Gerai krestelėjo jį už pakarpos. - Štai 
šitas — jam būtų nebe pirmas kartas. Prieš keletą metų teko regė- 
ti, kaip nuspyrė ėriuką nuo uolos. Nė patikėt nebūčiau patikėjęs, jei 
savais veizolais nebūčiau matęs! Paklausiau jo paskui —- kodėl? Nagi 
norėjau pažiūrėti, ar jis moka skraidyti, — ir sako man tasai. Galvoj 
anam skysta, ne kitaip. 

Visi pasipiktinę sušurmuliavo. Kirmis neatrodė labai patenkintas, 
bet ir nebandė ginčytis. 

— O kur ano draugelis žuvų pardaliotojas? — paklausė Šakės. - Jei 
šitas buvo prisiplakęs, gali galvą guldyt: neapsieita ir be ano. 

Kažkas užsiminė matęs Dilaną uoste, ir keletas vyrų tuojau buvo 
išsiųsta jo atvesti. 

— O ką, jei pasipynė koks vilkas? Ar laukinis šuo? — bandė pakišti 
mintį tėtis. - Mano paties tėvą papjovė šunys. 

— Kairnholme esama tik vienos rūšies šunų — aviganių, — atsakė 
Megztoji Kepurė. - O aviganiui šuniui šit prigimtin neįdėta pjauti 
avis. 

Karštai troškau, kad tėtis nebetęstų šitos temos, kad atsitrauktų, 
kol! tai dar buvo įmanoma, bet jis įknibo į tą paslaptį kaip koks Šer- 
lokas Holmsas. 

— O kiek avių buvo papjauta? — paklausė. 

— Penkios, — atsakė ketvirtas avių augintojas, Žemaūgis gižaus 
veido vyriškis, iki šiol neprataręs nė žodžio. - Ir visos mano. Papjau- 
tos tiesiog aptvare. Vargšės neturėjo galimybės net mėginti bėgti. . 

— Penkios avys. Kaip manote, kiek kraujo galima nuleisti iš pen- 


kių avių? 

— Nenustebčiau, jei ir sklidiną kubilą pripiltum, — atsakė Šakės. 

— Tuomet ar tasai avižudis neturėtų būti įmirkęs krauju? 

Ūkininkai susižvalgė. Dėbtelėjo į mane, paskui - į Kirmį. Sugūž- 
čiojo pečiais, pasikrapštė viršugalvius. 

— Lapės gal, manyčiau, - tarstelėjo Megztoji Kepurė. 

— Visa lapių ruja - galbūt, - abejojančiai atsiliepė Šakės. — Jei tik 
saloje išvis tiek esama. 

— Vis tiek pjūviai, mano galva, pernelyg švarūs, - neatlyžo tasai, 
kuris laikė Kirmį. — Peiliu rėžta, ne kitaip. 

— Netikiu, nors tu ką, - atsiliepė tėtis. 

— Tuomet eime, patys pamatysit, — pasiūlė Megztoji Kepurė. 

Minia ėmė sklaidytis, o mes nedidele grupele patraukėme pas- 
kui ūkininkus į nusikaltimo vietą. Perkopėme nedidelę pakilumą, o 
paskui per lauką prisiartinome prie nedidelės rusvos pašiūrės, prie 
kurios iš kitos pusės šliejosi gyvulių aptvaras. Atsargiai prisiartinę 
užmetėme akį pro plyšį tarp tvoros lentų. 

Smurto scena kitapus tvoros priminė kone karikatūrą, tapytą 
kokio kuoktelėjusio impresionisto, pripažįstančio vien tik raudoną 
spalvą. Ištryptoje žolėje telkšojo kraujo balos, kruvini buvo ir nu- 
drengti aptvaro statramsčiai, ir pastirusios baltos pačių avių mai- 
tos, išdrabstytos po aptvarą — avys, matyt, kurį laiką dar blaškėsi iš 
skausmo. Viena tiesiogine prasme mėgino persiropšti per tvorą, ir 
laibos jos nagelės įstrigo tarp skersinių. Taip ir liko kaboti pakrypusi 
nei šiokiu, nei tokiu kampu - tiesiog man prieš akis — lyg atverta 
moliusko geldelė, perrėžta nuo gerklės iki pilvo apačios, sakytum kas 
būtų atitraukęs užtrauktuką. 

Buvau priverstas nusigręžti. Kiti sušurmuliavo linguodami gal- 
vas, kažkas pratisai sušvilpė. Kirmis tik sužiaukčiojo ir pravirko, bet 


ašaros buvo palaikytos bežodžiu kaltės prisipažinimu: nusikaltėlis, 

nebeįstengiąs pažvelgti į tai, ką pats padarė. Vyrai Kirmį nusivedė 
tiesiog į cypę —- tikriau, į Martino muziejų: buvusi zakristija dabar 
atstojo miestelio kalėjimo kamerą, ten Kirmiui teksią sėdėti tol, kol 
būsiąs perduotas tardyti pagrindinės salos policijai. 

Palikome ūkininką gailauti išskerstų avių, o patys patraukėme at- 
gal į miestelį, plūkdami pažliugusiomis kalvomis per skalūno pilku- 
mo apyblandą. Vos atsidūręs namuose išsyk supratau: laukia griežtas 
pokalbis su tėčiu, tad pasistengiau nuginkluoti jį anksčiau, nei jis su- 
skubs užsipulti mane. 

— Pamelavau tau, tėti. Atsiprašau. 

— Tikrai? — rėžė jis sarkastiškai, mesdamas šalin permirkusį megz- 
tinį ir vilkdamasis sausą. - Tau tai - jau nemenkas žygdarbis. Tiktai, 
sakyk, apie kurį melą kalbame? Aš spėjau ir susipainioti tarp jų visų. 

— Apie tai, kad ėjau susitikti su draugais. Jokių kitų vaikų saloje 
nėra. Išgalvojau juos, nes nenorėjau, kad jaudintumeis, jog leidžiu 
ten laiką vienas. 

— Ką gi, aš iš tikrųjų jaudinuosi, nors daktaras ir tikino, kad nuo- 
gąstauti nėra ko. 

- Žinau, kad jaudiniesi. 

— O kokių ten įsitaisei įsivaizduojamų draugų? Daktaras Golanas 
žino apie tai? 

Papurčiau galvą. 

— Tai irgi netiesa. Aš tik norėjau kaip nors nusipurtyti tuos vyru- 
kus nuo sprando. 

Tėtis sunėrė rankas ant krūtinės nebesusigaudydamas, kuo tikėti. 

— Nagi iš tikrųjų. 

— Verčiau tegul jie laiko mane truputį kvankt nei avių skerdiku, 
ar ne? 

Atsisėdau prie stalo. Tėtis ilgokai žiūrėjo į mane, ir aš negalėjau 


suprasti: tiki manimi ar ne. Paskui nuėjo prie kriauklės, apsišlakstė 

veidą. Kai nusišluostęs vėl atsisuko, regis, jau buvo apsisprendęs: ti- 
kėti - kur kas mažiau bėdos. 

— Gal vis dėlto vertėtų dar sykį paskambinti daktarui Golanui? — 
paklausė. - Kad kaip reikiant iš širdies pasikalbėtumėte? 

— Jeigu tu nori. Bet man tikrai viskas gerai. 

— Kaip tik dėl to ir nenorėjau, kad trainiotumeis su tais repuojan- 
čiais vaikigaliais, — pasakė tėtis — tam, kad šneką galėtų užskaityti 
kaip tikrą griežtą pokalbį, būtinai reikėjo kokio nors pakankamai tė- 
viško finalinio akordo. 

— Iškart juos kiaurai permatei, tėti, ir nesuklydai, - pasakiau, nors 
širdies gilumoje netikėjau, kad bet kuris iš jų įstengtų nuveikti ką 
nors panašaus. Tiek Kirmis, tiek Dilanas šnekomis buvo kieti, bet ne 
daugiau. 

Tėtis atsisėdo prie stalo priešais mane. Atrodė pavargęs. 

— Man vis tiek maga sužinoti, kaip šitokią dieną įmanoma nusvilti 
saulėje. 

Ak taip. Sugebėjau nusvilti saulėje. 

— Tikriausiai mano oda labai jautri, - leptelėjau. 

— Ką čia ir pridursi, — sausai pratarė jis. 

Pagaliau jis mane paleido, ir aš palindau po dušu galvodamas apie 
Emą. Paskui valiausi dantis ir galvojau apie Emą, paskui prausiausi 
veidą ir galvojau apie Emą. Apsišvarinęs nuėjau į savo kambarį, išsi- 
traukiau iš kišenės jos duotą obuolį, pasidėjau ant naktinio staliuko. 
O paskui, lyg norėdamas įsitikinti, kad ji tikrai egzistuoja, pasiėmiau 
telefoną ir peržiūrėjau tą pavakarę darytas jos nuotraukas. Vis dar 
žiūrinėjau jas, kai išgirdau, kaip tėtis bruzda gretimame kambaryje 
ruošdamasis gulti, žiūrėjau ir tada, kai nutilo generatoriai ir išsijungė 
lempa, ir net tada, kai nebeliko jokio šviesos atšvaito, išskyrus jos 

veidą telefono ekranėlyje, gulėdamas tamsoje vis dar žiūrėjau į ją. 

ildamasis išvengti dar vieno pamokslo, atsikėliau su 

aušra pasiruošęs išsmukti iš namų anksčiau, nei pabus 

tėtis. Pakišau raštelį po jo durimis ir grįžau į savo kam- 
barį pasiimti Emos obuolio, bet ant naktinio staliuko, kur palikau, 
vėpūtinių ir kažkokį apvalų susiraukšlėjusį, tarsi guminį daikčiuką, 
maždaug golfo kamuoliuko dydžio. Jau buvau bepradedąs svarstyti, 
kas galėjo nučiupti obuolį, bet staiga sumojau, kad tasai guminis ka- 
muoliukas ir yra obuolys. Per naktį jis sugebėjo kažin kaip suvysti — 
šitaip sudžiūvusio vaisiaus kaip gyvas nebuvau regėjęs. Atrodė tarsi 
kokius metus laikytas maisto dehidratoriuje. Pamėginus paimti, jis 
subyrėjo man tarp pirštų it sausų Žemių grumstas. 

Nieko nesupratęs tik gūžtelėjau pečiais ir išėjau laukan. Įkyriai 
merkė lietus, bet netrukus palikau pilko dangaus niūrumą už nuga- 
ros ir išnirau į užtikrintą kilpos saulėkaitą. Tik šįsyk prie piramidės 
manęs nelaukė jokia daili mergaitė — tiesą sakant, nelaukė išvis nie- 
kas. Stengiausi vyti šalin nusivylimą, bet vis tiek jaučiausi nusivylęs, 
na, trupučiuką. 

Vos pasiekęs vaikų namus, ėmiau dairytis Emos, bet panelė Pere- 
grinė nusičiupo mane anksčiau, nei perėjau skersai vestibiulį. 

— Porą žodžių, ponaiti Portmanai, — ištarė ji ir nusivedė mane 


į nuošalią vietelę, šiuo atveju — virtuvę, vis dar prakvipusią sočiais 

pusryčiais, kuriuos aš pražiopsojau. Jaučiausi bemaž kaip iškviestas 
pasiaiškinti į direktorės kabinetą. 

Panelė Peregrinė atsišliejo į įspūdingo dydžio viryklę. 

— Ar tau patinka viešėti pas mus? — paklausė. 

Patikinau, kad taip, netgi labai. 

— Gerai, - atsakė ji, bet po to jos šypsena išnyko. — Kaip suprantu, 
vakar smagiai praleidai popietę su keletu mano globotinių. Ir įdo- 
miai pasišnekėjote. 

— Buvo puiku. Visi jie tikrai labai mieli. - Stengiausi kalbėti nerū- 
pestingai, bet buvo aišku: tai tiktai įžanga į kažką rimčiau. 

— Sakyk, - tarė ji, - kaip apibūdintum jūsų pokalbio temą? 

Pamėginau prisiminti. 

— Na, nežinau... kalbėjomės apie daugybę visokių dalykų. Kaip jūs 
gyvenate čia. Kaip viskas atrodo ten, iš kur atkeliavau aš. 

— Iš kur atkeliavai tu. 

— Taip. 

— Ir tu tikrai manai, kad tai išmintinga — kalbėtis apie ateities įvy- 
kius su vaikais iš praeities? 

— Vaikais? Jūs tikrai laikote juos vaikais? — šių žodžių pasigailėjau 
tą pat akimirksnį, kai jie nusprūdo man nuo liežuvio. 

— Jie ir patys laiko save vaikais, — irzliai atšovė ji. - O kaip juos 
pavadintum tu? 

Ji buvo akivaizdžiai nekaip nusiteikusi, tad aptarinėti subtilybių 
tikrai neketinau. 

— Na taip, turbūt vaikais. 

— Taigi. O dabar kartoju klausimą, — kiekvieną žodį ji pabrėžė, 
delnu nesmarkiai tekšnodama į krosnį, - ar tu tikrai manai, kad tai 
išmintinga — kalbėtis apie ateities įvykius su vaikais iš praeities? 

Pasiryžau rizikuoti: 

— Ne?.. 

— Ir vis dėlto kaip tik taip ir darai! Žinau tai, kadangi vakar per 
vakarienę Hjugas mus pavaišino dar ir ilgu išsamiu pasakojimu apie 
dvidešimt pirmo amžiaus telekomunikacijų technologijas. - Sarkaz- 
mas jos balse tiesiog gildė. —- Ar tu žinojai, kad dvidešimt pirmame 
amžiuje kieno nors siųstą tau laišką gali gauti kone akimirksniu? 

— Manau, kalbate apie elektroninį paštą. 

— Ką gi, Hjugas apie tai žinojo viską. 

— Nesuprantu, - prisipažinau. — Ar tai blogai? 

Ji atsiplėšė nuo viryklės ir šlubtelėjo žingsnį mano pusėn. Nors 
gera pėda žemesnė už mane, ji vis tiek baugino. 

— Aš - ymbrynė, tad mano pareiga, kuriai esu prisiekusi, - rūpin- 
tis, kad tie vaikai būtų saugūs, o tai visų pirma reiškia — rūpintis, kad 
jie visada būtų čia - kilpoje - šioje saloje. 

— Aišku. 

— Tavajame pasaulyje jie niekad negalėtų gyventi, ponaiti Por- 
tmanai. Tad kam kvaršinti jiems galvas didžiomis šnekomis apie 
nuostabiausius ateities stebuklus? O kas vyksta dabar? Pusė vaikų 
kaulija kelionės reaktyviniu lėktuvu į Ameriką, kita pusė svajoja apie 
dieną, kada galės įsigyti teletoną-kompiuterį, tokį kaip tavasis. 

— Atsiprašau. Net nepagalvojau apie tai. 

— Čia yra jų namai. Stengiausi, kad jiems čia būtų jauku — tiek, 
kiek įmanoma. Bet nepakeičiama tikrovė yra tokia: išvykti iš čia jie 
negali, ir būčiau labai dėkinga, jei susilaikytum neįpūtęs jiems tokių 
norų. 

— O kodėl jie negali išvykti? 

Prisimerkusi ji nužvelgė mane, o paskui palingavo galvą. 

— Meldžiu man atleisti. Vis dar nesugebu deramai įvertinti tavo 
Žinių stygiaus. 

Panelė Peregrinė, regis, iš prigimties negalinti ilgai nustygti nie- 


ko neveikusi, čiupo nuo viryklės prikaistuvį ir kibo šveisti plieniniu 

gremžikliu. Nesusigaudžiau, ar mano klausimas jai buvęs nebuvęs, 
ar tiesiog svarsto, kaip kiek įmanoma supaprastinti atsakymą. 

Švarų, išgremžtą prikaistuvį dunkstelėjusi atgal ant viryklės, ji vėl 
prašneko: 

— Tavajame pasaulyje jie negali užsibūti dėl to, kad ten labai grei- 
tai susentų ir numirtų. 

— Ką tai reiškia - numirtų? 

— Kaip galėčiau dar tiesiau pasakyti? Jie mirtų, Džeikobai, - kal- 
bėjo ji glaustai, atžariai, lyg norėdama kuo skubiau baigti šią temą. — 
Gal tau ir atrodo, kad mes radome būdą apmulkinti mirtį, bet tai 
iliuzija. Jeigu vaikai per ilgai užgaištų tavojoje kilpos pusėje, visi tie 
metai, kurie neslegia jų pečių čia, užgriūtų iš karto, vos per kelias 
valandas. 

Įsivaizdavau žmogų, staigiai vystantį ir galiausiai subyrantį į dul- 
kes kaip tas obuolys ant mano naktinio staliuko. 

— Siaubas, - net nusipurčiau. 

— Keletą tokių atvejų man teko nelaimė matyti savo akimis, ir 
tai vieni kraupiausių prisiminimų per visą gyvenimą. O aš, patikėk 
manim, gyvenau pakankamai ilgai, kad prisižiūrėčiau iš tiesų baisių 
dalykų. 

— Vadinasi, taip jau yra atsitikę? 

— Taip nutiko vienai mergaitei, deja, mano pačios globotinei — 
prieš daugelį metų. Šarlotė — toks jos vardas. Tai pirmas ir paskutinis 
kartas, kai buvau išsiruošusi aplankyti vienos iš savo seserų ymbry- 
nių. Per tą neilgą laiko tarpą, kol manęs nebuvo, Šarlotė sugebėjo 
išsprūsti iš vyresniųjų ją prižiūrinčių vaikų globos ir išklysti iš kilpos. 
Buvo, manding, kokie 1985-ieji, gal 1986-ieji. Šarlotę, vieną pačią ne- 
rūpestingai klajojančią po miestelį, aptiko konsteblis. Kadangi ji taip 
ir nesugebėjo paaiškinti, kas tokia esanti ar iš kur atsiradusi, - bent 


jau nesugebėjo suregzti tokio atsakymo, koks tenkintų konsteblį, — 

vargšė mergaitė buvo nedelsiant išsiųsta į pagrindinę salą, į vaikų 
globos įstaigą. Kol prisikapsčiau iki jos, praslinko dvi dienos, ir per 
tą laiką ji paseno trisdešimt penkeriais metais. 

— Jei neklystu, esu matęs jos nuotrauką, - ištariau. - Suaugusios 
moters mažos mergaitės drabužėliais. 

Panelė Peregrinė niauriai linktelėjo. 

— Po toji jau niekad nebebuvo kokia buvusi. Jai pasimaišė galvoje. 

— Kas jai nutiko? 

— Dabar gyvena pas panelę Naidžar. Panelės Naidžar ir Traš imasi 


visų sunkiausių atvejų. 

— Bet iš tikrųjų jie juk nėra įkalinti saloje, tiesa? — paklausiau. — 
Juk galėtų išvykti iš čia dabar, 1940-aisiais? 

— Taip — ir pradėti normaliai senti. Tik kuriems galams? Tam, 
kad pakliūtų į patį pragaištingo karo sūkurį? Kad nuolat susidurtų su 
žmonėmis, kurie jų bijo ir nesupranta? Be to, esama ir kitų pavojų. 
Tad geriausia yra likti čia. 

— Kokių kitų pavojų? 

Jos veidas apniuko, atrodė, jau gailisi prasitarusi. 

— Nieko tokio, dėl ko reikėtų nuogąstauti tau. Bent jau kol kas. 

Tai tarusi, išgujo mane laukan. Dar sykį paklausiau, ką turėjusi 
galvoje sakydama „kitų pavojų“, bet ji užvėrė durų širmą tiesiog man 
prieš nosį. 

— Verčiau pasidžiaugtum gražiu rytmečiu, — suulbėjo šiaip taip 
išspaudusi šypseną. — Eik, pasiieškok panelės Blum. Neabejoju, jai 
labai maga tave pamatyti. — Tai tarusi, išnyko namo gelmėse. 

Nuklydau į kiemą vis svarstydamas, kaip man išmesti iš galvos to 
sutrūnijusio obuolio vaizdinį. Vis dėlto neilgai trukus taip ir atsitiko. 
Užmiršti neužmiršau, tiesiog man tai neberūpėjo. Ir tai buvo užvis 
keisčiausia. 

Vėl leidausi ieškoti Emos ir iš Hjugo sužinojau, kad ji išėjusi į 
miestelį produktų, tad įsitaisiau medžio paunksnėje jos laukti. Ne- 
praslinkus nė penkioms minutėms, jau snūduriavau žolėje šypso- 
damasis lyg koks priekvailis ir taikingai svarstydamas, ką gausime 
priešpiečių. Tarsi patirčiau kvaitinantį poveikį paprasčiausiai bū- 
damas čia, lyg pati kilpa būtų koks narkotikas, tuo pat metu ir ra- 
minantis, ir žadinantis gerą nuotaiką - jei užsibūčiau čia per ilgai, 
tikriausiai niekad nebenorėčiau nė kojos iš čia iškelti. 

Jeigu tikrai taip ir yra, svarsčiau, tai daug ką paaiškina, tarkim, 
kaip šitie vaikai gali ištisus dešimtmečius gyventi vis tą pačią dieną 


ir neišprotėti. Taip, čia gražu ir gyvenimas čia nuostabus, bet jeigu 

viena diena niekuo nesiskiria nuo bet kurios kitos ir jei, kaip sakė 
panelė Peregrinė, vaikai negali niekur išvykti, tuomet čia — ne vien 
tik rojus, bet ir tam tikras kalėjimas. Tik toks hipnotizuojančiai jau- 
kus, kad metų metais gali to nepastebėti, o paskui jau bus per vėlu, 
iškeliauti — pernelyg pavojinga. 

Vadinasi, iš tikrųjų tai netgi ne sprendimas, priimtas laisva valia. 
Įklimpsti čia, ir tiek. Ir tik vėliau - gerokai vėliau, po ne vienų metų — 


imi svarstyti, kas būtų, jei nebūtum čia įstrigęs. 


Veikiausiai iš tikrųjų buvau užsnūdęs, mat vėlyvą rytą mane pažadi- 
no kažkas, baksnojąs į koją. Praplėšęs vieną akį išvydau mažytę figū- 
rėlę, gana panašią į žmogaus, matyt, mėginusią pasislėpti mano bate, 
bet susipainiojusią raištelyje. Ji buvo nevikri, nelanksčiomis ranko- 
mis ir kojomis, gal pusės rato gaubto augumo, apsirengusi darbiniais 
kareivio drabužiais. Stebėjau, kaip padarėlis dar valandėlę stengiasi 
išsilaisvinti, o paskui staiga sustingsta, visai kaip išsikvėpęs prisuka- 
mas žaisliukas. Atsirišau batą, kad galėčiau figūrėlę ištraukti, paskui 
ją apverčiau ieškodamas prisukimo raktelio, bet taip ir neradau. Iš 
arti žmogeliukas atrodė keistai, negrabaus darbo: galva - tik sumin- 
kyto molinio kūno iškyša, veidas —- apsitrynęs nykščio įspaudas. 

— Atnešk jį čionai! — kažkas šūktelėjo iš kiemo pakraščio. Ten, 
pamiškėje, ant kelmo sėdėjo berniukas ir mojo man. 

Kadangi neturėjau jokių skubesnių reikalų,. paėmiau molinį ka- 
reivėlį ir nuėjau tenai. Aplink berniuką spietėsi visas pulkas tokių 
prisukamų žmogeliukų, klupinėjančių lyg sugadinti robotai. Nespė- 
jus man jo pasiekti, figūrėlė mano rankose vėl atgijo: sutrūkčiojo ir 
ėmė rangytis, lyg bandytų ištrūkti. Padėjau ją prie kitų, nusibraukiau 


į kelnes molio trupiniais aplipusį delną. 

— Aš —- Enochas, - prisistatė berniukas. — O tu tikriausiai — jis? 

— Tikriausiai, —- patvirtinau. 

— Atleisk, jei šitas sudrumstė tau ramybę, - tarė berniukas, stum- 
damas grąžintąjį kareivėlį prie kitų. - Jie vis ko nors prisigalvoja, su- 
prask. Dar kaip reikiant neapmokyti. Nulipdžiau juos tik praėjusią 
savaitę. — Kalbėjo jis su vos juntamu londoniečių prastakalbės ak- 
centu. Akis supo numirėliški juodi ratilai, dėl to jis šiek tiek priminė 
meškėną. Berniuko kombinezonas - tas pats, kurį jis vilkėjo mano 
matytose nuotraukose, — buvo ištepliotas moliu ir žemėmis. Jei ne 
putlus veidas, jį visai galėtum palaikyti kaminkrėčiu iš „Oliverio 
Tvisto“. 

— Juos nulipdei tu? —- Man tai išties padarė įspūdį. - Kaip? 

— Tai homunkulai, — atsakė jis. - Kartais pritvirtinu jiems lėlių 
galvas, bet šįsyk skubėjau ir nesivarginau. 

— Kas yra homunkulai? 

— Daugiau nei vienas homunkulas, — atsakė jis, tarsi tai turėtų 
būti aišku kiekvienam nevispročiui. - Kai kas tvirtina, kad reikėtų 
sakyti homunkuliai, bet tai, man atrodo, skamba kvailai, ar ne? 


— Tai jau taip. 

Mano grąžintasis molinis kareivėlis vėl kažin kur nuklydo. Eno- 
chas koja stumtelėjo jį atgal į būrį. Man pasirodė, kad jie gerokai iš- 
klero: sujudo sukruto, daužydamiesi vieni į kitus lyg kokie sužadinti 
atomai. 

— Ei, kaukitės, ar jūs kokios mergiščios? — įsakė jiems Enochas, ir 
aš tik tada susizgribau, kad jie ne šiaip sau grumdosi, o daužo vieni 
kitus kumščiais ir spardo kojomis. Tiktai pagedęs molinukas nėmaž 
nesidomėjo kautynėmis, jis ir vėl nurisnojo kažkur į šalį. Enochas 
pastvėrė jį ir nulaužė kojas. 

— Štai kas atsitinka tiems, kurie dezertyruoja iš mano armijos! — 
suriko ir nubloškė suluošintą figūrėlę į žolę, kur ši liko gulėti grotes- 
kiškai rangydamasi, kol ją užvirto kiti kariai. 

— Ar šitaip tu elgiesi su visais žaislais? 

— O ką? - paklausė jis. - Tau jų gaila? 

— Nežinau. O turėčiau gailėti? 

— Ne. Jeigu ne aš, jie nė nebūtų gyvi. 

Aš nusijuokiau, ir Enochas iš padilbų dėbtelėjo į mane. 

— Kas juokinga? 

— Tu pajuokavai. 

— O tu, pasirodo, gana bukas, ar ne? — tarė jis. - Pažvelk. 

Pastvėręs vieną kareivį, Enochas nuplėšė jam drabužius. Tada 
abiem rankomis perlaužė jį pusiau ir iš lipnios krūtinės ištraukė ma- 
žytę plastančią širdutę. Kareivis išsyk suglebo. Suspaudęs nykščiu ir 
smiliumi, Enochas atkišo širdutę man. 

— Pelės, — paaiškino. — Štai ką aš sugebu: atimti gyvybę iš vieno 
padaro ir atiduoti kitam: arba molio luistui, tokiam kaip šitie, arba 
kam nors, kas anksčiau buvo gyvas, bet dabar jau nebe. - Jis įsibruko 
nurimusią širdutę į kombinezono užantį. - Kai tiktai perprasiu, kaip 
juos deramai apmokyti, įsitaisysiu visą armiją. Tik tada jie bus di- 


džiuliai. - Jis pakėlė ranką virš galvos rodydamas man, kokio dydžio. 

— O ką sugebi tu? - paskui paklausė jis. 

— Aš? Tiesą sakant, nieko. Tai yra nieko ypatingo — nieko tokio 
kaip jūs. 

— Gaila, - pareiškė jis. — Bet vis tiek liksi gyventi su mumis? — Tai 
nuskambėjo anaiptol! ne kaip draugiškas kvietimas, jam tiesiog buvo 
smalsu. 

— Nežinau, - atsakiau. - Dar negalvojau apie tai. 

Melavau, žinoma. Aišku, aš galvojau apie tai, bet veikiau svajojau 
nei iš tikrųjų galvojau. 

Jis įtariai nužvelgė mane. 

— Negi nenori? 

— Dar nežinau. 

Prisimerkęs jis lėtai linktelėjo, lyg būtų pagaliau mane perpratęs. 

O paskui pasilenkė arčiau manęs ir kvėptelėjo: 

— Ema juk sakė tau apie miestelio antpuolį, ar ne? 

— Miestelio... ką? 

Jis tuojau nukreipė žvilgsnį į šalį. 

— Et, nieko. Tai toks žaidimas, kai kurie iš mūsų jį žaidžiame. 

Labai aiškiai pajutau, kad mane mėginama į kažką įklampinti. 

— Ji nieko man nesakė, - pratariau. 

Enochas, nenulipdamas nuo kelmo, pasislinko arčiau manęs. 

— Kaip kažin ką, aišku, nesakė, —- pareiškė. — Galvą guldau: čia 
esama daugybės dalykų, apie kuriuos ji nenorėtų, kad žinotum. 

— Šit kaip? O kodėl? 

— O todėl, kad čia visai ne taip jau nuostabu, kaip visi stengiasi 
tave įtikinti, o sužinojęs tu visai nebenorėtum pasilikti. 

— O kokie tie dalykai? — paklausiau. 

— Negaliu sakyti, — jis apdovanojo mane velniška šypsena. - Jei 
pasakysiu, pats pakliūsiu į bėdą. 


— Nei man rūpi, nei ką, - numojau. —- Pats užsiminei. 

Pakilau eiti sau. 

— Palauk! - jis stvėrė mane už rankovės. 

— Ko man laukti, jei vis tiek neketini nieko man sakyti? 

Jis mąsliai pasitrynė smakrą. 

— Man nevalia nieko tau sakyti, tas tiesa... bet kažin ar įstengčiau 
tave sulaikyti, jeigu užkopęs laiptais į antrą aukštą užsuktum į kam- 
barį koridoriaus gale. 

— O ko? - paklausiau. — Kas ten yra? 

— Ten mano draugas Viktoras. Jis norėtų su tavim susipažinti. 
Nueik, šnektelėk su juo. 

— Gerai, - neprieštaravau. — Taip ir padarysiu. 

Pasileidau namo linkui, bet Enochas dar švilptelėjo man pavy- 
mui. Atsigręžiau: jis mostu pavaizdavo braukiąs ranka per durų stak- 
tą. Raktas, ištarė be garso, vien lūpomis. 

— Kam man raktas, jei kažkas yra viduje? 


Jis nusisuko apsimesdamas, kad neišgirdo. 


Nuslimpinau į namą ir lyg niekur nieko užlipau laiptais viršun, tarsi 
būčiau turėjęs ten kokių reikalų ir man visiškai nerūpėtų, ar kas nors 
apie tai žino. Niekieno nepastebėtas sėkmingai pasiekiau antrą aukš- 
tą, nustypčiojau į koridoriaus galą, patimpčiojau kambario durų ran- 
keną. Užrakinta. Pabeldžiau - niekas neatsakė. Dirstelėjęs per petį ir 
įsitikinęs, kad niekas nežiopso, perbraukiau ranka durų rėmo viršų 
ir, žinoma, užčiuopiau raktą. 

Atsirakinau duris ir smukau vidun. Kambarys niekuo nesiskyrė 
nuo kitų miegamųjų: spintelė su stalčiais, drabužių spinta, vazoje 
pamerktos gėlės ant naktinio staliuko. Vėlyvo ryto saulės spinduliai, 


besismelkiantys pro užtrauktas užuolaidas, atrodė garstyčių spalvos, 


——7D—0—4- 1414 ——————— 


šviesa buvo tokia sodriai geltona, kad visas kambarys atrodė užtvin- 
dytas skystu gintaru. Ne iš karto pastebėjau lovoje gulintį vaikiną 
užmerktomis akimis ir vos vos pračiaupta burna - jį slėpė nėrinių 
užuolaida. 

Sustingau pabūgęs jį pažadinti. Atpažinau vaikiną iš nuotraukos 
panelės Peregrinės albume, nors nė sykio nebuvau matęs jo prie stalo 
ar sutikęs kur nors kieme, mudviejų niekas nesupažindino. Nuotrau- 
koje jis buvo užfiksuotas miegantis lovoje — visai kaip dabar. Galbūt 
jis tyčia atskirtas nuo visų, gal užsikrėtęs kokia miego liga? Nejaugi 
Enochas siekė susargdinti ir mane? 

— Ei... - sukuždėjau. — Nemiegi? 

Jis nė nekrustelėjo. Paliečiau delnu jam ranką, atsargiai papur- 


čiau. Jo galva bejėgiškai kryptelėjo į vieną pusę. 

Staiga man į galvą šovė šiurpi mintis. Norėdamas patikrinti, ar 
prielaida teisinga, ištiesiau ranką, prikišau delną jam prie burnos. 
Taip ir nepajutau nė menkiausio kvėpsnio. Pirštu netyčia brūkšte- 
lėjau lūpas — šios buvo šaltos kaip ledas. Pritrenktas skubiai atitrau- 
kiau ranką. 

Ir tada išgirdau žingsnius. Staigiai atsisukau - tarpduryje stovėjo 
Bronvina. 

— Tau nedera čia būti! - sušnypštė ji. 

— Jis miręs, — ištariau. 

Bronvinos žvilgsnis nuslydo prie vaikino, veide susimetė raukšlės. 

— Tai Viktoras. 

Staiga prisiminiau, kur buvau matęs jo veidą. Senelio nuotrauko- 
je: jis — tasai vaikinas, iškėlęs akmenį. Viktoras buvo Bronvinos bro- 
lis. Neįmanoma buvo įspėti, kiek laiko jis miręs: sumestoje kilpoje 
laikas sukosi ratu, taigi tai galėjo įvykti kad ir prieš penkiasdešimt 
metų, ir vis tiek atrodytų tartum vakar. 

— Kas jam nutiko? — paklausiau. 

— Gal man prikelti tau senutį Viktorą? - pasigirdo balsas už nuga- 
ros. - Galėtum paklausti jo pats. 

Enochas. Jis įėjo vidun ir uždarė duris. 

Bronvina nusišypsojo jam pro tvinkstančias ašaras. 

— Tikrai jį prikeltum? Ak, prašau tave, Enochai. 

— Neturėčiau to daryti, - pareiškė jis. — Ir šiaip jau imu stigti šir- 
džių, o norint prikelti žmogų, tegul tik minutei, jų reikia baisybės. 

Bronvina prisiartino prie negyvo vaikino, pirštais suglostė plaukus. 

— Ak, prašau, - ėmė melsti. - Jau seny seniausiai nesišnekėjome 
su Viktoru. 

— Ką gi, turiu keletą karvių širdžių rūsyje, mirksta užraugtos sū- 
ryme... — jis apsimetė svarstąs. - Negaliu pakęsti, kai tenka naudoti 


antrarūšes sudedamąsias dalis. Šviežia — visada geriau! 

Bronvina ir iš tikrųjų pravirko. Viena ašara nutiško vaikinui ant 
švarkelio, ir mergaitė paskubomis nubraukė lašą rankove. 

— Baik žliumbti, - sudraudė ją Enochas, - juk žinai, kaip šito ne- 
pakenčiu. Šiaip ar taip, žadinti Viktorą - žiauru. Jam patinka ten, kur 
jis yra dabar. 

— O kurjis yra? — paklausiau aš. 

— Kas žino? Bet, kai tik prikeliame jį persimesti keliais žodžiais, 
jis, regis, visada siaubingai veržiasi kuo skubiau ten grįžti. 

— Iš tiesų žiauru yra tai, kad šitaip kamuoji Bronviną ir apgaudi- 
nėji mane, - atrėžiau jam. — O jeigu Viktoras tikrai mirė, kodėl jo 
nepalaidojate? 

Bronvina sviedė man kuo tikriausios pajuokos kupiną žvilgsnį. 

— Juk tuomet niekad jo nebepamatytume, - atsakė. 

— Tu mane užgavai, bičiuli, — tarė Enochas. - Užsiminiau apie 
galimybę ateiti čionai tik todėl, jog norėjau, kad sužinotum faktus. 
Aš tavo pusėje. 

— Tikrai? Kokie tuomet yra tie faktai? Nuo ko mirė Viktoras? 

Bronvina pakėlė galvą. 

— Jį nužudė... aiiti! - spygtelėjo taip ir nebaigusi sakinio, nes Eno- 
chas skaudžiai įžnybė jai į ranką. 

— Nutilk! — riktelėjo. - Ne tau valia šnekėti! 

— Tai jau visiška nesąmonė! — pasipiktinau aš. — Jei nė vienas ne- 
pasakysite, eisiu paklausti panelės Peregrinės. 

Enochas išplėtęs akis žingtelėjo prie manęs. 

— O ne, šito tikrai neturėtum daryti. 

— Taip? Ir kodėl gi?. 

— Paukščiui nepatinka, kai mes kalbamės apie Viktorą, - pasakė 
jis. — Bet, žinok, kaip tik dėl jo ji visada vilki juodai. Šiaip ar taip, 
nieku gyvu neturi sužinoti, kad mes buvome čia. Oi pastatytų mus 
visus ant blakstienų! 

Lyg tyčia kaip tik tą akimirką išgirdome su niekuo nesupainioja- 
mus žingsnius: laiptais aukštyn šlubčiodama kopė panelė Peregrinė. 
Bronvina išblyško ir, prasmukusi pro mane, šovė pro duris. Enochas 
nespėjo - aš užtvėriau jam kelią. 

— Pasitrauk! — sušnypštė jis. 

— Pasakyk, kas atsitiko Viktorui! 

— Negaliu! 

— Tada papasakok apie miestelio antpuolį! 

— To irgi negaliu! - Jis dar sykį mėgino prasibrauti pro mane, bet 
įsitikinęs, kad nepavyks, pasidavė. - Gerai jau, gerai, tik uždaryk du- 
ris, ir aš tau pakuždėsiu! 

Duris suskubau užverti kaip tik tą akimirką, kai panelė Peregri- 
nė pasiekė laiptų aikštelę. Pastovėjome prispaudę ausis prie durų: 
bene nugirsime kokį ženklą, kad įkliuvome? Vaikų namų direktorės 
žingsniai artėjo, bet daugmaž ties koridoriaus viduriu nutilo. Atsida- 
rydamos girgžtelėjo kitos durys, paskui trakštelėjo užsidarydamos. 

— Nuėjo į savo kambarį, - sukuždėjo Enochas. 

— Taigi, - mygau aš, - miestelio antpuolis. 

Regis, nuoširdžiai apgailestaudamas, kad išvis apie tai užsiminė, 
Enochas mostelėjo man atsitraukti nuo durų. Nusekiau paskui jį, o 
paskui pasilenkiau, prikišdamas ausį prie pat jo lūpų. 

— Kaip jau sakiau, mes žaidžiame tokį žaidimą. Pats gali suprasti, 
koks jis - iš pavadinimo. 

— Nori pasakyti, jūs iš tikrųjų puldinėjate miestelį? 

— Ką nors sudaužome, vaikomės žmones, pasiimame, kas mums 
patinka, šį tą sudeginame. Labai smagu, būna iš ko pasijuokti. 

— Juk tai siaubinga! 

— Juk mes turime kaip nors lavinti savo gebėjimus, ar ne? O jeigu 
kada nors prireiktų gintis? Kitaip visai sustabarėtume. Be to, laiko- 


mės tam tikrų taisyklių. Nieko nevalia užmušti. Tiktai pagąsdiname 

juos trupučiuką, ir viskas. O jei kas nors ir nukenčia, kitą dieną vis 
tiek būna kaip naujutėliai ir nieko neprisimena. 

— Ema irgi dalyvauja? 

— Nee. Tokio pat plauko kaip ir tu. Sako, kad tai blogai. 

— Tai ir yra blogai. 

Jis užvertė akis. 

— O judu išties verti vienas kito. 

— Ką dar šitai turėtų reikšti? 

Jis išsitempė visu savo penkių pėdų keturių colių ūgiu ir pirštu 
dūrė man į krūtinę. 

— Tai reiškia, kad verčiau nevaidintum man šikančio katino, drau- 
guži. Mat jei protarpiais nepuldinėtume nelemto kaimo, dauguma 
mūsų kažin kada būtų visai nukvakę. - Jis priėjo prie durų, apgniau- 
žė rankeną, bet dar atsigręžė į mane. - O jei manai, kad bjaurybės 
esame mes, palūkėk, kol susidursi su jais. 

— Su kuo - su jais? Apie kokį velnią jūs čia visi šnekate? 

Jis kilstelėjo vieną pirštą mane tildydamas ir išsprūdo lauk. 

Vėl likau vienas. Žvilgsnis nejučia krypo prie lovoje gulinčio 
kūno. Kas tau nutiko, Viktorai? 

Galbūt jis išprotėjo ir nusižudė? - atsliūkino mintis. Galbūt jį pri- 
baigė šita džiaugsminga, bet jokios ateities nežadanti amžinybė ir jis 
prisirijo žiurknuodžių ar šoko nuo uolos? O gal nagus prikišo jie? Tie 
„kiti pavojai“, apie kuriuos užsiminė panelė Peregrinė? 

Išlindau į koridorių ir patraukiau laiptų pusėn, bet staiga išgirdau 
panelės Peregrinės balsą už pravirų durų. Šmurkštelėjau į artimiau- 
sią kambarį ir tūnojau ten nekrustelėdamas, kol ji praklibikščiavo 
pro mane ir nušlumščiojo laiptais žemyn. Tik tada pastebėjau porą 
batų, stovinčių prie nepriekaištingai paklotos lovos. Tai buvo Emos 


batai. Atsidūriau jos kambaryje. 

Prie vienos sienos glaudėsi komoda su veidrodžiu, prie kitos — 
rašomasis stalas su pastumta po juo kėde. Tvarkingos mergaitės 
kambarys — mergaitės, neturinčios ką slėpti, ar bent jau taip at- 
rodė, kol spintelėje, prie pat krašto, neaptikau skrybėlių dėžutės. 
Ši buvo perrišta virvele, o ant dangtelio storu minkštu pieštuku 


užrašyta: 

Man tai buvo tas pat, kas buliui — raudona skraistė, plazdanti 
prieš snukį. Atsisėdau, dėžutę pasidėjau ant kelių, atrišau virvelę. 
Dėžutė buvo prikimšta laiškų: šimtas, gal daugiau, ir visi - nuo mano 
senelio. 

Širdis taip ir pasiuto kūlvirsčiuoti man krūtinėje. Kaip tik šitokią 
aukso kasyklą aš ir tikėjausi aptiksiąs senojo namo griuvėsiuose. Ži- 
noma, šniukštinėdamas nesijaučiau labai smagiai, bet jeigu visi čia 
taip atkakliai stengiasi saugoti paslaptis, man nė nelieka kitos išei- 
ties, tik mėginti viską išsiaiškinti pačiam. 

Troškau perskaityti viską, bet pernelyg baiminausi, kad mane gali 
kas nors užklupti, tad kibau sklaidyti laiškus, kad bent susidaryčiau 
bendrą vaizdą. Daugelis rašyti 1940-ųjų pradžioje, kai senelis Por- 
tmanas buvo armijoje. Paskaitinėjęs šen ir ten įsitikinau: visi jie ilgi ir 
sentimentalūs, kupini meilės prisipažinimų ir ne itin grakščių Emos 
grožio aprašymų, suregztų anuomet dar nelabai sklandžia senelio 
anglų kalba („Tu graži kaip gėlė, skanus ir kvapas, ar galiu nusiskin- 
ti?“). Prie vieno laiško buvo pridėta ir nuotrauka: senelis pozavo atsi- 
sėdęs ant bombos, su cigarete dantyse. 

Vėlesni laiškai vis trumpėjo, vis retėjo. Šeštajame dešimtmety- 
je jis rašė jau vos kokį kartą per metus. Paskutinis laiškas datuotas 
1963-iųjų balandį; voke laiško išvis nebuvo, tik kelios nuotraukos. 
Dvi — pačios Emos, kurias ji buvo jam siuntusi, o jis parsiuntė atgal. 
Pirmoji — dar iš ankstyvojo laikotarpio, Ema pozavo juokais, nuo- 
trauka atsakydama į jo nuotrauką: ji - skutanti bulves ir neva pap- 
sinti vieną iš panelės Peregrinės pypkių. Kita - jau kur kas liūdnesnė, 
spėju, Ema pasiuntė ją ilgokai nesulaukusi senelio laiško. Ir paskuti- 
nioji nuotrauka — iš tiesų paskutinė jo siųsta jai žinia —- buvo mano 


senelio, jau pusamžio vyro, su mergaite ant rankų. 

Gerą valandėlę stebeilijau į paskutiniąją nuotrauką, kol pagaliau 
susigaudžiau, kas ta mergaitė. Taigi mano teta Suzė, anuomet - gal 
kokių ketverių. Jokių vėlesnių laiškų nebebuvo. Susimąsčiau, ar ilgai 
dar Ema rašydavo seneliui, tegul ir nesulaukdama jokio atsako, ir kur 
jis dėjo jos laiškus. Tiesiog išmesdavo? Ar kur nors saugojo? Reikia 
manyti, vieną iš jos laiškų mano tėtis ir teta tada, vaikystėje, ir aptiko, 
dėl to laiško ir pamanė, kad senelis - svetimautojas ir melagis. Kaip 
skaudžiai jie klydo. 

Staiga išgirdau kažką krenkštelint ir atsigręžęs išvydau Emą, svi- 
linančią mane žvilgsniu iš tarpdurio. Paskubomis suglobiau laiškus 
jusdamas, kaip kaista veidas. Šaukštai popiet - įkliuvau. 

— Atleisk. Tikrai neturėčiau būti čia. 

— Ką jau žinau, tai žinau, — atrėžė ji. - Bet manęs gali nepaisyti, 
nenorėjau sutrukdyti tau skaityti. — Ji nudrožė prie komodos, išlupo 
vieną stalčių — šis nubildėjo ant grindų. — Sykį jau pradėjai, gal norė- 
tum apžiūrėti ir mano kelnaites? 

— Aš labai labai atsiprašau, - pakartojau. - Niekada šito nedarau. 

— Nenuostabu. Tikriausiai pernelyg užsiėmęs kitkuo, pavyzdžiui, 
žvalgaisi pro damų langus! - Ji stypsojo prie pat manęs drebėdama iš 
pykčio, kol aš skubomis grūdau laiškus atgal į dėžutę. 

— Žinok, kad jie buvo sudėti pagal tam tikrą tvarką! Duok šen, 
viską man suvelsi! 

Ji atsisėdo, mane pastūmė į šalį, o dėžutės turinį išvertė ant grin- 
dų ir kibo rūšiuoti laiškus taip mitriai, lyg būtų tikra pašto darbuoto- 
ja. Nutaręs, kad užvis geriausia bus laikyti liežuvį už dantų, aš tiktai 
nuolankiai stebėjau ją triūsiančią. 

Šiek tiek aprimusi ji tarė: 

— Taigi, norėjai sužinoti apie Abę ir mane, tiesa? Galėjai papras- 
čiausiai paklausti. 


— Aš nenorėjau šniukštinėti. 

— Dabar tai skamba gana abejotinai, tau pačiam taip neatrodo? 

— Turbūt kad taip. 

— Na? Tai ką norėtum sužinoti? 

Pagalvojau valandėlę. Nė nežinojau, nuo ko pradėti. 

— Tiesiog... kas atsitiko? 

— Ką gi, visus gražumynus praleisime, pradėsime nuo pačios pa- 
baigos. Iš tikrųjų tai visai paprasta. Jis išvyko. Sakė, kad myli mane, 
pažadėjo kada nors sugrįžti. Bet nebegrįžo. 

— Bet jis juk turėjo išvykti, ar ne? Kariauti? 

— Turėjo? Nežinau. Sakė niekad nepajėgsiąs susitaikyti su savimi, 
jei saugiai pratūnosiąs karą užuoglaudoje, kai tuo tarpu jo artimieji ir 
tautiečiai persekiojami ir žudomi. Tvirtino, esą tai jo pareiga. Spėju, 
kad pareiga jam reiškė daugiau negu aš. Šiaip ar taip, aš laukiau. Lau- 
kiau, netverdama nerimu, per visą sumautą karą, ir kaskart, gavusi 
laišką, nutirpdavau, ar tik nebus tai pranešimas apie jo žūtį. O pas- 
kui karas baigėsi, ir jis parašė negalįs grįžti. Esą čia išsikraustytų iš 
proto. Tvirtino armijoje puikiausiai išmokęs apsiginti, ir jam visiškai 
Ameriką, ten įsikursiąs, o kai jau turėsiąs namus, kur galėtume gy- 
venti, išsikviesiąs mane. Taigi, vėl laukiau. Laukiau taip ilgai, kad, jei 
vis dėlto būčiau išvažiavusi pas jį, ten būčiau atsidūrusi keturiasde- 
šimtmetė. Bet paskui jis susidėjo su kažin kokia prasčioke. Ir tuo, 
kaip sakoma, padėjo tašką. 

— Man taip gaila... Net nenutuokiau apie tai. 

— Sena istorija. Kadai nugrimzdusi, nebebandau traukti jos į pa- 
viršių. 

— Kaltini jį dėl to, kad likai įstrigusi čia, — ištariau aš. 

Ji aštriai dėbtelėjo į mane. 

— Kas pasakė, kad aš čia įstrigusi? - Ji atsiduso. - Ne, dėl nieko jo 
nekaltinu. Tiktai ilgiuosi jo, ir tiek. 

— Vis dar? 

— Kiekvieną mielą dieną. 

Ji pabaigė rūšiuoti laiškus. 

— Na štai, dabar jau žinai, — tarė ji užvoždama dangtelį. — Visa 
mano meilės istorija - sudulkėjusioje dėžutėje spintelėje. 

Ji giliai įkvėpė, tada užsimerkė ir sužnybė viršunosę. Vieną aki- 
mirksnį aš bemaž įžvelgiau seną moterį, slypinčią už jaunatviškų 
jos bruožų. Mano senelis sutrempė jos vargšę ilgesio kupiną širdį, ir 
žaizda tebekraujavo netgi dabar, praslinkus daugybei metų. 

Labai knietėjo ją apkabinti, bet kažkas mane sulaikė. Šalia manęs 
sėdėjo toji graži, smagi, nuostabi mergaitė, kuriai, stebuklų stebu- 
klai, aš, regis, iš tikrųjų patikau. Vis dėlto suvokiau, kad patinku jai 
ne aš. Jos širdis ilgėjosi kito, o aš buvau tik tarsi koks senelio pakai- 
talas. O šitai sustabdytų bet ką, nesvarbu, kaip karštai jos trokštum. 
Pažinojau vaikinų, kuriems kėlė šleikštulį vien mintis apie artimus 
santykius su buvusia draugo mergina. Žvelgiant iš tokių pozicijų, įsi- 
mylėti senelio merginą būtų bemaž kraujomaiša. 

Bet po akimirkos pats pajutau Emos delną ant savo rankos. Pas- 
kui — ir galvą ant peties, jos smakras lėtai slydo artyn mano veido. 
Jei kūno kalba išvis įmanoma pasakyti „pabučiuok mane“, tai buvo 
kaip tik tai. Dar sekundė — ir mūsų veidai atsidurs visiškai vienas 
priešais kitą, ir tada man teks rinktis: įsisiurbti jai į lūpas ar rimtai 
užgauti atšlyjant, o sykį aš ją jau užgavau. Jokiu būdu netvirtinu, kad 
nenorėjau jos pabučiuoti, — iš tiesų nieko kita ir netroškau, — bet 
pagalvojęs, kad tai įvyks vos per dvi pėdas nuo dėžutės su kruopščiai 
saugomais mano senelio meilės laiškais, ėmiau nervintis, pasijutau 
nei šiaip, nei taip. 

Jos skruostui prigludus prie manojo supratau: dabar arba niekad. 
Ir leptelėjau pirmą į galvą šovusį dalyką, galintį išsklaidyti apžavus. 


— Ar kas nors vyksta tarp tavęs ir Enocho? 

Ji akimoju atšoko ir pažvelgė į mane taip, lyg būčiau pasiūlęs kep- 
tų šunyčių pietums. 

— Ka?! Ne! Iš kur ištraukei tokią nesąmonę? 

— Iš jo paties. Apie tave jis kalba su kažkokiu kartėliu, be to, aiš- 
kiai jaučiu, kaip jis nepageidauja manęs čia, lyg aš grasyčiau suardyti 
jo ketinimus, ar dar ką. 

Jos akys vis labiau plėtėsi. 

— Visų pirma, neturi jis jokių „ketinimų“, kuriuos tu galėtum „su- 
ardyti“, patikėk. Jis tiesiog pavydus kvailys ir melagis. 

— Tikrai toks? 

— Apie kurį variantą klausi? 

— Jis melagis? 

Ji prisimerkė. 

— O ką? Kokių nesąmonių jis tau priskiedė? 

— Ema, kas atsitiko Viktorui? 

Mano klausimas ją, regis, pribloškė. Paskui, linguodama galvą, 
sumurmėjo: 

— Kad jį galai, tą savanaudį vaikiščią. 

— Žinau: esama kažkokios paslapties, apie kurią niekas nenori 
man pasakoti. O aš kaip tik ir noriu ją sužinoti. 

— Negaliu sakyti ir aš, — tarė ji. 

— Tik tai iš visų ir girdžiu! Aš negaliu kalbėti apie ateitį. Tu negali 
kalbėti apie praeitį. Panelė Peregrinė įstūmė mus į tikrai keblią pa- 
dėtį. Paskutinis mano senelio pageidavimas buvo, kad atvažiuočiau 
čionai ir išsiaiškinčiau tiesą. Negi tai nieko nereiškia? 

Ji paėmė mano ranką, pasidėjo ant kelių ir užsižiūrėjo į ją. Atrodė, 
ieško tinkamiausių žodžių. 

— Tavo tiesa, - ištarė galiausiai. - Reiškia. 

— Tai papasakok. 


— Ne čia, - sukuždėjo ji. - Šiąnakt. 

Mudu sutarėme susitikti tą pačią naktį, vėlai, kai tiek mano tėtis, 
tiek panelė Peregrinė jau turėtų miegoti. Ema primygtinai tvirtino, 
esą tai — vienintelė išeitis, kadangi sienos turinčios ausis, o išsprūsti 
vidury dienos nemačiomis ir nesukeliant įtarimų — visiškai neįma- 
noma. Siekdami sukurti kuo patikimesnę iliuziją, neva neturime ko 
slėpti, mudu tą popietę trainiojomės po kiemą visų akivaizdoje, o kai 


saulė ėmė krypti vakarop, aš patraukiau pelkės link vienas. 


Dvidešimt pirmame amžiuje tai buvo dar vienas darganotas vakaras, 
ir aš, galiausiai pasiekęs barą, net apsidžiaugiau atsidūręs bent jau 
sausoje vietelėje po stogu. Tėtį aptikau vieną patį sėdintį prie staliu- 
ko ir globstantį alaus bokalą, tad prisitraukiau kėdę ir ėmiausi riesti 
istorijas, kaip praleidau dieną, tuo pat metu servetėlėmis šluostyda- 
masis veidą. (Šį tą jau spėjau sužinoti apie melą: kuo daugiau meluo- 
ji, tuo lengviau darosi.) 

Bet tėtis klausėsi tik viena ausimi. 

— Aha, - protarpiais murmtelėdavo. - Labai įdomu. — O paskui 
žvilgsnis kažkur nuslysdavo, ir jis trūktelėdavo dar mauką alaus. 

— O tau kas yra? - neiškenčiau. — Vis dar siunti ant manęs? 

— Ne, ne, nieko panašaus, - jis jau buvo beimąs aiškinti, bet apsi- 
galvojęs numojo ranka. - Et, kvailystė, ir tiek. 

— Tėti... Nagi! 

— Nieko tokio, tik... toksai vyrukas... pasirodė prieš porą dienų. 
Dar vienas paukščių stebėtojas. 

— Kas nors pažįstamas? 

Tėtis papurtė galvą. 

— Nesu iki šiol jo matęs. Iš pradžių pamaniau: koks nors nesusitu- 


pėjęs mėgėjas, entuziastas... Bet jis vis ateina į tas pačias vietas, stebi 

tas pačias perimvietes, užsirašinėja. Neabejotinai žino, ką daro. O ir 
turi „Predator“, taigi, aišku — profas. 

— „Predator“? 

— Žiūronus „Predator“. Čia tau ne juokas. — Jis jau trečią kartą 
sugniaužė ir vėl išlygino popierinę staltiesėlę — nervinis įprotis. — 
Tiesiog... supranti, maniau, ši paukščių populiacija — mano vieno 
atradimas. Išties norėjau, kad knyga apie juos būtų šis tas ypatinga. 

— O tada ima ir pasirodo tasai šūdžius. 

— Džeikobai... 

— Turėjau galvoj — tasai niekdara kalės vaikas. 

Jis nusijuokė. 

— Ačiū, sūnau, šito užteks. 

— Tavo knyga ir bus šis tas ypatinga, - mėginau jį padrąsinti. 

Tėtis gūžtelėjo pečiais. 

— Nežinau. Viliuosi. — Vis dėlto tvirto įsitikinimo balse nebuvo 
justi. 

Aš labai gerai žinojau, kas bus toliau. Tai tik vienas etapas to ap- 
gailėtino ciklo, iš kurio tėtis negalėjo išsivaduoti. Jis amžiais aistrin- 
gai susidomi kokiu nors projektu, neria į jį stačia galva, apie nieką 
kita nė nešneka, ir taip ištisus mėnesius. O paskui neišvengiamai iš- 
nyra kokia nors menka kliautis, kas nors ima kaišioti net ne pagalius, 
gal šiekštus jam į ratus, ir tėtis, užuot tai įveikęs, leidžiasi visiškai 
užvaldomas nevilties. O tada nė mirktelėti nespėji —- projektas garma 
į kanalizaciją, o tėtis, žiūrėk, užsidega kuo nors kitkuo, ir ciklas pra- 
sideda iš pradžių. Jis amžiais pernelyg lengvai nuleidžia rankas. Kaip 
tik dėl šios priežasties jo stalčiuje nugulė gal šeši neužbaigti rank- 
raščiai, o paukščių krautuvėlė, kurią ketino steigti su teta Suze, taip 
niekad ir nebuvo atidaryta; dėl tos pačios priežasties jis, turėdamas 


Azijos kalbų bakalauro diplomą, niekad taip ir nenuvažiavo į Aziją. 

Jam jau keturiasdešimt šešeri, o jis vis dar tebeieško savo vietos pa- 
saulyje, vis dar stengiasi įrodyti galįs išsiversti ir be mamos pinigų. 

Dabar jam labiausiai reikėjo pokalbio nuotaikai pataisyti, bet aš 
tokiam pokalbiui — visai niekam tikęs pašnekovas, tad pasistengiau 
bent šiek tiek pakeisti temą. 

— O kur tasai įsibrovėlis apsistojęs? — paklausiau. - Maniau, kad 
vienintelį miestelio viešbučio numerį esame užėmę mes. 

— Tikriausiai palapinėje, - spėjo tėtis. 

— Tokiu oru? 

— Tokie jau tie užkietėję ornitologai. Kuo atšiauresnėmis sąlygo- 
mis įsikursi, tuo labiau priartėsi prie savo stebėjimų objekto — tiek 
fiziškai, tiek psichologiškai. Nepritekliai skatina siekti laimėjimų, ir 
panašiai. 

Aš nusijuokiau. 

— Tai ko pats neįsikuri palapinėje? — Vos spėjęs tai pasakyti, iškart 
pasigailėjau. 

— Dėl tos pačios priežasties, dėl kurios mano knyga veikiausiai 
niekad neišvys dienos šviesos. Visuomet atsiranda kas nors, labiau 
atsidavęs darbui. 

Nejaukiai pasimuisčiau kėdėje. 

— Visai ne tai turėjau galvoj. Aš tik norėjau pasakyti... 

— Ššš! — tėtis staiga įsitempė ir vogčia dirstelėjo į duris. - Užmesk 
akį, tik nepastebimai. Jis ką tik įėjo vidun. 

Prisidengiau veidą valgiaraščiu ir. žvilgtelėjau per viršų. Tarp- 
duryje stypsojo toksai iš pažiūros nevalyvas barzdotas individas ir 
trepsėjo, purtydamas vandenį nuo batų. Galvą dengė gobtuvas nuo 
lietaus, jis buvo su tamsiais akiniais, vilkėjo, bent taip pamaniau aš, 
kelis megztinius, užmaukšlintus vienas ant kito, ir dėl to atrodė tiek 


storas, tiek ir tarsi koks laikinas. 

— Kaip iš akies trauktas benamis Kalėdų Senis, man patinka, — 
šnipštelėjau. — Tik pamanyk, tokį įvaizdį susikurti turbūt nelengva. 
Tiesiog paskutinis mados klyksmas. 

Tėtis nekreipė į mane dėmesio. Žmogynas nuspūdino prie baro, 
ir šnekos aplink jį kiek pritilo. Kevas paklausė, ko tasai norėtų, jis 
kažką atsakė, ir Kevas išnyko virtuvėje. Nepažįstamasis laukė įbe- 
dęs žvilgsnį tiesiai prieš save. Po minutės Kevas sugrįžo, padavė tam 
maišelį, į kokius paprastai dedami maisto likučiai išsinešti. Žmogus 
jį paėmė, numetė ant baro kelis banknotus ir pasuko prie durų. Prieš 
išeidamas dar atsigręžė, lėtai nužvelgė patalpą. Ir galiausiai, po užsi- 
tęsusios minutės, išėjo. 

— Kojis užsisakė? — šūktelėjo tėtis, vos tik dunkstelėjo užsidaran- 
čios durys. 

— Porą žlėgtainių, - atsakė Kevas. - Sakė, jam nesvarbu, kaip pa- 
ruošti, tad gavo apyžalius, dešimt sekundžių pačirškintu vienu šonu, 
dešimt — kitu. Nesiskundė. 

Baro lankytojai sušurmuliavo, ėmė spėlioti, pokalbiai vėl gaudė 
garsiau. 

— Žalias žlėgtainis, — pasakiau tėčiui. - Turėtum pripažinti: netgi 
ornitologui tai gana keista. 

— Galjis iš tų, kurie valgo žalią maistą, - atsakė tėtis. 

— Aha, kurgi ne. O gal jam pakyrėjo gerti ėriukų kraują. 

Tėtis tik subaltakiavo į mane. 

— Tasai žmogus, nė kiek neabejoju, naudojasi turistine virykle. 
Turbūt jam patinka pačiam gamintis maistą po atviru dangumi. 

— Pilant lietui? Įdomu, kodėl tu jį gini? Maniau, jis tavo priešas 
numeris vienas. 

— Nė nesitikėjau, kad suprasi, - pasakė tėtis, - bet būtų labai mie- 
la, jei bent nustotum traukti mane per dantį. — Tai taręs jis pakilo ir 
nuspūdino prie baro. 

Po kelių valandų tėtis klupinėdamas užsigriozdino laiptais aukštyn, 
iš tolo trenkdamas alkoholiu, ir drėbėsi į lovą. Užmigo akimoju, tuo- 
jau pat ir griausmingai užknarkė. Aš stvėriau striukę ir išmoviau su- 
sitikti su Ema — neprireikė nė išsmukti vogčia. 

Gatvėse nebuvo nė gyvos dvasios, o tyla viešpatavo tokia, kad be- 
maž girdėjai rasą krintant. Danguje driekėsi skystoki debesys, pro 
kuriuos prasismelkė pakankamai mėnesienos man keliui nušviesti. 
Vos užsiropštus į kalvagūbrio keterą, apėmė keistas jausmas, lyg per- 
šulys, lyg dilgčiojimas —- apsidairęs pastebėjau žmogų, stebintį mane 
nuo tolimos atodangos. Jo rankos buvo pakeltos prie veido, alkūnės 
išskėstos į šalis, tarsi žvalgytųsi pro žiūronus. Pirmoji mintis, šovusi 
man į galvą, buvo tokia: Tai velniava, įkliuvau. Mat pamaniau, kad 
tai — kuris nors iš avių augintojų, apimtas įkvėpimo pabūti detek- 
tyvu. Bet jei tikrai taip, kodėl jis neprieina klausti, kur išsiruošiau? 

Galų gale nutariau: Jeigu jau įkliuvau, tai įkliuvau, koks skirtu- 
nas. Nesvarbu, ar sukčiau atgal, ar traukčiau pirmyn, žinia apie vėly- 
vą pasivaikščiojimą tėtį vis tiek pasieks. Tad kilstelėjau ranką atkišęs 
vieną pirštą ir patraukiau žemyn, į žvarbų rūką. 

Išnirus iš piramidės man pasirodė, kad debesis kažkas nulaupė 
nuo dangaus, o mėnulį pripūtė lyg didžiulį geltoną balioną, tokį ryš- 
kų, kad man beveik teko prisimerkti. Po kelių minučių per pelkę at- 
skubėjo Ema - atsiprašinėdama ir berdama žodžius it žirnius. 

— Atleisk, vėluoju. Truko ištisą amžinybę, kol visi galiausiai sugu- 
lė! O paskui dar užsiroviau ant Hjugo ir Fionos, sode seilėjančių kits 
kitam veidus. Bet dėl to nesirūpink. Jie prižadėjo niekam nesakyti, 
jei aš neprasitarsiu apie juos. 


Ji abiem rankomis apsikabino man kaklą. 

— Pasiilgau tavęs, — ištarė. — Atleisk dėl to, kas buvo anksčiau. 

— Ir tu man atleisk, - ištariau, negrabiai tapšnodamas jai nuga- 
rą. —- Taigi, pasikalbėkime. 

Ji atšlijo. 

— Ne čia. Yra geresnė vietelė. Tokia ypatinga vietelė. 

— Na, nežinau... 

Ji paėmė mane už rankos. 

— Nagi, nebūk toks. Tau patiks, pažadu. Ten viską tau ir papasa- 
kosiu. 

Bemaž neabejojau: ji tiesiog kėslauja priversti mane su ja pasi- 
glamžyti. Jei būčiau buvęs vyresnis ir išmintingesnis, ar bent vienas 
iš tų vyrukų, kuriems pasiglamžymų su dailiomis mergaitėmis nu- 
skyla taip dažnai, kad paskui nuteka kaip vanduo nuo žąsies, galbūt 
man būtų pakakę emocinės, taip pat ir hormoninės stiprybės atsi- 
spirti ir pareikalauti kalbėtis ten pat ir tuojau pat. Bet aš toli gražu 
nebuvau toks. Be to, ji taip švytėjo šypsodamasi man visa savo esy- 
be, ir tai, drauge su mažyčiais koketiškais judesiais, tarkime, rankos 
kilstelėjimu užsikišti plaukų sruogos už ausies, nejučia vertė mane 
trokšti sekti paskui ją, jai padėti, daryti viską, kad ir ko ji paprašytų. 
Jokios mano galios visam tam nė iš tolo negalėjo prilygti. 

Eisiu su ja, bet nė už ką jos nepabučiuosiu, tariau sau. Ir, sekda- 
mas jai pridurmui per pelkę, be paliovos kartojau it maldą: Tik nebu- 
čiuok jos! Tik nebučiuok jos! Mudu patraukėme miestelio linkui, bet 
paskui pasukome į pakrantės uolas, nuo kurių buvo matyti švyturys, 
ir stačiu takeliu nusiropštėme iki smėlėto paplūdimio ruožo. 

Prie pat vandens ji paliepė man luktelėti ir nubėgo kažko paim- 
šviesos pluoštu per viską: milijonus vandens paukščių, miegančių 
raupuotų uolų įdubose, didžiulius akmenis, išnirusius per atoslūgį, 


apipuvusį, smėlyje nugrimzdusį luotą. O paskui grįžo Ema - persi- 

rengusi maudymosi kostiumu ir nešina dviem kaukėmis su kvėpavi- 
mo vamzdeliais. 

— One, - ištariau. - Nieku gyvu. 

— Manau, tau reikėtų nusirengti bent iki apatinio trikotažo, - tarė 
ji, abejodama nužvelgusi mano džinsus ir striukę. — Tavo apranga 
vargu ar tinkama plaukioti. 

— Aš ir neketinu niekur plaukioti! Sutikau išsėlinti naktį iš namų 
susitikti su tavim, tas tiesa, bet — tik pasikalbėti, o ne... 

— Mes ir kalbėsimės, - užtikrino ji. 

— Po vandeniu. Aš - tik su apatiniais. 

Ji spirtelėjo į mane smėlio ir žengė porą žingsnių šalin, bet tuojau 
pat apsisuko ir grįžo. 

— Neketinu tavęs pulti, jei dėl to drebini kinkas. Nemanyk, kad tu 
jau kažin kas. 

— Ir nemanau. 

— Tai baik čiupinėtis ir lįsk iš tų kvailų kelnių! 

Ji ir iš tikrųjų puolė mane, parvertė žemėn ir, viena ranka mėgin- 
dama atsegti džinsų diržą, antrąja žėrė man į veidą saują smėlio. 

— Sukčiauji! — surikau springdamas ir spjaudydamas smėlį. - Taip 
kovoti negarbinga, negarbinga! 

Nebeturėjau iš ko rinktis, liko tik atsilyginti jai geroka sauja, ir vi- 
sai netrukus užvirė pats tikriausias smėlio mūšis be jokių apribojimų 
ar taisyklių. Jam pasibaigus, abu kvatojome ir bergždžiai stengėmės 
išsikratyti smėlį iš plaukų. 

— Taigi — dabar tau būtinai reikia išsimaudyti, tad gali nieko ne- 
laukęs ir lįsti į tą suknistą vandenį! 

— Gerai jau, gerai, tebūnie. 

Iš pat pradžių vanduo pasirodė toks šaltas, kad užgniaužė kva- 
pa, — ne pati maloniausia padėtis, kai mūvėdamas tik trumpikes esi 


ne vienas, - bet su temperatūra apsipratau gana greitai. Nubridome 

toliau nuo uolų, iki gylį ženklinančios karties, prie kurios buvo pri- 
rišta valtelė. Susiropštėme į ją, Ema padavė man irklą, ir abu kibome 
irtis švyturio linkui. Naktis buvo šilta, jūra — rami, ir aš kelias mi- 
nutes visai užsimiršau, svaiginamas ritmingo irklų pliaukšėjimo. Ta- 
čiau iki švyturio likus gal šimtui jardų, Ema staiga liovėsi irklavusi ir 
išsirito per bortą. Apstulbęs išvydau, kad ji, užuot panirusi bangose, 
ramiausiai atsistojo — vanduo siekė jai vos iki kelių. 

— Ar čia kokia smėlio sekluma, ar dar kas? — paklausiau. 

— Ne. - Ji kyštelėjo ranką į valtelę, apsigraibė, užčiuopė nedidelį 
inkarą ir įmetė jį į vandenį. Šis nugrimzdo gal tris pėdas, ne daugiau, 
ir į kažką atsitrenkė, išgirdau metalo žvangtelėjimą. Po akimirkos 
prašliuožė švyturio spindulys, ir aš įžiūrėjau po vandeniu laivo kor- 
pusą — šis po mumis driekėsi į visas puses kiek akys užmatė. 

— Nuskendėęs laivas! 

— Eikš čionai, — pakvietė ji, - visai nebetoli. Tik pasiimk kaukę. 

Atsargiai išlipau iš valtelės ir nusekiau jai pridurmu. Jei kas nors 
matė mus nuo kranto, tokiam stebėtojui turėjo pasirodyti, kad mudu 
žengiame vandens paviršiumi. 

— Tas laivas didelis? — paklausiau. 

— Didžiulis. Sąjungininkų karo laivas. Užplaukė ant saviškių mi- 
nos, čia pat ir nuskendo. 

Ji sustojo. 

— Nusisuk nuo švyturio, pažiūrėk minutę į kitą pusę, — tarė. — 
Kad akys apsiprastų su tamsa. 

Mudu pastovėjome žvelgdami į krantą, smulkios bangelės skala- 
vo mums šlaunis. Paskui Ema pasakė: 

— Gerai. O dabar sek paskui mane, tiktai giliai įkvėpk. 

Ji prisiartino prie tamsios skylės laivo korpuse - tikriausiai liuko, 


bent taip atrodė, - atsisėdo ant briaunos ir nėrė vidun. 

Visiška beprotybė, dingtelėjo man. Bet užsimaukšlinau jos duotą 

kaukę ir nėriau jai iš paskos. 
Emą, kuri, kabindamasi į kopėčių skersinius, leidosi dar giliau. Įsi- 
stvėriau viršutiniojo ir nusekiau paskui ją, leidausi rankomis kibda- 
masis į vieną skersinį po kito, kol pasiekiau metalines grindis — čia 
manęs laukė Ema. Man pasirodė, kad patekome į krovinių triumą, 
bet buvo pernelyg tamsu pamatyti ką nors daugiau. 

Paliečiau jai alkūnę ir parodžiau sau į burną. Juk reikia kuo nors 
kvėpuoti! Ji maloningai patapšnojo man ranką ir siektelėjo netoliese 
kadaruojančios plastikinės žarnelės; ši buvo sujungta su vamzdžiu, 
tįstančiu kopėčiomis iki pat paviršiaus. Įsikandusi žarnelę Ema iš 
visų jėgų pūstelėjo, net žandai išsipūtė, o paskui įkvėpė iš jos ir per- 
davė man. Su malonumu įtraukiau pilnus plaučius oro. Mes buvome 
po vandeniu, sename nuskendusiame laive, ir vis dėlto kvėpavome. 

Ema bedė pirštu į liuką priešais — tiesiog dar juodesnę už tam- 
są skylę. Papurčiau galvą: visai ten nenoriu. Bet ji sugriebė mane už 
rankos lyg kokį išsigandusį mažių ir nusitempė prie skylės, nepaleis- 
dama iš kitos rankos žarnelės. 

Pro angą įplaukėme į visišką tamsą. Valandėlę tiesiog plūduriavo- 
me, dalydamiesi kvėpavimo žarnele. Girdėti nebuvo nieko, tik mūsų 
išpučiamo oro, burbulais kylančio aukštyn, gurgėjimas ir protarpiais 
iš laivo gilumos atsklindantis duslus dundesys - bildėjo srovės išju- 
dintos sukiužusio korpuso nuolaužos..Net jei ir.būčiau užsimerkęs, 
nebūtų pasidarę nė kiek tamsiau. Buvome tarytum du astronautai, 
pakibę bežvaigždėje visatoje. 

O paskui kai kas atsitiko, ir tai buvo visiškai neįtikėtina, bet nuos- 
tabu. Viena po kitos ėmė žiebtis žvaigždės: tai čia, tai ten juodymėje 


plykstelėdavo žalia žiežirba. Pamaniau, kad man jau rodosi akyse. 

Bet jų žiebėsi vis daugiau, dar daugiau, kol galiausiai atsidūrėme ti- 
krame žvaigždyne — milijonai žalių mirksinčių žiburiukų apšvietė 
mūsų kūnus, nuo kaukių tiško atspindžiai. Ema ištiesė ranką, sprig- 
telėjo riešą, bet šįsyk delne nesusimetė ugnies kamuoliukas, tik visa 
plaštaka sužioravo gyvybingu mėlynu spindesiu. Žaliosios žvaigždės 
susispietė aplink ją blykčiodamos ir sūkuriuodamos, kartodamos jos 
judesius visai kaip žuvų guotas — kaip tik žuvų guotas, sumojau, jos 
ir buvo. 

Pakerėtas praradau bet kokį laiko pojūtį. Rodėsi, plūduriavome 
tenai ištisas valandas, nors veikiausiai užtrukome vos kelias minutes. 
Paskui Ema timptelėjo mane, ir mudu pro angą grįžome atgal prie 
kopėčių, užsikerioblinome aukštyn, o pirmas dalykas, kurį išvydau, 
vos galvai išnirus į vandens paviršių, buvo didinga, švytinti Paukščių 
Tako juosta, nutapyta dangaus skliaute, ir tada man dingtelėjo, kad 
žuvys ir žvaigždės drauge sukuria užbaigtą sistemą, kad vienos ir ki- 
tos yra kažkokios senovinės slėpiningos visumos dvi puikiai viena 
kitą atitinkančios dalys. 

Išsiropštėme ant laivo korpuso, nusitraukėme kaukes. Valandėlę 
tiesiog taip ir sėdėjome ant liuko briaunos: vandens semiami, liesda- 
miesi šlaunimis, bežadžiai. 

— Kas tai buvo? — paklausiau galų gale atgavęs amą. 

— Mes jas vadiname žibintakėmis. 

— Niekada nebuvau matęs tokių žuvų. 

— Nenuostabu - jų beveik niekas nėra matęs, - atsakė Ema. - Jos 
slepiasi. 

— Labai gražios. 

— Taip. 

— Ir ypatingos. 

Ema nusišypsojo. 


— Taip. Ir ypatingos. 

Jos delnas lyg nejučia nusileido man ant kelio, ir aš nesipriešinau, 
nes malonu buvo justi jo šilumą šaltame vandenyje. Įsiklausiau: kur 
tasai balsas mano galvoje, kartojantis nė už ką jos nebučiuoti? Bet jis 
buvo nutilęs. 

Dar akimirksnis — ir mudu jau bučiavomės. Mūsų lūpos susi- 
liejo, liežuviai čiuopė vienas kitą, jos tobulas baltas skruostas tilpo 
mano saujoje — visa tai nušlavė bet kokias mintis apie tai, kas dera, 
o kas ne, bet kokius prisiminimus apie priežastį, išvis atginusią 
mus čionai. Bučinys užtruko amžinybę, o paskui staiga baigėsi. Jai 
atšlijus, pats palinkau į priekį, negalėdamas atitraukti veido nuo 
jos. Bet ji įrėmė delną man į krūtinę, tuo pat metu ir švelniai, ir 
primygtinai. 

— Man juk reikia dar ir kvėpuoti, nuokvaka. 

Nusijuokiau. 

— Gerai jau. 

Suėmusi už rankų įsižiūrėjo į mane, o aš žiūrėjau į ją. Šitaip su- 
sikabinus žvilgsniais mus sujungęs jausmas, ko gero, buvo netgi sti- 
presnis nei bučiuojantis. O paskui ji tarė: 

— Tau reikėtų pasilikti. 

— Pasilikti, - pakartojau aš. 

— Čia. Su mumis. 

Jos žodžių tikrovė prasismelkė iki manęs, ir dar ką tik kvaitinę 
dilgčiojantys kerai išsisklaidė. 

— Aš tai norėčiau, bet tikriausiai negaliu. 

— Kodėl? 

Mintyse ėmiau sverti visus už ir prieš. Saulės šviesa, puotos, 
draugai... ir nesibaigianti vienodybė, ničniekuo viena nuo kitos nesi- 
skiriančios dienos. Kas per daug, visada nesveika, anksčiau ar vėliau 
apima šleikštulys — panašiai kaip mano mamą, nuolat perkančią vi- 


sokius prašmatnius mažmožius, kurie tuoj pat jai nusibosta. 

Bet... Ema. Čia yra dar ir Ema. Galbūt tai, kas galėtų būti tarp 
mūsų, nėra taip jau keista. Galbūt galėčiau šiek tiek užtrukti čia, my- 
lėti ją, o paskui grįžti namo. Vis dėlto — ne. Kai panūsčiau traukti 
namo, būtų jau per vėlu. Ji - sirena. Privalau išlikti stiprus. 

— Juk tu trokšti jo, ne manęs. Negaliu tau jo atstoti. 

Užgavau ją, nukreipė žvilgsnį į šalį. 

— Pasilikti turėtum ne dėl to. Tau skirta būti čia, Džeikobai. 

— Ne. Aš ne toks kaip jūs. 

— Kaip tik toks, - neatlyžo ji. 

— Ne. Aš - paprastų paprasčiausias, kaip ir mano senelis. 

Ema palingavo galvą. 

— Tikrai taip manai? 

— Jei sugebėčiau ką nors ypatinga, ką nors, ką galite jūs, negi tau 
atrodo, kad iki šiol nebūčiau pats to pastebėjęs? 

— Neturėčiau tau šito sakyti, — tarė ji, —- bet paprastas žmogus 
negali pakliūti į laiko kilpą. 

Valandėlę gromuliavau, ką išgirdęs, bet taip ir neperpratau. 

— Aš neturiu jokių ypatingų gebėjimų. Kito tokio vidutiniško kaip 
aš reikėtų dar paieškoti. 

— Tuo aš labai smarkiai abejoju, — atsakė ji. - Abė buvo apdova- 
notas retu, ypatingu talentu, galėjo tai, ko negali beveik niekas kitas. 

Pažvelgė tiesiai man į akis ir pridūrė: 


— Jis galėjo matyti pabaisas. 

is galėjo matyti pabaisas. Tą pat akimirksnį, kai ji išta- 

rė šiuos žodžius, visi košmarai, kuriuos vyliausi palikęs 

praeityje, siūbtelėjo atgal. Pabaisos buvo tikros. Jos ti- 
kros ir jos nužudė mano senelį. 

— Ašjas irgi matau, - sukuždėjau vos girdimai, lyg išpažindamas 
kokią gėdingą paslaptį. 

Ji apkabino mane sklidinomis ašarų akimis. 

— Taip ir žinojau, kad tu kažkuo ypatingas, — ištarė. — Ir tai iš 
mano lūpų - pats didžiausias komplimentas. 

Visą gyvenimą žinojau esąs keistokas. Tačiau kad būčiau ypatin- 
gas — šito nė sapne nebuvau sapnavęs. Vis dėlto, jei man duota regėti 
tai, ko nemato beveik niekas kitas, tuomet aišku, kodėl aną naktį, kai 
mone, man pasimaišė galvoje. Bet man nepasimaišė galvoje, neapni- 
ko haliucinacijos, nekamavo reakcija į stresą; vidurius gniaužiantis 
siaubas joms prisėlinus, taip pat ir kraupus reginys jas išvydus - štai 
kokia man tekusi dovana. 

— Ojjūs išvis jų nematote? — paklausiau. 

— Tik jų šešėlius, ir kaip tik dėl to jos dažniausiai medžioja naktį. 

— O kasjas sulaiko, kodėl nepuola jūsų dabar pat? — Vos tai išta- 
ręs, tuojau pasitaisiau: — Tai yra mūsų visų? 


Ji surimtėjo. 

— Jos nežino, kur mūsų ieškoti. Ir dar, jos negali prasiskverbti 
į kilpas. Taigi, saloje mes saugūs. Bet negalime niekur iš jos pasi- 
traukti. 

— Vis dėlto Viktoras taip ir padarė. 

Ema liūdnai linktelėjo. 

— Pats tvirtino, neva čia kraustosi iš proto. Sakė nebegalįs ištverti 
nė akimirkos. Vargšė Bronvina. Manasis Abė irgi išvyko, bet jo bent 
jau nepribaigė kiaurymės... 

Prisiverčiau pažvelgti į ją. 

— Man tikrai labai gaila, kad tenka šitai tau sakyti... 

— Ką? One. 

— Visi mane įtikino, neva tai — žvėrių darbas. Bet jei tu sakai tiesą, 
kaip tik tosios nužudė ir mano senelį. Tą naktį, kai jis žuvo, buvo pir- 
mas ir vienintelis kartas, kai mačiau baidyklę savo akimis. 

Ji apsiglėbė kelius, prisitraukė juos prie krūtinės ir užsimerkė. 
Apkabinau ją viena ranka, ir ji kryptelėjo galvą, priglusdama prie 
manosios. 

— Taip ir žinojau, kad jos anksčiau ar vėliau jį pričiups, - sukuž- 
dėjo. - Jis prisiekinėjo man Amerikoje būsiąs saugus. Sugebėsiąs ap- 
siginti. Bet mes niekad negalime jaustis saugūs — nė vienas iš mūsų... 
visiškai saugūs — ne. 

Šitaip sėdėjome šnekučiuodamiesi ant nuskendusio laivo korpu- 
so, kol ėmė leistis mėnulis, kylantis vanduo jau teškeno palei kaklą, 
o Emą ėmė krėsti drebulys. Tada susikibę už rankų patraukėme atgal 
prie valtelės. Dar irdamiesi išgirdome kažką šaukiant mūsų vardus, 
o apiplaukę uolėtą kyšulį išvydome Hjugą ir Fioną — juodu mojo 
mums nuo kranto. Netgi iš tolo buvo aiškiai matyti, kad atsitiko kaž- 
kas negera. | 

Pririšome valtelę ir tekini nuskuodėme pas juos. Hjugas sunkiai 


gaudė kvapą, įjaudrintos bitės šmaižiojo aplink jį į visas puses. 

— Kai kas atsitiko! Turi tučtuojau grįžti drauge su mumis! 

Ginčytis nebuvo kada. Ema užsitempė drabužius ant šlapio mau- 
dymosi kostiumėlio, aš klupinėdamas įsirangiau į smėlėtus džinsus. 
Hjugas abejodamas dėbtelėjo į mane. 

— Jam verčiau neiti, —- ištarė. — Tai rimta. 

— Ne, Hjugai, - nesutiko Ema. - Paukštis neklydo. Jis - mūsiškis. 

Hjugas net prasižiojęs įsistebeilijo į ją, paskui - į mane. 

— Tu jam pasakei?! 

— Turėjau pasakyti. Šiaip ar taip, jis beveik viską įspėjo pats. 

Hjugas kokiai akimirkai neteko žado iš nuostabos, bet paskui ryž- 
tingai pakratė man ranką. 

— Ką gi — sveikas, dabar tu šeimos narys. 

Nesusizgribau, ką sakyti, tad tiktai tarstelėjau: 

— Ačiū. 

Atgal į namą bėgome bėgte, tad apie tai, kas nutiko, iš Hjugo iš- 
gavome tik vieną kitą nuotrupą. Kai galiausiai miške stabtelėjome 
atsikvėpti, jis pasakė: 

— Prisistatė viena iš Paukščio draugių ymbrynių. Atplasnojo prieš 
kokią valandą, klaikios būklės, plyšodama visa gerkle — visus išvertė 
iš lovų. Bet nė nespėjome suprasti, ką nori pasakyti - susmuko be 
sąmonės. — Susikrimtęs jis pagniaužė rankas. - Tikrai žinau: atsitiko 
kažkas siaubinga! 


— Viliuosi, klysti, - pratarė Ema, ir mes vėl pasipustėme padus. 


Koridoriuje, prie pat uždarų svetainės durų, apie žibalinę lempelę 
spietėsi vaikai, neapsirengę, su suglamžytais naktiniais marškiniais; 
jie dalijosi spėlionėmis, kas galėję atsitikti. 


— Tikriausiai užmiršo iš naujo nustatyti kilpą, — pareiškė Klerė. 

— Prasmuko kiaurymės, galvą guldau, - nesutiko Enochas. - Gal- 
vą guldau: prasmuko ir surijo juos visus, nė kaulelių nepaliko. 

Klerė ir Oliva kūkčiodamos užsidengė veidus delnais. Horacijus 
pritūpė prie jų ir neva pamėgino guosti: 

— Na jau, na jau. Enochas pučia jums miglą, nesiklausykite. Kaip 
visiems gerai žinoma, kiaurymėms skaniausia jaunikliai. Štai kodėl 
jos paleido panelės Peregrinės draugę — jos skonis kaip padegusių 
kavos tirščių! 

Oliva praskėtė pirštus ir pro plyšelį dirstelėjo į jį. 

— O koks vaikų skonis? 

— Kaip bruknių, - visiškai rimtai atsakė jis. Mergaitės vėl apsipylė 
ašaromis. 

— Atstok nuo jų! - užriko Hjugas, ir Horacijus žvygtelėjęs spruko 
koridoriumi, kai jo link siūbtelėjo visas debesis bičių. 

— Kas ten dedasi? — iš svetainės atsklido panelės Peregrinės bal- 
sas. — Ar tik ne ponaitis Apistonas triukšmauja? O kur panelė Blum 
ir ponaitis Portmanas? 

Ema tik susigūžė ir nervingai dėbtelėjo į Hjugą. 

— Ji Žino? 

— Vos tik paaiškėjo, kad tu kažin kur išgaravusi, ji visai nuo koto 
nusprūdo. Pamanė, kad tave pagrobė padarai ar šiaip koks bjauras. 
Atleisk, Ema. Turėjau jai pasakyti. 

Ema palingavo galvą, bet neliko kas darą, tik eiti vidun ir garbin- 
gai ištverti pylą, kad ir kokia ji būtų. Fiona mostelėjo mums, tarytum 
linkėdama sėkmės, ir mudu atidarėme duris. 

Svetainėje tvyrojo prietema; vienintelis šviesos šaltinis buvo 
liepsna židinyje, svaidanti ant sienų virpančius šešėlius. Sunerimu- 
si Bronvina šokinėjo apie senutę, kuri apdujusi sverdėjo krėsle visa 
susupta į antklodę. Panelė Peregrinė, įsitaisiusi ant plačios sofos, 


šaukštu pylė jai į burną kažkokį tamsų skystį. 

Išvydusi senutės veidą Ema taip ir sustingo. 

— Viešpatie Dieve, - kuštelėjo. - Panelė Avocetė. 

Tik tada ją atpažinau ir aš, tiesa, ne be vargo - iš panelės Peregri- 
nės albumo nuotraukos, kurioje, dar vaikystėje, buvo įamžinta ir ji 
pati. Nuotraukoje panelė Avocetė atrodė tvirta ir nepalenkiama, bet 
dabar — silpna ir sugniužusi. 

Mums bežiūrint, panelė Peregrinė prikišo panelei Avocetei prie 
lūpų sidabrinį buteliuką, pakreipė jį, kad tekėtų skystis, ir vyresnioji 
ymbrynė, regis, atsigavo, išsitiesė, akys sužvilgo. Bet tai truko vos 
akimirką: tuojau pat ji vėl apsiblausė ir suglebo krėsle. 

— Panele Brantli, - panelė Peregrinė kreipėsi į Bronviną, — eik, 
pataisyk panelei Avocetei sofą atsigulti, o grįždama atnešk kokos 
vyno ir dar vieną brendžio buteliuką. 

Bronvina išdrožė iš kambario, praeidama oriai linktelėjo mums. 
Tada jau atėjo ir mūsų eilė - panelė Peregrinė tarė prislopintu balsu: 

— Didžiai mane apvylei, panele Blum. Didžiai. Ir dar iš visų naktų 
pasirinkai slapčia pasivaikštinėti būtent šią! 

— Atsiprašau, panele. Bet iš kur galėjau žinoti, kad nutiks kas nors 
bloga? 

— Derėtų tave nubausti. Bet, įvertinus aplinkybes, kažin ar verta 
prasidėti. - Ji paglostė žilus savo buvusios globėjos plaukus. - Panelė 
Avocetė nieku gyvu nepaliktų savo globotinių, kad atkeliautų čio- 
nai, - nebent būtų atsitikę kas nors tikrai pragaištinga. 

Židinyje ūžė kaitri ugnis, man net kakta išrasojo, bet krėsle su- 
smukusi panelė Avocetė visa virpėjo. Nejaugi ims ir numirs? Nejaugi 
pasikartos tragiška scena, kurios pagrindiniai dalyviai buvome mano 
senelis ir aš, tik šįsyk — panelei Peregrinei ir jos mokytojai? Vaizduo- 
tė nupiešė man reginį: aš su senelio kūnu ant rankų, apimtas siaubo, 
sutrikęs, nė neįtariantis kai ko, ką turėjau žinoti, neįtariantis nei apie 


jį, nei apie save. Tai, kas vyksta dabar, nusprendžiau, nė iš tolo ne- 

primena to, kas atsitiko man. Panelė Peregrinė visada gerai žinojo, 
kas esanti. 

Kažin, ar kaip tik dabar buvo tinkamiausias metas apie tai užsi- 
minti, bet supykęs neįstengiau prikąsti liežuvio. 

— Panele Peregrine... — ištariau, o kai ji pažvelgė į mane, paklau- 
siau: —- Kada ketinote man pasakyti? 

Ji buvo jau besižiojanti klausti: „Ką pasakyti?“, bet jos žvilgsnis 
nukrypo į Emą, ir atsakymą ji veikiausiai išskaitė mergaitės veide. 
Panelė Peregrinė plykstelėjo įtūžiu, bet išvydus, koks supykęs aš, jos 
įniršis kaipmat atlėgo. 

— Jau greit, vaikine. Suprask, prašau tave. Jei visą tiesą būčiau 
užvertusi tau ant pečių jau per pirmąjį susitikimą, tave būtų ištikęs 
šokas. Neįmanoma buvo įspėti, kaip pasielgsi. Gal būtum sprukęs 
neatsigręždamas ir niekada nebesugrįžęs. Negalėjau šitaip rizikuoti. 

— Tad nutarėte verčiau sugundyti mane linksmybėmis, maistu ir 
mergaitėmis, o viską, kas bloga, paprasčiausiai nuslėpti? 

Ema aiktelėjo. 

— Sugundyti? Ak, Džeikobai, tik negalvok šitaip apie mane. Aš to 
neištverčiau. | 

— Drįstu tvirtinti, kad smerki mus labai nepelnytai, - tarė panelė 
Peregrinė. — Jeigu kalbėsime apie gundymą - ką gi, tai, ką matei, ir 
yra mums įprastas gyvenimo būdas. Jokios apgaulės, tiesiog keletą 
dalykų mes nutylėjome. 

— Ką gi, tada aš pasakysiu jums vieną dalyką, — pareiškiau aš. — 
Vienas iš tų bjaurybių nužudė mano senelį. 

Panelė Peregrinė valandėlę žvelgė į ugnį židinyje. 

— Labai liūdna tai girdėti. 

— Tokią baidyklę esu matęs savo akimis. Bet vos kam nors apie tai 
užsimenu, visi bando mane įtikinti, kad išprotėjau. Tik štai aš visiškai 


neišprotėjęs, nebuvo išprotėjęs ir senelis. Visą gyvenimą jis kalbėjo 

man tiesą, o aš juo netikėjau. —- Mane nutvilkė gėda. - Jei būčiau pa- 
tikėjęs, galbūt jis dar dabar būtų gyvas. 

Panelė Peregrinė pastebėjo, kad pradedu drebėti, ir pasiūlė sėstis 
į krėslą priešais panelę Avocetę. 

Klestelėjau į krėslą, Ema prisiglaudė greta ant grindų. 

— Abė veikiausiai žinojo, kad tu ypatingas, — tarė. — Ir veikiausiai 
turėjo išties svarių priežasčių šito tau nesakyti. 

— Iš tikrųjų žinojo, — patvirtino panelė Peregrinė. - Užsiminė 
apie tai laiške. 

— Tuomet visai nieko nesuprantu. Jeigu viskas — visi jo pasakoji- 
mai — buvo tiesa ir jeigu jis žinojo, kad aš — toks pat kaip jis, kodėl 
slėpė tai iki paskutinės gyvenimo akimirkos? 

Panelė Peregrinė sugirdė panelei Avocetei dar kelis šaukštus 
brendžio, ir ši suaimanavusi kilstelėjo, paskui vėl susmuko krėsle. 

— Galiu nebent spėti, kad jis tikriausiai norėjo tave apsaugoti, — 
atsakė man panelė Peregrinė. - Mūsų gyvenime netrūksta išban- 
dymų ir netekčių. Abei jų teko dvigubai, mat jis gimė žydų šeimoje 
pačiu netinkamiausiu laiku. Jam teko susidurti su dvigubu genocidu: 
naciai naikino žydus, o kiauramėklės — ypatinguosius. Jį pernelyg 
skausmingai slėgė mintis, kad saugus slapstosi čia tokiu metu, kai jo 
gentainiai — tiek žydai, tiek ypatingieji - be gailesčio žudomi. 

— Jis sakydavo ėjęs į karą kovoti su pabaisomis, - ištariau. 

— Taip ir buvo, - atsiliepė Ema. 

— Nacių grėsmė po karo atslūgo, užtat kiauramėklės tik dar labiau 
sustiprėjo, — toliau kalbėjo panelė Peregrinė. — Taigi, kaip ir daugu- 
ma ypatingųjų, mes niekur nesitraukėme iš slėptuvės. Bet tavo se- 
nelis buvo negrįžtamai pasikeitęs. Pabuvęs kareiviu, tvirtai pasiryžo 
susikurti gyvenimą anapus kilpos. Tiesiog atsisakė slapstytis. 

— Meldžiau jo neišvykti į Ameriką, - pasakė Ema. — Visi prašėme 
jo to paties. 

— O kodėl jis pasirinko Ameriką? - paklausiau. 

— Anuomet kiauramėklių ten buvo nedaug, - atsakė panelė Pe- 
regrinė. — Po karo gana daug ypatingųjų emigravo į Ameriką. Kurį 
laiką daugelis jų sugebėjo niekuo neišsiskirti iš kitų žmonių - taip, 
kaip tavo senelis. Jam tai buvo karščiausia svajonė — būti paprasčiau- 
siu Žmogumi, gyventi paprasto Žmogaus gyvenimą. Dažnai apie tai 
rašydavo laiškuose. Neabejoju: kaip tik dėl to taip ilgai slėpė tiesą ir 
nuo tavęs. Norėjo, kad bent tau pavyktų tai, kas nebuvo skirta jam 
pačiam. 

— Gyventi paprasto Žmogaus gyvenimą, - ištariau aš. 

Panelė Peregrinė linktelėjo. 

— Bet pats nuo savo ypatingumo taip niekad ir nesugebėjo išsiva- 
duoti. Jis buvo pernelyg vertingas kiaurymių medžiotojas: dėl unika- 
laus savo talento ir dėl įgytos per karą kovotojo patirties. Jo paslau- 
gų prireikdavo gana dažnai, jo būdavo prašoma, netgi primygtinai, 
padėti išnaikinti ypač grėsmingus kiaurymių telkinius. Ir jis beveik 
niekad neatsisakydavo - tokios jau buvo prigimties. 

Prisiminiau, kaip senelis Portmanas nuolat išvykdavo į ilgai trun- 
kančią medžioklę. Šeimos albume buvo netgi medžioklės nuotrauka, 
tik nežinau, kas galėjo jį nufotografuoti, mat dažniausiai keliaudavo 
vienas. Būdamas vaikas manydavau, kad nuotrauka be galo juokin- 
ga, mat senelis joje vilki kostiumą. Kas gi išsiruošia į medžioklę su 
kostiumu? 

Štai ir atsakymas: tas, kuris medžioti ruošiasi šį tą rimčiau nei 


paprastus žvėris. 

Šis naujasis senelio įvaizdis mane sujaudino: iš paranojos apimto 
ginklų maniako, svetimautojo ir niekam tikusio vyro, nesugebėjusio 
pasirūpinti šeima, jis virto klajojančiu riteriu, visuomet pasiruošusiu 
rizikuoti gyvybe kitų labui, gyvenančiu automobiliuose ar pigiuose 
moteliuose, persekiojančiu mirtinai pavojingus šešėlius; jis grįždavo 
namo be keleto kulkų šovininėje, užtat paženklintas nuobrozdomis, 
kurių negalėdavo paaiškinti, o apie vis apninkančius košmarus nie- 
kam negalėjo prasitarti. Ir už visas sudėtas aukas iš tų, kuriuos mylė- 
jo, jis susilaukė tik paniekos ir įtarinėjimų. Tikriausiai kaip tik dėl to 
prirašė šitiek laiškų Emai ir panelei Peregrinei. Jos bent jau suprato. 

Grįžo Bronvina, nešina kokos vynu ir dar vienu buteliuku viskio. 
Išsiuntusi ją iš svetainės, panelė Peregrinė arbatos puodelyje paruošė 
abiejų gėrimų mišinį. Tada ėmėsi švelniai tapšnoti mėlynomis gys- 
liukėmis išraizgytą panelės Avocetės skruostą. 

— Esmeralda, — vis kartojo, - Esmeralda, privalai atsipeikėti ir 
išgerti tonizuojančio gėrimo, kurio tau štai paruošiau. 

Panelė Avocetė sudejavo, ir panelė Peregrinė prikišo puodelį jai 
prie lūpų. Senolė kartą kitą gurkštelėjo; nors čia pat užspringo ir už- 
sikosėjo, didžioji dalis rausvai violetinio skysčio vis dėlto nutekėjo 
stemple žemyn. Valandėlę atrodė, kad tuojau vėl nugrims į alpulį, bet 
staiga atsisėdo tiesiau, veidas prašvito. 

— Kad tave kur, — prabilo sausu, gargždžiu balsu. — Negi būsiu 
užmigusi? Ak, kaip negražu. — Šiek tiek nustebusi ji apžvelgė mus, 
lyg būtume išdygę nežinia iš kur. - Alma? Tu? 

Panelė Peregrinė suskato masažuoti kaulėtas senosios rankas. 

— Esmeralda, tu atlėkei pas mus iš tokios tolybės ir dar vidur nak- 
ties. Esu priversta pasakyti, kad visus mus čia sukėlei ant kojų. 

— Tikrai? — Panelė Avocetė prisimerkė, kaktoje susimetė raukšlės, 
o žvilgsnis smigo į sieną priešais, mirguliuojančią šmaižiojančiais še- 


šėliais. Staiga jos veidas apniuko. — Ak taip, - tarstelėjo ji. - Skubi- 

nausi tavęs perspėti, Alma. Privalai būti budri. Negali leisti, kad ir 
tave užkluptų iš netyčių, kaip tai nutiko man. 

Panelė Peregrinė liovėsi trynusi jai rankas. 

— Užkluptų... kas? 

— Padarai - kas gi kitas. Prisistatė naktį, dviese, apsimetę tarybos 
nariais. Tarybos narių vyrų, žinoma, nėra ir būti negali, bet apsimie- 
gojusius mano globotinius jiems pavyko apmulkinti — pakankamai 
ilgam, kad suskubtų surišti ir patraukti iš kelio. 

Panelė Peregrinė aiktelėjo. 

— Ak, Esmeralda... 

— Mudvi su panele Banting pažadino baimingi jų riksmai, - ėmė- 
si aiškinti panelė Avocetė, — bet netrukome įsitikinti, kad esame 
užremtos viduje. Užtrukome, kol išlaužėm duris, bet kai galiausiai 
ištrūkome ir sekdamos padarų tvaiką išnirome iš kilpos, kitapus pa- 
saloje mūsų tykojo visa govėda žvėrių šešėlių. Staugdami jie puolė 
mus... — ji užsikirto springdama ašaromis. 

— O kas nutiko vaikams? 

Panelė Avocetė tik papurtė galvą. Paskutinis šviesos atšvaitas už- 
geso jos akyse. 

— Vaikai tebuvo jaukas, — tarė. 

Emos pirštai įsmuko į mano delną, spustelėjo. Pastebėjau, kad ži- 
dinio ugniai nutvieskus panelės Peregrinės skruostus, ant jų sužvilga 
ašarų takeliai. 

— Jie kėsinosi į panelę Banting ir mane. Man pavyko ištrūkti. Pa- 
nelei Banting pasisekė mažiau. 

— Ją nužudė? 

— Ne. Pagrobė. Taip pat, kaip ir paneles Vren bei Trikriper, kai 
prieš dvi savaites buvo užpultos jų kilpos. Jie grobia ymbrynes, Alma. 


Ir veikia vieningai. Kokiu tikslu — apie tai baisu ir pagalvoti. 

— Vadinasi, antpuolio reikia laukti ir mums, - tyliai ištarė panelė 
Peregrinė. 

— Jei jiems pavyks jus surasti, - atsakė panelė Avocetė. - Jūs pasi- 
slėpę geriau nei daugelis, bet privalai būti viskam pasiruošusi, Alma. 

Panelė Peregrinė linktelėjo. Panelė Avocetė bejėgiškai žvelgė į 
savo rankas, gulinčias ant kelių ir drebančias - tikras paukštis sulau- 
žytais sparnais. Jos balsas ėmė trūkinėti. 

— Ak, mano brangieji vaikeliai... Lieka tik melstis už juos... Dabar 
vienui vieni... — Ji nusigręžė ir pravirko. 

Panelė Peregrinė apsiautė antklode senolės pečius ir pakilo. Mes 


išėjome jai iš paskos, palikdami panelę Avocetę vieną su jos sielvartu. 


Vaikus aptikome susigrūdusius koridoriuje už svetainės durų. Jei jie 
ir negirdėjo kiekvieno panelės Avocetės žodžio, tai nugirdo pakan- 
kamai - apie tai aiškiai bylojo nerimo temdomi jų veidai. 

— Vargšė panelė Avocetė... — sučiepsėjo Klerė, jos apatinė lūpa 
virpėjo. 

— Vargšai panelės Avocetės vaikai, - paantrino Oliva. 

— Ar dabar jie puls mus, panele? - paklausė Horacijus. 

— Mums reikės ginklų! - šūktelėjo Milardas. 

— Kovos kirvių! — įkišo savo trigrašį Enochas. 

— Bombų! - pridūrė Hjugas. 

— Liaukitės, tučtuojau! — suriko panelė Peregrinė ir kilstelėjo ran- 
kas reikalaudama tylos. - Privalome išlikti ramūs. Taip, tai, kas nu- 
tiko panelei Avocetei — kraupu, baisi tragedija, bet nereikia manyti, 
kad ji būtinai pasikartos čia. Vis dėlto budrumo prarasti nevalia. Tai- 
gi, iš namo išeiti galėsite tik man leidus ir tik poromis. Vos pastebėję 


kokį nepažįstamą asmenį, net jei jis pasirodytų esąs iš ypatingųjų, 

tučtuojau pranešite man. Apie tai ir apie kitas apsaugos priemones 
pasikalbėsime iš ryto. O dabar visi — tučtuojau į lovas! Vidunaktis — 
ne metas susirinkimams! 

— Bet, panele... - prasižiojo Enochas. 

— Marš į lovą! 

Vaikai nukurnėjo į savo kambarius. 

— Ką gi, o tu, ponaiti Portmanai... nejauku išleisti tave vieną. Ma- 
nau, geriausia būtų, jei liktum čia, bent jau tol, kol viskas kiek aprims. 

— Negaliu taip imti ir išnykti! Tėtis pasiustų. 

Ji suraukė antakius. 

— Tuomet pasilik čia bent šiąnakt. Primygtinai reikalauju. 

'— Sutinku - bet tik su sąlyga, jei papasakosite man viską apie tas 
baidykles, kurios nužudė senelį. 

Ji pakreipė galvą, nužvelgė mane kone pralinksmėjusi. 

— Ką gi, ponaiti Portmanai, negaliu užginčyti tavo noro žinoti. 
Įsitaisyk kol kas ant sofos, o rytą pirmų pirmiausia apie tai ir pasi- 
kalbėsime. 

— Ne, papasakokite dabar, - aš dešimt metų laukiau progos išgirs- 
ti tiesą ir nebegalėjau laukti nė minutės. —- Prašau jus. 

— Retsykiais, jaunuoli, tu pavojingai priartėji prie tos labai jau 
nežymios ribos, skiriančios žavingą atkaklumą nuo nepakenčiamo 
kietakaktiško bukumo. - Ji grįžtelėjo į Emą. - Panele Blum, gal at- 
neštum man kokos vyno butelaitį? Regis, šiąnakt liksiu nemigusi, tad 


prireiks gurkšnio kito pasižvalinti. 


Direktorės kabinetas buvo pernelyg arti vaikų kambarių ir naktiniam 
pokalbiui visai netiko, tad mudu persikraustėme į nedidelę oranže- 


riją pačioje pamiškėje. Susėdome ant apverstų vazonų tarp vijokli- 

nių rožių, žibalinę lempelę pasistatėme per vidurį ant žolės; už stiklo 
sienų dar nebuvo net justi brėkšmos. Panelė Peregrinė išsitraukė iš 
kišenės pypkę, pasilenkė prie lempos liepsnelės jos prisidegti. Kelis- 
kart mąsliai supapsėjo, pasiuntė palubėn mėlynų dūmų ratilų virti- 
nę, ir galiausiai prašneko. 

— Senais senais laikais žmonės klaidingai manė, kad mes esame 
dievai. Bet mes, ypatingieji - tokie pat mirtingi kaip ir paprasčiausi 
žmonės. Laiko kilpos tik padeda atidėti neišvengiamybę, ir mokėti 
už tai mums tenka brangiai — neatitaisomu atotrūkiu nuo pirmyn 
slenkančios dabarties. Kaip jau žinai, ilgalaikiai kilpų gyventojai į da- 
bartį gali nebent kyštelėti nosies galiuką, kitaip tuojau pat susentų ir 
mirtų. Šitaip buvo visada, nuo neatmenamų laikų. 

Dar sykį užtraukusi dūmą ji kalbėjo toliau: 

— Prieš kurį laiką, maždaug sulig šimtmečių sandūra, tarp mūsų 
pačių susiformavo atskira grupuotė — būrelis nepatenkintų ypatin- 
gųjų, puoselėjančių pavojingas mintis. Jie manė radę būdą, kaip iš- 
kraipyti laiko kilpos veikimą, kad gebantieji ja naudotis taptų nemir- 
tingi. Jie siekė ne tik sustabdyti senėjimo procesą, bet ir stumtelėti jį 
priešinga kryptimi. Kalbėjo apie amžiną jaunystę, kuria neva galėtų 
mėgautis nevaržomi uždaros kilpos, apie galimybę nekliudomai šo- 
kinėti iš praeities į ateitį ir atgal — ir išvengti pragaištingo šalutinio 
poveikio, iki šiol visada užkirsdavusio kelią tokiam lengvapėdišku- 
mui. Kitais žodžiais tariant — kaip įvaldyti laiką, patiems tampant 
nepavaldžiais mirčiai. Jau vien tokia idėja — tikra beprotybė, tušti 
pliauškalai, siekis nepaisyti patirtinio pasaulio dėsnių, kuriems pa- 
klūsta viskas! 

Ji aštriai iškvėpė ir valandėlę patylėjo, tramdydama jausmus ir 
rinkdamasi žodžius. | 

— Šiaip ar taip... Du mano broliai, apdovanoti neeiliniu protu, bet 


stokojantys išminties, susižavėjo šia idėja. Jiems net pakako įžūlu- 

mo reikalauti, kad aš padėčiau ją įgyvendinti! Kalbate apie siekį tapti 
dievais, bandžiau tikinti juos, o šitai neįmanoma. O net jei ir būtų 
įmanoma, to nieku gyvu nederėtų daryti. Tačiau mano žodžiai ne- 
atgrasė jų nuo tokio tikslo. Augę su panelės Avocetės globojamo- 
mis būsimosiomis ymbrynėmis jie apie unikalų mūsų meną nutuokė 
daugiau nei daugelis ypatingųjų vyrų — baisu ir pasakyti, bet kaip 
tik pakankamai, kad taptų pavojingi. Nepaisydami tarybos perspėji- 
mų, netgi grasinimų, 1908-ųjų vasarą mano broliai ir dar keli šimtai 
tos persimetėlių grupuotės narių, tarp kurių būta ir keleto galingų 
ymbrynių — išdavikės, visos iki vienos, - patraukė į Sibiro tundrą 
pradėti savo šlykštaus eksperimento. Tam pasirinko seną, jau dau- 
gelį šimtmečių nenaudotą, net pavadinimo neturinčią kilpą. Vylė- 
mės, kad po kokios savaitės jie sugrįš pabrukę uodegas, pažeminti ir 
atitokę, nekintančių gamtos dėsnių sutramdyti. Tačiau jų užmačios 
padariniai buvo kur kas dramatiškesni: driokstelėjo toks siaubingas 
sprogimas, kad langai sutarškėjo net Azorų salose. Visi, kas gyvas 
kokių penkių šimtų kilometrų spinduliu nuo epicentro, neabejotinai 
turėjo pamanyti, kad tai jau pasaulio pabaiga. Mes tarėme, kad visi 
jie turėjo žūti, kad tas klaikus, bemaž perskėlęs pasaulį griausmas — 
tik paskutinis bendras jų pasisakymas. 

— Bet jie išgyveno, — spėjau aš. 

— Tam tikra prasme - taip. Kiti šitokią jų egzistenciją tikriausiai 
pavadintų gyvu prakeiksmu. Po kelių savaičių prasidėjo puldinėji- 
mai: ypatinguosius užgriūdavo kažkokios kraupios esybės, kurių 
buvo matyti tik šešėliai —- juos pačius regėjo tik itin retas ypatingasis, 
toksai kaip tu. Tai ir buvo pirmieji mūsų susidūrimai su kiauramė- 
klėmis. Tiktai praslinkus šiek tiek laiko susivokėme, kad tos šlykšty- 
nės čiuptuvais apžėlusiais nasrais iš tikrųjų — ne kas kita, tik mūsų 


išklydę iš tiesaus kelio broliai, iššliaužę iš rūkstančio kraterio, likusio 

po pragaištingo jų eksperimento. Užuot tapę dievais, jie virto veikiau 
tikromis velnio išperomis. 

— Kas jiems nepasisekė? 

— Ginčai dėl to netyla iki šiol. Viena teorijų skelbia, neva jie pa- 
stūmėjo savo amžių atgal taip toli, kad atsidūrė laike, kai dar nebuvo 
užmegztos netgi jų sielos, dėl to ir vadiname juos kiauramėklėmis — 
mat jų širdys, jų sielos tėra tuščios kiaurymės. Lemtis jiems iškrė- 
tė žiaurų ironišką pokštą — jie iš tikrųjų gavo nemirtingumą, kurio 
taip siekė. Manoma, kad kiaurymės gali gyventi tūkstantmečius, bet 
jų gyvenimas - nesiliaujanti fizinė kankynė, nuolatiniai pažemini- 
mai — jie priversti misti nuklydusių gyvulių mėsa, gyventi visiškai 
izoliuoti, negana to, kęsti niekad nemalštantį buvusiųjų savo gentai- 
nių kraujo alkį, mat tik mūsų kūnas ir kraujas gali įžiebti jiems šiokią 
tokią viltį išsigelbėti. Kiaurymė, prisirijęs užtenkamai ypatingųjų, 
tampa padaru. 

— Padaras... - ištariau aš. —- Kai susidūrėme pirmą kartą, Ema iš- 
vadino padaru mane. 

— Tokiu tave turbūt būčiau palaikiusi ir aš pati, jei nebūčiau ste- 
bėjusi tavęs dar anksčiau. 

— O kas yra tie padarai? 

— Jei kiaurymės būklė prilygsta tikram pragarui - o taip, neabejo- 
ju, ir yra, — tai padaras gyvena tarytum skaistykloje. Padarai nedaug 
tesiskiria nuo paprastų žmonių. Jokių ypatingų gebėjimų jie neturi. 
Tačiau kaip tik dėl to, kad be vargo gali apsimesti žmonėmis, padarai 
tarnauja savo giminaičiams kiaurymėms, atstoja jiems ausis ir akis 
žvalgydamiesi ir šnipinėdami, be to, tiekia šviežią mėsą. Tai prakeik- 
tųjų hierarchija, ir jų tikslas — vieną dieną paversti visus kiaurymes 
padarais, o visus ypatinguosius — lavonais. 

— Kas gali jiems sutrukdyti? — paklausiau. — Jeigu anksčiau jie 


buvo ypatingieji, vadinasi, žino visas jūsų slėptuves, ar ne? 

— Laimė, jie, regis, neišsaugojo jokių ankstesnio gyvenimo pri- 
siminimų. Bet, nors padarai nėra nei tokie stiprūs, nei tokie bau- 
ginantys kaip kiaurymės, dažniausiai jie ne mažiau pavojingi. Jie, 
priešingai nei kiaurymės, nėra visiškai pavaldūs instinktams, be to, 
nesunkiai gali įsilieti į žmonių bendruomenę. Atskirti juos ne visada 
lengva, nors tam tikrų neabejotinų požymių esama. Tarkim, akys. 
Padarų akys keistos — be rainelių. 

Pajutau, kaip šiurpsta oda: prisiminiau kaimyną visiškai baltomis 
akimis, kurį mačiau laistant pernelyg užžėlusią veją aną naktį, kai 
žuvo senelis. 

— Manding, vieną tokį esu matęs. Pamaniau —- aklas senukas, ir 
tiek. 

— Vadinasi, tu pastabesnis už daugelį, - pasakė ji. - Padarai — 
tikri meistrai praslysti nepastebėti. Dažniausiai įsikūnija į pačius 
nežymiausius asmenis: tai gali būti koks žmogelis pilku kostiumu 
traukinyje, skurdžius, kaulijantis monetų - tiesiog veidai iš minios. 
Tiesa, būta ir tokių, kurie, nepaisydami rizikos pernelyg kristi į akis, 
ryžtasi iškilti aukščiau — tampa gydytojais, politikais, bažnytinin- 
kais: tam, kad jiems atsivertų galimybė bendrauti su kuo daugiau 
žmonių arba kad įgytų tam tikros galios, taigi, kad būtų lengviau 
aptikti ypatinguosius, išsislapsčiusius tarp paprastų žmonių — to- 
kius kaip Abė. 

Panelė Peregrinė siektelėjo atsinešto nuotraukų albumo ir ėmė 
sklaidyti lapus. 

— Šios nuotraukos buvo padaugintos ir paskleistos tarp ypatin- 
gųjų — panašiai kaip plakatai su ieškomų asmenų atvaizdais. Štai, 
pažvelk, — ji parodė vieną nuotrauką: dvi mergaitės, raitos ant neti- 
kro šiaurės elnio, o pro jo ragus dėbso kraupus Kalėdų Senis tuščio- 
mis akimis. — Šis padaras buvo užkluptas Amerikoje - per Kalėdas 


įsidarbinęs universalinėje parduotuvėje. Šitaip jis per visai trumpą 

laiko tarpą sugebėjo pabendrauti su galybe vaikų: liesdavo juos, ka- 
mantinėdavo, mėgindamas įžvelgti ypatingumo požymių. 

Ji pervertė lapą - kitoje pusėje buvo gana sadistiškai atrodančio 
dantų gydytojo nuotrauka. 

— Šitas padaras dirbo burnos chirurgu. Nėmaž nenustebčiau 
sužinojusi, kad kaukolė, su kuria pozuoja, priklausė kam nors iš jo 
aukų ypatingųjų. 

Pervertusi dar vieną lapą, parodė mažos mergaitės, susigūžusios 
priešais grėsmingą šešėlį, nuotrauką. 

— Tai Marsė. Ji paliko mus prieš trisdešimt metų — apsigyveno 
kaime su normalių žmonių šeima. Meldžiau jos niekur neišvykti — 
bergždžiai. Neilgai trukus ją, laukiančią mokyklinio autobuso, pa- 
stvėrė padaras. Įvykio vietoje buvo aptiktas fotoaparatas su neišryš- 
kinta nuotrauka. 

— O kas fotografavo? 

— Pats padaras. Jie linkę mėgautis dramatiškais gestais, neretai 
pajuokai palieka kokį suvenyrą. 

Žiūrinėjau nuotraukas jusdamas, kaip manyje pampsta gerai pa- 


žįstamo siaubo kamuoliukas. 

Pristigęs jėgų ilgiau stebeilyti į nuotraukas, užverčiau albumą. 

„— Pasakoju tau ne vien todėl, kad tai žinoti yra prigimtinė tavo 
teisė, — tarė panelė Peregrinė, — o dar ir todėl, kad man reikia tavo 
pagalbos. Tu - vienintelis iš mūsų, galintis keliauti anapus kilpos ne- 
sukeldamas įtarimų. Taigi, kol tu su mumis ir kol dar linkęs tik ap- 
silankyti, o paskui primygtinai veržiesi grįžti atgal, man ypač reikia, 
kad akylai stebėtum, ar nepasirodys saloje koks prašalaitis. Ir jeigu 
pamatytum kokį svetimą, nedelsdamas praneštum man. 

— Anądien kaip tik ir pasirodė vienas toks, - pratariau prisiminęs 
paukščių žinovą, taip nuliūdinusį tėtį. 

— Mateijo akis? — paklausė panelė Peregrinė. 

— Nemačiau. Buvo tamsu, be to, jis buvo su plačiakrašte skrybėle, 
slepiančia gerą pusę veido. 

Panelė Peregrinė sukando krumplį, kaktą išvagojo raukšlės. 

— O ką? Manote, galėjo būti vienas iš tų? 

— Nepamačius akių, tvirtinti sunku, — tarė ji. - Bet tikimybė, kad 
kažkas atsekė tave į salą, verčia labai labai sunerimti. 

— Ką norite pasakyti? Kad paskui mane galėjo čionai atsekti pa- 
daras? 

— Galbūt netgi tas pats, kurį, kaip minėjai, matei senelio žūties 
naktį. Tuo būtų nesunku paaiškinti, kodėl jie nesigviešė tavo gyvy- 
bės — tu galėjai atvesti juos iki kur kas riebesnio grobio: čionai. 

— Bet iš kur jie galėjo žinoti, kad aš ypatingas? Nė pats to neži- 
nojau! 

— Jei jie žinojo apie tavo senelį, gali neabejoti: žinojo ir apie tave. 

Susimąsčiau, kiek jie turėjo progų mane nužudyti. Prisiminiau visus 
tuos atvejus, kai po senelio Portmano žūties ištisas savaites jusdavau 
juos esant netoliese. Nejaugi išties mane stebėjo? Laukė, kad pasielg- 
čiau kaip tik taip, kaip galiausiai ir pasielgiau — atkeliaučiau čionai? 


Sukrėstas įrėmiau kaktą į kelius. 

— Turbūt neverta tikėtis, kad pasiūlysite ir man gurkštelėti to 
vyno? — paklausiau. 

— Nieku gyvu. 

Staiga pajutau, kaip kažkas sugniaužė krūtinę. 

— Ar kada nors kur nors dar galėsiu pasijusti saugus? — pa- 
klausiau. 

Panelė Peregrinė palietė man petį. 

— Tu saugus čia, - atsakė. — Ir gali gyventi su mumis tiek, kiek 
panorėsi. 

Mėginau dar kažką sakyti, bet gerklėje stringantys žodžiai byrėjo 
tik paskiromis nuotrupomis: 

— Bet aš... negaliu... mano... tėvai... 


— Tikriausiai jie tave myli, - sukuždėjo ji. - Bet niekada nesupras. 


Kai parslinkau į miestelį, pirmieji ilgi rytmečio šešėliai jau tįso sker- 
sai gatves, visą naktį bare mirkę girtuokliai suko ratus aplink žibintų 
stulpus, nenoromis traukdami namo, blaivutėliai Žvejai, avintys ma- 
syvius ilgaaulius batus, žingsniavo uosto linkui, o tėtis tik dabar po 
truputį budo iš sunkaus miego. Kaip tik tuo metu, kai jis išsivertė iš 
lovos, aš šmurkštelėjau į savąją ir paskubomis užsiklojau, slėpdamas 
po antklode smėlėtus drabužius; kad kiek — būčiau įkliuvęs: dar ke- 
lios sekundės, ir tėtis pravėrė duris pažiūrėti, kaip laikausi. 

— Viskas gerai? 

Sumykęs kažką neva per miegus apsiverčiau ant kito šono, nu- 
sisukdamas nuo jo, ir tėtis išėjo. Kai pavakary pabudęs išlindau į 
svetainę, ant stalo radau užuojautos raštelį ir pakuotę tablečių nuo 
peršalimo. Šyptelėjau, nors ir nusmelkė kaltės jausmas, kad jam pri- 


melavau. Bet tuojau pat apniko nerimas: juk tėtis vienas pats karstosi 

po uolėtus kyšulius su žiūronais ir užrašų knygute - galbūt nepaste- 
bimai lydimas išprotėjusio avių skerdiko. 

Prasikrapštęs užmiegotas akis apsivilkau neperšlampamą striu- 
kę ir patraukiau į žygį: apėjau miestelį, paskui - pašniukštinėjau po 
artimiausias uolas bei paplūdimius, vildamasis užtikti arba tėtį, arba 
keistąjį ornitologą — galbūt netgi pavyktų įsižiūrėti šiam į akis, - bet 
taip ir neradau nei vieno, nei kito. Jau bemaž temo, kai netekęs vil- 
ties numojau ranka ir grįžau į „Kunigų skylę“; tėtis sėdėjo prie baro, 
kilnodamas bokalą drauge su nuolatiniais gėrovais. Sprendžiant iš jį 
supančių tuščių butelių kiekio, ten jis laiką leido jau ilgokai. 

Prisėdau greta jo ir paklausiau, ar matęs barzdotąjį paukščių ste- 
bėtoją. Atsakė nematęs. 

— Ką gi, — tariau, - jei kada dar jį pamatysi, prašau, nė nesiartink 
prie jo, gerai? 

Jis keistai nužvelgė mane. 

— Kodėl? 

— Tiesiog užuodžiu kažką negera. Nepatinka jis man - o ką, jei 
koks trenktas? O ką, jei tai jis papjovė tas avis? 

— Kur sugebėjai prisigraibstyti tokių keistų įtarimų? 

Labai norėjau iškloti jam tiesą. Geidžiau paaiškinti viską, ir kad 
paskui jis pasakytų viską supratęs, kad nepagailėtų kokio nors tėviš- 
ko patarimo. Tą akimirksnį labiau nei bet ko kito troškau, kad vis- 
kas vėl būtų taip, kaip buvo iki mums atvykstant čionai, dar iki man 
aptinkant panelės Peregrinės laišką, troškau grįžti į tuos laikus, kai 
dar buvau apynormalis, gal šiek tiek nevėkšla turtingas vaikis iš prie- 
miesčio. Bet tik pasėdėjau su tėčiu valandėlę; mudu kalbėjomės apie 
nieką, o aš mėginau prisiminti, koks buvo mano gyvenimas anais 
neatmenamai senais laikais vos prieš keturias savaites, mėginau įsi- 
vaizduoti, koks galėtų būti po keturių savaičių, bet taip ir nepavyko 
nei viena, nei kita. Galiausiai išseko ir pokalbių apie nieką temos, ir 


aš atsiprašęs užkopiau viršun pabūti vienas. 

ntradienio naktį paaiškėjo, kad bemaž viskas, ką 
maniau žinąs apie save, yra netiesa. O kito sekma- 
dienio rytą mudu su tėčiu turėjome krautis daik- 
tus ir keliauti namo. Tad liko vos kelios dienos apsispręsti, ką daryti. 
Likti čia ar išvažiuoti — nei viena, nei kita neatrodė gera išeitis. Kaip 
galėčiau pasilikti čia, atsižadėjęs visko, ką iki šiol pažinojau? Kaip 
galėčiau iškeliauti namo žinodamas visa tai, ką sužinojau čia? 

Negana to, nebuvo nė vieno žmogaus, su kuriuo būčiau galėjęs 
apie tai pasikalbėti. Apie tėtį nėra ko ir užsiminti. Ema kur buvu- 
si, kur nebuvusi vis aistringai pažerdavo argumentų pasilikti, bet nė 
sykio neatsižvelgė į tai, kad ir iki šiol turėjau šiokį tokį gyvenimėlį 
(tegul ir labai pilką), kurį prarasčiau amžiams, ir į tai, kaip jaustųsi 
mano tėvai, taip staigiai ir nepaaiškinamai pradingus jų vieninteliam 
sūnui, ir netgi į tai, kad gyvendamas kilpoje jautiesi it prismaugtas, 
nors pripažino, kad šitaip jaučiasi ir pati. Galutinis jos argumentas 
visada būdavo toks pat: „Jeigu tu būsi čia, bus geriau. 

Panelė Peregrinė pagelbėjo dar mažiau. Šitokio sprendimo priim- 
ti už mane ji negalinti - tai būdavo vienintelis jos atsakas, nors to aš 
ir neprašydavau, norėdavau tik pasikalbėti. Vis tik buvo akivaizdu: ji 
nori, kad pasilikčiau; negana to, jei saugesnis būčiau pats, su manimi 
kilpoje saugiau pasijustų ir kiti. Bet perspektyva visą gyvenimą tar- 


nauti jiems sarginiu šunimi mane ne itin masino. (Po truputį budo 

įtarimas, kad lygiai taip pat jautėsi ir senelis, galbūt tai buvo viena 
priežasčių, dėl kurių po karo jis atsisakė grįžti.) 

Ir dar, jeigu apsigyvenčiau su ypatingais vaikais, tai reikštų, kad 
niekada nebaigsiu vidurinės mokyklos, niekad nestudijuosiu univer- 
sitete, niekada nedarysiu nieko, kas įprasta bet kuriam normaliam 
suaugusiajam. Kita vertus — turėjau nuolatos šitai sau priminti, — aš 
ir zes4 normalus, ir tol, kol mane medžios kiaurymės, vargu ar vertės 
tikėtis, kad mano gyvenimas anapus kilpos bus ilgas, nesvarbu, kaip 
jis susiklostytų. Visas man likusias dienas turėčiau tirtėti iš baimės, 
be paliovos žvalgytis per petį, naktimis strykčioti apniktas košmarų 
ir kiekvieną akimirką tikėtis, kad šįsyk galbūt jau mano korta mušta. 
Visa tai atrodė nepalyginti bjauriau už prarastą galimybę studijuoti 
universitete. 

Paskui atklydo ir tokia mintis: O gal esama ir trečios išeities? Gal- 
būt ir aš galėčiau gyventi taip, kaip senelis Portmanas - šiaip ar taip, 
jis penkiasdešimt metų lyg niekur nieko klestėjo anapus kilpos, sė- 
kmingai gindamasis nuo visų kiaurymių. 

Tačiau šią mintį nušlavė griežtai jai prieštaraujantis vidinis bal- 
sas: Senelis buvo karo ragavęs užgrūdintas kareivis, mulki. Kietas 
ir šaltas kaip akmuo, ne koks išvėpėlis. Turėjo spintą, prigrūstą 
nupjautavamzdžių šautuvų. Tikrų tikriausias Rembo, palyginti su 
tavimi. 

Galėčiau užsirašyti į kokią šaudyklą mokytis šaudyti, atkakliai 
lindo optimistinė mintis. Treniruotis karatė. Kaip nors susitvar- 
kyčiau. 

Bene juokus mėgsti? Net vidurinėje mokykloje nesugebėdavai ap- 
siginti pats! Turėjai brukti kyšius tam prasčiokui kietasprandžiui, 
kad pabūtų tau asmens sargybiniu. O sykį pamėginęs atkišti į ką nors 
šautuvą, čia pat prileistum kelnes. 


Visai neprileisčiau. 

Tu silpnas. Tu nevykėlis. Dėl to jis ir vengė sakyti tau, kas esi iš 
tikryjų. Žinojo, kad visai suskystum tai išgirdęs. 

Užsičiaupk. Užsičiaupk. 

Ištisas dienas taip ir blaškiausi iš vieno galo į kitą. Pasilikti ar išva- 
žiuoti? Apsėstas abejonių niekaip negalėjau rasti sprendimo. Tėčiui 
tuo tarpu išgaravo paskutiniai įkvėpimo rašyti knygą likučiai. Kuo 
mažiau jis dirbo, tuo labiau zmeko jo ryžtas ir tuo daugiau laiko jis 
mirkdavo bare. Niekada nebuvau matęs jo šitiek geriančio - ištuštin- 
davo po šešis, po septynis alaus butelius per vakarą - ir man visiškai 
nesinorėjo būti šalia jo šitokio. Jo nuotaika buvo kuo juodžiausia, tad 
jeigu kartais ir išsikapstydavo iš vienišo niūrojimo, pradėdavo pais- 
tyti man tokius dalykus, kokių visiškai nepageidavau girdėti. 

— Pamatysi, vieną gražią dieną tavo motina mane paliks, - sykį 
pareiškė. — Jei artimiausiu metu nenuveiksiu ko nors ypatinga, ma- 
nau, kaip tik taip ir atsitiks. 

Ėmiau vengti net susidurti su juo. Nesu tikras, kad jis tai paste- 
bėjo. Riesti, kur išeinu ar iš kur pareinu, dabar buvo taip lengva, kad 
tai net ėmė slėgti. 

Tuo pat metu ypatingų vaikų namuose panelė Peregrinė įdiegė 
vos ne karantiną. Galėjai pamanyti, kad paskelbta karinė parengtis: 
mažesnieji vaikai nė žingsnio nebežengdavo kieno nors nelydimi, 
vyresnieji vaikščiodavo tiktai po du, o panelė Peregrinė turėjo kie- 
kvieną akimirką žinoti, kur kas yra ir ką veikia. Tikru žygdarbiu tapo 
vien iškaulyti jos leidimą išeiti laukan. 

Buvo paskirta ir sargyba: atrinkti vaikai budėdavo pamainomis 
stebėdami, kas vyksta tiek priešais namą, tiek už jo. Bet kuriuo die- 
nos metu, taip pat ir beveik visą naktį, languose išvysdavai nuobodu- 
lio apniauktus veidus. Vos pastebėję ką nors artinantis, sargybiniai 
turėjo trūktelėti virvelę, ir tada sutilindžiuodavo varpelis panelės 


Peregrinės kambaryje, o tai reiškė, kad kiekvieną mielą kartą mane, 

vos atėjusį, ji pasitikdavo prie pat durų ir tuojau imdavosi kvosti. Kas 
dedasi anapus kilpos? Gal aš matęs ką nors keista? Ar manęs tikrai 
niekas nesekęs? 

Nenuostabu, kad vaikai ėmė netverti savame kailyje. Mažiukai 
nevaldomai įsidūkdavo, o vyresnieji slampinėjo prislėgti, vis bum- 
bėdami dėl naujųjų taisyklių — pusbalsiu, bet pakankamai garsiai, 
kad jų skundai pasiektų reikiamas ausis. Kitąsyk, žiūrėk, tiesiog ore 
staiga išsprogsta koks nors įspūdingas netikėtumas — dažnai tai 
būdavo vienintelis ženklas, liudijantis į kambarį užklydus Milardą. 
Hjugo bitės nerimo, blaškėsi ir vis kam nors įgeldavo; baigėsi tuo, 
kad visas spiečius buvo išguitas laukan, ir nuo pat tos akimirkos 
Hjugas ištisas dienas leisdavo prie lango, o jo bitės — aplipusios sti- 
klą iš kitos pusės. 

Oliva, pareiškusi, neva kažkur užmetusi švininius batelius, įjunko 
rėplioti lubomis it musė; ji barstydavo ryžių kruopas kitiems į plau- 
kus, kol galiausiai kas nors susizgribdavo pakelti galvą ir ją pastebė- 
davo. Tada ji taip įsikvatodavo, kad valandėlei prarasdavo gebėjimą 
sklandyti ir turėdavo įsikibti sietyno ar užuolaidos strypo, idant ne- 
sitėkštų ant grindų. Užvis keisčiausiai naujoji tvarka paveikė Enochą: 
jis bemaž visam laikui prasmego į rūsį ir savo laboratorijoje ėmėsi 
doroti molinius kareivėlius — išvydęs kai kurias iš jo eksperimentinių 
operacijų, pažaliavęs būtų net pats daktaras Frankenšteinas. Tarkim, 
nurėžęs kojas dviem kareiviams, Enochas sulipindavo kraupų šešia- 
kojį voražmogį iš trečio, kartais į vieną krūtinės ertmę sugrūsdavo 
keturias vištos širdis, siekdamas sukurti molinį supermeną, kuris 
niekada nepristigtų energijos. Vienas po kito pilki kūneliai krisdavo 
neatlaikę įtampos, ir rūsys neilgai trukus tapo panašus į Pilietinio 
karo laikų lauko ligoninę. 

Savo ruožtu panelė Peregrinė nė akimirkos nebenusėdėdavo vie- 


noje vietoje. Dūmydama pypkes vieną po kitos, ji vis šlubčiojo iš vie- 


——73D-—2—-4- 306 ———————— 


no kambario į kitą tikrindama, ką veikia vaikai, tarsi jie būtų galėję 
prasmegti skradžiai vos jai nusigręžus. Panelė Avocetė dabar irgi 
buvo čia; protarpiais ji atitokdavo iš stingulio ir patraukdavo klai- 
džioti koridoriais, ilgesingai šaukdamasi savo vargšų apleistų globo- 
tinių, kol galiausiai susmukdavo į glėbį kam nors, kas nunešdavo ją 
atgal į lovą. Neišvengiamai pasipylė ir paranojiškos spėlionės apie 
tragišką įvykį, kliuvusį panelės Avocetės daliai, visiems rūpėjo per- 
prasti, kodėl kiaurymėms prireikė grobti ymbrynes, ir versijų buvo 
prikurta įvairiausių, nuo išvis beprotiškų (tam, kad sukurtų didžiau- 
sią istorijoje laiko kilpą, tokią didelę, kad apjuostų visą planetą) iki 
absurdiškai optimistiškų (tam, kad palaikytų kiaurymėms draugiją, 
mat būdamas siaubinga sielaėdė baidyklė kitąsyk pasijunti graudžiai 
vienišas). 

Galiausiai name įsiviešpatavo gūdi ramybė. Po dviejų kalėjimo 
dienų visus apėmė letargas. Tvirtai tikėdama, kad geriausias vaistas 
nuo depresijos yra įprasti darbai, panelė Peregrinė darė, ką galėjo, 
stengdamasi sudominti vaikus kasdienėmis savo pamokomis, kas- 
dieniu valgio gaminimu, kasdiene ruoša, kad viskas namuose spin- 
dėtų ir tvaskėtų. Tačiau vaikai paklusdavo tiktai tiesioginiam įsaky- 
mui, o neliepiami tuojau sudribdavo krėsluose, vangiai dėbsodavo 
pro langus, sklaidydavo šimtus kartų perskaitytas knygas užlanksty- 
tais lapų kampučiais ar paprasčiausiai miegodavo. 

Iki šiol dar niekad nebuvau patyręs, kaip veikia ypatingasis Ho- 
racijaus talentas, bet vieną vakarą vaikinas netikėtai pratrūko rėkti. 
Visu būriu nuskuodėme laiptais aukštyn į mansardą, kur jis budėjo 
sargyboje, ir aptikome jį pastirusį krėsle, surakintą, regis, nemiegant 
užklupusio košmaro, siaubo apimtą, draskantį orą nagais. Iš pat pra- 
džių jis tiktai rėkė visa gerkle, o paskui riksmas virto nerišliais žo- 
džiais apie užvirusias jūras, iš dangaus žyrančių pelenų lietų, apie 


begalinį dūmų uždangalą, apsiautusį ir dusinantį visą žemę. Tokios 

ir panašios apokaliptinės pranašystės truko gal kelias minutes, pas- 
kui jis išsikvėpė ir nugrimzdo į neramų miegą. 

Visi kiti jau buvo matę tai nutinkant - tiesą sakant, netgi pakan- 
kamai dažnai, kad panelės Peregrinės albume atsirastų tai liudijan- 
čių nuotraukų, — taigi žinojo, ką daryti. Vaikų namų direktorės nu- 
rodymu, nunešė jį už rankų ir kojų į lovą. Pabudęs po kelių valandų 
Horacijus pareiškė visiškai nebeprisimenąs sapno, o sapnai, neišlie- 
kantys atmintyje, labai retai teišsipildo. Kiti šiuos jo žodžius nurijo 
nesvarstę — rūpesčių ir be to buvo iki kaklo. Bet aš užjutau, kad jis 
kažką nutyli. 

Jei tokiame mažame miestelyje kaip Kairnholmas kas nors pra- 
dingsta, tai niekad nelieka nepastebėta. Tad kai trečiadienį Marti- 
nas nei atvėrė muziejaus durų, nei užsuko į „Kunigų skylę“ išlenkti 
tradicinio stiklelio, žmonės ėmė svarstyti, ar nebus apsirgęs, 0 po 
to, kai Kevo žmona, nuėjusi jo aplankyti, aptiko laukujes duris atla- 
potas, piniginę ir akinius besimėtančius virtuvėje ant stalo ir nė gy- 
vos dvasios namuose, visi ėmė kuždėtis, ar nebus numiręs. Kadangi 
Martinas nepasirodė ir kitą dieną, būrelis vyrų leidosi į žygį: apžiū- 
rėti atvirų pašiūrių, dirstelėti po apverstomis valtimis, pašniukštinėti 
visur, kur galėjo priglausti galvą per smarkiai ant kamščio užmynęs 
žmonos neturintis viskio mėgėjas. Tačiau netrukus paieškos buvo 
nutrauktos, mat trumpųjų bangų radijo ryšiu atkeliavo žinia: Marti- 
no kūnas ką tik ištrauktas iš vandenyno. 

Kaip tik buvau su tėčiu bare, kai atėjo kūną radęs žvejys. Buvo dar 
anksti, apie vidudienį, bet žvejys iškart gavo pelnytą bokalą alaus ir 
po kelių minučių jau porino, kas jam nutiko. 

— Kaip sykis vyniojau tinklus ana ten prie Ganeto kyšulio, - pra- 
dėjo jis pasakojimą. — O sunkūs buvo, nors pasiusk, keista baisiau- 
siai, mat anoj vietoj paprastai nebent kokios smulkmės ištrauksi, 
kokių krevečių gyvą galą ar dar ko. Maniau, būsiu bene spąstus kra- 
bams užkabinęs, tad šit grybšteliu kobinį ir grabalioju po valtimi, ir 
žiū, užkabinu kažką. — Mes su visomis kėdėmis prisislinkome arčiau 
jo, lyg klausytume pasakos kokiame pakaruokliškame vaikų daržely- 
je. —- Tataigi, va Martino ten ir būta, ne kitaip. Atrodė lyg pernelyg 
spėriai nuo uolos nugarmėjęs, o paskum apkramtytas ryklių. Vieš- 
pats Dievas težino, kokį galą anas veikė uolose pačioj nakties aky 
vien tik su chalatu ir trauzais. 

— Neapsirengęs? — pasitikslino Kevas. 

— Nebent naktiniu rūbu, susiruošęs gulti, — atsakė žvejys. — Tik 
jau ne valkiotis po šlapumą. 

Pusbalsiu buvo skubiai sukalbėta trumpa maldelė už Martino 
vėlę, o paskui visi suskato dalytis įvykių versijomis. Dar kelios mi- 
nutės — ir baras virto pridūmyta pakaušusių šerlokų holmsų irštva. 

— Galėjo būti prisisrėbęs, —- išsakė nuomonę vienas. 

— O gal slimpinėjo kur palei uolas, pastebėjo avių skerdiką ir nu- 
tarė jį pričiupti? —- pakišo mintį kitas. 

— Ką pasakysit apie aną nerimstantį atsibastėlį? - tarė žodį ir žve- 
jys. - Aną, kur stovyklauja gamtoj? 

Tėtis, kiurksantis ant aukštos taburetės prie baro, atsisėdo tiesiau. 

— Buvau su juo susidūręs, - tarė. - Prieš porą dienų. 

Nustebęs atsigręžiau į jį. 

— Nieko man apie tai nesakei. 

— Traukiau pas vaistininką, norėjau suskubti, kol dar neužsidaręs, 
o tasai vyrukas drožė priešinga kryptimi, iš miestelio. Bemaž teki- 
nas. Prasilenkdamas kliudžiau jam petį, tyčia, vyliausi, gal susierzins. 
Tasai tiktai sustoja ir dėbso į mane. Bando atrodyt kietas, pagąsdins 
mat. Aš ir rėžiu jam į akis: noriu žinoti, ką čia darąs, kokius darbus 
dirbąs. Mat žmonės visaip pasišneka, sakau jam. 

Kevas net palinko per barą arčiau jo. 

- Ir? | 

— Jau maniau — voš man. Bet ne - ėjo ir nuėjo. 

Iš visų pusių pasipylė klausimai: ką veikia ornitologai, kodėl tasai 
tipas stovyklauja gamtoje — ir panašiai; aš visa tai jau žinojau. Pačiam 
knietėjo paklausti vieno vienintelio dalyko. 

— Ojis tau niekuo nepasirodė keistas? Nieko keista nepastebėjai 
jo veide? 

Tėtis pagalvojo valandėlę. 

— Aha, tiesą sakant, taip. Jis buvo su saulės akiniais. 

— Naktį? 


— Keistenybė keisčiausia. 

Pajutau stemple kylant šleikštulį: regis, tėtis buvo atsidūręs per 
plauką nuo kai ko gerokai blogiau nei paprasčiausios pliektynės. 
Apie tai būtina pranešti panelei Peregrinei — ir nedelsiant. 

— Kelmas griebtų, nesąmonė, — pareiškė Kevas. — Kairnholme 
žmogžudystės nebūta jau gerą šimtą metų. Kuriems galams kažkam 
pritvoti senį Martiną? Nei velnias, nei gegutė. Pareis skrodimo rezul- 
tatai, matysit, bus pasakyta, kad anas buvo tiesiog perspirtas į kitą 
šimtmetį. O kad ne, statau visiems po bokalą. 

— Va šito gali tekti ir palūkėti, - atsiliepė žvejys. —- Atsirita audra, 
meteorologas sako, pasiautės iš peties. Tokia, kokios šiais metais dar 
nebūta. 

— Meteorologas sako, — nusišaipė Kevas. - Tuo pusgalviu nepati- 


kėčiau, net jei sakytų, kad už lango lyja dabar. 


Saliečiai dažnai nešykštėdavo niauriausių pranašysčių apie tai, ką 
jiems ir visam Kairnholmui yra pataupiusi Motušė Gamta — šiaip 
ar taip, jie buvo tiesiogiai priklausomi nuo stichijos ir pesimistai iš 
prigimties — bet šįsyk pasitvirtino pačios bjauriausios prognozės. 
Visą savaitę salą košę vėjai ir skalbę lietūs tą naktį itin įsisiautėjo, 
virsdami pačia tikriausia audra, užklojusia juoduma visą dangų ir 
suplakusia jūrą į putų kalnus. Prie sklandančių gandų apie Marti- 
no nužudymą prisidėjus dar ir siaubingiems orams, miestelis užsi- 
sklendė — labai panašiai, kaip ir vaikų namai. Niekas nekišo nosies 
iš namų. Langai buvo užvarstyti langinėmis, durys užsklęstos kuo 
tvirčiau. Bangų blaškomos tratėjo prirakintos valtys, bet nė viena 
neišplaukė iš uosto — išplaukti per tokią vėtrą būtų tikra savižudybė. 
Pagrindinės salos policija niekaip negalėjo paimti Martino kūno, kol 


neaprims bangavimas, tad kairnholmiečiams iškilo neatidėliotinas 

klausimas, ką su negyvėliu daryti. Galiausiai buvo nuspręsta, kad juo 
turėtų pasirūpinti žuvų pardavėjas, sukaupęs didžiausias miestely- 
je ledo atsargas — tegul saugoja jį užšaldęs savo krautuvėlėje drauge 
su lašišomis, menkėmis ir kitomis gėrybėmis. Ištrauktomis — kaip ir 
Martinas - iš jūros. 

Tėtis buvo griežčiausiai prisakęs man nė kojos nekelti iš „Kunigų 
skylės“, bet mane saistė ir kiti, ne mažiau primygtiniai nurodymai — 
apie bet kokį keistą įvykį tuoj pat pranešti panelei Peregrinei. O jei 
įtartina mirtis — ne toks įvykis, tuomet išvis nežinia, ką laikyti tokiu. 
Tad tą naktį suvaidinau kažką panašaus į gripą ir užsirakinau savo 
kambaryje, tada išsmukau pro langą ir lietvamzdžiu nusliuogiau že- 
mėn. Antro tokio kvailio, kuris slampinėtų lauke, tiesiog nebuvo, tad 
aš nukūriau pagrindine gatve nė nesibaimindamas kam nors kristi į 
akis, nuo lietaus pylos gindamasis striukės gobtuvu. 

Vos man pasiekus vaikų namus, panelė Peregrinė iš pirmo žvilgs- 
nio suprato, kad kažkas negerai. 

— Kas atsitiko? — paklausė nužvelgusi krauju pasruvusiomis aki- 
mis mane nuo galvos iki kojų. 

Išklojau jai viską — pabiromis detalėmis, tiek faktais, tiek nugirs- 
tais gandais. Ji išblyško. Paskubomis nuvijo mane į svetainę ir, pani- 
kos apimta, susišaukė visus vaikus, kuriuos tik rado, paskui iššiūrino 
ieškoti kelių likusių, kurie neatsiliepė šaukiami. Susirinkusieji tiesiog 
liko stoviniuoti sutrikę ir išsigandę. 

Ema su Milardu užspeitė mane į kampą. 

— Dėl ko ji šitaip pašėlo? — paklausė Milardas. 

Pusbalsiu papasakojau jiems apie Martiną. Milardas tiktai giliai, 
triukšmingai įkvėpė, Ema sunėrė rankas ant krūtinės —- mačiau, kad 
jai neramu. 

— Tikrai taip blogai? — paklausiau. — Juk negali būti kiaurymių 


darbas, ar ne? Jie medžioja tik ypatinguosius, tiesa? 

Ema nurijo dejonę. 

— Tu jam pasakysi, ar reikės man? 

— Jeigu tik gali rinktis, kiaurymės, aišku, griebia ypatinguosius, 
šie jiems nepalyginti vertingesni, — paaiškino Milardas. — Bet tam, 
kad palaikytų gyvastį, jie suris bet ką — svarbu, kad būtų šviežia ir 
mėsinga. 

— Tai vienas požymių įtarti, kad kažkur netoliese esama kiaury- 
mės, — pridūrė Ema. — Tuomet apylinkėse daugėja lavonų. Dėl šios 
priežasties jie paprastai linkę klajoti iš vienos vietos į kitą. Kitaip juos 
būtų lengva susekti. 

— O... dažnai? — pratariau jusdamas nugara slenkantį šaltuką. — 
Tai yra - ar jie dažnai išalksta? 

— O, gana dažnai, — atsakė Milardas. — Parūpinti kiaurymėms 
maisto — tam padarai sugaišta didžiąją laiko dalį. Kai tik gali, aiš- 
ku, ieško ypatingųjų, bet jų energijos bei pastangų vilko dalis ten- 
ka paprastų aukų, skirtų kiaurymių maistui, medžioklei — tinka tiek 
gyvuliai, tiek ir žmonės. Paskui dar, aišku, tenka iškuopti, ko pridir- 
bę. — Jis kalbėjo mokslininko intonacija, lyg aiškindamas netgi ne 
itin įdomios graužikų veislės dauginimosi principus. 

— Nejaugi padarai neįkliūva? — neatlyžau aš. — Tai yra, jeigu jie 
padeda žudyti žmones, lyg ir reikėtų manyti... 

— Vienas kitas įkliūva, - atsakė Ema. — Galvą guldau: apie bent 
keletą būsi girdėjęs, jei klausaisi žinių. Buvo vienas toks: kai jį pričiu- 
po, policija aptiko ledo dėžėje visą rinkinį žmonių galvų, o visokie 
žarnokai ir panašūs kunkuliavo sau puode ant lėtos ugnies, tarytum 
būtų ruošęs sau Kalėdų vakarienę. Tavo laike tai turėjo įvykti nelabai 
seniai. 

Miglotai prisiminiau sensacija paverstą vėlyvo vakaro specialią 
televizijos laidą apie žudiką maniaką, kanibalą iš Milvokio, sulaikytą 


kaip tik panašiomis aplinkybėmis. 

— Kalbi apie... Džefrį Damerį? 

„— Taip, regis, ponulio vardas buvo kaip tik toks, - patvirtino Mi- 
lardas. — Pribloškiantis atvejis. Rodos, kartą pamėgęs žalią mėsytę 
taip ir nebegalėjo pamiršti skonio, nors kiauryme buvo ne tiek jau 
daug metų. 

— Maniau, kad jums, vyručiai, užginta žinoti apie ateitį, - tarste- 
lėjau. 

Emos veide šmėkštelėjo gudri šypsena. 

— Paukštis nutyli tik gerus dalykus apie ateitį. Apie visa tai, nuo ko 
gali kelnes prikrauti, išgirsi net ir su smulkmenomis. 

Sugrįžo panelė Peregrinė, už rankovių tempdamasi Enochą ir 
Horacijų. Visų dėmesys iškart nukrypo į ją. 

— Ką tik sulaukėme žinios apie naują grėsmę, - pranešė ji linkte- 
lėdama mano pusėn. - Anapus mūsų kilpos ką tik įtartinomis aplin- 
kybėmis žuvo žmogus. Tikrosios jo mirties priežasties nežinome, 
taip pat negalime tvirtinti, kad rimtas pavojus gresia mūsų saugu- 
mui, bet atsarga gėdos nedaro, tad elgsimės taip, lyg pavojus nekeltų 
abejonių. Kol nebus paskelbta kitaip, nė vienam jūsų nevalia nė ko- 
jos iškelti iš namo - netgi parsinešti daržovių ar žąsies vakarienei. 

Visi sutartinai suaimanavo, tad panelė Peregrinė pakėlė balsą: 

— Kelios pastarosios dienos buvo nelengvas išbandymas mums 
visiems. Meldžiu jus neprarasti kantrybės. 

Kambaryje iškilo tikras rankų miškas, bet ji išsyk atmetė bet ko- 
kius klausimus ir nušlubčiojo rakinti durų. Panikos apimtas nuskuo- 
džiau jai iš paskos. Jei saloje išties įsiveisė kažkas pavojingas, mane 
jis gali nužudyti tą pat akimirksnį, kai išnirsiu iš kilpos. Bet pasilikti 
čia reikštų pamesti likimo valiai tėtį — be jokios apsaugos, negana 
to, nesitveriantį nerimu dėl manęs. O tai man kažkodėl atrodė dar 
blogiau. 


— Man reikia eiti, - sušvokščiau pasivijęs panelę Peregrinę. 

Ji įstūmė mane į tuščią kambarį ir uždarė duris. 

— Nuo šiol tu prikąsi liežuvį, - įsakė ji, — ir laikysies mano nu- 
statytų taisyklių. Mano paliepimai galioja ir tau. Niekas neišeis iš 
šito namo. 

— Bet... 

— Iki šiol leidau tau turėti negirdėtai daug laisvės, galėjai nevaržo- 
mas ateiti ir išeiti — šitaip elgiausi iš pagarbos, tavo padėtis vis dėlto 
ypatinga. Tačiau gali būti, kad kai kas atsekė paskui tave čionai, 0 tai 
užtraukia grėsmę visiems mano globotiniams. Neketinu leisti, kad 
dar labiau stumtum juos į pavojų - juos ar pats save. 

— Nejaugi nesuprantate? — supykau aš. — Per audrą keltas neplau- 
kia. Miestelio žmonės niekur negali iš ten pajudėti. Ten pat įstrigęs ir 
mano tėtis. Jeigu tasai žmogėnas iš tikrųjų yra padaras, o aš manau, 
kad kaip tik taip ir yra, tuomet žinokite: tėtis ir šiaip jau kartą vos su 
juo nesusimušė! Jei tasai padaras jau sušėrė kiaurymei visiškai nie- 
kuo dėtą žmogų, kaip manote, kas bus kita jo auka? 

Jos veidas atrodė iškaltas iš akmens. 

— Miestelio gyventojų gerovė — ne mano rūpestis, — tarė ji. — 
Užtat savo globotinių stumti į pavojų — neleisiu. Dėl jokio kito 
Žmogaus. 

— Kalbu ne tik apie vietos gyventojus. Ten mano tėtis! Negi tikrai 
manote, kad pora užrakintų durų mane sustabdys? 

— Turbūt ne. Bet jei tu primygtinai veršies iškeliauti iš čia, aš taip 
pat primygtinai pareikalausiu, kad niekada nebegrįžtum. 

Buvau toks priblokštas, kad neiškenčiau nenusijuokęs. 

— Bet ašjums reikalingas, - tariau. 


— Taip, - sutiko ji. - Ir net labai. 

Tekinas įsigrioviau į Emos kambarį antrame aukšte. Čia išvydau ti- 
krą liūdesio sceną: sakytum, tikras Normano Rokvelo paveikslas, 
jei tik Normanas Rokvelas kada nors būtų tapęs nevilties slegiamus 
kalinius. Bronvina sustingusiu žvilgsniu dėbsojo pro langą. Enochas 
sėdėjo ant grindų gremždamas sudžiūvusio molio grumstą. Ema, 
įsitaisiusi ant paties lovos krašto, alkūnėmis įsirėmusi į kelius, plėšė 
užrašų knygelės lapus ir po vieną padeginėjo tarp pirštų. 

— Grįžai! - šūktelėjo ji vos man įžengus vidun. 

— Niekur ir nebuvau išėjęs, - atsakiau. - Panelė Peregrinė neišlei- 
do. — Kol aiškinau, iš ko turiu rinktis, sukluso visi. - Jei bent pamė- 
ginsiu keliauti sau, man bus uždrausta čionai grįžti. 

Dabar jau plykstelėjo visa Emos užrašų knygelė. 

— Ji negali šitaip pasielgti! - suriko mergaitė, nė nejusdama, kad 
liepsna laižo ranką. 

— Ji gali elgtis kaip panorėjusi, - nesutiko Bronvina. - Ji - Paukštis. 

Ema bloškė užrašų knygelę žemėn, užtrypė ugnį. 

— Atėjau jums pranešti, kad iškeliauju, nesvarbu, leidžia ji man 
ar ne. Niekas nesulaikys manęs uždaryto nelaisvėje, be to, neketinu 
kišti galvos į smėlį, kai mano tėčiui galbūt gresia kuo tikriausias pa- 
vojus. 

— Tuomet aš einu su tavim, - tarė Ema. 

— Turbūt nerimtai šneki? — išsigando Bronvina. 

— Kuo rimčiausiai. 

— Gal tu ir ne kvaiša, bet puskvaišė tai tikrai, - pareiškė Eno- 
chas. — Virsi sena raukšlėta nuokvaka, ir dėl ko? Dėl jo? 

— Nevirsiu, - užginčijo Ema. — Tam, kad tave pasivytų laikas, turi 
praleisti nemaža valandų anapus kilpos. O šitiek ilgai juk tikrai ne- 


truktume, ar ne, Džeikobai? 

— Blogas sumanymas, - pasakiau aš. 

— Kas yra blogas sumanymas? - nesiliovė Enochas. — Ji net neži- 
no, ką turėtų nuveikti, dėl ko rizikuoja gyvybe. 

— Direktorei tai visiškai nepatiks, - Bronvina išsakė tai, kas buvo 
savaime suprantama. - Ji mus užmuš, Ema. 

Ema atsistojo ir uždarė duris. 

— Ji mūsų neužmuš, - pasakė. - Užtat tie padarai - užmuš, dar ir 
kaip. O net jeigu ir neužmusš, šitoks gyvenimas gali taip apkarsti, kad 
verčiau jau mirti. Paukštis mus taip suėmė į nagą, jog nebeturime nė 
kuo kvėpuoti, ir viskas tik dėl to, kad jai neužtenka smarvės stoti akis 
į akį su tuo, kuris ten tyko, kad ir kas tai būtų! 

— O gal net ir ne ten, - įsiterpė Milardas - tik dabar sumojau, kad 
jis išvis yra kambaryje. 

— Bet jai tai visiškai nepatiks, - pakartojo Bronvina. 

Ema kovingai žingtelėjo draugės linkui. 

— Kiek tu gali slapstytis tai moteriškei po sijonu? 

— Jau užmiršai, kas atsitiko panelei Avocetei? — paklausė Milar- 
das. — Jos globotiniai buvo nužudyti tik išėję iš kilpos, taip pat ana- 
pus kilpos buvo pagrobta panelė Banting. Jeigu būtų tūnoję ausis 
suskliaudę, nieko bloga nebūtų atsitikę. 

— Nieko bloga nebūtų atsitikę? — suabejojo Ema. — Taip, tiesa, 
kiaurymės įžengti į kilpą negali. O štai padarai — gali, taip jiems ir 
pavyko išsivilioti anuos vargšus vaikus. Negi mums iš tikrųjų derėtų 
sėdėti, kol prisitrinsime nuospaudų ant užpakalio, ir laukti, kol jie 
įžengs pro paradines duris? O kas, jei šįsyk jie vietoj gudrios mas- 
kuotės pasirinks šautuvus? 

— Štai ką padaryčiau aš, — pranešė Enochas. — Palūkėčiau, kol 
visi sumigs, tada įsmukčiau vidun pro kaminą kaip Kalėdų Senis ir — 
PYKŠT! - jis iššovė iš įsivaizduojamo pistoleto į Emos pagalvę, - iš- 


taškyčiau smegenis ant sienos. 

— Tai dėkui, - atsiduso Milardas. 

— Smogti turėtume anksčiau, nei jie susigaudys, kad mes žinome, 
jog jie čia, - pasakė Ema. — Kol dar galime pasinaudoti netikėtumo 
veiksniu. 

— Bet iš tikrųjų mes net nežinome, ar jie tikrai čia! - priminė Mi- 
lardas. 

— Išsiaiškinsime. 

— O kaip siūlai tai padaryti? Vaikštinėsi šen ir ten, kol susidursi su 
kokiu kiauryme? Ir kas tada? „Atleiskite, mums labai maga sužinoti, 
kokie yra jūsų ketinimai, taip sakant, prieš mus suėdant?“ 

— Su mumis yra Džeikobas, - pabrėžė Bronvina. — O jis juos pa- 
matytų. 

Man užgniaužė gerklę; sumojau: jei iš tikrųjų susiruošime į me- 
džioklę, nuo manęs, bent iš dalies, priklausys visų saugumas. 

— Esu matęs vos vieną, — perspėjau juos. — Taigi vargu ar galiu 
vadintis prityrusiu specialistu. 

— Ojeigu jis taip nė vieno ir nepamatys? - svarstė Milardas. - Tai 
galėtų reikšti, kad jų čia ir nėra, bet taip pat galėtų reikšti, kad jie 
slapstosi. Tuomet žinosite tiek pat, kiek žinote dabar: nieko. 

Visi suraukė antakius. Su Milardo logika, regis, nepasiginčysi. 

— Ką gi, atrodo, sveikas protas bus nugalėjęs ir šį sykį, — tarė jis. — 
Einu, atnešiu košės vakarienei, jei kas nors iš jūsų, būsimųjų maišti- 
ninkų, norėtų pavakarieniauti su manim. 

Sugirgždėjo lovos spyruoklės: Milardas atsistojo ir pasuko prie 
durų. Bet išeiti taip ir nespėjo —- Enochas staiga pašoko ir riktelėjo: 

— Žinau! 

Milardas sustojo. 

— Ką Žinai? 

Enochas atsisuko į mane. | 

— Tasai vyrukas, kurį surijo, o gal ir nesurijo, kiaurymė... Gal ži- 


nai, kur laikomas jo kūnas? 

— Žuvų pardavėjo krautuvėlėje. 
Enochas pasitrynė delnus. 

— Tuomet žinau, kaip galime įsitikinti. 
— O kaip? - parūpo Milardui. 


— Jo paties ir paklausime. 


Neilgai trukus buvo surinkta ir žygio grupė. Kartu su manim trauk- 
sianti Ema, mat ji kategoriškai atsisakė išleisti mane vieną, taip pat 
Bronvina, kuri, nors nėmaž netroško užsitraukti panelės Peregrinės 
pykčio, visgi primygtinai tvirtino, kad jos apsauga mums praversian- 
ti, ir galiausiai Enochas — kaip tik jo planą ir turėsime įgyvendinti. 
Milardas, kurio paslaugos irgi galėjo būti neprošal jau vien dėl to, 
kad buvo nematomas, prisidėti atsisakė, mums netgi teko jam prisi- 
gerinti, kad niekam neišpliurptų. 

- Jei trauksime į žygį visi, - balsu svarstė Ema, - Paukštis negalės 
uždrausti grįžti vien tik Džeikobui. Jai teks išvyti mus visus keturis. 

— Bet aš visai nenoriu, kad mane išvytų! —- pasiskundė Bronvina. 

— Ji nė už ką šitaip nepasielgs, Bronvina. Čia šuo ir pakastas. O jei 
suskubsime grįžti iki gesinant šviesas, ji gal net nesusigaudys, kad 
buvome kažkur prašapę. 

Dėl šito aš šiek tiek abejojau, bet visi sutarėme: rizikuoti verta. 

Tai buvo bemaž tikras pabėgimas iš kalėjimo. Po pietų, kai na- 
muose tvyrojo didžiausia sumaištis, o panelė Peregrinė nebespėjo 
visiems dalyti dėmesio, Ėma apsimetė traukianti į svetainę, o aš - į 
darbo kabinetą. Susitikome po kelių minučių antro aukšto korido- 
riaus gale, kur lubose buvo atvožiamas dangtis su įtaisytomis kopė- 
čiomis. Ema užsiropštė pirma, aš — iš paskos; užkopęs tuojau pat 


dangtį uždariau. Atsidūrėme ankštoje, tamsioje palėpės ertmėje. Jos 

gale buvo orlaidė, atkrapštyti ją — vienas juokas; pro ją išlindome ant 
stogo plokščiosios dalies. 

Išlindę į tyrą nakties orą, kitus radome jau laukiančius. Bronvi- 
na kiekvieną mūsų apglėbė ir spustelėjo taip, kad kaulai sutreškėjo, 
paskui visiems padalijo slapčia nusičiuptus juodus neperšlampamus 
apsiaustus - sumanymas buvo mano, mums juk prireiks bent šiokios 
tokios apsaugos nuo audros, siaučiančios anapus kilpos. Jau buvau 
besižiojąs klausti, kaip teks nusirabždinti žemėn, bet nespėjau: iš už 
stogo krašto atsklendė Oliva. 

— Gal kas norėtų pažaisti parašiutininkus? - ji plačiai nusišypso- 
jo. Buvo basa, juosmenį apsirišusi virve. Susidomėjęs, prie ko galėtų 
būti pririštas antras virvės galas, dirstelėjau per stogo kraštą ir išvy- 
dau Fioną: persisvėrusi pro langą su virve rankoje, ji mojo man. Ką 
gi - akivaizdu: turime bendrininkų. 

— Tu pirmas, - paliepė man Enochas. 

— Aš? — nervingai pratariau, nejučia žingtelėdamas toliau nuo 
briaunos. 

— Kibkis Olivos ir šok žemyn, - tarė Ema. 

— Neprisimenu, kad pagal planą man būtų numatyta susilaužyti 
kaulus. | 

— Nieko nesusilaužysi, kvanka, jei tik tvirtai laikysies Olivos. Bai- 
siausiai smagu. Daugybę kartų esame tai darę. — Ji padelsė akimir- 
ką. - Na, vieną kartą. 

Rinktis, regis, nebuvo iš ko, tad sukandęs dantis prisiartinau prie 
stogo krašto. 

— Nebijok! - paguodė Oliva. 

— Gera tau šnekėti, - atsakiau. - Tu tai nenukrisi. 

Ji apglėbė mane abiem rankomis, tą pat padariau ir aš, tuomet ji 
kuštelėjo: 


— Nagi, šok. 

Užsimerkiau ir žengiau į tuštumą. Bet, užuot, kaip baiminausi, 
nušvilpęs žemyn, leistis ėmiau lėtai: žemėn nutūpėme it koks pra- 
kiuręs balionėlis, iš kurio lėtai srovena helis. 

— Smagumėlis, - pareiškė Oliva. - O dabar paleisk mane! 

Taip ir padariau, ir ji nušvilpė atgal ant stogo, pakeliui džiugiai 
spygaudama. Visi kiti skubomis ją nutildė, o paskui, vienas po kito, 
ją apglėbę nusileido žemėn pas mane. Susirinkę visi, nutykinome 
mėnesienos skalaujamo miško linkui, Fiona su Oliva mojavo mums 
atsisveikindamos. Gal tai buvo tiktai vaizduotės pokštas, bet man 
pasirodė, kad vėjo šiaušiamos karpytinių medžių figūros irgi moja 


mums, o Adomas santūriai linksi galva. 


Kai pelkės pakraštyje stabtelėjome atsikvėpti, Enochas pasigraibstė 
išsipūtusio švarkelio užantyje ir išsitraukęs ėmėsi dalyti mums po 
ryšuliuką, susuktą į marlę. 

— Paimkite, - ištarė. — Nesitikėkite, kad vienas nešiu visas. 

— Kas tai? — paklausė Bronvina, atskleidusi audeklą: ryšulėlyje 
buvo rusvas mėsgalis su keliais iš jo styrančiais vamzdeliais. — Fui, 
smirda! — šūktelėjo patraukdama jį nuo savęs tiek, kiek siekė rankos. 

— Nusiramink, tiktai avies širdis, - atsakė Enochas ir dar vieną 
panašų įbruko į rankas man. Ryšuliukas trenkė formaldehidu ir net 
per marlę nemaloniai žliugsėjo. 

— Mesiu šliauką, jeigu turėsiu šitą nešti, - pasiskundė Bronvina. 

— Norėčiau tai pamatyti, - Enochas, regis, užsigavo. - Kišk po 
lietpalčiu ir keliaujam. 

Vingiavome per pelkę neregimu kietos žemės kaspinu. Pakanka- 
mai dažnai čia vaikščiojęs spėjau beveik užmiršti, kaip tai gali būti 


pavojinga, kiek gyvybių pelkė pasiglemžė per šimtmečius. Galiau- 

siai, užkėlęs koją ant piramidės gūbrio, perspėjau visus, kad iškart 
užsisegiotų lietpalčius. 

— Ką daryti, jei su kuo nors susidursime? — paklausė Enochas. 

— Elkitės lyg niekur nieko, — atsakiau aš. —- Pasakysiu, kad jūs — 
mano draugai iš Amerikos. 

— O ką daryti, jei pamatysime padarą? — parūpo Bronvinai. 

— Bėk. 

— Ojei Džeikobas pamatys kiaurymę? 

— Tuomet, - atsakė jai Ema, - bėk taip, lyg pats velnias mintų ant 
kulnų. 

Vienas po kito nėrėme į piramidę, traukdamiesi iš tos tykios va- 
saros nakties. Visur buvo tylu ramu - tol, kol pasiekėme vidinės er- 
tmės galą: tada oro slėgis staiga krito, taip pat ir temperatūra, vidun 
įsiveržė visa gerkle stūgaujančios audros kauksmas. Išgąstingai grįž- 
telėjome garso pusėn ir valandėlę tiktai stovėjome nekrustelėdami, 
klausydamiesi tunelio angoje kunkuliuojančio, grumančio šėlsmo. 
Galėjai pamanyti, kad ten blaškosi koks narve uždarytas išbadėjęs 
plėšrūnas, kuriam ką tik iš tolo užkvipo pietūs. Neturėjome kitos 
išeities — tik šokti tiesiai jam į gerklę. 

Parpuolę ant kelių keturpėsti nuropojome į tą, kaip rodėsi, juodą- 
ją skylę: pro juodų audros debesų kalnus nespingsojo nė žvaigždelė, 
negailestingai pliekė lietus, stingdantis vėjas skverbėsi po apsiaus- 
tais; tvykstelėjus žaibo zigzagui visi sušvytėdavome akinančiu baltu- 
mu, bet jam užgesus tamsa atrodydavo tik dar juodesnė. Ema mėgi- 
no įžiebti liepsnelę, bet jos pastangos priminė spragsėjimą sulūžusiu 
žiebtuvėliu: ant riešo sumirksėjusi kibirkštis tuoj pat užgesdavo, taip 
ir nešoktelėjusi liepsnele, tad mes, stipriau įsisiautę į lietpalčius, sta- 
čia galva nėrėme į vėtrą ir tekini pasileidome per išpampusią, už kojų 
graibstančią pelkę, kelią rinkdamiesi veikiau iš atminties nei kliauda- 


miesi regėjimu. 

Miestelyje lietus beldėsi į kiekvienas duris, kiekvieną langą, bet 
niekas neįsileido jo vidun: visi tūnojo namuose užsisklendę, užvars- 
tę langines, tad mes niekieno nepastebėti teškenome tvinstančiomis 
gatvėmis, pro išblaškytas vėtros nuo stogų nuplėštų čerpių nuolau- 
žas, pro vienišą, pasimetusią, lietaus akinamą ir gailiai bliaunančią 
avį, pro pakrypusią lauko išvietę, liejančią savo turinį į gatvę, kol ga- 
liausiai pasiekėme žuvies krautuvėlę. Durys, aišku, buvo užrakintos, 
bet neatlaikė poros galingų Bronvinos spyrių. Viduje nusišluosčiusi 
ranką į apsiausto pamušalą, Ema galų gale įžiebė liepsnelę. Lydimas 
išverstakių eršketų, dėbsančių į mus iš stiklinių vitrinų, žvilgsnių, 
įsivedžiau draugus vidun: nėrėme už prekystalio, kur marmaliuo- 
damas prakeiksmus ir skusdamas žvynus dienas leisdavo Dilanas, o 
iš ten — pro rūdžių dėmelėmis išmargintas duris. Kitapus jų buvo 
nedidelė ledainė: paprasčiausia prie pastato prigludusi pašiūrė plūk- 
tinio molio grindimis ir skardiniu stogu, iš nelygiai išpjautų lentų 
sukaltomis sienomis; lentos buvo išklypusios it kreivi dantys, pro 
plyšius vidun kapsėjo lietaus lašai. Ankštoje patalpoje grūdosi šeši 
ožiai malkoms pjauti, o ant jų buvo užrioglinta po keturkampę geldą, 
prikrautą ledo. 

— Kurioje? — paklausė Enochas. 

— Nežinau, - prisipažinau. 

Ema kaip įmanydama apšvietė patalpą, o mes slampinėjome tarp 
ožių mėgindami įspėti, kurioje geldoje galėtų būti ne tik negyvos 
žuvys, bet visos jos atrodė vienodai — paprasčiausi ledo karstai be 
dangčių. Teks apieškoti kiekvieną, kol jį surasime. 

— Aš neieškosiu, — pareiškė Bronvina. - Nenoriu jo matyti. Man 
nepatinka negyvėliai. 

— Nepatinka ir man, bet neturime kitos išeities, — atsakė Ema. — 


Visi kartu pradėjome, visi kartu ir užbaigsime. 

Kiekvienas pasirinkome po geldą ir kibome knistis kaip kokie šu- 
nys, rausiantys išpuoselėtą gėlių lysvę, rieškučiomis semdami ledą ir 
žerdami ant grindų. Ištuštinęs pusę savosios jau beveik nebejaučiau 
sustirusių pirštų, bet staiga išgirdau klyktelint Bronviną. Atsigręžęs 
išvydau, kaip ji, prispaudusi rankas prie burnos, žingteli atatupsta 
nuo geldos. 

Susispietėme aplink ją pažiūrėti, ką bus suradusi. Iš ledo kyšojo 
pastirusi ranka plaukuotais krumpliais. 

— Drįstu tvirtinti: aptikai mūsų vyruką, - pasakė Enochas. 
Enochas nugremžė dar daugiau ledo — pamažu išniro visa ranka, 
paskui liemuo ir galiausiai - visas sumaitotas Martino kūnas. 

Reginys buvo šiurpus. Rankos ir kojos išsukiotos sunkiai suvo- 
kiamais kampais. Kūnas perplėštas išilgai ir ištuštintas — ten, kur 
būta vidaus organų, dabar prigrūsta ledo. Galiausiai atidengus vei- 
dą, visi nejučia aštriai įkvėpėme. Pusė jo virtusi violetine makalyne 
su kadaruojančiais odos skivytais, tarsi kokia suraižyta kaukė. Kita 
pusė — apysveikė, bent jau tiek, kad būtų įmanoma jį atpažinti: barz- 
daplaukiais apšepęs smakras, skruosto dalis nelygiai nurėžtu kraš- 
tu, kakta ir viena žalia, plėvele aptraukta ir tuščiu žvilgsniu dėbsanti 
akis. Visas jo apdaras - tik apatinės trumpikės ir draiskanomis virtęs 
kilpinis chalatas. Visiškai, tiesiog visiškai neįmanoma, kad šitaip ap- 
sirengęs pats naktį būtų išėjęs pasikarstyti uolomis. Kažkas - žmo- 
gus ar kas kita — turėjo jį ten nutempti. 

— Jis jau tolokai nukeliavęs, - pranešė Enochas, įvertinęs Martino 
nebeliko vilties. - Iškart sakau: gali ir nesuveikti. 

— Vis tiek reikia mėginti, — pareiškė Bronvina, narsiai žengdama 
prie geldos drauge su visais. - Jeigu jau šitiek nuveikėme, reikia bent 


pamėginti. 

Enochas praskleidė lietpaltį ir iš vidinės kišenės išsitraukė ryšu- 
liuką su širdimi. Pažiūrėti širdis ne kažin kiek skyrėsi nuo susuktos 
rudos beisbolininko pirštinės. 

— Jeigu jis prabus, — perspėjo Enochas, — tikrai nebus džiugiai 
nusiteikęs. Jumis dėtas kiek atsitraukčiau, ir paskui nekaltinkite, kad 
neperspėjau. 

Visi draugiškai žingtelėjome atatupsti - visi, išskyrus Enochą, ku- 
ris prisiplojo prie geldos ir, sugrūdęs ranką į ledą Martino krūtinėje, 
ėmė makaluoti, tarsi ieškodamas gėrimo skardinės šaldiklyje. Po va- 
landėlės kažką, regis, užčiuopė, tada antrąja ranka iškėlė avies širdį 
virš galvos. 

Staiga visą Enocho kūną nukrėtė drebulys, ir avies širdis ėmė 
plastėti, taškydama smulkulyčius kruvino konservuojamojo skysčio 
lašelius. Enochas gaudė orą tankiais, negiliais kvėpsniais. Rodėsi, 
bando nukreipti kažkokį srautą. Įdėmiai žvelgiau į Martino kūną: 
bene krustelės? Bet jis tebegulėjo sustingęs. 

Galiausiai širdis Enocho rankoje ėmė plastėti vis lėčiau, vis labiau 
traukėsi, bluko ir jos spalva, virsdama juozganai pilka, kaip mėsos 
gabalo, per ilgai užmiršto šaldiklyje. Enochas bloškė ją žemėn ir atki- 
šo ranką mano pusėn. Išsitraukęs iš kišenės kitą širdį, padaviau jam, 
Procesas pasikartojo: širdis valandėlę plakė, dulksnodama kraujo 
miglą, kol pagaliau suzmeko kaip ir pirmoji. Tas pat nutiko ir trečią 
kartą — su širdimi, kurią Enochas buvo davęs nešti Emai. 

Liko vienintelė širdis — atneštoji Bronvinos, paskutinė galimybė 
Enochui. Jo veidas dar labiau įsitempė, jis iškėlė širdį virš improvi- 
zuoto Martino karsto, spausdamas ją taip, lyg norėtų pirštais per- 
trėkšti kiaurai. Širdis suspurdo, ėmė tirtėti lyg pernelyg energingai 
sukant rankeną užvedamas variklis, tuomet Enochas užriko: 


— Kelkis, negyvėli! Kelkis! 

Dabar jau akis kliudė krustelėjimą. Kažkas sujudėjo po ledu. Pasi- 
lenkiau taip arti, kaip tik drįsau, laukdamas kokių nors gyvybės žen- 
klų. Nežinia kiek užsitęsusią valandėlę niekas nesikeitė, bet paskui 
kūnas visas išsitempė, taip staigiai, su tokia jėga, lyg būtų pavaišintas 
tūkstančio voltų stiprumo elektros iškrova. Ema suriko, atšokome 
visi. Kai ryžausi vėl nuleisti rankas ir dirstelėti, Martino galva jau 
buvo pasisukusi mano pusėn; viena valkčio aptraukta akis it pašėlusi 
sukiojosi į visas puses, kol galiausiai sutelkė žvilgsnį, regis, į mane. 

— Jis tave mato! — sušuko Enochas. 

Pasilenkiau arčiau karsto. Negyvėlis trenkė išrausta velėna, jūros 
vandeniu ir dar kažkuo, kur kas bjauresniu. Nuo rankos pažiro le- 
das - ranka pakilo, akimirksnį virpėjo pakibusi ore, išsukiota, pamė- 
lusi, o paskui nusileido ant manosios. Kaip įmanydamas tramdžiausi 
nebloškęs jos šalin. 

Negyvėlio lūpos prasiskyrė, apatinis žandikaulis atsikabinęs 
smuktelėjo žemyn. Prisikišau dar arčiau norėdamas išgirsti, ką jis sa- 
kys, bet išgirsti nebuvo ko. Na žinoma, nėra ko ir tikėtis, pagalvojau, 
juk jam ištiško plaučiai. Bet paskui jam ištrūko kažkoks garselis — 
pasilenkiau dar arčiau, dabar ausimi beveik liečiau ledines jo lūpas. 
Keistos mintys lindo į galvą — prisiminiau lietaus nuotaką, įrengtą 
prie pat namų: prikišęs ausį prie pat grotelių ir sulaukęs akimirkos, 
kai pritilsta transporto gausmas, gali išgirsti tylutėliai gurgantį pože- 
minį upokšnį, užverstą dar statant miestą, bet vis tiek srovenantį po 
žeme, tegul ir įkalintą amžinoje naktyje. 

Kiti susispietė aplinkui, bet negyvėlio balsą girdėjau tik aš. Pir- 
miausia jis ištarė mano vardą. 

— Džeikobai. 

Mane persmelkė baimė. 


— Taip, čia aš. 

— Aš buvau miręs. — Žodžiai sunkėsi lėtai, varvėjo it tirštas siru- 
pas. Tuojau jis pasitaisė: —- Aš miręs. 

— Papasakok, kas atsitiko, - paraginau aš. - Prisimeni? 

Jis patylėjo. Pro plyšius sienose švilpavo vėjas. Negyvėlis kažką 
ištarė, bet aš nenugirdau. 

— Pakartok. Martinai, prašau. 

— Jis mane nužudė, - sukuždėjo negyvėlis. 

— Kas? 

— Mano senutis. 

— Nori pasakyti - Ogis? Tavo dėdė? 

—-Mano senutis, — pakartojo jis. — Jis taip išaugo. Ir sustiprėjo. 
Buvo toks stiprus. 

— Kas tai padarė, Martinai? 

Jis užsimerkė ir aš pabūgau, kad jau bus pasitraukęs su visam. 
Dirstelėjau į Enochą. Šis linktelėjo. Širdis jo rankoje vis dar plastėjo. 

Martino akis krustelėjo po nuleistu voku. Jis ir vėl prašneko, lėtai, 
monotoniškai, tarsi kartodamas atmintinai išmoktą tekstą: 

— Keturis šimtus kartų jis miegojo ramiai, susirietęs it gemalas 
slėpiningose žemės įsčiose, virškinamas šaknų, rūgdamas tamsoje, 
vasaros vaisius, saugiai užkonservuotas ir pamirštas podėlyje lig pat 
tol, kol kliudė jį valstiečio kastuvas — šiurkšti pribuvėja netikėtam 
naujagimiui priimti... 

Martinas nutilo, jo lūpos virpėjo. Ema dirstelėjo į mane ir sukuž- 
dėjo: 

— Kąjjis čia šneka? 

— Nesuprantu, - atsakiau. - Bet panašu į kažkokį eilėraštį. 

Martinas vėl prabilo — drebančiu balsu, bet jau pakankamai gar- 
siai, kad girdėtų visi: 

— Juodu kūnu anam skirta ilsėtis: jaunas jo veidas suodžių spal- 


vos, suvytusios rankos ir kojos — tarytum anglies gyslos, pėdų luis- 

tai — lyg upės nešami papuvę medgaliai, apkibę sudžiūvusiomis vyn- 
uogėmis... 

Galų gale atpažinau tekstą — sukurtą jo paties apie pelkių ber- 
niuką. 

— Ak, Džeikobai, o juk aš taip uoliai, taip rūpestingai juo rūpi- 
nausi, — kalbėjo jis. — Ir stiklą nušluostydavau, ir žemes pakeisda- 
vau, įkurdinau kuo patogiausiai, kad jaustųsi kaip namie - tarytum 
savo paties dičkį aptalžytą kūdikį. Aš taip rūpestingai juo rūpinausi, 
bet... — Jis ėmė visas drebėti; iš akies išsirito ašara, bet netrukus su- 
stingo, prišalusi prie skruosto. — Bet jis mane užmušė. 

— Turi galvoj - pelkių berniukas? Senutis? 

— Siųsk mane atgal, - ėmė melsti Martinas. - Man skauda. - Šalti 
jo pirštai gniaužė man petį, balsas vėl slopo. 

Dirstelėjau į Enochą, žvilgsniu prašydamas pagalbos. Jis stipriau 
suspaudė širdį ir papurtė galvą. 

— Dabar jau pasiskubink, bičiuli, - tarstelėjo. 

Ir staiga man nušvito akyse. Nors negyvėlis kalbėjo apie pelkių 
berniuką, ne pelkių berniukas jį nužudė. Mums jie matomi tampa 
tik tada, kai maitinasi, andai sakė man panelė Peregrinė, kitaip ta- 
riant, tada, kai jau per vėlu. Martinas matė kiauramėklę — naktį, 
lietui lyjant, ir dar taršančią jį patį į skutus - ir klaidingai palaikė ją 
savo vertingiausiu eksponatu. 

Manyje ėmė tvenktis seniai pažįstama baimė, užkaitindama visus 
vidurius. Atsisukau į kitus. 

— Kiauramėklės darbas, - pasakiau. - Ir ji yra kažkur čia, saloje. 

— Paklausk — kur, - patarė Enochas. 

— Martinai — kur? Man būtinai reikia žinoti, kur tu jį matei. 

— Prašau... Skauda. 

— Kur tu jį matei? 


— Jis atėjo prie mano durų. 

— Senutis? 

Jis keistai šniūkštelėjo oro gurkšnį. Žiūrėti į jį buvo sunku, bet 
prisiverčiau, ir tada pasekiau jo akį: atitrūkęs nuo manęs, žvilgsnis 
susitelkė į kažką man už nugaros. 

— Ne, - pasakė negyvėlis. — Jis. 

Tą pat akimirksnį mus užliejo šviesa, ir kažkas garsiai užriko: 

— Kas čia? 

Ema tučtuojau sugniaužė kumštį, liepsnelė šnypštelėjusi užgeso, 
o mes visi, skubiai atsisukę, išvydome tarpduryje stovintį žmogų: su 
žibintuvėliu vienoje rankoje ir šautuvu — kitoje. 

Enochas trūktelėjęs išlaisvino ranką iš ledo, o Ema su Bronvina 
susiglaudė prie geldos, kad užstotų Martiną. 

— Mes visai neketinome įsilaužti! — patikino Bronvina. — Ir jau 
ėjome sau, tikrai tikrai! 

— Stovėkite ir nejudėkite! - suriko tasai tarpduryje. Jo balsas buvo 
plieskė tiesiai į akis, - bet jį akimoju išdavė keli megztinių sluoksniai. 
Tai buvo ornitologas. 

— Pone, mes visą dieną nieko nevalgę, —- suinkštė Enochas, šįsyk — 
kaip tikras dvylikametis. - Norėjome tik kokią žuvį pasiimti, garbės 
žodis! 

— Iš tiesų? — atsiliepė Žmogus. — Atrodo, vieną net išsirinkote. 
Nagi, pažiūrėkime kokią. — Jis pašvytravo žibintuvėliu į šalis, lyg no- 
rėdamas praskirti mus jo spinduliu. - Pasitraukite! 

Padarėme, ką liepti, ir dabar žibintuvėlio spindulys nutvieskė 
Martino kūną — akį rėžiantį pragaišties kraštovaizdį. 

— Kad tave bala, tai keista žuvelė, ką? - Jis nėmaž nesutriko. — Ti- 
kriausiai ką tik ištraukta, šviežutėlė. Žiū, dar netgi kruta! — Spindu- 


lys kliudė Martino veidą ir sustojo. Negyvėlio akis užvirto, lūpos be 

garso trūkčiojo — tiktai refleksas, senkant paskutiniesiems Enocho 
įpūstos gyvybės lašams. 

— Ojūs kas toks? — parūpo Bronvinai. 

— Priklauso nuo to, ko paklausi, — atsakė žmogus. — Be to, tai 
visiškai nesvarbu — kur kas svarbiau yra tai, kad aš žinau, kas esate 
jūs. - Žibintuvėlio spinduliu durdamas į kiekvieną mūsų paeiliui, jis 
kalbėjo lyg skaitydamas duomenis iš kažkokios slaptos bylos: - Ema 
Blum, žiežirba, pamesta cirke, kai tėvams nepavyko ten pat jos par- 
duoti. Bronvina Brantli, iš didžiavyrių padermės, kraujotroškė, pati 
nesuvokusi savo jėgos iki pat to vakaro, kai nusuko sprandą savo 
bjaurybei patėviui. Enochas O'Konoras, gebantis prikelti iš numiru- 
siųjų, gimęs laidotuvininkų šeimoje - tie niekaip negalėdavo supras- 
ti, kodėl jų klientai vis netikėtai atsikelia ir išpėdina sau. - Pastebė- 
jau, kad kiekvienas iš mano draugų, tai išgirdęs, atšlyja. Galiausiai 
jis nukreipė spindulį į mane. - Ir dar Džeikobas. Labai jau ypatingą 
draugiją esi pasirinkęs šiomis dienomis. 

— Iš kur žinote mano vardą? 

Jis atsikrenkštė, o kai vėl prašneko, jo balsas buvo iš esmės pasi- 
keitęs. 

— Nejaugi taip greitai spėjai mane pamiršti? - Naujosios Anglijos 
tartis skambėjo nepriekaištingai. — Tiesa, aš — tik varganas seniokas 
autobuso vairuotojas, kur jau mane prisiminsi. 

Atrodė visiškai neįmanoma, bet šitas žmogus tiesiog tobulai mėg- 
džiojo mano mokyklinio autobuso vairuotoją, poną Baroną. Pelniu- 
sį tokią visuotinę panieką, tokio bjauraus būdo, tokį kietakaktį, kad 
mes sankabėlėmis suniokojome jo nuotrauką iš mokyklinio albumo 
ir paskutinę aštuntos klasės dieną palikome prikibdę prie jo sėdynės 
kaip atminimo paveikslą. Vos spėjau prisiminti, ką jis sakydavo kię- 
kvieną mielą popietę, prieš pat man išlipant, ir žmogus tarpduryje 


užsuokė kaip tik tuos žodžius: 

— Paskutinė maršruto stotelė, Portmanai! 

— Ponas Baronas? — ištariau abejodamas, iš paskutiniųjų mėgin- 
damas per švysčiojantį spindulį įžvelgti jo veidą. 

Žmogus nusikvatojo ir vėl atsikrenkštė — ir jo balsas pasikeitė dar 
kartą. 

— Arba tasai, arba anas, pagalbinis darbininkas. - Tęsiamo flori- 
dietiško greblavimo su niekuo nesupainiosi. - Medžiokus ana kirpti 
pats metas. Pinigėlio manis gražaus paklosi! — Jo balsas ničniekuo 
namų veją ir valiusio baseiną. 

— Kaip jūs tai darote? — neištvėriau. — Iš kur pažįstate visus tuos 
žmones? 

— Aš ir esu visi tie žmonės, - jis vėl prašneko negyvu, bejausmiu 
balsu. Ir nusijuokė, akivaizdžiai mėgaudamasis mano siaubu - iš tie- 
sų jaučiausi visiškai priblokštas. 

Staiga man dingtelėjo mintis. Ar esu kada matęs pono Barono 
akis? Ko gero, ne. Jis visada būdavo užsimaukšlinęs seniokiškus, pusę 
veido dengiančius akinius. Sodo darbininkas irgi visuomet būdavo 
su saulės akiniais ir dar su plačiakrašte skrybėle. Ar kada nors į kurį 
nors jų esu įdėmiau įsižiūrėjęs? Kiek dar vaidmenų mano gyvenime 


sukūrė šitas chameleonas? 

— Kas čia dedasi? — sukruto Ema. — Kas tas Žmogus? 

— Nutilk! - amtelėjo jis. - Ateis ir tavo eilė. 

— Jūs mane stebėjote, — tėškiau aš. — Tai jūs papjovėte visas tas 
avis. Tai jūs nužudėte Martiną. 

— Kas, aš? — kuo nekalčiausiai nustebo jis. - Aš nieko nežudžiau. 

— Bet jūs — padaras, ar ne? 

— Taip mane vadina jie, - atsakė jis. 

Negalėjau šito suprasti. Sodo darbininko nė akyse nebuvo matęs 
po to, kai mama prieš trejetą metų nusamdė kitą; ponas Baronas iš 
mano gyvenimo išnyko po aštuntos klasės. Nejaugi jie... jis... iš tikrų- 
jų visąlaik mane sekė? 

— Kaip jūs sužinojote, kur mane surasti? 

— Nagi, Džeikobai, — jo balsas dar sykį pasikeitė. — Juk pats man 
pasakei. Akis į akį, žinoma. — Vidurio Amerikos tartis, taisyklinga 
išsilavinusio žmogaus kalba. Dabar jis pakreipė žibintuvėlį į save — 
spindulys apšvietė jo paties veidą. 

Anądien, kai mačiau jį, buvo užsiželdinęs barzdą, dabar barzdos 
nebebuvo. Neatpažinti jo buvo tiesiog neįmanoma. 

— Daktaras Golanas... - pralemenau aš, bet mano balsą nustelbė 
lietaus barbenimas. 

Prisiminiau mūsų pokalbį telefonu vos prieš keletą dienų. Tasai 
triukšmas fone... daktaras sakė esąs oro uoste. Tik ne sesers pasitikti 
buvo atvažiavęs. Skristi ketino pats - paskui mane. 

Atšlijau ir, kad nesverdėčiau, atsirėmiau į Martino geldą, jutau, 
kaip visą kūną ima kaustyti stingulys. 

— Kaimynas... — ištariau. — Tasai senis, laistęs veją senelio žūties 
vakarą, irgi buvote jūs. 

Jis nusišypsojo. 


— Bet jūsų akys... — dar tariau. 

— Glaustiniai lęšiai, —- paaiškino jis. Spustelėjo vieną paakį nykš- 
čiu — lęšis iššoko, atidengdamas baltą akies obuolį be rainelės. - Ne- 
įtikėtina — ko tik nepadirbama šiomis dienomis! O jeigu leistum man 
nuspėti dar keletą klausimų, atsakysiu neklausiamas: taip, aš tikrai 
psichoanalitikas, turiu licenciją — mane seniai traukė perprasti pa- 
prastų žmonelių protus, — ir ne: nors visi mūsų seansai buvo grįsti 
melu, nemanau, kad būtume tik tuščiai gaišę laiką. Iš tiesų netgi ma- 
nau, kad galėčiau ir toliau siūlyti tau pagalbą ar veikiau mudu abu 
galėtume padėti vienas kitam. 

— Džeikobai, prašau tave, - įsiterpė Ema. — Neklausyk jo. 

— Nesibaimink, - atsakiau jai. — Kartą juo jau pasitikėjau. Antrą- 
syk tos pačios klaidos nepadarysiu. 

Golanas lyg niekur nieko kalbėjo toliau, tarsi nė nebūtų išgirdęs: 

— Galiu pasiūlyti tau saugumą, pinigų. Galiu grąžinti tau gyveni- 
mą, Džeikobai. Visa, ką turėtum daryti - tai dirbti mums. 

— Mums? 

— Mudviem su Malfusu, - atsakė jis ir grįžtelėjęs per petį pašau- 
kė: - Eikš, Malfusai, pasisveikink. 

Tarpduryje jam už nugaros sujuodavo šešėlis, ir po akimirksnio 
mums į nosis smogė nepakeliamas tvaikas. Bronvina sužiaukčiojo ir 
žingtelėjo atatupsta; pastebėjau, kaip susigniaužė Emos kumščiai — 
atrodė, ji svarsto galimybę pulti. Vogčia paliečiau jai ranką ir ištariau 
be garso, vien lūpomis: Palauk. 

— Štai ką tau siūlau, — toliau kalbėjo Golanas, vis dar taip pat da- 
lykiškai. —- Padėk mums surasti daugiau tokių kaip tu. Už tai tau bus 
atlyginta: galėsi visiškai nesibaiminti nei Malfuso, nei kurio kito iš 
jo padermės. Galėsi ir toliau gyventi namuose. Laisvu laiku keliausi 
drauge su manimi, pamatysi pasaulio, o ir sumokėsime tau dosniai. 


Tavo tėvams pasakysime, kad man tyrinėjimams prireikė asistento. 

— O jeigu sutiksiu, - prasižiojau, - kas laukia mano draugų? 

Jis tik atsainiai mostelėjo šautuvu. 

— Jie jau pasirinko, seniai. Svarbu štai kas, Džeikobai: jau sudary- 
tas didis planas, ir tu padėsi jį įgyvendinti. 

Ar aš svarsčiau pasiūlymą? Tikriausiai — taip, tegul tik mirksnį. 
Daktaras Golanas siūlė man kaip tik tai, ko taip karštligiškai ieško- 
jau: trečią variantą. Ateitį, kuri nebuvo nei pasilik čia amžiams, nei 
išvyk ir mirk. Tačiau pakako vos vieno žvilgsnio į draugus, į nerimo 
aptemdytus jų veidus, kad bet kokia pagunda prarastų galią. 

— Nagi? — paragino Golanas. — Ką atsakysi? 

— Verčiau jau mirsiu, nei bent pirštą pakrutinsiu jums padėti. 

— Na jau, — pareiškė jis. — Juk tu man jau padėjai. — Jis žengė 
žingsnį atatupstas durų linkui. — Labai gaila, kad daugiau seansų su 
tavimi nebebus. Vis dėlto netektis, ko gero, ne tokia ir baisi. Jūsų 
keturių gal ir pakaks, kad Malfusas galiausiai pakeistų šį apgailėtiną 
pavidalą, kuriame buvo įstrigęs taip ilgai. 

— Oi ne, - sušniurkščiojo Enochas. - Visai nenoriu būti suėstas! 

— Nežliumbk, nėra ko žemintis, - subarė jį Bronvina. - Mums 
tereikia juos užmušti, štai ir viskas. 

— Smagu būtų dar kiek užtrukti ir pasižiūrėti, — tarė Golanas iš 
tarpdurio. - Puikus reginys, man patinka! 

Tai taręs pranyko už durų, mes likome vieni su anuo. Girdėjau 
baidyklės alsavimą tamsoje, tąsų ir lipnų lyg gurguliavimas įtrūku- 
siame vamzdyje. Mes žingtelėjome atbuli: žingsnį, po to antrą, kol 
galiausiai pečiais atsirėmėme į sieną ir likome stovėti lyg mirčiai pa- 
smerkti kaliniai, išrikiuoti priešais būrį ginkluotų kareivių. 

— Man reikia šviesos, — kuštelėjau Emai, kuri, regis, buvo tokia 
priblokšta, kad net užmiršo savąją galią. 

Jos plaštaka kaipmat sužioravo, ir tarp mirgančių šešėlių išvydau 


baidyklę, tūnančią tarp ožių su geldomis. Ta pati, iš mano košmarų. 

Gunksojo susikūprinusi, nuoga, beplaukė, pilkšvai juoda, dėmėmis 
išmušta oda kadaravo palaidomis klostėmis, akys apgliaumijusios 
tąsiu puviniu, kojos išsirietusios lanku, pėdos šleivos, plaštakos išsi- 
klaipiusiais pirštais virtusios niekam tikusiomis nagomis — visos jos 
kūno dalys atrodė perkriošusios ir suvytusios tarsi neįtikėtinai seno 
žmogaus. Visos, išskyrus vieną. Tai, kas labiausiai krito į akis, buvo 
siaubingo dydžio nasrai — žiojinti ertmė, kupina dantų, ilgiu ir aš- 
trumu nenusileidžiančių peiliams kepsniui pjaustyti; sutalpinti juos 
užčiauptuose nasruose buvo visiškai neįmanoma, tad lūpas amžiams 
buvo ištempusi beprotiška šypsena. 

O paskui tie kraupūs dantys prasiskyrė, ir iš gerklės gelmių išorėn 
šovė trys standūs liežuviai, kiekvienas storumo sulig mano riešu. 
Staigiai išsivynioję jie pasirodė esą ne mažiau dešimties pėdų ilgio, 
pasiekė bene patalpos vidurį ir raivydamiesi pakibo ore, o baidyklė, 
švogždžiai dvėsuodama pro dvi tarsi raupų išėstas skyles snukyje, 
atrodė, uodžia mus, lyg svarstydama, kaip būtų patogiausia suryti. 
Mes iki šiol dar buvome gyvi tik dėl to, kad pribaigti mus atrodė taip 
lengva; pabaisa neskubėjo — kaip koks tikras išrankus gurmanas, su- 
siruošęs kaip reikiant pasimėgauti ypatingu patiekalu. 

Mano draugai negalėjo to įžvelgti, bet aš tarp kitų išsyk atpažinau 
baidyklės šešėlį ant sienos, taip pat ir virves primenančių liežuvių. 
Ema pagniaužė kumštį, liepsna tvykstelėjo skaisčiau. 

— Ką tasai daro? — sukuždėjo. - Kodėl nepuola? 

— Žaidžia, - atsakiau. - Puikiausiaį žino užspeitęs mus į kampą. 

— Užspeitęs, išgraužk, - sumurmėjo Bronvina. - Leistumėt man 
bent kartelį gerai vožtelėti jam į snukį. Dantys išlįstų per pakaušį. 

— Tavim dėtas prie tų dantų net nesiartinčiau, — tarstelėjau. 

Kiaurymė nudrimblino kelis žingsnius į priekį — tiek pat, kiek 


mes buvome atsitraukę. Liežuviai tįstelėjo dar ilgesni, atsiskyrė vie- 

nas nuo kito: vienas šovė link manęs, kitas — link Enocho, trečias 
nusitaikė į Emą. 

— Palik mus ramybėj! — suspiegė Ema švystelėdama ranka tar- 
si deglu. Liežuvis trūktelėjo tolyn nuo liepsnos, bet tuojau vėl ėmė 
slinktis artyn lyg kirsti pasirengusi gyvatė. 

— Reikia mėginti pasiekti duris! —- surikau aš. - Kiaurymė - prie 
trečiosios geldos kairėje, tad laikykitės dešinės! 

— Nepavyks! — sudejavo Enochas. Liežuvio galiukas palietė jam 
skruostą, Enochas suspigo. 

— Skaičiuoju iki trijų! - šūktelėjo Ema. — Vienas... 

Bet tuomet baidyklės pusėn metėsi Bronvina, spiegdama kaip ko- 
kia banšė. Pabaisa žviegdama išsitiesė, sudribusi jos oda išsitempė. Ir 
kaip tik tą akimirksnį, kai buvo jau beužsimojanti perlieti Bronviną 
trišakiu liežuviu, toji visu kūno svoriu rėžėsi į Martino ledo karstą, 
kyštelėjo rankas po juo, kilstelėjo, pakreipė ir galiausiai nustūmė nuo 
ožio — gremėzdiška gelda su visu ledu, žuvimis ir Martino kūnu apsi- 
vertė ore ir su kurtinančiu dundesiu tvojosi į kiaurymę. 

Bronvina vienu gaistu apsisuko ir metėsi atgal prie mūsų. 

— PASITRAUK! - sustugo, ir aš vos spėjau atšokti; ji vienu spyriu 
išmušė nemenką skylę papuvusiose lentose. Enochas, mažiausias iš 
mūsų, nėrė laukan pirmas, jam pridurmu — Ema, o paskui, nespė- 
jus man nė prasižioti prieštarauti, Bronvina griebė mane už pečių ir 
išbloškė į pažliugusią naktį. Tėškiausi tiesiai pilvu į balą. Nuo šalčio 
užgniaužė kvapą, tačiau bet kas buvo geriau, nei pajusti, kaip kiaury- 
mės liežuvis vyniojasi apie kaklą. 

Ema su Enochu vienu trūktelėjimu pastatė mane ant kojų; nie- 
ko nebelaukę pasipustėme padus. Dar akimirksnis, ir Ema sustojo, 
šūktelėjusi Bronviną vardu. Tik dabar susizgribome, kad ji neišbėgo 
drauge su mumis. 

Šūkaudami žvilgsniais skvarbėme tamsą, tiesa, grįžti pristigome 
drąsos. Bet čia Enochas šūktelėjo: 

— Štai ten! 

Dabar jau ir mes išvydome Bronviną, atsišliejusią į ledainės 
kampą. 

— Ką ji ten daro? — nesusigaudė Ema. - BRONVINA! BĖK! 

Pažiūrėti atrodė, kad ji staiga sumąstė apglėbti trobesį. Bet paskui 
kelis žingsnius atsitraukė ir įsibėgėjusi rėžėsi pečiu į kampinį stat- 
ramstį — ledainė sukiužo lyg iš degtukų suramstytas namelis, siūb- 
telėjusį į miltus sutrinto ledo, sumišusio su medienos skiedromis, 
debesį vėjo gūsis nubloškė gatve tolyn. 

Džiaugsmingai būbaudami laukėme Bronvinos, skutančios mūsų 
link su maniakiška šypsena veide, o paskui, juokdamiesi kiaurai mer- 
kiančiame lietuje, puolėme jos glėbesčiuoti. Vis dėlto džiaugsmas 
truko neilgai: vos ėmėme suvokti, kas iš tikrųjų atsitiko, nuotaika iš- 
syk subjuro, o paskui Ema atsigręžė į mane ir uždavė klausimą, kuris 
veikiausiai sukosi galvose jiems visiems: 

— Džeikobai, iš kur padaras tiek daug žinojo apie tave? Ir 
apie mus? | 

— Pavadinai jį daktaru, - įkišo savo trigrašį Enochas. 

— Jis buvo mano psichiatras. 

— Psichiatras! - Enochas vos nepaspringo. — Tiesiog nuostabu! 
Šitas ne tik išduoda mus padarui, bet, pasirodo, dar ir psichas! 

— Atsiimk savo žodžius! — užriko Ema, stipriai jį stumtelėdama. 
Enochas jau kėsinosi atsakyti tuo pačiu, bet aš įsibroviau tarp jų 
abiejų. 

— Liaukitės! — sudraudžiau, pats stumdamas juos į skirtingas 
puses. Tada atsigręžiau į Enochą. - Tu klysti. Aš ne beprotis. Tiesa, 
jis mane tuo beveik įtikino, nors pats, reikia manyti, nuo pat pra- 


džių žinojo, kad aš — iš ypatingųjų. Vis dėlto dėl kitko neapsirikai. 

Aš iš tikrųjų jus išdaviau. Senelio pasakojimus perpasakojau sveti- 
mam Žmogui. 

— Tu dėl to nekaltas, - bandė guosti mane Ema. — Juk negalėjai 
žinoti, kad mes - tikrų tikriausi. 

— Aišku, jis galėjo ir turėjo žinoti! — pasišiaušė Enochas. — Abė 
viską jam papasakojo! Netgi parodė jam suknistas mūsų nuotraukas! 

— Golanas žinojo viską, išskyrus tai, kaip jus surasti, - pasakiau. — 
Ir aš atvedžiau jį nosies tiesumu čionai. 

— Jis tave pergudravo, — tarė Bronvina. 

— Aš tik norėjau pasakyti, kad man tikrai labai gaila. 

Ema apkabino mane. 

— Viskas gerai. Mes gyvi. 

— Kol kas - taip, - atkirto Enochas. - Bet anas maniakas vis dar 
blaškosi kažkur netoliese, o kadangi labai jau uoliai veržėsi sušerti 
mus savo numylėtinei kiauramėklei, galime drąsiai spėti: veikiausiai 
jau bus ir pats sumąstęs, kaip įsibrauti į kilpą. 

— Dievulėliau, tavo teisybė, - sutiko Ema. 

— Ką gi, - pasakiau aš, - tuomet verčiau pasiskubinkime atsidurti 
ten anksčiau už jį. 

— Anksčiau užjį ir dar tg, - pridūrė Bronvina. Atsisukome: ji rodė 
į sugriuvusią ledainę - lentgalių krūvoje kažkas jau krusčiojo. - Spė- 
ju, tasai nieko nelaukęs pasileis mums įpėdžiui, o man gali ir nepasi- 
taikyti po ranka kito namo uždrėbti jam ant galvos. 

Kažkuris šūktelėjo: „Bėgam!“ — ir visai be reikalo, nes mes jau 
skutome kiek įkabindami link vienintelės saugios vietos, kur kiaury- 
mė negalėjo mūsų pasiekti - link kilpos. Purškiančio lietaus košia- 
moje tamsoje pasiekėme miestelio pakraštį, išnyko blausiai melzga- 
nos trobesių apybrėžos, užleisdamos vietą šlaituose išsidriekusiems 


dirbamos žemės laukams, o paskui suskatome rabždintis į kalva- 

gūbrį; vandens srovelės skalavo mums kojas, takas buvo toli gražu 
nebepatikimas. 

Enochas slystelėjo ir pargriuvo. Sugriebę pakėlėme jį ir bėgome 
toliau. Jau beveik pasiekus keterą neišsilaikė ant kojų ir Bronvina — 
nuslydo geras dvidešimt pėdų atgal, kol galiausiai sugebėjo sustoti. 
Mudu su Ema nubėgome žemyn jai į pagalbą, ir aš, įsikibęs Bronvi- 
nos rankos, pasinaudojau proga apsižvalgyti — vyliausi pastebėsiąs 
kur nors užnugaryje šmėžuojančią baidyklę. Bet nepamačiau nieko, 
tik tamsias, verpetuojančias lietaus čiurkšles. Mano talentas įžiūrėti 
kiaurymes be šviesos ne kažin kiek galėjo praversti. Bet, kai vos at- 
gaudami kvapą galiausiai užsiropštėme ant keteros, dangų perskro- 
dė žaibo kirtis, nušviesdamas viską aplinkui — aš spėjau atsisukti ir 
pamačiau jį. Kiaurymė tebebuvo gerokai žemiau mūsų, bet viršun 
krapštėsi sparčiai: spirdamasis į dumbliną žemę ne tik kojomis, bet 
ir raumeningais liežuviais, ropojo tarsi koks voras. 

— Dingstam! - surikau, ir mes nusiritome kitu šlaitu žemyn, čiuo- 
žėme ant užpakalių, kol pasiekėme lygią vietą ir vėl galėjome bėgti. 

Dar vienas žaibo tvyksnis. Kiaurymė buvo gerokai priartėjęs. Jei 
šitaip mus vysis ir toliau, mes niekaip nespėsime pasiekti saugios 
vietos. Vienintelė viltis - apdumti jį kaip nors sumėčius pėdas. 

— Jeigu jis mus pagaus, nudobs visus! — surikau. — Bet jeigu išsi- 
skirsime, jam teks rinktis. Nuviliosiu tolimesniu keliu, tikiuosi, pel- 
kėje pavyks jo atsikratyti. O jūs visi - kiek kojos įkerta į kilpą! 

— Išprotėjai! - sušuko Ema. - Jei kam nors ir verta bent pamėginti 
jį užgaišinti, tai nebent man! Aš galiu kirsti jam ugnimi! 

— Ne, tokiame lietuje — negali, - paprieštaravau aš. — Be to, negali 
kirsti jam jo nematydama! 

— Nesitikėk, kad leisiu tau nusižudyti! — užriko ji. 

Ginčytis nebuvo kada, tad Bronvina su Enochu nukūrė pirmyn, o 


mudu su Ema pasukome iš tako vildamiesi, kad baidyklė seks paskui 

mus — taip ji ir padarė. Buvo jau visai arti, tad nereikėjo jokių Žai- 
bo tvyksnių, kad žinočiau, kur ji yra, - visiškai pakako skausmingų 
spazmų viduriuose. 

Bėgome susikibę už rankų, klupinėdami grioviais ir duobėmis 
raupuotame lauke, griuvinėdami ir vis sugriebdami vienas kitą lyg 
du epileptikai šokio sūkuryje. Neatitraukiau žvilgsnio nuo žemės vil- 
damasis pamatyti kokį stambesnį akmenį, kuris prireikus praverstų 
kaip ginklas, bet netikėtai iš tamsos priekyje išniro kažkoks grioz- 
das — nedidelė pakiužusi pašiūrė išdaužytais langais, su Žiojinčia 
durų skyle; panikos genamas jos net neatpažinau. 

—-Reikia slėptis! - sušniokščiau gaudydamas kvapą. 

Ak, kad taip toji baidyklė būtų kvaila, patyliukais meldžiau skus- 
damas trobesio linkui. Tegul tik ji būna kvaila, ak, prašau, prašau, 
prašau, kad tik ji būtų kvaila. Mes bėgome plačiu lankstu, vildamiesi 
įsmuksią vidun nepastebėti. 

— Palauk! — šūktelėjo Ema, mums jau sukant prie durų angos. 
Ji išsitraukė iš užančio vieną Enocho skarmalų, pakėlė nuo žemės 
akmenį, aprišo jį skuduru — išėjo šiokia tokia laidynė. Tada palaikė 
tarp delnų, kol skuduras užsiliepsnojo, ir įsukusi sviedė kuo toliau. 
Akmuo dunkstelėjo į tižę gana atokiai nuo mūsų ir liko blausiai žio- 
ruoti tamsoje. 

— Klaidinantis pėdsakas, — paaiškino Ema, ir mudu smukome į 


murkšliną pašiūrės prieglobstį. 


Vos įžengę pro atviras, ant vyrių kadaruojančias duris, mudu pa- 
sijutome įbridę į tamsios, aromatingos pliurės jūrą. Ir tik tada, kai 
kojos, šleikščiai žliurgtelėjusios, paniro į tižę, aš susigaudžiau, kur 
atsidūrėme. 

— Koks čia trobesys? — sukuždėjo Ema, ir čia pat tvokstelėjo toks 
gyvulių alsavimo garas, kad abu vos nešoktelėjome. Pašiūrėje grūdo- 
si visa banda avių, kurioms, kaip ir mums, tokią bjaurią naktį prirei- 
blizgančias jų akis, dėbsančias į mus - avių čia buvo bene kelios de- 
šimtys. 

— Tai ir yra tai, ką pamaniau, ar ne? —- tarstelėjo Ema, atsargiai 
pakeldama vieną koją. 

— Verčiau net negalvok apie tai, - patariau. - Eikš, reikia trauktis 
nuo durų. 

Suspaudžiau jai ranką, ir mudu ėmėme brautis į trobesio gilu- 
mą, skindamiesi kelią per baikščių gyvulių grūstį; avys, vos paliestos, 
stengėsi atsitraukti. Siauru koridoriuku pasiekėme ankštą kambarėlį 
su langu bemaž pačioje palubėje ir durimis, vis dar tebesilaikančio- 
mis pakankamai tvirtai, kad būtų galima užsisklęsti nuo nakties - ki- 
tos pašiūrės patalpos tuo negalėjo pasigirti. Nusikapstę iki tolimiau- 
sio kampo mudu sutūpėme ir įsiklausėme, slepiami gyvos įsijaudri- 
nusių avių sienos. 

Kaip įmanydami stengėmės labai giliai neįsmukti į mėšlą, bet 
šito išvengti buvo visiškai neįmanoma. Kokią minutę aklai spitrijęs 
į tamsą, galiausiai ėmiau skirti viduje esančių daiktų pavidalus. Vie- 
nas patalpos kampas buvo užkrautas krepšiais ir dėžėmis, ant sienos 
už nugarų kabojo kažkokie surūdiję įnagiai. Ėmiausi ieškoti ko nors 
aštresnio — tokio, kad prireikus atstotų ginklą. Pamačiau kažką pa- 
našaus į milžiniškas žirkles, tad atsistojau jų nusikabinti. 

— Bene susiruošei apkirpti vieną kitą avį? - neiškentė Ema. 

— Vis geriau negu nieko. 

Vos spėjau nukabinti nuo sienos žirkles, už lango pasigirdo bruz- 
desys. Neramiai subliuvo avys ir tuojau pat pro bestiklį lango ketur- 


kampį vidun įslydo ilgas juodas liežuvis. Kaip įmanydamas tyliau su- 

dribau ant žemės. Ema delnu užsispaudė burną, kad nebūtų girdėti 
jos alsuojant. 

Liežuvis žvalgėsi po patalpą lyg koks periskopas, galbūt uostinėjo 
orą. Savo pačių laimei, mudu pataikėme prisiglausti pačioje kvapiau- 
sioje salos užuoglaudoje. Avių tvaikas tikriausiai užgožė mūsų kva- 
pa, mat po valandėlės baidyklė, atrodo, nusivylė ir liežuvis atsitrau- 
kė. Išgirdome tolstančius jos žingsnius. 

Ema atitraukė delną nuo burnos ir išleido ilgą, virpantį atodūsį. 

— Galbūt vis dėlto griebs jauką, - sukuždėjo. 

— Norėčiau kai ką tau pasakyti, - tariau. - Jeigu išsikapstysime iš 
viso šito, lieku su jumis. 

Ji stvėrė mane už rankos. 

— Rimtai sakai? 

— Nebegaliu grįžti namo. Po visko, kas atsitiko — niekaip nebega- 
lių. Tegul ir ne kažin kiek iš manęs naudos, aš jums skolingas viską, 
kuo tik galiu padėti, ir dar daugiau. Kol čia nepasirodžiau aš, jums 
negrėsė jokie pavojai. 

— Jeigu išsikapstysime iš viso šito, — pasakė ji atsišliedama į 
mane, - tuomet aš visiškai nesigailiu dėl vieno dalyko. 

Tarsi veikiamos kažkokio paslaptingo magneto, mūsų galvos 
ėmė artėti viena prie kitos, bet, kai buvo jau besusiliečiančios lū- 
pos, tyla ištiško — gretimoje patalpoje pratrūko klaikiai bliauti avys. 
Mudu išsyk atšlijome vienas nuo kito, nes avys, siaubingo triukšmo 
įbaugintos, pašėlo bruzdėti ir stumdytis, kartu spausdamos prie sie- 
nos mus. 

Pabaisa nebuvo tokia buka, kaip vyliausi. 

Girdėjome, kaip ji braunasi per trobesį vis labiau artėdama prie 
mūsų. Jei kada ir buvo tinkama akimirka sprukti, mes ją pražiopsojo- 
me, tad neliko nieko kita, tik prisiploti prie dvokios žlegsinčios aslos 


ir viltis, kad neganda praslinks pro šalį. 

Dar valandėlė - ir ją užuodžiau: aštri jos smarvė persmelkė visus 
kitus viduje tvyrančius kvapus; jutau ją jau esant ant slenksčio. Visos 
avys kaipmat atšlijo nuo durų ir susigrūdo pasienyje kaip žuvyčių 
guotas, suslėgdamos mus taip, kad darėsi sunku kvėpuoti. Įsikibę 
vienas kito nedrįsome išleisti nė garselio, ir vieną neįtikėtinos įtam- 
pos akimirksnį negirdėjome nieko, tik avių bliovimą ir trepinėjančių 
kanopėlių tekšlenimą. O paskui — šiurpus netgi nebe bliovimas, ti- 
kras riksmas, skausmingas ir beviltiškas, staigiai pratrūkęs, taip pat 
staigiai ir nutilęs. Tada — kraują gyslose stingdantis dryksnis, kaulų 
treškėjimas. Man nereikėjo net žiūrėti, kad nuspėčiau, kas atsitiko: 
viena avių buvo perplėšta perpus. 

Užkunkuliavo tikras chaosas. Panikos apimti gyvuliai blaškėsi 
lipdami vieni ant kitų, vis blokšdami mus į sieną — nuo begalinio 
trankymo man apkvaito galva. Kiaurymė sukliegė taip, kad užgulė 
ausis, ir kibo doroti avis vieną po kitos: sugriebdavo, pakeldavo prie 
seilėtų nasrų, išplėšdavo kąsnį, trykštelėdamas debesį kraujo purslų, 
ir blokšdavo auką šalin — tikras besotis viduramžių karalius, ryjantis 
viską iš eilės rūmų puotoje. Pjovė avis be gailesčio, nedvejodamas, 
per jų maitas skindamasis kelią mūsų link. Mane sukaustė baimės 
paralyžius. Dėl to ir negaliu dorai paaiškinti to, kas atsitiko paskui. 

Instinktas primygtinai ragino nelįsti iš užuoglaudos, kaip įmano- 
ma giliau įsikasti į pliurę, bet staiga stingulį supurtė vienintelė aiški 
mintis: Kad jūs nesulauktumėt - nebus taip, kad padėtume galvas 
šitoje šūdynėje! Ir tuomet, pastūmęs Emą už pačios stambiausios į 
akis kritusios avies, pats ėmiau skverbtis durų linkui. 

Durys buvo uždarytos, negana to — už gerų dešimties pėdų, nuo 
jų mane skyrė besigrumdančių gyvulių masė, bet aš yriausi per ją 
kaip koks ledlaužis. Pagaliau pečiu rėžiausi į duris ir šios atsilapojo. 

Išvirtau laukan į lietų ir užrikau iš visų plaučių: 


— Nagi eikš, stverk mane, šlykštyne tu neraliuota! 

Man pavyko atkreipti kiaurymės dėmesį — supratau tai iš šiur- 
paus riksmo, o paskui mane pro duris plūstelėjo visas srautas avių. 
Atsistojęs luktelėjau, kol nebeliko abejonių, kad baidyklė nusitaikė į 
mane, ne į Ėmą, tuomet nuskuodžiau pelkės link. 

Jutau jį, kuduliuojantį man už nugaros. Būčiau galėjęs bėgti ir 
greičiau, bet nepaleidau iš rankų žirklių — rodos, negalėjau prisivers- 
ti jų paleisti, - o pajutęs, kaip žemė po kojomis ima zmekti, supratau 
pasiekęs pelkę. 

Dukart kiaurymė buvo priartėjęs tiek, kad pasiektų perlieti lie- 
žuviais man nugarą, dukart jau buvau tvirtai įsitikinęs: tuojau lie- 
žuvis apsivys man kaklą ir užverš taip, kad galva nusiris nuo pečių, 
tačiau abu kartus baidyklė kluptelėjo ir atsiliko. Sėkmingai su visa 
sveika galva pasiekiau piramidę tik dėl to, kad labai tiksliai žinojau, 
kur statyti koją; Emos dėka galėjau uraganu perskrieti pelkę netgi 
bežvaigždę naktį. 

Užsikerioblinęs ant kauburio vienu šuoliu pripuoliau prie angos 
ir nėriau vidun. Tamsa ten buvo juodų juodžiausia, bet tai ir nebuvo 
svarbu: jeigu nusikapstysiu iki vidinės patalpos, niekas man nebe- 
grės. Ropojau keturpėsčias, mat netgi stodamasis būčiau sugaišęs 
daugiau, nei galėjau sau leisti; maždaug pusiaukelėje, kai jau spėjau 
pajusti po truputį bundant optimistinį požiūrį į galimybes išgyventi, 
staiga sumojau, kad nebejudu į priekį. Vienas liežuvių apsivijo man 
apie čiurną. 

Dviem liežuviais įsikibusi akmenų viršum tunelio angos, kad ne- 
slydinėtų purve, baidyklė pričiupo mane trečiuoju, o jos kūnas už- 
tvėrė angą, užvožė kaip dangtis puodynę. Liežuvis vyniojosi, vilkda- 
mas mane pas ją, buvau lyg žuvis, prarijusi kabliuką. 

Dar mėginau už ko nors graibstytis, bet tunelio grindys buvo 
vienas Žvyras, pirštai slydo, nerasdami ko įsikibti. Apsiverčiau aukš- 


tielninkas, laisvąja ranka bandžiau stvertis akmenų, tačiau slydau 

pernelyg greitai. Pamėginau nurėžti liežuvį žirklėmis, tačiau liežuvis 
buvo gyslotas, kietas, tikra iš raumenų suvyta virvė, o žirklės - labai 
jau atšipusios. Tad galiausiai kietai užsimerkiau — nesinorėjo, kad 
paskutinis reginys šiame pasaulyje man būtų žiojintys baisyklės nas- 
rai, — ir, sugriebęs žirkles abiem rankomis, atkišau prieš save. Laikas 
tarytum ištįso, kaip, sako, būna per automobilių avarijas ar geležin- 
kelio katastrofas, ar laisvuoju kritimu krintant iš lėktuvo, o paskui — 
visus kaulus supurtęs trenksmas: aš rėžiausi į kiaurymę. 

Nuo smūgio man užgniaužė kvapą, išgirdau ir baidyklės riks- 
mą. Skriete išskriejome iš tunelio angos ir nusiritome kauburio 
šlaitu į pelkę, o kai galiausiai ryžausi atsimerkti, išvydau savo žir- 
kles — iki pat rankenos susmigusias pabaisai į akiduobes. Kiaurymė 
žviegė lyg dešimt vienu metu kastruojamų paršų, spardydamasis, 
raičiodamasis po lietaus ištižintą dumblyną, pats skiesdamas jį 
srūvančia dvokaus skysčio upe, pliūpčiojančia per surūdijusią žir- 
klių rankeną. 

Jutau, kaip baidyklė dvesia — gyvybė seko, silpo ir mano čiurną 
užveržęs liežuvis. Kažkas keitėsi ir manyje: pajutau, kaip pamažė- 
le atsileidžia skrandį spaudę siaubo gniaužtai. Galiausiai kiaurymė 
pastiro ir netrukus dingo iš akių — nugrimzdo į juodą pliurę, kuri 
netrukus jau liulėjo jam virš galvos, tarsi nė būt nebuvę jokios pa- 
baisos, jį tikrai buvus liudijo tik paviršiuje plūduriuojanti tamsaus 
kraujo dėmė. 

Jaučiau, kad drauge su baidykle pelkė kėsinasi įsiurbti ir mane. 
Ir kuo energingiau spurdėjau, tuo atkakliau ji stengėsi manęs nepa- 
leisti. Tai bent keistas radinys būtume, dingtelėjo mintis, jei mus abu 
drauge po kokio tūkstantmečio kas aptiktų užkonservuotus durpėse. 

Bandžiau irtis kieto grunto linkui, bet pešiau tik tiek, kad įklim- 
pau dar giliau. Atrodė, kad pliurė kopia mano kūnu viršun, ropščiasi 


rankomis, krūtine, o netrukus užverš ir kaklą it kartuvių kilpa. 

Plyšodamas visa gerkle ėmiau šauktis pagalbos ir, stebuklai, su- 
laukiau — pagalba, kaip man šmėkštelėjo iš pradžių, pasirodė jon- 
vabalio pavidalu, jis blykčiodamas skriejo artyn. O paskui išgirdau 
Emos šūksnį ir atsiliepiau. 

Į vandenį tekštelėjo medžio šaka. Įsistvėriau jos, o Ema iš visų 
spėkų suskato traukti; galų gale išsiplėšęs iš pelkės žabangų tirtėjau 
taip, kad neįstengiau išsilaikyti ant kojų. Ema sudribo žemėn greta 
manęs, ir aš susmukau jai į glėbį. 

Aš užmušiau baidyklę, galvoje sukosi vienintelė mintis. Iš tikryjų 
ją užmušiau. O šitiek laiko, baimės kamuojamas, nė manyt nepama- 
niau, kad galėčiau pabaisą užmušti! 

Staiga pasijutau stiprus. Dabar aš jau įstengsiu apsiginti. Žinojau: 
seneliui savo galiomis niekada neprilygsiu, tačiau nesu ir koks skys- 
tablauzdis išvėpėlis. Galiu baidyklę ir užmušti. 

Išmėginau, kaip tie žodžiai nuskambės ištarti garsiai. 

— Baidyklė negyva. Aš ją užmušiau. 

Staiga suėmė juokas. Ema apkabino mane, skruostu prisispaudė 
prie manojo. 

— Žinau, jis tavimi didžiuotųsi, — ištarė. 

Mudu pasibučiavome; tai buvo mielas, švelnus bučinys, lietaus 
srovelės, virvenančios mūsų nosimis, šiltais lašais tiško į vos vos pra- 
viras burnas. Bet Ema atšlijo nuo manęs pernelyg greitai ir pakuždo- 
mis paklausė: 

— Ką tu sakei anksčiau... sakei rimtai? 

— Lieku su jumis, — patvirtinau. — Jei tik panelė Peregrinė mane 
priims. 

— Priims, dar ir kaip. Aš tuo pasirūpinsiu. 

— Bet pasirūpinsi vėliau, o kol kas verčiau suraskim mano psichi- 
atrą ir atimkim iš jo šautuvą. 


— Teisingai, - Ema išsyk surimtėjo. - Ir geriau negaiškime. 

Palikę lietų už nugarų, mudu išnirome į dūmų aptrauktą, triukšmo 
purtomą kraštovaizdį. Kilpa dar nebuvo nustatyta iš naujo, tad visa 
pelkė buvo raupuota nuo bombų skeveldrų smūgių, danguje grumė- 
jo lėktuvai, oranžinių liepsnų sienos lėtai slinko tolumoje dunksan- 
čių medžių fone. Jau žiojausi siūlyti verčiau palūkėti, kol šiandiena 
taps vakardiena ir visa šitai pradings, ir tik tada mėginti pasiekti na- 
mus, bet nespėjau: mane apglėbė pora raumeningų rankų. 

— Tu gyvas! —- sušuko Bronvina. Drauge su ja buvo Enochas ir 
Hjugas, ir, jai galiausiai mane paleidus, abu priėjo paspausti man 
rankos, nužvelgę mane nuo galvos iki kojų. 

— Atleisk, kad išvadinau tave išdaviku, — atsiprašė Enochas. — 
Džiaugiuosi, kad likai gyvas. 

— Ir pats džiaugiuosi, - atsakiau. 

— Netrūksta nei rankos, nei kojos? - nužvelgė mane ir Hjugas. 

— Rankos abi, ir kojos abi, — aš krestelėjau iš eilės visas galūnes 
rodydamas, kokios jos sveikos. - Ir dėl to kiaurymės galite nebekvar- 
šinti galvos. Mes jį užmušėme. 

— Štai kur kuklumo įsikūnijimas! — išdidžiai pranešė Ema. - Juk 
tai fu jį užmMušei. 

— Nuostabu, - įvertino Hjugas, bet nei jis, nei kiti du neįstengė 
išspausti nė šypsenėlės. 

— Kas atsitiko? — paklausiau. — Palaukite. O kodėl jūs visi trys ne 
namuose? Kur panelė Peregrinė? 

— Dingo, - Bronvinos lūpa suvirpėjo. - Panelė Avocetė - taip pat. 
Jis pagrobė jas. 

— O Dieve, - išsprūdo Emai. Mes pavėlavome. 

— Jis įsiveržė čionai su šautuvu, — ėmė pasakoti Hjugas, įdėmiai 


apžiūrinėdamas žemę po kojomis. — Bandė paimti įkaite Klerę, bet 

ji gerai krimstelėjo jam užpakaline burna, tad jis pristvėrė mane. 
Bandžiau grumtis, bet gavau šautuvu per pakaušį. - Jis pasičiupinėjo 
už ausies, parodė sukruvintus pirštus. - Tada visus uždarė rūsyje 
ir pagrasino: jei mūsų direktorė ir panelė Avocetė nepasiversiančios 
paukščiais, jis praurbinsiąs dar vieną skylę mano galvoje. Tad jos taip 
ir padarė, o jis sukišo jas į narvelį. 

— Jis turėjo pasiruošęs narvelį? - paklausė Ema. 

Hjugas linktelėjo. 

— Visai nedidelį, jos vos sutilpo — nepakako vietos vėl atsivers- 
ti žmonėmis, netgi sparnų išskleisti. Maniau, vis tiek įsodins man 
kulką, bet ne: nugrūdo į rūsį pas kitus ir spruko su visais paukščiais. 

— Ten grįžę juos ir suradome, - karčiai pridūrė Enochas. - Tūno- 
jo rūsyje kaip kokie bailiai. 

— Visai netūnojome! — pasišiaušė Hjugas. — Jis mus užrakino! 
Būtų nušovęs! 

— Užmiršk, - riktelėjo Ema. - Kur jis nubėgo? Kodėl nesivijote? 

— Kur jis patraukė — net nenutuokiame, - atsakė Bronvina. — Vy- 
lėmės, gal jūs būsite jį sutikę. 

— Ne, nė akyse jo nematėme. —- Ema iš nevilties spyrė į piramidės 
akmenį. 

Hjugas kažką išsitraukė iš marškinių užančio. Nedidelę nuotrauką. 

— Šitą įbruko man į kišenę prieš išeidamas. Sakė: mėginsime jį 


persekioti — štai kas atsitiks. 

Bronvina išplėšė nuotrauką jam iš rankų. 

— Ooo, - žioptelėjo. - Ar tai panelė Reiven, varnas? 

— Man rodos, tai panelė Krou, varna, - atsakė Hjugas, abiem ran- 
komis trindamasis veidą. 

— Tai reiškia, gali sakyti, kad jų nebėra tarp gyvųjų, - suaimanavo 
Enochas. — Taip ir žinojau, kad sulauksime tokios dienos! 

— Nereikėjo mums nė kojos kelti iš namų, - visai suniuro Ema. — 
Teisybę sakė Milardas. 

Kitapus pelkės krito bomba, prislopintą driokstelėjimą palydėjo 
ištėkštos pliurės švirkštimas. 

— Palūkėkite minutę, - įsikišau aš. - Visų pirma, iš kur mums ži- 
noti, kad tai tikrai panelė Reiven ar panelė Krou? Galbūt tai papras- 
čiausios varnos nuotrauka? Be to, jei Golanas būtų ketinęs žudyti 
paneles Peregrinę ir Avocetę, kam tuomet šitiek vargintis jas grobti? 
Būtų norėjęs jų atsikratyti, jos jau dabar būtų negyvos. - Pažvelgiau 
į Emą. — O jei nebūtume išsprukę, dabar sėdėtume rūsyje su visais 
kitais, o kiaurymė vis dar slampinėtų sau gyva ir sveika! 

— Nesitikėk, kad nuo tavo šnekų pasijusiu geriau! — tėškė ji. — Tai 
tu kaltas, kad visa tai dedasi! 

— Dar prieš dešimt minučių sakei, kad džiaugiesi! 

— Prieš dešimt minučių nežinojau, kad panelė Peregrinė pa- 
grobta! 

— Ar nesiliausite! - pertraukė mus Hjugas. - Dabar svarbu tik tai, 
kad Paukščio nebėra ir mums reikia ją susigrąžinti! 

— Gerai, — nesiginčijau. - Tuomet pasukime smegenis. Jei pats 
būtum padaras, kur dėtum porą pagrobtų ymbrynių? 

— Nelygu, ką ketinčiau su jomis daryti, — pasakė Enochas. — 
O kaip tik šito ir nežinome. 

— Visų pirma reikėtų išgabenti jas iš salos, - pakišo mintį Ema. — 


Vadinasi, neapsieitum be valties. 

— Tik iš kurios salos? — paklausė Hjugas. — Tos, kuri kilpoje, ar 
tos, kuri anapus kilpos? 

— Anoje, kitapus kilpos, siaučia audra, - tariau aš. - Iš jos valtimi 
toli nenuplauksi. 

— Vadinasi, jis turėtų vis dar būti čia, - tarė Ema, jau bemaž vil- 
tingai. — Tai ko mes trinamės čia? Dumiam į prieplauką! 

— Galjis ir prieplaukoje, - tarė Enochas. - Tai yra - jeigu dar ne- 
išplaukęs, štai kas. Be jei ir neišplaukęs, net jei kaip nors ir suseksime 
jį šitoje tamsybėje pakeliui neprakiurdinti skeveldrų, jis dar turi ir 
šautuvą, neužmirškite. Gal visai nuo proto nušokote? Kas geriau — 
pagrobtas Paukštis ar Paukštis, nušautas tiesiog jums prieš nosį? 

— Nuostabu! — suriko Hjugas. - Ką gi, tuomet numokime ranka 
ir pėdinkime namučio, niekas neprieštarauja? O gal kas nors norė- 
tų karštos kavos puodelio prieš miegą? Tai pasiutimas, Paukščio tai 
nėra, galime vietoj kavos išgerti punšo! - Jis kalbėjo verkdamas, pas- 
kui piktai ranka nusibraukė ašaras. — Kaip galime nuleisti nosis netgi 
nepamėginę — ir dar kai ji šitiek yra nuveikusi dėl mūsų? 

Enochui nespėjus atsakyti, išgirdome nuo tako mus šaukiantį bal- 
są. Hjugas prisimerkęs žingtelėjo ten link ir po akimirkos jo veide 
išsklido kažkokia keista išraiška. 

— Tai Fiona, - tarstelėjo jis. 

Iki pat šiol nebuvau girdėjęs Fionos nė cyptelint. Neįmanoma 
buvo suprasti, ką ji šaukia — žodžius stelbė lėktuvų griausmas ir toli- 
mų sprogimų aidas — tad bėgte pasileidome per pelkę. 

Pasiekę taką jau sunkiai dvėsavome, o Fiona spėjo užkimti nuo 
riksmo; jos akys buvo tokios pat paklaikusios, kaip ir išsitaršę plau- 
kai. Nieko nelaukusi ji suskato tempti ir stumti mus taku miestelio 
linkui, taip karštligiškai kažką berdama su sodriu airišku akcentu, 
kad nė vienas nesupratome, ką sako. Hjugas sugriebė ją už peties ir 


paprašė kalbėti lėčiau. 

Ji giliai atsikvėpė visa drebėdama kaip lapas, paskui dūrė pirštu 
sau už nugaros. 

— Milardas jį pasekė! - tarė. - Spėjo pasislėpti, kai tasai užrakino 
mus visus rūsyje, o kai jis spruko, Milardas - iš paskos! 

— Kur? - paklausiau. 

— Tasai turėjo valtį. 

— Ar nesakiau! —- sušuko Ema. - Į prieplauką! 

— Ne, - paprieštaravo Fiona. — Tai tavo valtis, Ema. Toji pati, apie 
kurią, tavo manymu, niekas nenutuokia, kurią laikai užkišusi seklu- 
moje prie uolų. Jis išplaukė su visu narvu ir bandė irtis lankstais, bet 
neįveikė kylančio potvynio, tad sustojo prie švyturio uolos. Ir dabar 
dar ten. 

Strimgalviais nuskuodėme arčiau švyturio. Pasiekę uolas viršum 
jo išvydome visus kitus vaikus, susispietusius prie pat krašto sužėlu- 
sių šakotųjų ratainyčių tankmėje. 

— Griūkit žemėn! — sušnypštė Milardas. 

Mes parpuolėme ant kelių ir nuropojome pas kitus. Vaikai visi 
krūvoje tūnojo pasislėpę už tankios žolės ploto ir paeiliui po vieną 
dairėsi į švyturį. Atrodė pritrenkti, lyg apduję - ypač mažesnieji, — 
tarsi dar nebūtų kaip reikiant suvokę įsibėgėjančio košmaro. Mūsų 
pačių patirtas košmaras visai nublanko, bemaž išsivadėjo. 

Nuropojau per žolę prie pat uolos briaunos, dirstelėjau žemyn. 
Anapus nuskendusio laivo griaučių išvydau Emos valtelę, pririštą 
prie uolos. Nei Golano, nei ymbrynių niekur nebuvo matyti. 

— Kąjis ten daro? —- paklausiau. 

— O kas jį žino, - atsakė Milardas. — Gal laukia, kad jį kas nors 
paimtų, o gal - atoslūgio, kad galėtų išplaukti pats. 

— Mano mažyte valtele? - suabejojo Ema. 

— Kaip jau sakiau, šito mes nežinome. 

Vienas paskui kitą nugriaudėjo trys sprogimai, dangų nudažė 


oranžinė pašvaistė, ir mes visi prisiplojome prie žemės. 

— Ar netoliese krito kokia bomba, Milardai? —- paklausė Ema. 

— Aš tyrinėjau tik žmonių ir gyvulių elgseną, - atsakė jis. - Ne 
bombų. 

— Šnipštas naudos iš tų tavo tyrinėjimų dabar, - drėbė Enochas. 

— Gal esi išslapsčiusi čia ir daugiau valčių? — paklausiau Emos. 

— Ko gero, ne, - atsakė ji. - Teks nuplaukti iki ten plaukte. 

— Nuplauksi - ir kas tada? — paklausė Milardas. - Leisies prakiur- 
dinama kaip rėtis? 

— Ką nors sugalvosime, - nenusileido ji. 

Milardas atsiduso. 

— Žavumėlis. Improvizuota savižudybė. 

— Nagi? — Ema nužvelgė mus visus paeiliui. - Kas nors pasiūlys 
geresnę mintį? 

— Jei taip turėčiau čia savo kareivius... - pradėjo Enochas. 

— Vandenyje jie kaipmat ištižtų, - neleido jam užbaigti Milardas. 

Enochas panarino galvą. Visi kiti tylėjo. 

— Taigi, nutarta, - pareiškė Ema. — Kas sutinka prisidėti? 

Pakėliau ranką. Bronvina - taip pat. 

— Jums praverstų toks, kurio padaras nepamatytų, — tarė Milar- 
das. — Tad pasiimkite ir mane, jei būtinai reikia. 

— Keturių visai pakaks, - pasakė Ema. — Tikiuosi, visi esate geri 
plaukikai. 

Apsigalvoti nebuvo kada, taip pat — ir gaišti laiko atsisveikini- 
mams. Kiti palinkėjo mums sėkmės, ir mes patraukėme į žygį. 

Nusimetę juoduosius apsiaustus Krabždinomės per žolėtą ruožą 
susirietę, kaip tikri komandosai, kol pasiekėme takelį, vedantį že- 
myn, į paplūdimį. Žemyn čiuožėme tiesiog ant užpakalių, kojomis 
žerdami į šalis smėlį, kuris čia pat lipo mums prie kelnių. 

Staiga dangų virš galvų perplėšė toks žviegimas, lyg būtų įsijungę 


bent penkiasdešimt grandininių pjūklų; vos spėjome prisiploti prie 

žemės, virš pat mūsų pragriaudėjo lėktuvas - jis suvėlė mums plau- 
kus, pašiaušė tikrą smėlio audrą. Sukandęs dantis laukiau sprogimo: 
tiesiai ant galvų veikiausiai tuojau kris bomba ir ištaškys mus į sku- 
tus. Nesulaukiau. 

Vėl pajudėjome žemyn. Kai pasiekėme smėlėtą pakrantės ruožą, 
Ema susikvietė visus prie pat savęs. 

— Tarp kranto ir švyturio esama nuskendusio laivo, - pasakė. — 
Plaukite paskui mane, parodysiu kur. Stenkitės pernelyg neišnirti iš 
vandens. Pasisaugokite, kad jis nepamatytų. Pasiekę laivą apsidairy- 
sime, kur tasai mūsų bičiulis yra, ir nutarsime, ką daryti toliau. 

—. Nagi pirmyn, susigrąžinkime ymbrynes, - paragino Bronvina. 

Iki pakrantėje dūžtančių bangų šliaužėme šliaužte, taip ant pilvų 
ir įslydome į šaltą vandenį. Iš pradžių buvo visai nesunku, bet, juo 
labiau tolome nuo kranto, tuo stipresnė srovė nešė mus atgal. Virš 
galvų praūžė dar vienas lėktuvas, pažerdamas debesį skaudžiai ge- 
liančių purslų. 

Kol atplaukėme iki nuskendusio laivo, jau sunkiai gaudėme kva- 
pą. Įsikibę surūdijusio korpuso nelygumų, iš vandens iškišę tik gal- 
vas, sužiurome į švyturį ir mažytę dyką salelę, kurioje jis stovėjo. 
Tačiau to šunsnukio, neva mano psichoanalitiko, taip ir neišvydome 
nė ženklo. Mėnulis kybojo jau gana žemai, mėnesiena smelkėsi pro 
dūmų tumulus, o paskui išvydome ir pačią pilnatį, šviečiančią tarsi 
kokia šmėkliška švyturio antrininkė. 

Laivo skenduolio korpusu rėpliojome iki pat jo krašto, o iš ten 
iki švyturio salelės uolų jau liko plaukte įveikti vos penkiasdešimties 
jardų pločio atviro vandens ruožą. 

— Štai ką, mano manymu, reikėtų dabar daryti, - prašneko Ema. — 
Anas savo kailiu jau patyrė Bronvinos jėgą, tad jai gresia didžiausias 
pavojus. Taigi — mudu su Džeikobu surandame Golaną ir nukrei- 


piame jo dėmesį, o Bronvina prislenka iš užnugario ir kaukšteli per 

galvą. Milardas tuo tarpu stveria narvelį su paukščiais. Prieštaravi- 
mų bus? 

Tarsi atsakydamas jai, driokstelėjo šūvis. Iš pradžių net nesusi- 
gaudėme, kas tai — garsas buvo visai kitoks nei iki šiol girdėti šūviai, 
tolimi ir galingi. Šįsyk šaudyta iš smulkesnio kalibro ginklo, veikiau 
pykštelėjo nei driokstelėjo, tad tik išgirdę antrą šūvį — ir tekštelėjimą 
visai čia pat, kur kulka smigo į vandenį, susizgribome, kad tai Gola- 
nas - pleškina į mus. 

— Atgal! - suriko Ema; dabar jau pašokę ant kojų tekini nuskuodė- 
me laivo skenduolio korpusu ir, pasiekę kitą kraštą, nėrėme į vandenį 
kitapus. Dar po akimirksnio visi krūvoj iškišome galvas iš vandens, 
godžiais gurkšniais gaudydami orą. 

— Taigi, papūsk, užklupti jo iš netyčių nebepavyks, - pratarė Mi- 
lardas. 

Golanas liovėsi šaudyti, bet dabar jau matėme jį, stypsantį prie 
švyturio durų su šautuvu rankoje. 

— Galjis ir pergedęs šiknius, bet ne kvailys, - įvertino Bronvina. — 
Žinojo, kad vysimės. 

— Tai kad jau nebegalime jo prikirpti! - Ema piktai tekštelėjo van- 
denį delnu. - Jis tol pleškins, kol iš mūsų šlapios vietos neliks! 

Milardas vėl užsiropštė ant laivo korpuso. 

— Juk turbūt nešaus į tai, ko nematys? Aš eisiu. 

— Vandenyne tu nesi visai nematomas, kvailiuk, - tarė Ema, ir 
tai buvo tiesa: atvirkščio žmogaus liemens pavidalo tuštuma siūbavo 
vandenyje kaip tik ten, kur stovėjo Milardas. 

— Vis dėlto labiau nematomas nei bet kuris iš jūsų, — laikėsi savo 
jis. — Šiaip ar taip, atsekiau jį iki čia per visą salą, o jis nė galvos nepa- 
suko. Manau, kaip nors įveiksiu ir tuos kelis šimtus metrų. 

Ginčytis su juo nebuvo kaip; kitos dvi mums likusios išeitys buvo 


arba pasiduoti ir trauktis, arba lįsti tiesiai po kulkomis. 

— Gerai, - galiausiai tarė Ema. — Jeigu tikrai manai, kad tau gali 
pavykti. 

— Kam nors juk privalu tapti didvyriu, - pareiškė jis ir nužings- 
niavo laivo korpusu tolyn. 

— Garsieji paskutiniai žodžiai, — tarstelėjau aš. 

Dūmų temdomoje tolumoje pastebėjau, kaip Golanas priklaupia 
švyturio tarpduryje, kaip nusitaiko, ranką atrėmęs į turėklą. 

— Saugokis! — sukliegiau, bet buvo per vėlu. 

Driokstelėjo šūvis. Milardas suriko. 

Dabar jau ant laivo korpuso susiropštėme visi trys ir tekini nu- 
tekšlenome prie Milardo. Nė trupučio neabejojau, kad mane tuč- 
tuojau pakirs kulka, gerą valandėlę atrodė, kad ne mūsų kojos, o 
žyrančios kulkos taško vandenį. Vis dėlto šūvių papliūpos netrukus 
baigėsi — veikiausiai jam reikia užtaisyti šautuvą, šmėkštelėjo min- 
tis — tad mes laimėjome šiek tiek laiko. 

Milardas apkvaitęs klūpojo vandenyje, jo liemeniu sroveno krau- 
jas. Pirmą kartą išvydau tikrąsias jo kūno apybrėžas — nudažytas 
raudonai. 

Ema sugriebė jį už rankos. 

— Milardai! Girdi mane? Pasakyk ką nors! 

— Man teks atsiprašyti, — ištarė jis. — Atrodo, būsiu palindęs po 
kulka. 

— Būtina sustabdyti kraujavimą! — nerimo Ema. - Turime kaip 
nors partempti jį į krantą! 

— Nesąmonė, - tuojau pat paprieštaravo Milardas. - Tasai bjau- 
rybė niekada nebeleis šitaip prie jo prisiartinti. Jei atsitrauksime da- 
bar, panelės Peregrinės mums neberegėti. 

Vėl supokšėjo šūviai. Viena kulka prazvimbė man pro pat ausį. 


— Cionai! — suriko Ema. — Nerkite! 

Iš pradžių nesusigaudžiau, ką ji čia šneka, — nuo laivo skenduolio 
krašto mus skyrė geras šimtas pėdų, - bet paskui pastebėjau, kur 
link ji bėga. Prie juodos skylės korpuse — angos į krovinių triumą. 

Abu su Bronvina pakėlėme Milardą ir kaip įmanydami greičiau 
nubridome jai pridurmu. Aplink mus į korpuso metalą žvangčiojo 
kulkos. Garsas buvo toks, lyg kas spirčiotų metalinę šiukšliadėžę. 

— Įkvėpk ir nekvėpuok! — perspėjau Milardą, kai pasiekėme angą, 
ir tuoj pat nėrėme kojomis pirmyn. 

Nusikrabždinome per kelias pakopas žemyn ir likome kyboti ten. 
Stengiausi ištverti atsimerkęs, bet sūrus vanduo pernelyg graužė 
akis. Jutau vandenyje ir Milardo kraujo skonį. 

Ema įbruko man kvėpavimo vamzdelį, įkvėpęs perdaviau jį ki- 
tiems. Tačiau po tokio pasilakstymo sekliame vandenyje buvau ge- 
rokai pridusęs, tad įkvėpti vos kartą per kelias sekundes toli gražu 
nepakako. Plaučius varstė skausmas, ėmė svaigti galva. 

Kažkas timptelėjo mane už marškinių. Aukštyn. Kibdamasis ran- 
komis į pakopas lėtai užsirabždinau iki viršaus. Visi trys: Bronvina, 
Ema ir aš - iškišome iš vandens tiktai nosis ir burnas, kad galėtume 
kvėpuoti ir kalbėtis; Milardas liko saugioje vietoje kelias pėdas že- 
miau, kvėpavimo vamzdelis dabar atiteko jam vienam. 

Kalbėjomės pakuždomis, nenuleisdami akių nuo švyturio. 

— Čia pasilikti negalime, — tarė Ema. — Milardas mirtinai nu- 
kraujuos. 

— Kol parplukdytume jį į krantą, sųgaištume geras dvidešimt mi- 
nučių, — nesutikau aš. — Jis lygiai taip pat mirtinai nukraujuotų dar 
pakeliui. | 

— Tuomet nebežinau, ką daryti! 

— Švyturio salelė visai čia pat, - tarė Bronvina. - Ten jį ir nupluk- 


dysime. 

— Tuomet Golanas pasirūpins, kad visi mirtinai nukraujuotu- 
me, - priminiau aš. 

— Ne, tai jam neišdegs, - pareiškė Bronvina. 

— Ką nori pasakyti? Gal tavęs kulka neima? 

— Galbūt, - paslaptingai atsakė Bronvina ir, giliai įkvėpusi, pra- 
smego kopėčiomis žemyn. 

— Apie ką ji čia šnekėjo? —- parūpo man. 

Ema atrodė gerokai sunerimusi. 

— Net nenutuokiu. Bet, kad ir ką būtų sumaniusi, verčiau pasi- 
skubintų. 

Pažvelgiau žemyn: bene įžiūrėsiu, ką veikia Bronvina, bet pama- 
čiau neją, o Milardą, prilipusį prie kopėčių apačioje, apsuptą smalsių 
švytinčių žuvų. O paskui pajutau, kaip korpusu po kojomis nuvilnijo 
virpulys, ir po akimirkos paviršiun išniro Bronvina, nešina įspūdingu 
keturkampiu metalo luistu, kokių šešių pėdų ilgio ir keturių pločio, 
su užkniedyta apskrita skyle viršuje. Regis, Bronvina bus nurovusi 
nuo vyrių krovinių triumo liuko dangtį. 

— Ir ką tu su šituo darysi? — nesusigaudė Ema. 

— Ogi trauksiu į švyturio salą, — atsakė ta. Ir atsistojo, iškėlusi 
dangtį statmenai priešais save. 

— Bronvina, jis tave nušaus! — suspigo Ema, ir su tais jos žodžiais 
driokstelėjo šūvis, bet kulka, cvangtelėjusi į metalą, lyg niekur nieko 
atšoko nuo jo. 

— Neįtikėtina! — išsprūdo man. — Skydas! 

Ema nusijuokė. 

— Bronvina, tu tikras genijus! 

— Milardas gali ropštis man ant nugaros, — tarė Bronvina. — 
Judu — plaukite iš paskos. 

Ema atsitempė Milardą iš gilumos, permetė jo rankas Bronvinai 


per pečius. 

— O koks grožis ten apačioje... —- pratarė jis. - Ema, kodėl niekad 
nepasakojai apie angelus? 

— Kokius dar angelus? 

— Žaviuosius žalius angelus, gyvenančius vandenyje, visai negi- 
liai, - Milardas visas drebėjo, kalbėjo lyg sapnuodamas. - Jie malo- 
ningai pasisiūlė pasiimti mane į rojų. 

— Kol kas tiek tau, tiek mums visiems dar ankstoka į rojų, - atsa- 
kė Ema gerokai susirūpinusi. — Tiktai laikykis įsikibęs Bronvinos, ir 
tiek, gerai? 

— Gerai jau, gerai, — ištarė jis lyg pats dorai nesuprasdamas, ką 
sako. 

Ema nesitraukė nuo Milarado nė per žingsnį, spausdama jį Bron- 
vinai prie nugaros, kad nenuslystų. Aš stojau į eilės galą, už Emos — 
šitokia keista, lyg kongos šokiui išrikiuota vora, ir nubridome laivo 
korpusu pirmyn, švyturio salos linkui. 

Taikinys buvome tiesiog pavydėtinas, tad Golanas nieko nelaukęs 
suskato tuštinti apkabą. Nepaliaujamas kulkų dzingsėjimas į dangtį 
bemaž kurtino, bet — kažin kodėl dėl to pasijutau kiek narsiau - po 
kokių dešimties ar dvylikos šūvių jis liovėsi pleškinti. Vis dėlto pristi- 
gau optimizmo manyti, kad jam išsibaigė kulkų atsargos. 

Pasiekus nuskendusio laivo kraštą, Bronvina apdairiai nusivedė 
mus į atvirus vandenis, visąlaik laikydama masyvų dangtį iškeltą 
prieš save. Kongos šokio grandinėlė virto draugėn sukibusių, „šuniu- 
ku“ jai iš paskos besikapstančių plaukikų kezulu. Ema, graibstydama 
rankomis vandenį, be paliovos kalbino Milardą, bakštino jį klausi- 
mais, kad jis neleistų sau prarasti sąmonės. 

— Milardai! Kas yra mūsų ministras pirmininkas? 

— Vinstonas Čerčilis, - atsakė jis. - Ką — tu kvanktelėjai? 

— Kas yra Birmos sostinė? 


— Dievulėliau. Net nenuraukiu. Rangūnas. 

— Gerai! Kada tavo gimimo diena? 

— Gal liautumeisi stūgauti ir leistum man ramiai plūsti krauju? 

Nuskendęs laivas nuo švyturio salelės buvo visai netoli, tad tą 
nuotolį įveikėme greitai. Kol Bronvina, parėmusi skydą pečiu, rabž- 
dinosi ant uolos, Golanas paleido dar kelis šūvius, ir ji nuo smū- 
gių vos neprarado pusiausvyros. Susverdėjo ir vos nevirto aukš- 
tielninka — kadangi gūžėmės čia pat jai už nugaros, užgriuvusi su 
visu dangčiu būtų neabejotinai mus sutraiškiusi. Ema abiem delnais 
įsirėmė Bronvinai į strėnas ir ėmė stumti iš visų jėgų, ir mūsų galiū- 
nė drauge su visu skydu pagaliau sėkmingai išplumpsėjo į sausumą. 
Sukibę draugėn mes kopėme jai iš paskos, virpėdami nuo nakties 
žvarbos. 

Plačiausioje vietoje švyturio uolos plotis siekė gal penkiasdešimt 
jardų, tad neklydau vadindamas ją salele. Prie aprūdijusio švyturio 
pagrindo prigludę kokių dvylikos akmeninių pakopų laipteliai vedė 
prie atvirų durų, kurių angoje stovėjo Golanas, visai nedviprasmiš- 
kai nukreipęs šautuvą mūsų pusėn. 

Ryžausi atsargiai dirstelėti pro užkniedytą skylę. Vienoje ranko- 
je Golanas laikė narvelį su dviem spurdančiais paukščiais; narvelis 
buvo toks ankštas, o paukščiai taip susigrūdę, kad net sunku buvo 
atskirti vieną nuo kito. 

Pro šalį pradūzgė kulka, ir aš tuoj pat niurktelėjau nuo skylės žemyn. 

— Dar žingsnis artyn - ir ištaškau jas abi! - suriko Golanas, kra- 
tydamas narvelį. 

— Meluoja, - tarstelėjau saviškiams. — Jos jam reikalingos. 

— Ką gali žinoti, - suabejojo Ema. - Jis trenktas, dar ims ir iškrės 
ką nors. 

— Juk negalime visai nieko nesiimti. 

— Puolam! - šūktelėjo Bronvina. - Jis nesusigaudys, ką daryti. Bet 
išdegs tik tuomet, jei pulsime TUČTUOJAU! 

Sugromuluoti, ką išgirdę, mes nespėjome - Bronvina jau šuoliavo 
prie švyturio. Kito varianto nebuvo - teko bėgti jai įpėdžiui, šiaip ar 
taip, vienintelė mūsų apsauga buvo jos rankose, - ir po akimirksnio 
į dangtį jau sucvaksėjo kulkos, kitos aižė uolas mums po kojomis. 

Jausmas buvo toks, lyg bėgtum įsikibęs į visu greičiu lekiančio 
traukinio vagoną. Bronvina bet ką galėjo priversti suakmenėti iš 
siaubo: bėgo gerklodama kaip tikra barbarė, išsipūtusiomis kaklo 
venomis, Milardo krauju išterliotomis rankomis ir nugara. Tą aki- 
mirksnį jaučiausi neapsakomai laimingas, kad nesu kitoje dangčio 
pusėje. 

Priartėjus prie švyturio, Bronvina užstaugė: 

— Liskite už sienos! 

Mudu su Ema sugriebėme Milardą ir metėmės kairėn - nukirtę 
kampą, šmurkštelėjome už švyturio pagrindo. Bėgdamas dar spėjau 
pastebėti, kaip Bronvina iškėlė dangtį virš galvos ir bloškė į Golaną. 

Smūgis buvo griausmingas, tuojau pat atsklido ir riksmas. Po 
akimirkos pas mus, prigludusius prie sienos, prisistatė ir Bronvina, 
įraudusi ir uždususi. 

— Rods, pataikiau užvožti! — pranešė susijaudinusi, vos atgauda- 
ma kvapą. 

— O kaip paukščiai? — sunerimo Ema. — Apie paukščius bent pa- 
galvojai? 

— Jis nudrėbė narvelį. Paukščiams nieko neatsitiko. 

— Galėjai bent pasiklausti, paskui tiktai paklaikti ir rizikuoti visų 
mūsų gyvybėmis! — suriko Ema. 

— Cit! - šnipštelėjau. Visi išgirdome, kaip kažkas tylutėliai skrebe- 
na į metalą. - O kas gi tai? 

— Tai jis, kopia laiptais aukštyn, - paaiškino Ema. 

— Verčiau jau vytumėtės, - sugargė Milardas. Nustebę sužiurome 


į jį. Jis tysojo sudribęs pusiaugula, atsišliejęs į sieną. 

— Ne, pirmiausia pasirūpinsime tavimi, — nesutikau aš. — Kas 
nors nutuokiate, kaip padaryti varžtį? 

Bronvina pasilenkė ir atplėšė kelnių kraštą. 

— Aš žinau, ką daryti, — tarė. - Kraujavimą sustabdysiu, o jūs 
griebkite padarą. Neblogai jį pritvojau, bet vis dėlto nepakankamai. 
Neleiskite jam atsikvėpti. 

Grįžtelėjau į Emą. 

— Imsies? 

— Jeigu tai reiškia galimybę nusvilinti tam padarui snukį, - pareiš- 
kė ji, o tarp delnų jau krūpčiojo liepsnos liežuvėliai, - tuomet - taip, 


be jokios abejonės. 


Abu su Ema perlipome laivo liuko dangtį, kuris įlinkęs liko gulėti 
ant laiptelių, ir įėjome vidun į švyturį. Pastatą iš esmės sudarė viena 
vienintelė patalpa - labai siaura ir neapsakomai aukšta, iš tikrųjų ne 
kas kita, kaip gigantiška laiptų šachta, kurioje ir nebuvo beveik nie- 
ko daugiau, tik įviji metaliniai laiptai, spirale kylantys nuo grindų 
iki akmeninės aikštelės bene daugiau nei šimto pėdų aukštyje. Iškart 
išgirdome aukštyn dundančio Golano žingsnius, bet įžiūrėti, kiek jis 
užlipęs, buvo neįmanoma —- per tamsu. 

— Gal matai jį? — paklausiau, žvilgsniu slysdamas į svaiginantį 
aukštį. 

Man atsakė šūvis: kulka atsitrenkė į sieną netoliese, o iš paskos 
atlėkusi kita smigo į grindis man prie pat kojų. Driuoktelėjau ata- 
tupstas, širdis pašėlo daužytis. 

— Čionai! - šūktelėjo Ema. Pastvėrusi mane už rankos, trūktelėjo 
tolyn nuo durų, į tą vienintelę vietą, kur mūsų negalėjo pasiekti Go- 


lano kulkos - tiesiai po laiptais. 

Palypėjome kelias pakopas aukštyn - laiptai jau dabar siūbavo lyg 
valtelė audringuose vandenyse. 

— Baugoka! — šūktelėjo Ema, pirštais tvirtai įsikirtusi turėklo. — 
Net jei pasiektume patį viršų nenudribę pakeliui, peštume tiek tiek, 
kad jis mus nušautų! 

— Jei patys negalime užkopti viršun, — tariau aš, - galbūt pavyktų 
jį nukrapštyti žemyn? 

Ten pat, kur stovėjęs, ėmiau siūbuoti visu kūnu, tampydamas 
turėklą ir trepsėdamas, siųsdamas smūgių bangas aukštyn. Ema tik 
dėbtelėjo į mane, lyg būčiau ūmai kuoktelėjęs, bet tuojau perprato 
sumanymą ir pati suskato trypti bei siūbuoti tuo pačiu ritmu. Neilgai 
trukus visi laiptai jau taip įsisiūbavo, kad tik laikykis. 

— O kas, jei grius visas tas gremėzdas? - šūktelėjo Ema. 

— Tikėkimės, kad negrius! 

Kibome dar pasiučiau purtyti laiptus. Žemyn pažiro visa varžtų 
bei kniedžių liūtis. Turėklas taip blaškėsi į visas puses, kad vos įsten- 
giau nulaikyti. Iš viršaus staiga atsklido riebių keiksmų papliūpa, o 
paskui kažkas nutarškėjo laiptais žemyn ir liko gulėti kažkur nelabai 
toli. 

Pirmoji kraują gyslose stingdanti mintis buvo tokia: Dievulėliau, 
0 jeigu tai paukščių narvelis? Nusiritau žemyn ir puoliau žiūrėti, kas 
guli apačioje ant grindų. 

— Ką darai! —- suspiegė Ema. - Jis tave nudės! 

— Nenudės! — atsiliepiau ir džiūgaudamas iškėliau Golano šau- 
tuvą. Jis tebebuvo šiltas nuo šaudymo ir svėrė ranką; aš net nenu- 
tuokiau, ar jame dar liko kulkų, nenumaniau, kaip beveik visiškoje 
tamsoje tai patikrinti. Veltui stengiausi atmintyje iškrapštyti ką nors 
naudingo iš keleto senelio šaudymo pamokų - tiek jų ir tebuvo, ne 
kažin kiek jam buvo leista mane mokyti. Ilgiau nekvaršinęs galvos 


parbėgau pas Emą po laiptais. 

— Jis, šiaip ar taip, įstrigęs ten, viršuje, —- pasakiau. — Verčiau ne- 
skubėkime, pamėginkime pasišnekėti su juo protingai, kitaip nežinia 
ką gali padaryti su paukščiais. 

— Tuojau aš jį protingai įkalbėsiu nedelsiant tėkštis žemėn, - pro 
sukąstus dantis iškošė Ema. 

Ryžomės kopti viršun. Laiptai siaubingai siūbavo; buvo tokie 
siauri, kad lipti galėjome tik vienas paskui kitą, ir dar susilenkę, kad 
viršugalviu nekaukštelėtume į viršutinę pakopą. Patyliukais mel- 
džiausi, kad tik mūsų išpurtyti varžtai nebūtų jungę kokių svarbių 
jungiamųjų konstrukcijų. 

Artėdami prie viršaus sulėtinome žingsnį. Nedrįsau net dirstelėti 
į apačią; mano kojos ant pakopų, delnas, slystantis tirtančiu turėklu, 
šautuvas kitoje rankoje — tik tai man terūpėjo. Visa kita paliovė eg- 
zistuoti. 

Stengiausi būti pasirengęs atremti netikėtą antpuolį, bet jo taip ir 
nesulaukiau. Laiptai baigėsi anga į akmeninę laiptų aikštelę virš gal- 
vų — pro ją vidun sruvo žnybianti nakties žvarba, buvo girdėti vėjo 
švilpavimas. Buvau įsitempęs ir pasiruošęs kautis, bet Golano niekur 
nebuvo matyti. Vienoje aikštelės pusėje sukosi milžiniškas žibintas 
po storo stiklo gaubtu - jo šviesa iš taip arti akino, kol prašliuoždavo 
spindulys, tekdavo užsimerkti, — o kitoje stiebėsi turėklas. Už jo - tik 
tuštuma: dešimties aukštų namui prilygstanti bedugnė, jos dugne — 
uolos ir kunkuliuojanti jūra. 

Užlipau ant siauro aikštelės krašto, grįžtelėjęs ištiesiau ranką 
Emai. Stovėjome nugaromis prisispaudę prie šilto žibinto gaubto, 
veidais atsisukę į žvarbą ir vėją. 

— Paukštis visai čia pat, - sukuždėjo Ema. - Jaučiu ją. 

Ji kepštelėjo riešą, ir tuoj pat šoktelėjo nirši raudona liepsnelė. 
Tiek jos spalva, tiek ryškus plyksnis leido suprasti: šįsyk Ema apsirū- 


pino ne šviesa, o ginklu. 

— Reikėtų išsiskirti, — tariau. — Tu eik aplinkui į vieną pusę, aš - į 
kitą. Tuomet jis tikrai negalės pro mus prasmukti. 

— Man baisu, Džeikobai. 

— Man irgi. Bet jis sužeistas, be to, jo ginklas jau mūsų rankose. 

Ji linktelėjo, palietė man ranką ir nusigręžė. 

Lėtai kėblinau lankstu apie žibintą, stipriai gniauždamas galbūt 
ir užtaisytą šautuvą, su kiekvienu žingsniu išvysdamas vis truputį 
daugiau, kas yra kitoje pusėje. 

Golaną aptikau prisėdusį klūpomis, panarinusį galvą, nugara at- 
sišliejusį į turėklą, narvelį su paukščiais suspaudusį tarp kojų. Iš pra- 
kirstos viršunosės sunkėsi kraujas, raudonos srovelės tekėjo veidu 
lyg ašaros. 

Išvydau prie narvelio pritvirtintą raudoną žiburėlį. Kas kelios se- 
kundės jis blykčiojo. 

Žengiau dar vieną žingsnį, ir Golanas, pakėlęs galvą, pažvelgė į 
mane. Visas veidas buvo apgliaumijęs sukrešėjusiu krauju, krauju 
pasruvusi ir viena balta akis, lūpų kampučiuose blizgėjo seilės. 

Sverdėdamas jis atsistojo, narvelį laikydamas vienoje rankoje. 

— Padėk jį žemėn. 

Jis pasilenkė, tarytum paklusęs, bet tai buvo klaidinantis jude- 
sys — jis mėgino sprukti. Riktelėjęs pasileidau jam iš paskos, bet, vos 
jam pradingus už žibinto gaubto, išvydau atšvaitą ant betono sie- 
nos — tai Ema švystelėjo ugnies papliūpą. Golanas sustugo ir metėsi 
atgal prie manęs viena ranka dangstydamasis veidą, jo plaukai rūko. 

— Stok! — užrikau, ir jis, regis, tik dabar sumojo esąs užspeistas iš 
abiejų pusių. Pakėlė narvelį dangstydamasis juo, stipriai krestelėjo. 
Paukščiai piktai sučirškė, bandė kirsti jam į ranką pro grotų tarpus. 

— Tai štai ko jūs pageidaujate? — suriko Golanas. — Nagi pirmyn, 
susvilinkite mane! Paukščiai tuomet irgi sudegs! Šaukite į mane - ir 


sviesiu narvelį žemyn! 

— Nesviesi - jei paleisiu kulką tau tiesiai į kaktą! 

Jis nusijuokė. 

— Iššauti tu net ir norėdamas nesugebėtum. Užmiršti, kaip arti- 
mai man pažįstama tavo vargana, glebni dvasios būsena. Iššauk bent 
kartą — ir neatsiginsi košmarų! 

Pamėginau tai įsivaizduoti: smiliumi paliečiu šautuvo gaiduką, 
nuspaudžiuų; tada — atatranka, kurtinantis driokstelėjimas. Negi 
taip jau sunku? Kodėl mano ranka ima drebėti vos pagalvojus apie 
tai? Kiek padarų per gyvenimą išgalabijo mano senelis? Dešimtis? 
Šimtus? Jei vietoj manęs čia būtų jis, Golanas jau dabar būtų negy- 
vas — patiestas, kol apkvaitęs tūnojo atsišliejęs į turėklą. Proga buvo 
pavydėtina, o aš ją pražiopsojau, ir tas ištižėliško neryžtingumo aki- 
mirksnis dabar ymbrynėms gali kainuoti gyvybes. 

Mus perliejo milžiniško žibinto spindulys, šviesa bemaž smogė 
lyg kumščiu, visus paversdama švytinčiomis baltomis iškarpomis. 
Golanas, stovįs veidu kaip tik į žibintą, susiraukė ir nusigręžė. Dar 
viena pražiopsota proga, dingtelėjo man. 

— Padėk narvelį žemėn ir lipame visi žemyn, — tariau aš. - Niekas 
daugiau neturi nukentėti. 

— Na, nežinau, — suabejojo Ema. - Jei Milardas neišsikapstys, aš 
su tuo galiu ir nesutikti. 

— Norite mane nužudyti? — paklausė Golanas. - Ką gi, pirmyn, 
juo greičiau, tuo geriau. Bet taip jūs tik šiek tiek atidedate, kas neiš- 
vengiama, nekalbant apie tai, kad kenkiate patys sau. Dabar mes jau 
žinome, kur jus surasti. Netrukus užplūs ir daugiau tokių kaip aš, ir 
galiu užtikrinti: tai, kas pakeliui beveik netyčia atsitiko jūsų draugui, 
dar pasirodys kaip didžiausias gailestingumas. 

— Juo greičiau, tuo geriau? — pakartojo Ema, o nuo liepsnelės jos 
delne į dangų pažiro žiežirbų pliūpsnis. - Kas pasakė, kad tai bus 


greita? 

Ji žingtelėjo arčiau jo. 

— Man jau aštuoniasdešimt aštuoneri, — vėl prašneko. - Negi tau 
atrodo, kad man dar reikia poros auklyčių? — Griežtas jos veidas 
buvo visiškai neišskaitomas. — Negaliu net apsakyti, kaip seniai sva- 
joju išsiveržti iš po tos moteriškės sparno. Garbės žodis, padarytum 
mums didžiulę paslaugą. 

Golanas nervingai sukiojo galvą, mėgindamas įvertinti, kuris iš 
mudviejų grėsmingesnis. Nejaugi ji šneka rimtai? Kokį akimirksnį jis 
atrodė iš tikrųjų išsigandęs, bet paskui rėžė: 

— Šūdą mali. 

Ema pasitrynė delnus, paskui lėtai atitraukė vieną nuo kito, temp- 
dama ugnies kilpą. 

— Nagi, patikrinkime. 

Nenutuokiau, kiek toli siekia Emos ketinimai, bet privalėjau įsi- 
kišti anksčiau, nei paukščiai pražus liepsnose ar su visu narvu nu- 
skries per turėklą. 

— Pasakyk, kam tau prireikė tų ymbrynių, ir tuomet ji galbūt pa- 
sielgs su tavimi švelniau, — ištariau. 

— Tenorime užbaigti tai, ką pradėję, - atsakė Golanas. - Niekada 
nieko kito ir nesiekėme. 

— Kalbi apie eksperimentą, — tarė Ema. - Kartą jau pabandėte - ir 
štai kas iš to išėjo! Virtote pabaisomis! 

— Taip, — sutiko jis. — Bet ar vertėtų kalbėti apie gyvenimo iššū- 
kius, jei viskas pavyktų kaip reikiant iš pirmo karto? — Jis nusišyp- 
sojo. — Šįsyk įkinkysime viso pasaulio talentingiausius laiko mani- 
puliatorius, tokius šit kaip šios dvi damos. Kitos nesėkmės nebebus. 
Turėjome visą šimtmetį laiko išsiaiškinti, kas nepasisekė pirmąsyk. 
Pasirodo, tereikėjo sukelti galingesnę reakciją! 

— Galingesnę reakciją? — nepatikėjau savo ausimis. - Anąsyk nu- 


nešėte bene pusę Sibiro! 

— Jei nesėkmė neišvengiama, — pakiliai pareiškė jis, — lai ji bus 
įspūdinga! 

Prisiminiau pranašingąjį Horacijaus sapną, pelenų debesis, plė- 
nimis virtusią žemę, ir dabar jau supratau, ką iš tikrųjų jis regėjo. Jei 
padarus ir kiaurymes ištiks antra nesėkmė, sunaikinta bus kur kas 
daugiau nei penki šimtai kvadratinių mylių negyvenamo miško. O 
jeigu jiems vis dėlto pavyktų įgyvendinti savo siekius, jeigu jie taptų 
nemirtingais pusdieviais, kokiais ir troško tapti... Vien pamėginus tai 
įsivaizduoti nukrėtė drebulys. Gyventi valdant jiems savaime būtų 
tikras pragaras. 

Vėl priartėjo besisukančio žibinto spindulys, vėl apakino Gola- 
ną — aš tūptelėjau ruošdamasis šuoliui, - bet spindulys prašliuožė 
pernelyg greitai. 

— Visa tai nieko nereiškia, —- tarė Ema. — Susigrobkite tiek ym- 
brynių, kiek tik panorėsite, tegul ir visas. Jos nė už ką nesutiks jums 
padėti. 

— O, jos sutiks. Jos būtinai mums padės, kitaip išžudysime visas: 
vieną po kitos. O jeigu šitai pasirodys neveiksminga, vieną po kito 
išžudysime jus — o jos bus priverstos tai stebėti. 

— Tu pamišęs, — pranešiau jam. 

Panikos apimti paukščiai ėmė nerimastingai čerkšti. Golanas pa- 
kėlė balsą, kad juos perrėktų: 

— Ne! Norite sužinoti, kas iš tikrųjų yra pamišėliška? Ogi tai, kad 
jūs, ypatingieji, slapstotės nuo pasaulio, nors galėtumėte jame vieš- 
patauti, jūs leidžiatės įveikiami mirties, nors galėtumėte ją valdyti, 
jūs leidžiate paprasčiausioms genetinėms šiukšlėms sugrūsti jus į 
slėptuves, nors galėtumėte lengvai paversti juos savo vergais, kaip ir 
turėtų būti! - Kiekvieną teiginį jis pabrėždavo krestelėdamas narve- 
lį. - Štai kas tikrai yra beprotybė! 


— Liaukis! - užriko Ema. 

— Aha, vadinasi, tau rūpi! - Jis dar smarkiau papurtė narvelį. Stai- 
ga prie grotų pritvirtintas raudonas žiburėlis tvykstelėjo dvigubai 
ryškiau, ir Golanas grįžtelėjęs nužvelgė tamsą sau už nugaros. Paskui 
vėl įbedė akis į Emą ir riktelėjo: - Nori jas pasiimti? Še, turėk! — Jis 
atšlijo ir užsimojo ranka, taikydamas narveliu jai į veidą. 

Ema klyktelėjo ir pritūpė. Golanas, lyg koks disko metikas, lėtai 
sukosi, kol narvelis prašvilpė Emai virš galvos, tada paleido. Narvelis 
išsprūdo jam iš rankos, perskriejo turėklus ir vartaliodamasis dingo 
naktyje. 

Aš išsiplūdau, Ema suklykė ir prisiplojusi prie turėklo dar ban- 
dė rankomis graibstyti orą, bet narvelis jau krito į jūrą. Pasinaudo- 
jęs akimirka Golanas driuoktelėjo ir parbloškė mane žemėn. Rėžė 
kumščiu man į pilvą, paskui antrąsyk - į pasmakrę. 

Man apsvaigo galva, užgniaužė kvapą. Golanas stvėrė šautuvą, ir 
man teko sutelkti visas jėgas, kad jį išlaikyčiau. Jeigu jau Golanas taip 
karštligiškai stengiasi susigrąžinti ginklą, šis tikrai turėtų būti užtai- 
sytas. Būčiau sviedęs jį per turėklą, bet Golanas vos neišsuko man 
jo iš rankos, tad nieku gyvu negalėjau atgniaužti pirštų. Ema nesavu 
balsu suspiegė: „Šunsnuki tu, šunsnuki!", jos delnai tvykstelėjo ugni- 
mi, ir ji, pripuolusi iš užnugario, stvėrė Golaną už gerklės. 

Išgirdau šnypštimą ir spirgėjimą — garsas visai toks, koks būna 
padėjus šaltą pjausnį ant įkaitusių grotelių. Golanas staugdamas 
nusirito nuo manęs, skysti jo plaukai užsiliepsnojo, bet rankos jau 
gniaužė Emos kaklą — galėjai pamanyti, kad netgi liepsnos jam nė 
motais, jei tik dar spėtų pasmaugti ją. Pašokau ant kojų, pakėliau 
šautuvą ir nusitaikiau abiem rankomis. 

Turėjau vos akimirksnį patogiai iššauti. Bandžiau iškratyti iš gal- 
vos bet kokias mintis ir sutelkti visą dėmesį į ranką, kad nevirpėtų, 
susikurti įsivaizduojamą liniją, per regėjimą jungiančią mano petį su 


taikiniu — žmogaus galva. Ne, ne žmogaus - žmogaus parodijos. Pa- 

daro. Pragaištingos galios, lėmusios mano senelio žūtį, ištaškiusios 
viską, ką aš kukliai vadinau gyvenimu, kad ir koks varganas jis man 
buvo, atviliojusios mane patį į šią vietą ir šią akimirką — maždaug 
taip pat, kaip nepalyginti mažiau sugedusios ir smurtingos jėgos re- 
guliavo mano gyvenimą ir viską sprendė už mane, vos man suspėjus 
ūgtelėti tiek, kad prireiktų kokių nors sprendimų. Atpalaiduok plaš- 
takas, įkvėpk, dabar sulaikyk kvapą. Bet štai dabar ir aš sulaukiau 
progos visoms jėgoms atlyginti tuo pačiu — menkiausios, niekingos 
progos, kuri, jaučiu, štai jau baigia išslysti iš rankų. 

Dabar spustelėk. 

Ginklas šoktelėjo mano rankose, šūvis driokstelėjo taip, lyg būtų 
perplyšusi pati žemė - toks staigus, toks kurtinantis, kad nejučia už- 
simerkiau. Kai vėl praplėšiau akis, man pasirodė, kad regiu sustingusį 
paveikslą. Nors Golanas stovėjo Emai už nugaros sukaustęs gniauž- 
tuose jos rankas ir mėgindamas nustumti ją prie turėklo, atrodė, kad 
jie — tiktai iš bronzos nulietos skulptūros. Nejaugi ymbrynės kažin 
kaip sugebėjo atgauti žmogišką pavidalą ir užleido mus savo magija? 
Tačiau sustingęs paveikslas tuojau vėl išsijudino: Ema išplėšė rankas 
iš Golano nagų, o šis trypčiodamas atsitraukė atatupstas, kluptelėjo 
ir sunkiai klestelėjo ant turėklo. 

Dėbsodamas į mane nuostabos kupinomis akimis jis dar prasi- 
žiojo kažko sakyti, bet įsitikino nebegalįs pratarti nė žodžio. Dar pri- 
spaudė abi rankas prie monetos dydžio skylės, kuria prakiurdinau 
jo kaklą, o kraujas pro pirštus plūdo rankomis žemyn. O paskui jį 
apleido paskutinės jėgos, jis pasviro atbulas ir pradingo. 

Vos spėjęs išnykti iš akių, Golanas tą pat mirksnį buvo užmirštas. 
Ema dūrė pirštu į jūrą ir suriko: 

— Ten! Štai ten! 


»owo- so 


žybsintį raudoną žiburėlį, šokčiojantį bangose. Dar akimirka — ir 

mudu jau kepėstavome prie aikštelės angos, o paskui, kiek įkabin- 
dami — begaline laiptų spirale žemyn, neturėdami nė menkiausios 
vilties kruopelytės suskubt pasiekti narvelį šiam dar nenuskendus, 
bet isteriškai pasiryžę trūks plyš vis tiek pabandyti. 

Išpuolę laukan išvydome Milardą su užrištu varžčiu, nuo jo nė 
per žingsnį nesitraukė Bronvina. Milardas kažką šūktelėjo, dorai ne- 
išgirdau ką, bet to pakako įsitikinti, kad jis gyvas. Stvėriau Emą už 
peties, riktelėjau: „Valtis! — rodydamas ten link, kur pririštas prie 
akmens sūpavosi pagrobtasis laivelis, bet jis buvo per toli, kitoje 
švyturio pusėje, o gaišti negalėjome nė akimirksnio. Ema trūktelė- 
jo mane atviros jūros pusėn, ir mudu tekini, nė nesulėtinę žingsnio, 
nėrėme į vandenį. 

Šalčio beveik nė nepajutau. Galvoje sukosi viena vienintelė min- 
tis: suskubt priplaukti prie narvelio anksčiau, nei jį praris bangos. 
Mudu skrodėme vandenį springdami ir spjaudydamiesi, kai juodos 
bangos siūbtelėdavo purslais tiesiai į veidus. Sunku buvo įspėti, kaip 
toli už nugarų liko švyturys - vienintelis šviesos taškas siūbuojančia- 
me tamsos vandenyne. Jis šokčiojo tai iškildamas, tai vėl nugrimz- 
damas, tai tvykstelėdavo, tai vėl užgesdavo, dukart ir išvis dingo iš 
akių — turėjome sustoti .ir karštligiškai skvarbyti tolį žvilgsniais, kol 
vėl pastebėjome švieselę. 

Stipri srovė nešė narvelį į atvirą jūrą, o drauge su juo — ir mus. 
Jei tuojau pat jo nepasieksime, pervargę mūsų raumenys neišlaikys, 
mes tiesiog nuskęsime. Kiek galėdamas stengiausi šią šiurpią mintį 
pasilaikyti sau, bet kai švyturio žiburys pradingo ir trečią kartą, o 
dairytis jo teko taip ilgai, kad nė nebesusigaudėme, ties kuria ban- 
guojančios juodos jūros vieta jo ieškoti, nebeištvėręs užrikau: 

— Reikia grįžti! 

Ema to nenorėjo net girdėti. Ji plaukė pirma manęs, dar labiau 
išsiveržusi į atvirą jūrą. Mėginau pagriebti už vandenį plakančios ko- 


jos, bet ji nuspyrė mano ranką šalin. 

— Niekur nebematyti! Mes jų nebesurasime! 

— Užsičiaupk, užsičiaupk! - sušniokštė ji, ir springstantis jos alsa- 
vimas išdavė: ji tokia pat išsekusi kaip ir aš. - Užsičiaupk ir dairykis! 

Galiausiai sugriebiau ją, kažką rėkiau tiesiai į veidą, o ji spar- 
dėsi ir muistėsi, bet aš nepaleidau, o išsiveržti jėga ji neįstengė 
ir galiausiai apsipylė ašaromis: žodžių neliko, tik graudi nevilties 
aimana. 

Bandžiau tempti ją atgal švyturio linkui, bet vandenyje ji buvo lyg 
akmuo, gramzdinantis ir mane. 

— Privalai plaukti! - gargiau aš. - Plaukiam - arba nuskęsime! 

Ir su tais žodžiais akis užkliuvo už vos įžiūrimo raudono žybsnio. 
Visai čia pat, po pat vandens paviršiumi. Iškart net nieko nesakiau. 
Maniau - pasivaideno. Bet žiburiukas mirktelėjo ir antrą kartą. 

Ema džiaugsmingai stūgtelėjo. Atrodė, kad narvelis bus nusilei- 
dęs ant kito nuskendusio laivo — kaip kitaip paaiškinsi, kodėl atsi- 
dūrė taip negiliai? Be to, tariau sau, jis nugrimzdo ką tik, vadinasi, 
tikėtina, kad paukščiai dar gyvi. 

Suskatome irtis artyn pasiruošę nerti prie narvelio, nors net ne- 
nutuokiau, ar tam užteks kvapo - buvome visiškai uždusę. Bet, kad 
ir kaip neįtikėtina, narvelis, regis, pats ėmė kilti. 

— Kas čia dedasi? - ištrūko man. —- Ar tai tikrai nuskendęs laivas? 

— Negali būti. Čia jokio skenduolio niekad nebuvo! 

— Velnias, kas tuomet šitai? 

Labiausiai tai priminė paviršiun kylantį banginį: kažkas ilgas, ma- 
syvus, pilkas; o gal tai koks laivas vaiduoklis, kylantis iš gelmių kapo. 
Drauge su juo išsiveržusi staigi, galinga banga nušlavė mus šalin. Pa- 
šėlusiai plakdami rankomis ir kojomis mėginome jai priešintis, bet 
nieko nepešėme lyg kokios potvynio srauto nešamos nuolaužos, ta- 
čiau netrukus kylantis siaubūnas dunkstelėjo mums į kojas, ir jau 


tada patys ėmėme kilti raiti jam ant nugaros. 

Jis niro iš vandens tiesiog po mumis šniokšdamas ir žvangėdamas 
lyg kokia milžiniška mechaninė pabaisa. Atsidūrėme dūžtančių, pu- 
tojančių bangų katile, į visas puses plūstantis vanduo bloškė mus ant 
metalinių grotelių paviršiaus. Pirštais įsikibome jų, kad mūsų nenu- 
narvelį — šis įstrigo tarp dviejų iškyšų, panašių į du pelekus, didesnį 
ir mažesnį, styrančius pabaisos nugaroje. O tada viršum mūsų praš- 
liaužė švyturio spindulys, ir jo šviesos pakako suprasti: tie pelekai — 
visai ne pelekai, o stebėjimo bokštelis ir didžiulė, prie korpuso pri- 
kniedyta patranka. Vadinasi, gremėzdas, ant kurio atsidūrėme, - nei 
pabaisa, nei skenduolis, nei banginis... 

— Povandeninis laivas! - surikau. Tai, kad jis iškilo tiesiog po mu- 
mis, niekaip negalėjo būti atsitiktinumas. Reikia manyti, Golanas 
apie tai žinojo ir to laukė. 

Ema jau buvo pašokusi ir per virtuliuojantį denį skuto prie narve- 
lio. Šiaip taip atsistojau ir aš. Bet, vos spėjau žengti žingsnį, siūbtelė- 
jusi banga vėl mus parvertė. 

Išgirdau riksmą ir pakėlęs akis išvydau žmogų pilka uniforma: 
išniręs pro stebėjimo bokštelio angą, jis jau buvo nukreipęs į mus 
šautuvą. | 

Į denį sucvaksėjo pasipylusios kulkos. Narvelis buvo per toli — 
mus, reikia manyti, prakiurdins kaip rėčius anksčiau, nei jį pasieksi- 
me, — bet aiškiai mačiau: Ema vis tiek pasiryžusi bandyti. 

Pribėgęs stumtelėjau, pargrioviau ją ir abu nusiritome į vandenį. 
Juoda jūros banga užliejo mums galvas. Dabar jau kulkos čiaukšėjo 
vandenį, paskui save palikdamos burbuliukų pėdsaką. 

Vos vėl išnirus Ema stvėrėsi manęs ir suklykė: 

— Kodėl taip padarei? Buvau jau prie pat jų! 

— Jis būtų tučtuojau tave nudėjęs! - atrėžiau mėgindamas išsiva- 


duoti — ir staiga dingtelėjo, kad Ema jo net nematė, visas jos dėmesys 

buvo sutelktas į narvelį, tad mostelėjau jai pažvelgti į denį: šaulys 
kaip tik žirgliojo narvelio link. Paėmė jį, papurtė. Narvo durelės ka- 
darojo atviros. Man pasirodė, kad viduje įžvelgiau krustelėjimą - vis 
šiokia tokia vilties kibirkštėlė, — o paskui viską vėl perliejo švyturio 
spindulys. Jo šviesoje labai aiškiai pamačiau jūrininko veidą, burną, 
perkreiptą gašlios šypsenos, tuščias akis be rainelių. Padaras. 

Jis kyštelėjo ranką į narvelį, išsitraukė permirkusį paukštį — tik 
vieną. Iš stebėjimo bokštelio jam kažką riktelėjo kitas kareivis, ir pir- 
masis tekinas pasileido prie liuko su visu paukščiu. 

Povandeninis laivas sudrebėjo, sušnypštė. Vanduo aplink mus 
ėmė kunkuliuoti lyg užviręs. 

— Plauk, arba ir mus įtrauks drauge! —- surikau Emai. Bet ji ne- 
išgirdo, jos žvilgsnį prikaustė kažkas kita — kažkas, plūduriuojantis 
tamsiame vandens ruože prie pat laivagalio. 

Ji suskato irtis ten link. Dar bandžiau ją sugriebti, bet ji nepasida- 
vė. O paskui, nepaisant net povandeninio laivo unkštimo, išgirdau ir 
aš — laibą, veriantį klyksmą. Panelė Peregrinė! 

Suradome ją blaškomą bangų, iš paskutiniųjų bandančią išlaikyti 
galvą virš vandens, plakančią vienu sparnu - antrasis atrodė lūžęs. 
Ema išsėmė ją rieškučiomis. Suklykiau, kad turime tučtuojau plaukti 
šalin. 

Iš paskutiniųjų kapstėmės tolyn nuo laivo. Mums už nugarų jau 
žiojosi verpetas — povandeninis laivas sparčiai grimzdo į tuštumą, 
atsivėrusią vietoj išstumto vandens. Jūra rijo pati save, kėsindama- 
si drauge praryti ir mus, bet mūsų rankose dabar buvo čerškiantis 
sparnuotas pergalės simbolis, na, bent pusės pergalės, ir jis pripildė 
mus jėgų grumtis su susidariusia srove. O paskui išgirdome Bronvi- 
nos balsą — ji šaukė mus vardais; dar po akimirkos, skrosdama ban- 
gas, mūsų raumeningoji bičiulė prisistatė ir pati — ir tempte ištempė 


mus visus į saugią vietą. 

Tysojome ant uolos po skaidrėjančiu dangumi, dideliais gurkšniais 
traukdami orą, drebėdami, visiškai išsekę. Milardas su Bronvina už- 
vertė mus klausimais, bet mums kol kas stigo kvapo atsakinėti. Jiedu 
matė krintant Golano kūną, matė, kaip iškilo ir vėl paniro povande- 
ninis laivas, kaip vandens paviršiuje suspurdo panelė Peregrinė, bet 
be panelės Avocetės, ir suprato maždaug tiek, kiek buvo būtina. Jie 
spaudė mus glėbyje tol, kol nustojo krėsti drebulys, o Bronvina pasi- 
kišo direktorę po marškiniais, kad būtų bent kiek šilčiau. Trupučiuką 
atsipeikėję atsirišome Emos valtelę ir nusiyrėme į krantą. 

Vos mums priartėjus, mūsų pasitikti į seklumą subrido vaikai. 

— Girdėjome šūvius? 

— Kas buvo tasai keistas laivas? 

— Kur panelė Peregrinė? 

Mes išlipome iš valties ir Bronvina praskleidė marškinius, vi- 
siems parodė jaukiai susigūžusį, prie jos prigludusį paukštį. Vaikams 
susispietus aplinkui, panelė Peregrinė kilstelėjo snapą ir sukrykštė, 
suprask: pavargusi, bet gyva sveika. Siūbtelėjo galinga džiaugsmo 
šūksnių banga. | 

— Jums pavyko! - suriko Hjugas. 

Oliva sutrepsėjo džigos ritmu ir užtraukė: 

— Paukštis, Paukštis, Paukštis! Ema ir Džeikobas išgelbėjo Paukštį! 

Vis dėlto linksmybės truko neilgai. Tuojau pat visi susizgribo, kad 
panelės Avocetės su mumis nėra, į akis krito ir nėrimą kelianti Milar- 
do būklė. Varžtis laikėsi, bet Milardas neteko daug kraujo ir sparčiai 
silpo. Enochas apsiautė jį savo striuke, Fiona pasiūlė vilnonę kepurę. 

— Reikės parodyti tave miestelio gydytojui, - tarė Ema. 

— Nesąmonė, - atkirto Milardas. - Tas vargšas gydytojas kaip gy- 


vas nėra matęs nematomo vaikino, o net jei toks jam ir pasipainiotų 

po kojų, nė nenutuoktų, ką daryti. Arba imtųsi gydyti ne tą galūnę, 
arba spruktų šalin rėkdamas. 

— Tegul sau sprunka rėkdamas, nieko tokio, - atsakė Ema. - Vos 
kilpai persisukus iš naujo, jis vis tiek nieko neprisimins. 

— O tu verčiau apsidairyk. Kilpa turėjo persisukti prieš gerą va- 
landą. 

Milardas sakė tiesą: dangus nurimo, mūšis baigėsi, bet sprogimų 
dūmų tumulai vis dar maišėsi su debesimis. 

— O tai jau tikrai nieko gero, - ištarė Enochas ir visi nutyko. 

— Šiaip ar taip, — vėl prakalbo Milardas, - visko, ko man gali pri- 
reikti, yra namuose. Duosite man įkalti laudanumo, o žaizdą suvilgy- 
site alkoholiu. Šiaip ar taip, nukentėjo tik minkštieji audiniai, nieko 
baisaus. Po trijų dienų jau šokinėsiu. 

— Bet žaizda vis dar kraujuoja, - tarė Bronvina, rodydama į rau- 
donus lašus, išmarginusius smėlį. 

— Tai labiau suveržk tą nelemtą varžtį! 

Taip ji ir padarė; Milardas tik aiktelėjo, priversdamas visus susi- 
gūžti, ir be sąmonės susmuko Bronvinai į glėbį. 

— Jam nieko blogo nenutiko? — sunerimo Klerė. 

— Tik išsijungė, ir tiek, - atsakė Enochas. — Ne toks jis kietas, koks 
apsimeta esąs. 

— O ką darysime dabar? 

— Paklauskite panelės Peregrinės! — pasiūlė Oliva. 

— Taip ir padarysime. Paleiskite ją žemėn, kad galėtų atvirsti į 
žmogų, —- tarė Enochas. — Būdama paukščiu ji ne kažin ką mums 
patars. 

Bronvina paleido paukštį ant sausesnio smėlio ruožo ir visi atsi- 
traukėme per žingsnį laukti. Panelė Peregrinė keliskart straktelėjo, 
mostelėjo sveikuoju sparnu, pasukiojo plunksnotą galvą, sumirksė- 


jo - bet nieko daugiau nenutiko. Kaip buvo, taip ir liko paukščiu. 

— Galbūt jai trukdo žiūrovai? — pakišo mintį Ema. — Verčiau nu- 
sisukime. 

Taip ir padarėme: apsupome ją ratu, bet nusisukę. 

— Dabar jau saugu, panele Peregrine, - paragino ją Klerė. - Nie- 
kas nežiūri! 

Po kokios minutės Hjugas ryžosi dirstelėti. 

— Ne, - pasakė. - Ji vis dar paukštis. 

— Galbūt ji pernelyg pavargusi ir sušalusi? — dar bandė spėti Kle- 
rė. Daug balsų pritarė, kad tai tikėtina, tad nusprendėme traukti į na- 
mus, turimomis priemonėmis mėginti gydyti Milardą ir viltis, kad, 
šiek tiek atsikvėpus, viskas grįš į įprastą būklę: ir pati vaikų namų 


direktorė, ir jos kilpa. 


———L2 
VIENUOLIKTAS SKYRIUS 
—uTE———-— 


opėme stačiu taku, o paskui traukėme per kalvagūbrį 

kaip kokia grupė pavargusių vėtytų ir mėtytų karo vete- 

ranų: vora vienas paskui kitą, panarinę galvas; Bronvi- 
na ant rankų nešė Milardą, panelė Peregrinė tarsi lizde tupėjo Fionos 
plaukų brūzgyne. Visa apylinkė buvo išskvarbyta teberūkstančiais 
sprogimų krateriais, velėna buvo išrausiota, lyg čia būtų kapstęsis 
koks milžiniškas šuo. Visiems rūpėjo viena: ką rasime grįžę į namus? 
Tik niekam nepakako drąsos šito ištarti garsiai. 

Atsakymo sulaukėme dar net neišėję į pamiškę. Enochas už kaž- 
ko užkliuvo ir pasilenkė pažiūrėti, kas pasipynė po kojomis. Tai buvo 
aprūkęs plytgalis. 

Dabar jau prasiveržė panika. Vaikai strimgalviais pasileido taku. 
Išnirus į pievą, jaunesnieji apsipylė ašaromis. Laukymė buvo kupi- 
na dūmų. Bomba nesustojo vos prilietusi Adomo pirštą, kaip buvo 
visiėms įprasta, o perskėlė jį perpus ir sprogo. Vienas namo kampas 
virto susmukusiais, rūkstančiais griuvėsiais. Apsvilusiuose dviejų 
kambarių griaučiuose šen ir ten šokčiojo liepsnelės. Ten, kur ža- 
liuota Adomo, dabar žiojėjo šviežia duobė — tokia gili, kad be vargo 
užkastum stačią žmogų. Nesunku buvo įsivaizduoti, kuo šie namai 
kada nors virs: apgailėtinu sudarkytu laužu, kokį prieš kelias savaites 


pirmąsyk išvydau aš. Košmarų namu. 

Panelė Peregrinė plumptelėjo iš Fionos plaukų lizdo žemėn ir 
ėmė blaškytis po apanglėjusią žolę, nerimastingai kleketuodama. 

— Direktore, kas atsitiko? — paklausė Oliva. — Kodėl neįvyko 
virsmas? 

Tačiau panelė Peregrinė tik sučerškė — kitaip atsakyti negalėjo. 
Atrodė, ji tokia pat sutrikusi ir išsigandusi, kaip ir mes visi. 

— Prašau, prašau atvirsti į žmogų! - priklaupusi priešais ją pratrū- 
ko melsti Klerė. 

Panelė Peregrinė plasnojo ir straksėjo, rodėsi, stengiasi iš visų 
jėgų, tačiau pakeisti pavidalo jai taip ir nepavyko. Sunerimę vaikai 
susibūrė aplink ją. 

— Kažkas negerai, — ištarė Ema. - Jei ji galėtų atvirsti į žmogų, jau 
būtų taip ir padariusi. 

— Galbūt kaip tik dėl to sutrūko kilpa, - pakišo mintį Enochas. — 
Prisimenate pasakojimą apie panelę Kestrel, pelėsakalį? Kaip ją par- 
bloškė automobilis? Ji susitrenkė galvą ir liko pelėsakalio pavidalu 
ištisą savaitę. Tada iširo jos kilpa. 

— O kuo čia dėta panelė Peregrinė? 

Enochas atsiduso. 

— Galbūt ir ji susitrenkė galvą? Gal mums tereikia palūkėti savai- 
tėlę, kol atsigaus? 

— Dideliu greičiu lekiantis sunkvežimis — tai viena, - tarė Ema. — 
O padarų antpuolis — visai kas kita. Neįmanoma įspėti, ką tasai šun- 
snukis padarė panelei Peregrinei, kol mums pavyko ją atgauti. 

— Padarų? Nori pasakyti — daugiskaita?.. 

— Panelę Avocetę pagrobė padarai, - paaiškinau aš. 

— Iš kur žinai? - parūpo Enochui. 

— Golanas juk turėjo bendrų, ar ne? Be to, mačiau tojo, kuris šau- 


dė į mus, akis. Nėra nė menkiausios abejonės. 


———>D—40—4- 392 —————— 


— Tuomet panelę Avocetę galime laikyti žuvusia, - pasakė Hiju- 
gas. —- Kaip kažin ką, jie ją užmuš. 

— O galir ne, - paprieštaravau aš. - Bent jau ne iš karto. 

— Bent jau vieną dalyką apie padarus žinau tikrai, - pareiškė 
Enochas. — Jie žudo ypatinguosius. Tokia jų prigimtis. Jie visąlaik 
taip daro. 

— Ne, Džeikobas sako tiesą, - įsiterpė Ema. — Prieš nusibaigda- 
mas padaras pasakė mums, kodėl jie stengiasi pagrobti kuo daugiau 
ymbrynių. Ruošiasi priversti jas pakartoti tą patį procesą, po kurio 
anąsyk radosi kiaurymės. Tik šįsyk reakcija turėtų būti galingesnė. 
Nepalyginti galingesnė. 

Kažkas aiktelėjo. Visi kiti nutilo. Grįžtelėjau pažiūrėti, ką veikia 
panelė Peregrinė, ir išvydau ją vienišą, liūdnai tupinčią and Adomo 
kraterio krašto. 

— Būtina juos sustabdyti, - tarė Hjugas. — Privalome išsiaiškinti, 
kur jie slepia pagrobtas ymbrynes. 

— Kaip? — suabejojo Enochas. - Negi siūlysi pasekti povandeninį 
laivą? 

Man už nugaros kažkas garsiai atsikrenkštė; atsisukę išvydome 
Horacijų, sukryžiuotomis kojomis sėdintį ant žemės. 

— Aš žinau, kur jie jas vežasi, — ištarė jis tyliai. 

— Žinai? Kaip tai — žinai? 

— Koks skirtumas kaip, svarbu - jis žino, — pertarė kitus Ema. — 
Kur jie ją išsivežė, Horacijau? 

Jis papurtė galvą. 

— Vietovės pavadinimo nežinau, - atsakė. — Bet esu ją matęs. 

— Tuomet nupiešk, - pasiūliau aš. 

Jis pagalvojo valandėlę, paskui nerangiai pakilo. Su perplėštu juo- 


du kostiumu atrodė kaip koks elgetaujantis pamokslininkas. Nusliū- 

kino prie pelenų kaugės, suneštos iš perskelto namo, pasilenkęs pa- 
sisėmė saują suodžių. O paskui švelnioje mėnesienoje ėmėsi plačiais 
mostais piešti ant apgriuvusios sienos. 

eilę vertikalių strypų, viršuje juos sujungė kilpiniuota linija, panašia 
į spygliuotą vielą. Vienoje pusėje stūksojo miškas. Žemė buvo pa- 


dengta pajuodusiu sniegu. Štai ir viskas. 

Užbaigęs Horacijus nusverdėjo atatupstas, sunkiai klestelėjo į 
žolę, žvelgdamas į niekur apdujusiomis, ūkanotomis akimis. Ema 
švelniai palietė jam petį ir paklausė: 

— Horacijau, ką dar žinai apie tą vietovę? 

— Ten šalta. 

Bronvina priėjo pažiūrėti iš arčiau į Horacijaus piešinį. Viena ran- 
ka laikė glėbyje Olivą, mergaitės galva jaukiai ilsėjosi jai ant peties. 

— Panašu į kalėjimą, - pratarė Bronvina. 

Oliva kilstelėjo galvą. 

— Nair ką? - sučiepsėjo slopiu balseliu. - Kada keliausime? 

— Keliausime - kur? — Enochas skėstelėjo rankomis. — Čia tik bai- 
sybė išraitytų linijų! 

— Juk kažkur tai turi būti, - Ema atsisuko į jį. 

— Juk negalime traukti ieškoti kalėjimo tiesiog apsnigtuose ty- 
ruose! 

— Pasilikti čia irgi negalime. 

— O kodėl gi ne? 

— Tiktai pažvelkite, kuo virto namai. Kas nutiko namų direktorei. 
Pasiutusiai gera buvo čia gyventi, bet tas gyvenimas jau baigėsi. 

Enochas su Ema valandėlę žingsniavo pirmyn atgal. Visų kitų 
nuomonės pasiskirstė į dvi dalis. Vieni pritarė Enochui: pernelyg ilgai 
gyventa atsiskyrus nuo pasaulio, vos pasitraukus iš čia gresia įsisukti į 
karo verpetą arba pakliūti tiesiai į ryklę kokiai kiaurymei, tad verčiau 
jau rizikuoti likti čia, kur bent aplinka pažįstama. Kiti savo ruožtu 
tvirtino, kad karas bei kiaurymės jau patys prisistatė čionai, tad iške- 
liauti būtina — kitos išeities tiesiog nesą. Kiaurymės ir padarai neiš- 
vengiamai grįšią gaudyti panelės Peregrinės, ir jau kur kas gausesnė- 
mis pajėgomis. Be to, reikėjo pagalvoti ir apie pačią panelę Peregrinę. 

— Susirasime kokią kitą ymbrynę, - siūlė Ema. - Jei kas nors ir 
gali numanyti, kaip pagelbėti mūsų direktorei, tai nebent kuri nors 


iš jos draugių. 

— O kas, jei visos kitos kilpos irgi iširusios? — svarstė Hjugas. — 
Kas, jei visos ymbrynės jau sugaudytos? 

— Apie tai nevalia net galvoti. Bent jau viena kita tikrai turėjo likti. 

— Emos tiesa, — prabilo Milardas; jis gulėjo ant žemės su mūro 
luistu po galva vietoj pagalvės. — Jeigu vienintelė alternatyva tik 
laukti ir puoselėti viltį - viltį, kad nebepasirodys jokia kiaurymė, kad 
direktorės būklė pasitaisys, — tuomet, sakyčiau, jokios alternatyvos 
išvis nėra. 

Atskalūnai galiausiai buvo sugėdinti ir priversti sutikti. Namus 
teks palikti likimo valiai. Daiktus, kiek įmanoma, susikrausime ir pa- 
siimsime su savimi. Uoste, prispaudus būtinybei, rekvizuosime kele- 
tą valčių ir rytą išplauksime, visi. 

Paklausiau Emos, kaip jie ketiną rasti kelią. Juk nė vienas iš vaikų 
pastaruosius aštuoniasdešimt metų nebuvo nė kojos iškėlę iš salos, o 
panelė Peregrinė negalėjo nei kalbėti, nei skraidyti. 

— Turime žemėlapį, — tarė Ema ir lėtai atsigręžė į rūkstantį 
namą. - Jeigu nesudegė, žinoma. 

Pasisiūliau padėti jai jo ieškoti. Užsidangstę veidus šlapiais skar- 
malais, ryžomės žengti į namą, tik ne pro duris, o pro išgriuvusią 
sieną. Langai buvo išbyrėję, dūmuose galėjai kirvį kabinti, bet pa- 
sišviesdami Emos delne tvaskančiu žiburiu nesunkiai radome kelią 
į mokyklos klasę. Visos lentynos buvo išvartytos kaip domino kau- 
liukai, bet mes nušlavėme nuolaužas į šalį ir susirietę kibome naršyti 
ant grindų pažirusias knygas. Mums nusišypsojo sėkmė - rasti rei- 
kiamą knygą nebuvo sunku, ji buvo pati didžiausia bibliotekoje. Ema, 
džiugiai šūktelėjusi, iškėlė ją virš galvos. 

Eidami atgal pakeliui dar apsirūpinome viskuo, ko reikėjo Milar- 
dui: alkoholiu, laudanumu, padoriais tvarsčiais. Bendromis pastan- 
gomis išvalę ir aptvarstę jo žaizdą, visi susėdome tyrinėti knygos. Tai 


buvo veikiau atlasas nei žemėlapis, įrištas dygsniuota, sodriai vyšni- 

ne spalva nudažyta oda, puslapiai, regis, iš pergamento, su kruopš- 
čiai nupieštais žemėlapiais. Knyga buvo nepaprastai graži ir labai 
sena, ir tokia didelė, kad vos išsiteko Emai ant kelių. 

— Ji vadinasi „Dienų žemėlapis“, — paaiškino Ema. — Čia pavaiz- 
duotos visos kilpos, kiek tik jų buvo žinoma. 

Puslapyje, kurį ji atvertė, buvo lyg ir Turkijos žemėlapis, bet nepa- 
žymėti jokie keliai, taip pat ir valstybės sienos. Užtat visas žemėlapis 
nubarstytas mažyčiukėmis spiralėmis, mano spėjimu, šios ženklino 
kilpų vietas. Kiekvienos jų centre nupieštas simbolis, kiekvienas vis 
kitoks, o jų atitikmenys - legendoje puslapio apačioje: čia greta kie- 
kvieno simbolio rikiavosi skaičiai, atskirti brūkšniais. Dūriau pirštu į 
vieną tokių: 29-3-316 / ?-2-399 — ir paklausiau: 

— Kas gi tai? Koks nors kodas? 

Emos pirštas nuslydo eilute. 

— Ši kilpa - 316-ųjų metų po Kristaus kovo dvidešimt devinta. 
Kilpa gyvavo iki 399-ųjų, bet tiksli data — mėnuo ir diena, kada ji 
buvo sunaikinta — nežinomi. 

— Kas atsitiko 399-aisiais? 

Ema gūžtelėjo pečiais. 

— Čia nerašo. 

Ištiesęs ranką jai per petį atverčiau kitą puslapį — čia buvo Graiki- 
jos žemėlapis, o spiralės ir skaičiai grūdosi dar tankiau. 

— Kokia prasmė žymėti jas visas? — paklausiau. — Kaip reikėtų 
nukakti iki tų senovinių kilpų? 

— „Varlės šuoliais“, - paaiškino Milardas. - Procesas labai sudė- 
tingas, o ir pavojingas, bet įmanomas. „Varlės šuoliais“ šokinėdamas 
iš vienos kilpos į kitą — tarkim, iš čia į dieną, buvusią prieš penkias- 
dešimt metų - galėtum pakliūti į ištisą virtinę kilpų, paliovusių eg- 
zistuoti per pastaruosius penkiasdešimt metų. Jei tau užtektų lėšų 
nukakti į jas, jose aptiktum jungčių su dar kitomis kilpomis - šitaip 
jų daugėja geometrine progresija. 

— Juk tai kelionė laiku, - sumurmėjau priblokštas. —- Tikra kelionė 
laiku! 

— Taip, tikriausiai. 

— Vadinasi, reikėtų aiškintis ne tik kur yra šita vietovė, - mostelė- 
jau į peleninį Horacijaus piešinį ant sienos, - bet ir kada? 

— Ko gero, taip. O jeigu panelę Avocetę tikrai paėmė į nelaisvę 
padarai, kurie garsėja kaip tikri „Varlės šuolių“ meistrai, tuomet net- 
gi labai tikėtina, kad ji drauge su kitomis ymbrynėmis kalinamos 
kažkur praeityje. Tai gerokai apsunkintų jų paieškas, negana to, ir 
nusigauti pas jas būtų kur kas pavojingiau. Istorinių kilpų buvimo 
vietos mūsų priešams gerai žinomos, ir ten jie dažniausiai tykoja prie 
pat angos. 

— Ką gi, — tariau jiems, — tuomet lieka tik džiaugtis, kad drauge su 
jumis keliauju ir aš. 

Ema staigiai grįžtelėjo į mane. 

— O, nuostabu! - sušuko apkabindama. - Ar nė kiek nebeabejoji? 

Patikinau, kad neabejoju. Kad ir kokie buvo pavargę, vaikai suska- 
to švilpti ir ploti delnais. Kai kurie irgi apkabino. Netgi Enochas pa- 
kratė man ranką. Tačiau kai vėl pažvelgiau į Emą, jos veidas apniuko. 

— Kas atsitiko? — paklausiau. 

Ji nejaukiai krustelėjo. 

— Kai ką tau derėtų žinoti, - pasakė. - Ir baiminuosi, kad tai žino- 
damas gali apsigalvoti, kad visai nebenorėsi keliauti drauge. 

— Šitaip jokiu būdu neatsitiks, — užtikrinau. 

— Kai tik iškeliausime iš čia, kilpa:užsiverš. Gali atsitikti ir taip, 
kad niekada nebegalėsi grįžti į gimtąjį laiką. Bent jau — ne lengvai. 

— Aš ten nieko nepalikau, - atsakiau paskubomis. — Net jeigu ir 
galėčiau grįžti, nesu tikras, kad norėčiau. 

— Tu dabar šitaip sakai. O aš noriu, kad būtum visai tikras. 


Aš linktelėjau ir atsistojau. 

— Kur trauki? — paklausė Ema. 

— Einu pasivaikščioti. 

Niekur toli nenuėjau, tiktai lėtu žingsniu apsliūkinau aplink dai- 
liai sutvarkytą kiemą, žvelgdamas į dabar jau visiškai išsigiedrijusį 
dangų, nužertą milijardais žvaigždžių. Žvaigždės... jos irgi — laiko 
keliautojos. Kiek šių senovinių mirksinčių šviesos taškučių — tiktai 
paskutinysis kadai užgesusių saulių aidas? O kiek yra gimusių naujų, 
tik jų spindesys dar neatsklido iki mūsų? O jeigu šiąnakt pat užgestų 
visos žvaigždės, išskyrus mūsiškę, kiek žmonių kartų dar gyvenimus 
nugyventų, kol galiausiai suvoktų, kad likome vieni? Aš visuomet ži- 
nojau, kad dangus kupinas paslapčių, bet iki šiol nenutuokiau, kokia 
gausybė jų yra žemėje. 

Priėjau tą vietą, kur į laukymę išvedė miško takelis. Patraukus ana 
kryptimi, kelio gale - namai, viskas, ką pažinojau, visai nepaslaptin- 
ga, kasdieniška, saugu. 

Tik tai, deja, netiesa. Nėra man ten saugu. Jau nebe. Pabaisos nu- 
žudė mano senelį, užklupo ir mane patį. Anksčiau ar vėliau būtinai 
sulauksiu naujo jų antpuolio. Kas, jei vieną gražią dieną grįžęs namo 
rasiu krauju pasruvusį tėtį, susmukusį ant grindų? Arba mamą? 

Pažvelgus priešinga kryptimi — vaikai telkėsi jaudriais būreliais, 
kalbėjosi, tarėsi, pirmąsyk, kiek siekė jų visų atmintis, kurdami atei- 
ties planus. 

Nužingsniavau atgal pas Emą, vis dar sklaidančią masyviąją kny- 
gą. Greta jos tupėjo panelė Peregrinė ir tai šen, tai ten vis kaptelėda- 
vo žemėlapį snapu. Pajutusi mane artėjant, Ema pakėlė galvą. 

— Esu tikras, — tariau. 

Ji nusišypsojo. 

— Džiaugiuosi. 


— Vis dėlto prieš iškeliaudamas dar privalau šį tą nuveikti. 

Į miestelį grįžau prieš pat saulėtekį. Atrodė, kad pagaliau išsilijo, ho- 
rizonte jau sunkėsi pirmoji žydros dienos šviesa. Pagrindinė mieste- 
lio gatvė priminė ranką su iššokusiomis venomis, ilgos prorėžos liko 
ten, kur poplūdžio vandenys išplovė žvyrą. 

Įžengiau į užeigą, perėjau tuščią barą, užlipau į mūsų būstą. 
Užuolaidos buvo užtrauktos, tėčio kambario durys —- uždarytos; tai 
išvydęs lengviau atsidusau, mat dar nebuvau sugalvojęs, kaip pasa- 
kysiu tai, ką privalėjau pasakyti. Užuot kalbėjęs, įsitaisiau su lapu 
popieriaus ir parkeriu, ir ėmiausi rašyti jam laišką. 

Mėginau paaiškinti jam viską. Rašiau apie ypatinguosius vaikus 
ir apie kiauramėkles, ir apie tai, kaip pasitvirtino visos senelio Por- 
tmano pasakos. Papasakojau, kas ištiko paneles Peregrinę ir Avocetę, 
labai stengiausi, kad jis suprastų, kodėl privalau iškeliauti. Meldžiau 
jo nesijaudinti. 

O paskui perskaičiau, ką parašęs. Ne, nieko gero. Jis nė už ką ne- 
patikės. Pamanys, kad išprotėjau taip pat, kaip ir senelis, o gal - kad 
pasprukau nuo jo, kad mane kas nors pagrobė, kad šokau galva že- 
myn nuo uolų. Bet kuriuo atveju būsiu sugriovęs jam gyvenimą. Su- 
gniaužiau popierių ir pasiunčiau į šiukšliadėžę. 

— Džeikobai... 

Atsigręžęs išvydau tėtį: atsišliejusį į durų staktą, pasmėlusiomis 
akimis, susivėlusiais plaukais, vilkintį purvu aptaškytus marškinius, 
mūvintį džinsus. 

— Labas, tėti. 

— Užduosiu tau paprastą, tiesmuką klausimą, - tarė jis. - Noriu 
sulaukti į jį tokio pat paprasto ir tiesmuko atsakymo. Kur tu buvai 
visą naktį? —- Plika akimi buvo matyti, kad jis iš paskutiniųjų stengiasi 


nepratrūkti. 

Nutariau, kad jau prisimelavau iki soties, metas baigti. 

— Nieko man neatsitiko, tėti. Buvau su draugais. 

Suveikė taip, lyg būčiau ištraukęs granatos žiedą. 

— TAVO DRAUGAI IŠGALVOTI! — suriko jis. Žengė kelis žings- 
nius artyn, veidą išpylė raudonis. — Lieka tik graužtis nagus, kad 
mudu su tavo motina leidomės to tuščiagalvio psichoanalitiko įkal- 
bami atvežti tave čionai, nes visa ši kelionė - absoliuti katastrofa! Ką 
tik pamelavai man paskutinį kartą! O dabar — marš į savo kambarį 
krautis daiktų. Pačiu pirmu keltu išplaukiame! 

— Tėti... 

— O kai parsirasime namo, nė kojos nekelsi laukan tol, kol nesura- 
sime kokio psichiatro, kuris nebūtų visiškas prietranka! 

— Tėti! 

Net šmėstelėjo mintis: nejaugi teks nuo jo sprukti? Vaizduotė jau 
piešė paveikslą: tėtis laiko mane įsikibęs, šaukiasi pagalbos, tempia 
į keltą su tramdomaisiais marškiniais, surištomis už nugaros ran- 
komis... 

— Aš su tavimi neplauksiu, — pasakiau jam. 

Jis tik prisimerkė ir pakreipė galvą, tarsi būtų negerai išgirdęs. Jau 
žiojausi pakartoti, ką pasakęs, bet kažkas pabeldė į duris. 

— Nešdinkitės! — suriko tėtis. 

Pabeldė dar sykį, primygtiniau. Tėtis, pripuolęs prie durų, jas 
atlapojo — laiptų viršuje stovėjo Ema su ištiestu delnu, virš kurio šok- 
čiojo žydros liepsnos kamuoliukas. Greta jos - ir Oliva. 

— Sveiki, - prašneko Oliva. - Mes pas Džeikobą. 

Priblokštas jis įsistebeilijo į jas. 

— Kas gi tai... 

Mergaitės prasibrovė pro jį į kambarį. 


— Kąjūs čia darote? - sušnypščiau joms. 

— Norėjome tiktai susipažinti, - Ema apdovanojo tėtį plačia šyp- 
sena. - Pastaruoju metu gana artimai susibičiuliavome su jūsų sūnu- 
mi, tad, pamanėme, derėtų aplankyti ir jus. 

— Na... gerai, — tėčio žvilgsnis šmaižiojo čia į vieną, čia į kitą. 

— Jis — vaikinas kaip reikiant, — pareiškė Oliva. - Toks narsus! 

— Ir toks gražus! - Ema mirktelėjo man. Liepsnos kamuoliuką ji 
ėmė ridinėti iš vieno delno į kitą lyg žaislą. Tėtis kaip užhipnotizuo- 
tas stebeilijo į jį. 

— Nat...taip, - pralemeno užsikirsdamas. — Toks jau jis. 

— Gal neprieštarausite, jei nusiausiu batelius? - paklausė Oliva, 
bet atsakymo nelaukė — nusiavė ir tučtuojau nusklendė palubėn. — 
Ačiū. Taip kur kas patogiau! 

Tėtis žingtelėjo žingsnį atatupstas. 

— Aš vis dar miegu, — ištarė lyg apdujęs. - Aš toks pavargęs... 

Nuo grindų atsiplėšusi kėdė nuplaukė prie tėčio, paskui ją tiesiog 
iš oro nušokčiojo ir sumaniai suvyniotas tvarstis. 

— Tuomet prašom prisėsti, - pasiūlė Milardas. 

— Gerai, — sutiko tėtis ir iš tikrųjų atsisėdo. 

— O ką tu čia darai? - kuštelėjau Milardui. — Argi tau neprivalu 
gulėti? | 

— Tiesiog buvau netoliese, - jis kilstelėjo labai jau šiuolaikiškai 
atrodantį buteliuką su piliulėmis. - Reikia pripažinti, ateityje išrasta 
tikrai nuostabiai veiksmingų tablečių nuo skausmo! 

— Tėti, tai Milardas, — pristačiau jį. — Tu jo nematai, nes jis ne- 
matomas. 

— Labai malonu susipažinti. 

— Man irgi, - patikino Milardas. 

Priėjau prie tėčio, pritūpiau šalia jo kėdės. Jo galva šiek tiek kin- 
kavo į šalis. 


— Aš iškeliauju, tėti. Kurį laiką tikriausiai nepasimatysime. 

— Šit kaip? Ir kur susiruošei? 

— Į kelionę. 

— Į kelionę, - pakartojo jis. - O kada grįši? 

— Pats nežinau. 

Tėtis palingavo galvą. 

— Visai kaip senelis. 

Milardas prileido iš čiaupo stiklinę vandens, atnešė jam; tėtis ištie- 
sė ranką ir lyg niekur nieko paėmė ją, tarsi ore sklandančios stiklinės 
būtų pats įprasčiausias dalykas. Tikriausiai manė sapnuojąs, ir tiek. 

— Ką gi, labos nakties, — ištarė tėtis. Atsistojo prisilaikydamas kė- 
dės, kad neprarastų pusiausvyros, paskui nuklumpino atgal į savo 
kambarį. Dar stabtelėjo tarpduryje, atsigręžė, pažvelgė į mane. 

— Džeikai... 

— Ką, tėti? 

— Būk atsargus, sutarta? 

Linktelėjau. Jis uždarė paskui save duris. Dar po akimirkos išgir- 
dau, kaip šlumštelėjo į lovą. 

Aš atsisėdau, pasitryniau veidą. Pats nežinojau, kaip turėčiau 
jaustis. 

— Na kaip, pagelbėjome? - paklausė Oliva iš palubės. 

— Nežinau, - atsakiau. — Kažin. Pabudęs jis tikriausiai manys, kad 
visi jūs jam tiesiog prisisapnavote. 

— Galėtum parašyti jam laišką, - pasiūlė Milardas. - Papasako- 
tum viską, ką tik norėtum - juk jam sekti paskui mus vis tiek visiškai 
neįmanoma. 

— Laišką jau buvau parašęs. Bet tai — ne įrodymas. 

— Taigi, — tarstelėjo Milardas. — Suprantu, kokia bėda. 

— Kad taip man tavo bėdas, - įsikišo Oliva. - Kaip būtų miela, jei 
mane mama ir tėtis būtų taip mylėję, kad būtų sunerimę, kai išėjau 


iš namų. 

Ema pasistiebė, pasiekusi spustelėjo jai ranką. O paskui tarė: 

— Ko gero, aš turiu įrodymą. 

Iš už suknelės juosmens ji išsitraukė nedidelį dėklą. Iš jo išėmė 
nuotrauką, padavė man. Nufotografuota buvo ji pati su mano sene- 
liu — anais laikais, kai senelis dar buvo jaunas. Jos visas dėmesys su- 
telktas į jį, bet jis mintimis, regis, sklando kitur. Tai buvo taip liūdna 
ir taip gražu, ir taip iškalbinga — kaip maža, pasirodo, aš žinojau apie 
jų meilę. 

— Nuotrauka daryta prieš pat Abei išvykstant į karą, - tarė Ema. — 
Tavo tėtis turėtų mane atpažinti, kaip manai? 

Nusišypsojau jai. 

— Atrodai taip, lyg nebūtum pasenusi nė diena. 

— Nuostabu! — pareiškė Milardas. — Štai tau ir įrodymas. 

— Visada taip ir nešiojaisi ją su savimi? — paklausiau grąžindamas 
nuotrauką Emai. 

— Taip. Bet dabar ji man nebereikalinga. - Ji priėjo prie stalo, pa- 
ėmė mano parkerį ir apvertusi nuotrauką ėmė rašyti kitoje pusėje. — 
Kuo tavo tėtis vardu? 

— Franklinas. | 

Užbaigusi ji vėl padavė nuotrauką man. Pažvelgiau į abi puses, 
tada išgriebiau iš šiukšlių dėžės savo laišką, išlyginau ir padėjau ant 
stalo greta nuotraukos. 

— Pasiruošę? — paklausiau. 

Mano draugai laukė manęs stoviniuodami tarpduryje. 


— Jei pasiruošęs tu, tada - taip, - atsakė Ema. 

Biangus Ziauklinai,, 


Kuvo didžiai malonu su Tavimi susipažinti. Falieku Tau 
mžlijuka Tai Tai Tuos oi ax Tais, taikius 
Tuos gyveno čiai Viliuosi, sa pakaks Tave tikinti, 
E bin p groju tu kad. Dzžeikslas nieks 


supyš Duodu žodį. 


Nussiudžiausiai Tavo,, 
Ema Blum 


P. 2. Kaip supiaulu, žūs Tikriausiai uodote liko, 
kurį pries daugelį metų panašiau Tavo Tečius. Tuip dglis 
nedetėje, užtikninu Tame, jis MAN vau neprašė iv pla 
VI, Kuriuo man Teks kada nv sutikti. 


Patraukėme kalvagūbrio linkui. Netoli keteros, toje vietoje, kur 
visada sustodavau pasižiūrėti, kiek toli nuėjęs, šįsyk nė nesulėtinau 
žingsnio. Kartais geriau nesidairyti atgalios. 

Kai pasiekėme piramidę, Oliva patapšnojo akmenis lyg kokį seną 
numylėtą gyvuliuką. 

— Sudie, senoji kilpa, — ištarė. — Buvai tikrai puiki kilpa, neapsa- 
komai tavęs ilgėsimės. 

Ema suspaudė jai petį, ir abi drauge šmurkštelėjo vidun. 

Piramidės menėje Ema prikišo liepsnelę prie sienos ir parodė 
man kai ką, ko iki šiol nebuvau pastebėjęs: uolose išbraižytą ilgą są- 
rašą datų ir inicialų. 

— Tai atminimas visų tų, kurie šia kilpa naudojosi anksčiau, - pa- 
aiškino. - Čia surašytos visos kitos dienos, kuomet buvo sumesta ši 
kilpa. 

Įdėmiai įsižiūrėjęs perskaičiau įrašus: P M. 1853-02-03 ir J. R. R. 


išraižyti dar keli ženklai, kurių nesugebėjau įskaityti. 

— Tai runos, — tarė Ema. — Senovinis raštas. 

Milardas pasirausė žvyre, užčiuopė aštresnį akmenį, susirado dar 
vieną, kuriuo pasinaudojo kaip kaltu, ir apačioje kitų pats iškalė įra- 
šą: A. P 1940-09-03. 

— Kas yra A. P.? — paklausė Oliva. 

— Alma Peregrinė, — atsakė Milardas ir atsiduso. — Tai ji turėjo 
šitai iškalti, ne aš. 

Oliva delnu perbraukė nelygius įrašus. 

— Kaip manote, ar čia kada dar atkeliaus kita ymbrynė sumesti 
naujos kilpos? 


— Viliuosi, taip, - atsakė Milardas. - Nuoširdžiai viliuosi, kad taip. 

Viktorą mes palaidojome. Bronvina išnešė jį laukan su visa lova. Vi- 
siems vaikams susispietus pievoje aplink ją, Bronvina atitraukė už- 
sklandą, apklostė kūną, paskutinį kartą pabučiavo į kaktą. Paskui 
mes, vyresnieji vaikinai, lyg nešikai pakėlėme lovą už visų keturių 
kampų ir nunešėme į bombos išmuštą duobę. Visi išlipome, tiktai 
Enochas užtruko ilgėliau. Jis iš kišenės išsiėmė molinuką, švelniai 
padėjo negyvėliui ant krūtinės. 

— Pats geriausias iš mano vyrų, - pasakė. - Kad neliktum vienas. 

Molinukas atsisėdo, bet Enochas, brūkštelėjęs nykščiu, jį vėl pa- 
guldė. Molinis kareivėlis apsivertė ant šono, pasikišo ranką po galva 
ir, regis, užmigo. 

Duobę mes užrausėme, o tada Fiona atsitempė kelis krūmų 
ūglius, kelis vijoklius ir, padėjusi ant šviežiai suverstų žemių, ėmėsi 
auginti. Kai kiti užbaigė krautis daiktus, Adomas vėl stovėjo kur sto- 
vėjęs, tik dabar jis ženklino Viktoro kapą. 

Vaikams atsisveikinus su senaisiais namais — kai kurie atminimui 
pasiėmė po plytos skeveldrą ar kokį gėlės žiedą iš sodo, - paskuti- 
nį kartą patraukėme per salą: per teberūkstantį, apanglėjusį mišką, 
per pelkės lygumą, išvarpytą sprogimų duobėmis, per kalvagūbrį ir 
galiausiai - per mažytį miestelį, apgaubtą durpių dūmų; miestelio 
gyventojai stoviniavo verandose ar tarpduriuose, tokie pavargę, to- 
kie apduję nuo patirto šoko, kad, regis, dorai nė nepastebėjo pro šalį 
einančių keistai atrodančių ypatingųjų vaikų kirbinės. 

Ėjome tylūs, bet netverdami jauduliu. Vaikai buvo nemigę visą 
tvirtoji, ir jiems po labai ilgos pertraukos dienos vėl slinko į priekį. 


Kai kurie netgi tvirtino jaučią skirtumą: sodresnis buvo į plaučius 

įtraukiamas oras, sparčiau tekėjo kraujas gyslomis. Jie jautėsi gyvy- 
bingesni, tikresni. 


Taip pat jaučiausi ir aš. 


Kadaise svajodavau ištrūkti iš savo paprastučio gyvenimo, bet iš ti- 
krųjų mano gyvenimas niekada nė nebuvo paprastas. Aš tiesiog ne- 
pastebėdavau, koks jis ypatingas. Lygiai taip pat niekad anksčiau ne- 
būčiau pamanęs, kad kada nors ilgėsiuos namų. Bet dabar, kai apy- 
aušrio brėkšmoje krovėmės daiktus į valtis, stovėdami ant šviežiai 
atsivėrusios bedugnės, skiriančios Iki ir Po, krašto, nejučia prisimi- 
niau viską, ką palieku užnugaryje - tėvus, savo miestą, savo kadai- 
se buvusį geriausią ir vienintelį draugą, — ir sumojau, kad išvykimas 
amžiams - visai ne tai, ko tikėjausi, aš visiškai nesijaučiau nusimetąs 
naštą. Prisiminimai sunkūs, bemaž apčiuopiami, ir man lemta neštis 
juos su savimi. 

Vis dėlto grįžti į senąjį gyvenimą buvo taip pat nebeįmanoma, 
kaip ir į subombarduotus vaikų namus. Mūsų narvų durys jau nu- 
plėštos. 

Dešimt ypatingųjų vaikų ir vienas ypatingas paukštis turėjo su- 
tilpti į vos tris tvirtas valtis, tad nemaža dalis mantos liko gulėti prie- 
plaukoje. Užbaigus krautis, Ema pasiūlė kuriam nors mūsų ką nors 
pasakyti — tarsi ir kalbą, skelbiančią būsimąją kelionę, — tačiau nė 
vienas nesugraibėme tinkamų žodžių. Galiausiai Enochas iškėlė pa- 
nelės Peregrinės narvelį, ir ji garsiai, šaižiai suriko. Šūksniu atsakėme 
ir mes - tai buvo drauge ir pergalės riksmas, ir aimana: už viską, kas 
prarasta, už viską, ką dar pelnysime. 

Mudu su Hjugu sėdome prie pirmosios valties irklų. Enochas, įsi- 


taisęs pirmagalyje, stebėjo mus laukdamas savo eilės irkluoti, Ema, 


——7D—40—-4- 10 —————— 


pasipuošusi skrybėle nuo saulės, įdėmiai žvelgė į tolstančią salą. Jūra 
buvo raibuliuojančio stiklo plynė, nusidriekusi priešais mus iki pat 
begalybės. Diena pasitaikė šilta, bet viršum vandens pūtė vėjas, ir 
aš mielai būčiau irklavęs valandų valandas. Sunku buvo suvokti, kad 
pasaulyje, draskomame karo, galima rasti ir šitokią ramybę. 

Išvydau, kaip Bronvina pamojo iš kitos valties ir pakėlė prie akių 
panelės Peregrinės fotoaparatą. Nusišypsojau jai. Į kelionę mes ne- 
pasiėmėme nė vieno iš senųjų nuotraukų albumų, galbūt ši, daryta 
Bronvinos, taps pirmąja nuotrauka naujame. Keista buvo pagalvoti, 
kad vieną dieną galbūt ir aš saugosiu pluoštelį pageltusių nuotraukų, 
galbūt rodysiu jas nepatikliems vaikaičiams, galbūt būsiu prikaupęs 
ir savo neįtikėtinų istorijų. 

Bronvina nuleido fotoaparatą ir pakėlusi ranką parodė kažką to- 
lumoje. Horizonto liniją darkė tamsūs taškai — virtinė tylių karinių 
laivų, juodutėlių tekančios saulės fone. 


Kibome irkluoti sparčiau. 

isos šioje knygoje sudėtos nuotraukos yra autentiškos, 

visos senovinės, kur nors aptiktos, ir visos, išskyrus ke- 

letą, kurias teko minimaliai apdoroti, nė kiek nepakeis- 
tos. Nuotraukas iš savo asmeninių archyvų paskolino dešimt kolek- 
cininkų - visi tie žmonės daugelį metų ir nesuskaičiuojamą daugybę 
valandų naršė milžiniškas neišrūšiuotų nuotraukų krūvas blustur- 
giuose, senienų krautuvėlėse ir per išpardavimus - tam, kad surastų 
tas keletą nepaprastų; jie išgelbėjo istorinės reikšmės ir stulbinan- 
čio grožio vaizdus iš užmaršties ir, labai tikėtina, iš atliekų krūvos. 
Jų darbas lieka nepastebimas, bet tai meilės kupinas triūsas, ir jie, 


mano nuomone, yra neapdainuoti fotografijos pasaulio didvyriai. 

Puslapis Pavadinimas 


13 
14 
15 
16 
26 
53 
54 
55 
56 
57 
68 
100 
131 
132 
133 
134 

142 
156 
167 
180 
181 
184 
190 
195 
212 

Nematomas berniukas 
Sklandanti mergaitė 
Berniukas, keliantis akmenį 
Nupieštas veidas 

Abė snūduriuoja 

Mergaitė butelyje 

Ore plūduriuojantis kūdikis 
Šuo berniuko veidu 
„Bekaulė“ mergaitė 

Šokėjai su kaukėmis 
Panelės Peregrinės siluetas 
Berniukas su triušio kostiumu 
Mergaitės jūros pakrantėje 
Atspindys tvenkinyje 
Berniukas ir jo bitės 
Užkandžiaujantys šokėjai 
Ema tamsoje 

Piramidės tunelis 
Naikintuvai 

Panelė Peregrinė 

Panelė Finč 

Panelė Avocetė ir jos globotiniai 
Panelės Finč kilpa 

Klerės auksinės garbanos 
Mūsų gražusis fejerverkas 
Bronvina Brantli 

Mergaitė su višta 


Džilė ir pupos stiebas 


Kolekcijos savininkas 


Robert Jackson 

Yefim Tovbis 
Robert Jackson 
Robert Jackson 
Robert Jackson 
Robert Jackson 

Peter Cohen 
Robert Jackson 
Robert Jackson 
Robert Jackson 
Robert Jackson 


Robert Jackson 


The Thanatos Archive 


Peter Cohen 
Robert Jackson 
Robert Jackson 
Muriel Mautet 

Martin Isaac 
Robert Jackson 


Autorius 


Roselyn Leibowitz 


Julia Lauren 


Roselyn Leibowitz 


David Bass 
Robert Jackson 
Robert Jackson 

John Van Noate 


Robert Jackson 

219 Neatsiliekantis nuo mados Robert Jackson 


239 Panelė Naidžar imasi visų sunkiausių atvejų Autorius 
243 Enocho lėlės David Bass 
248 Viktoras Robert Jackson 
256 Mano gražuolei bombikei Peter Cohen 
257 Skutu bulves Robert Jackson 
258 Emos siluetas Robert Jackson 
260 Štai kodėl Robert Jackson 
286 Kelionė medžioklėn Autorius 
296 Universalinės parduotuvės Kalėdų Senis Autorius 
297 Viktorijos laikų dantistas The Thanatos Archive 
298 Marsė ir padaras Robert Jackson 
309 Vizija Peter Cohen 
351 Kar kar kar Roselyn Leibowitz 
396 Abė ir Ema Robert Jackson 
4(2 Kibome irkluoti sparčiau Robert Jackson 

PADĖKOS 


Norėčiau padėkoti: 

Visiems iš „Ouirk“, ypač —- Jasonui Rekulakui už jo, regis, neišse- 
miamą kantrybę ir daugybę nepaprastų sumanymų; Stephenui Sea- 
galui — už tai, kad taip įdėmiai skaitė tekstą ir už įžvalgias pastabas, 
taip pat —- Doogie Horneriui, be jokios abejonės — pačiam talentin- 
giausiam šiandienos knygų apipavidalintojui ir komikui. 

Savo nuostabiajai, atkakliajai agentei Kate Shafer-Testerman. 

Savo žmonai Abbi - už tai, kad su šypsena ištvėrė tuos ilgus mė- 
nesius, kol aš pats nervingai žingsniavau iš kampo į kampą ir želdi- 
nau barzdą; taip pat jos tėvams, Barry ir Phyllis - už paramą; taip pat 
ir Barry tėvams, Gladys ir Abrahamui, kurių išgyvenimo istorija tapo 
tikru įkvėpimo šaltiniu. 

Mamai, kuriai, savaime aišku, aš skolingas už viską. 

Visiems savo draugams nuotraukų kolekcininkams: geranoriš- 
kajam Peteriui Cohenui; Leonardui Lightfootui, kuris supažindino 
mane su reikiamais žmonėmis; Roselyn Leibowitz; Jackui Mordui 
iš „Thanatos Archive“; Steve'ui Bannos; Johnui Van Noate; Davidui 
Bassui; Martinui Isaacui; Muriel Moutet; Juliai Lauren; Yefimui Tov- 
bisui; ir ypač — Roberui Jacksonui, kurio svetainėje praleidau daugy- 
bę malonių valandų, sklaidydamas ypatingas nuotraukas. 

Chrisui Higginsui, kuris, mano nuomone, daugiau nei bet kas ki- 
tas nusimano apie laiko keliones, — už tai, kad visada atsiliepdavo į 
mano skambučius. 

Laurie Porter, kuri nufotografavo mane, mums tyrinėjant keis- 
tus apleistus trobesius Mohavės dykumoje, —- nuotrauka šios knygos 


atvarte ir yra jos. 


——>D2—4—1- 1060 —————— 


DEREK LANDY 


MALONUSIS PONAS SKELETAS 


Malonusis ponas 
Skelėtasyjt“ 


Alma Htter 


Gyva, smagi, išdykėliška knyga, kurioje tobulai dera humoras, magija ir nuotykiai. 
Žinot, kaip būna - manai, kad išgelbėjai pasaulį, o tada lyg iš giedro dangaus 
nukrinta DAR VIENAS oiktadarys su neįveikiama pabaisa ir viską sugadina. 
Ak taip, turi kaukolę ant pečių. Ir trylikametę pagalbininkę. Ir neturi žalio supra- 
timo, ko imtis... 


Dėdė Gordonas žinojo Didžiąją Paslaptį. Žinojo, kad yra burtininkų ir magų, žinojo 
apie jų tylius karus. Žinojo apie Beveidžius - baisius tamsiuosius dievus, ištremtus 
Iš šio pasaulio, ir apie žmones, norinčius juos sugrąžinti. Bet dėdės Gordono ne- 
bėra, o iš kalėjimo pasprunka garsusis Baronas Keršytojas. Valkirijai Audrai gresia 
pavojus ir narsiajam detektyvui tenka susigrumti su priešininku, kokio jie dar netu- 
rėjo... O kas, jei didžiausias pavojus Valkirijos tyko visai netoli namų?.. 

„Maloniojo pono Skeleto“ knygos ne tik pelnė milžiniškas jaunųjų skaitytojų 
simpatijas, bet ir tapo Board Gais Energy įsteigtos „Airių dešimtmečio knygos“ lai- 
mėtojomis ir gavo Red House Vaikų knygos apdovanojimą. 


Riggs, Ransom 


Ri54 Ypatingų vaikų namai : [romanas] / Ransom Riggs ; iš anglų kalbos vertė 


Aurelija Jucytė. — Vilnius : Alma littera, 2012. - 408 p. 


ISBN 978-609-01-0747-8 


Šešiolikametis Džeikobas užaugo klausydamasis intriguojančių senelio istorijų 
apie jo neeilinių nuotykių kupiną gyvenimą, apie vaikus, žvelgiančius iš pluošto keis- 
tų nuotraukų. Džeikobą žavėjo senelio pasakojimai, bet augdamas jis kuo toliau, tuo 
mažiau jais tikėjo. 

Tačiau keista senelio mirtis, paslaptingi paskutiniai žodžiai, taip pat Džeikobą 
apnikę košmarai priverčia suabejoti: o kas, jei senelio pasakos — visai ne pramanai? 

Kas tie vaikai iš senelio nuotraukų? Ar kas nors iš jų dar likęs tarp gyvųjų? Ar 
atokioje salelėje netoli Velso krantų tebeveikia vaikų namai? Ar gali būti, kad vis dar 
gyva ir vaikų namų direktorė panelė Peregrinė? Ar dar įmanoma kaip nors sužinoti 
tai, ko nesuspėjo pasakyti senelis? 

Kitos išeities nėra: vienintelis būdas Džeikobui išsiaiškinti, kas ir kodėl pražudė 
jo senelį - pačiam nuvykti į salą ir susirasti vaikų namus, kuriuose senelis augo su 
vaikais iš nuotraukų... 


„Nors oficialiai „Ypatingų vaikų namai“ priskiriami prie vaikams ir jaunimui skir- 
tų knygų, vis dėlto Riggso kuriami vaizdiniai ves per šią svaiginančią istoriją pirmyn 
bet kokio amžiaus skaitytoją“ 

Florida Times-Union 

V 


sešiolikametis Džeikobas Portmanas nė kiek neabejojo, kad jo gyvenimas yra ir bus 
niekuo neypatingas. Būdamas mažas, jis nepaprastai žavėjosi savo seneliu, jo nuotykių 
kupinu gyvenimu, kvapą gniaužiančiomis istorijomis apie pabaisas ir ypatingus vaikus. 
Bet Džeikobas užaugo, senelio pasakojimai jam jau atrodė tik pramanai, kuriais net 
gėdijosi tikėjęs, o keistos senos nuotraukos - tik klastotės. 

Tačiau atėjo diena, kai niekuo neypatingas Džeikobo gyvenimas apvirto aukštyn kojom. 

Senelis bijojo pabaisų. Senelis pyko, kad iš jo atimti ginklai. Ir vieną dieną, nusku- 
bėjęs jo aplankyti, Džeikobas rado senelį... sunkiai sužeistą. 

Tada akimoju pasikeitė viskas. Paskutiniai senelio žodžiai, miške šmėkštelėjusi 
pamėklė, Džeikobą pasiekęs paslaptingas senelio paliktas laiškas - keistenybių pernelyg 
daug, kad galėtum numoti ranka. 

Ir Džeikobas išsiruošia į kelionę — į mažytę salelę prie Velso krantų. Kadaise ten 
veikė panelės Peregrinės ypatingų vaikų namai - juose ir užaugo jo senelis. 

Ir jeigu Džeikobui kur nors lemta atskleisti senelio paslaptis — tai tik ten... 


„Kupinas įtampos, jaudinantis, nepaprastai intriguojantis romanas. Stulbinančių 
nuotraukų ir teksto derinys padeda sukurti išties nepamirštamą istoriją“ 
Johnas Greenas, knygos „Aliaskos beieškant“ autorius 


„Skaitytojai, ieškantys naujojo Hario Poterio, neabejotinai norėtų apsilankyti 
panelės Peregrinės ypatingų vaikų namuose“ 
CNN 
„Žodis „ypatingas“ per silpnas šiai knygai apibūdinti. Kraują gyslose stingdantis, 
nuostabus Riggso romanas jau žengia ir į kino ekraną 


„Belieka iškelti rankas: tai viena geriausių kelerių pastarųjų metų knygų...“ 
Forces of Geek 

Tapkite Knygų klubo nariu! 
+ Nemokamas knygų katalogas kiekvieną ketvirtį 

+ Knygų pristatymas į namus, darbovietę ar paštą 

